
			"הטבעיות הטהורה של נשמת האדם [...] בתקופת הילדות, בעוד לא נזדהמה נשמתו בזוהמת 'השאור שבעיסה' שבמהומת החיים, בהבחנה מבררת כמה נוח הוא אז האדם לקבל רגש אלהי וכמה הוא מוכשר להיות מושפע לחבת קדושה ויראת שמים, תכף משבא לכלל הכרה כל שהיא".

			קוק, מאמרי ראי"ה, קרבת אלוהים

			בהיותו נער, ברח רבי מנחם מנדל מקוצק מבית הוריו ובא אל חצרו של החוזה מלובלין. 

			נסע אליו אביו וצעק עליו: "כיצד עזבת מנהג אבותיך, ובאת להסתופף בצל החסידים?" 

			השיב לו בנו: "בתורה כתוב 'זֶה אֵלִי וְאַנְוֵהוּ, אֱלֹהֵי אָבִי וַאֲרֹמְמֶנְהוּ' (שמות טו, ב). תחילה נאמר 'זֶה אֵלִי', ורק אחר כך 'אֱלֹהֵי אָבִי'. ומכאן, שצריך שאמצא תחילה את אלוהיי שלי, ולא את האלוהים שקיבלתי מאבותיי."

			המקור: נפלאות הרבי (ולדן, משה מנחם בן אהרן, 1911)

			יש הבדל בין אמונה (belief) במערכת של רעיונות ובין אמונה (faith) המאפשרת לנו לתת בה אמון, להשליך את יהבנו עליה. בילדותי היו לי כמה אמונות דתיות, הקשורות למסורת היהודית. גדלתי בבית מסורתי־חילוני והאמנתי במורשת ובתרבות היהודית. אמונה זו באה לידי ביטוי בקידוש בערב שבת, בהדלקת הנרות, בחגים השונים. ואולם אלוהים עבורי היה דמות עמומה, מוגדרת במונחים אינטלקטואליים מופשטים. בגן הילדים שלמדתי לא סיפרו את סיפורי המקרא ודמות האל לא העסיקה אותי. אבל באופן לא ברור מאז תחילת לימודיי המקצועיים והאקדמיים נמשכתי לעסוק בנושא של סיפורי המקרא ובמורשת ישראל. הרגשתי צורך להכיר טוב יותר את התרבות והמורשת שלי, וצורך זה המשיך להדהד גם בעשייה החינוכית שלי במהלך עבודתי כגננת. 

			במשך למעלה משני עשורים עבדתי כגננת חילונית בגן ממלכתי־כללי, וראיתי חשיבות רבה בשילוב סיפורי המקרא, מורשת ותרבות בגן הילדים הממלכתי, ובמשמעויות הטעונות של נושא המקרא, המקשרות ויוצרות הזדהות עם ערכים ואירועים שאותם הוא מייצג. החוט שהוביל אותי בעשייה החינוכית הוא הקנייה של 'דעת' ולא 'דת', כלומר באמצעות סיפורי המקרא ניסיתי לקרב את הילדים לערכים בין־אישיים וחברתיים, הקשורים לתרבות עם ישראל.1 צורך זה התחזק אצלי בשל העובדה שילדים חילונים רבים אינם נחשפים בביתם לסיפורי המקרא ולמורשת התרבותית של עם ישראל, ונוצר נתק מוחלט בין הילד למורשת התרבותית שלו. בהקשר לכך טענו חוקרים שונים כי בעידן החדש, על רקע הפוסט־מודרניזם, מתקיימת תפיסה של 'אלוהות חילונית',2 שלא רואה צורך בהמשך המורשת התרבותית. תפיסה זו מובילה לטיפוח האינדיבידואליזם ובאה לידי ביטוי בהתנתקות מהמסורת ובהתעמקות גוברת בנבכי ה'עצמי'.3 כך נגרמת התרחקות מהדת עד כדי ביטול טוטאלי של האל (מות האל).4 מציאות זו הובילה אותי לפתח תוכנית שנתית בגן הילדים ולשלב את סיפורי המקרא בתכנים ובחגים השונים בגן.

			דרך העיסוק בסיפור המקראי חשפתי את הילדים לדמות הראשית של התנ"ך והיא 'אלוהים'. חשיפה זו החייתה מחדש את דמותו של האל והעמיקה את הצורך ואת הסקרנות של הילדים לדעת מיהי דמות האלוהים, והאם יש אלוהים או אין. שאלות הילדים חיזקו בי את הצורך לחקור נושא זה ולבדוק אותו לעומק. כל קורות החיים המקצועיים שלי כגננת והידע שרכשתי בלימודי פילוסופיה יהודית, תרפיה במשחק ואומנות ופסיכותרפיה, היו תחנות בדרך לפיתוח הכישורים הנחוצים כדי לחקור נושא זה. ברגע שהרגשתי שכתלמידה אני מוכנה לחקור זאת, הגיע המורה. וכמה מפתיע, המורה היה לא אחר מאשר רם (שם בדוי), ילד בן ארבע וחצי, בן למשפחה חילונית שלמד אצלי בגן. רם הרגיש כי נוצר בינינו קשר עמוק של אהבה, אמון וביטחון והחליט לשתף אותי בסוד פנימי שלו: שהוא רואה את דמות האל דרך אור שנגלה אליו בזמן השינה.5 מחשבותיו הציגו יסודות מיתיים וסמלים שהם גם אינטואיטיביים וגם חלק מנטיות נפשו, שלא נלמדו מעולם בביתו או בגן. האם ייתכן שהם מעבר לביטוי האישי של הנפש ומעבר לתפיסה הקוגניטיבית שהוא רוכש בסביבתו, האם ייתכן שאין הם אלא שאיפה ארכיטיפית קדומה?6 בעקבות המקרה המרתק של רם הרגשתי צורך לחקור את עולמם הפנימי והרוחני של ילדים נוספים ממגזרים שונים דרך תפיסת דמות האל האישית שלהם. 

			

			
				
					1	דרור (2004), על רקע העיסוק ההולך וגובר בשואה — ולנוכח הביקורת על כך — התעורר שוב הצורך לטפל בהעמקת התודעה היהודית בכללותה במגזר הממלכתי הלא דתי. הדבר הוביל להקמת "ועדת שנהר" (1994). המלצותיה של הוועדה: תגבור הפטריוטיזם היהודי והציוני בכל הגילים במגזרי החינוך, גיבושה של זהות ישראלית ויהודית וחיזוקה, והכרה משמעותית של תולדות עם ישראל ותרבותו, עמ' 158.

				

				
					2	הילאס (1996) השתמש במחקרו במושג זה וטען כי מתקיים קשר בין ערכי הגלובליזציה הקפיטליסטית ובין תופעת האלוהות החילונית. בהערה זו ובכל ההערות בהמשך עבודתי שבהן לא ציינתי את מספרי העמודים, הדבר נעשה מכיוון שאני מתייחסת לרעיון הכללי המובע במחקר המצוטט.

			ראשיתו של ספר זה בעבודת הדוקטורט, שכתבתי בחוג למחשבת ישראל באוניברסיטת בר אילן. עבודת הדוקטורט שלי הינה מסע ארוך ומרתק שבמהלכו נפגשתי באנשים נפלאים, שפתחו בפניי את רוחב ליבם, נדיבותם, חוכמתם ועומק מחשבתם. בראש ובראשונה ברצוני להודות לשלושת המנחים והיועצים שליוו אותי במהלך המחקר, שבלעדיהם לא הייתי מצליחה לבנות את עמוד השדרה והמבנה של המחקר.

			לפרופ' אבי אלקיים, תודה על האמונה בדרכי ועל ההערות המחכימות והמועילות. תודה שאפשרת לי במהלך עבודת המחקר מרחב הנחיה וחירות מלאה שבה יכולתי לכתוב וליצור מתוך רעיונותיי ועולמי הפנימי. שהיית לי מורה לחיים, כמקור ללמידה, הדרכה והשראה.

			לד"ר ברוך כהנא, תודה על התמיכה המקצועית בתחום הפסיכואנליזה ובתאוריה של נוימן. תודה על הקריאה המעמיקה, על ההערות מאירות העיניים והתמיכה הבלתי מסויגת והסבלנית בשיחות הטלפון ובפגישות האישיות.

			לד"ר פביאן ביטן, תודה על הייעוץ וההדרכה בתחום ציורי ילדים. תודה על שעות קסומות, מרתקות ורבות בשיחות טלפון טרנסאטלנטיות, שבהן ניתחנו את ציורי הילדים בשיתוף פעולה. נהניתי מעומק רוחך, סקרנותך, חשיבתך, מהשמחה שלך על כל תובנה או גילוי חדש. חיכיתי להיפגש ולשוחח אתך, את היית מתנה נפלאה שקיבלתי במחקר זה. תודה שנרתמת לעזור לי ברוחב לב והענקת לי כלים נוספים לניתוח ציורי הילדים והכול נעשה בסבלנות ובנעימות. 

			לד"ר רחל קולנדר תודה על הדאגה הכנה ועל האוזן קשבת, על התשובות המקדמות וגם על השאלות שנשאלו כדי למצוא את דרכי במבוכי המחקר, תודה שהשקעת ימים כלילות בבדיקה של העבודה במסירות ובדקדקנות מרובה, למרות מצבך הרפואי המורכב, ואני מאחלת לך מכל הלב בריאות איתנה! 

			תודה לכל הילדים והוריהם שהסכימו להשתתף במחקר, שפתחו בפניי את ביתם ברוחב לב ונתנו בי את אמונם ללא חשש, מתוך רצון לסייע ולקדם את המחקר. 

			ואחרונים חביבים תודה מכל הלב לבני משפחתי היקרים: להוריי דוב (ז"ל) ועליזה מזוז שליוו אותי בגאווה בהתקדמותי המקצועית ותמיד חיברו אותי למורשת שלי וליהדות, ונטעו בי את אהבת החינוך, החקירה והלמידה. לאישי יוני וילדינו האהובים והיקרים: הראל, אסף ודנה שגילו סבלנות רבה ופרגון בכל תהליך הכתיבה, התעניינו ותמכו בי לאורך כל הדרך.

			מדינת ישראל היא מדינה ריבונית, בה הדת והמדינה שזורות זו בזו, ועל כן גם אלה המנסים לקיים אורח חיים לא דתי אינם יכולים להתנתק בפועל מהבניית הזמן במרחב הציבורי, המושתת על מעגל החיים היהודי המסורתי, שחושף את דמות האל באמצעות הסיפור המקראי והחגים. תפקידם של מוסדות החינוך הוא לכונן זהות משותפת לבני החברה באמצעות הבניות חברתיות־תרבותיות ולהקנות ערכים ואמונות המשעתקים את האתוס ואת המיתוס של החברה. 

			הספר הנוכחי מבקש לבחון את תפיסת דמות האל בארבע קבוצות שונות של ילדים, שלומדים בגנים שונים במדינת ישראל ומשלושה מגזרים שונים: חילוני, דתי וחרדי. ההנחה היא שתפיסת דמות האל אצל הילד בגיל הרך היא שאלה אפיסטמולוגית, שקשורה לתפיסה אנושית, ועל כן היא אינה בהכרח תפיסה מוחלטת וערכה תלוי באופן שבה אנו מתבוננים, בסיטואציה, במקום, בחברה ובתפיסה האישית. עד כה המחקר המדעי לא התחקה אחר החוויה הסובייקטיבית, הפנימית, של תפיסת דמות האל אצל הילד בגיל הרך. לפיכך ספר זה יציג, יתאר ויפרש שני היבטים מקבילים בתפיסת דמות האל הקשורות להיבטים אינטואיטיביים ולהסתכלותו הייחודית והאישית, ואת תפיסת עולמו האובייקטיבית שאותה הוא רוכש מסביבתו וממשפחתו והיא מושפעת מתרבותו. 

			מטרת המחקר

			לחשוף, לזהות, לתאר ולפרש, כיצד הילד בגיל הרך בונה את תפיסת דמות האל בהתאם לגן הילדים בו הוא לומד, ביחס להשפעות חברתיות ולהשפעות אישיות נפשיות, והמחשתם ביחס להיבטים מיתיים, מטפיזיים ופסיכולוגיים, הבאים לידי ביטוי בספרייה הפילוסופית־יהודית. 

			שילוב בין נקודות ראות אלו יוצר בחינה מחודשת של הקשר ההדדי בין התפתחות האגו להתפתחות העצמי, ובוחן את הקונפליקטים הקיימים בין הקנון התרבותי והחברתי לבין הנטייה הטבעית של הילד. 

			בהתאם למטרות אלו הפרק הראשון של המבוא התאורטי לעבודה סוקר ובוחן שלושה חלקים: החלק הראשון בוחן מהו תפקידו של גן הילדים כסוכן חִברוּת בשלושה מגזרים שונים בחברה הישראלית: הממלכתי־כללי, המייצג את העולם החילוני; הממלכתי־דתי, המייצג את הזרם הדתי־לאומי; הדתי־חרדי, המייצג את הזרם החרדי של חב"ד ושל זרמים נוספים. בד־בבד הוצג הבסיס התאולוגי והאידאולוגי של כל אחד מהגנים, וכן הוסברו ההבדלים המהותיים הקיימים בין הגנים השונים במטרות, בהתנהלות, בערכים החברתיים ובסיפורי המקרא, מתוך הנחה שגורמים אלו יכולים להשפיע על תפיסת דמות האל אצל הילד בגיל הרך. 

			הפרק השני סוקר את השינויים שעברו המושגים מיתי, מטפיזי ופסיכולוגי בתפיסת דמות האל בספרות היהודית לדורותיה ובקונפליקט הקיים בין התפיסה המיתית לתפיסה הרציונלית. 

			הפרק השלישי מציג את המודל התאורטי של מחקר זה. מודל זה מתבסס על תאוריה מתחום הפסיכולוגיה, תוך כדי התאמתו לפריזמה הפילוסופית שבעזרתה נערך המחקר. התאוריה היא תאוריית פסיכולוגיית המעמקים של הילד, שהיא ייחודית לאסכולה היונגיאנית ופותחה על ידי אריך נוימן סביב המושג: 'ציר אגו־עצמי' (theory Ego-Self Axis). השימוש במודל תאורטי זה מהווה מסגרת מושגית לבחינת התפיסה האפיסטמולוגית של דמות האל על ידי הילד, דרכה אפשר לבחון בו בזמן את מגוון הביטויים בהם משתמש הילד בתפיסתו את האל. ביטויים אלה באים לידי ביטוי בתכנים נפשיים 'פנימיים' שהם הארכיטיפים המולדים, הנצחיים והאוניברסליים, ובתכני עולם 'חיצוניים', המושפעים מהתפתחות של קומפלקסים תרבותיים. תכנים אלו סיפקו את התשתית המושגית להיבטים פסיכולוגיים, מיתיים ומטפיזיים, כפי שבאו לידי ביטוי בגן הילדים ובסביבה שהילד לומד וגדל בה.

			הפרק הרביעי מציג את המתודולוגיה של המחקר הכוללת את אפיוניו של המחקר האיכותני־פנומנולוגי ותיאור כלי המחקר האיכותני כפי שיושמו במחקר, הכוללים: בחינת אוכלוסיית המחקר; שימוש בכלי המחקר לאיסוף הנתונים, ושיטת ניתוח הנתונים ניתוח הראיונות, ניתוח הציורים; התייחסות לזהותי כחוקרת — זהות אישית וזהות מקצועית.

			הפרק החמישי מציג נקודות השקה בין התאוריה של נוימן 'ציר אגו־עצמי', לבין תאוריות של פסיכואנליטיקאים שונים לבין תפיסות בספרות היהודית, במקרא, בספרות חז"ל, בספרות תורת הסוד העברית, בפרשנות ימי הביניים ובספרות היהודית החדשה. ומדגים כיצד מרחבים אלו באו לידי ביטוי בתפיסות של הילדים הנחקרים ממגזרים שונים. נקודות השקה אלו נבנו דרך שלושה מרחבים: המרחב הפסיכולוגי הבודק את מקומם של המיתוס והמטפיזיקה מבחינה פסיכולוגית רגשית ואת השפעתם על נפש האדם ועל תפקודיו, והוא כולל בתוכו אב (ארכיטיפי ופרסונלי), אם (ארכיטיפי ופרסונלי) ופחדים. מולו נמצא המרחב השני, הוא המרחב המיתי־ארכיטיפי, שהוא הציור המוחשי, הפועל על עולם הדמיון והרגשות הכולל בתוכו: האנשת דמות האל, מסע אל האל, העצמי (self) כאלוהים, העולם הפנימי והעולם החיצוני, תוהו ובוהו ומקור הרוע. והשלישי הוא המרחב המטפיזי־תרבותי, החשיבה העיונית, המושגית והרעיון המופשט הכולל בתוכו אתוס מקראי, אתוס תרבותי, אתוס לאומי ואתוס מערבי — מדע.

			הפרק השישי חושף את תפיסת האל האינדיבידואלית של הילד, על ידי חשיפת האובייקטים המופנמים, הארכיטיפיים, הפנימיים ומצד שני חשיפת האובייקטים הסביבתיים המשפיעים על התנהלות חיי הנפש של הילד ועל ההתפתחות האינדיבידואלית שלו. פרק זה מציג כיצד שילוב של המודע והלא־מודע מוביל לחשיפה של תפיסת האל הייחודית והאינדיבידואלית של כל אחד מהילדים הנחקרים, בשילוב בין המרחב המיתי־ארכיטיפי המולד, הנצחי, לבין התפתחות האדם בתוך התרבות שבה הוא גדל. כלומר, כל אדם נולד עם ארכיטיפים מולדים, אך החברה, התרבות והסביבה בה הוא גדל מחנכים אותו לאור התרבות שהוא גדל בה, ועליו להתמודד עם השפעות האלה.

			הפרק השביעי מציג את 'מרחב יצירת דמות האל' המתגלה במרחב שנמצא בין המציאות לדמיון, בדומה לתהליכים טיפוליים המתרחשים במשחק. מרחב זה לא קשור בהכרח לסביבה ולתרבות שהילד גדל בה, אלא להיבטים התלויים בהתפתחות נפשו של הילד ובקשר שיש לילד עם מבוגר משמעותי גננת/מורה/מטפל/הורה. איכותו של המרחב תלויה באיזון ובשילוב שמתקיים בין שני הקטבים של דמיון ומציאות. מרחב זה יכול לאפשר תהליך תרפויטי וחשיפה של היבטים נפשיים פנימיים של הילד. בפרק זה ניתחתי שני מקרים מרתקים, בהתאם לתאוריה שנבנתה במחקר זה, את סיפורו של תומר וסיפורו של רם. שני סיפורים אלו מדגימים כיצד 'מרחב יצירת דמות האל' באה לידי ביטוי בתפיסתם את דמות האל אישית.

			המציאות הקיימת בחברה הרב־תרבותית הישראלית מורכבת מילידים וממהגרים רבים יוצאי תרבויות שונות, דתיים, מסורתיים או חילוניים, ומתלבטת לא מעט בשאלות של הגדרת זהותה הלאומית והדתית. לכן היא נתונה למאבקים פוליטיים־תרבותיים קשים. בשל הפיצול הלאומי, הדתי והאתני הרב הקיים בחברה הישראלית, והמאבק המתמשך בין המרכיבים השונים הללו על הגדרת זהותה הלאומית והתרבותית של המדינה, מערכת החינוך הישראלית מפוצלת למגזרים שונים, הפונים, כל אחד, לאוכלוסייה נבדלת ולכל אחד מהם תוכנית לימודים נפרדת.7

			בהתאם לכך במדינת ישראל מתקיים חוק חינוך ממלכתי, שפירושו חינוך הניתן מאת המדינה על פי תוכנית לימודים שנקבעה לפי חוק זה בלא זיקה לגוף מפלגתי, עדתי או לארגון אחר מחוץ לממשלה, ובפיקוחו של שר החינוך או של מי שהוסמך לכך על ידיו.8 לכל מגזר יש גוף מרכזי שהוא אמון על הקניית התכנים התרבותיים והמסורתיים ומשפיע על אנשי החינוך בתפיסות התרבותיות, בערכים ובתחומי ידע שונים.9 

			הפרקטיקות המקצועיות של אלה העוסקים בחינוך לגיל הרך נתונות להשפעות פוליטיות, תרבותיות וחינוכיות, והן נמצאות בתהליך מתמיד של שינוי ושל הבניה מחדש.10 מאבקים פוליטיים אלו במערכת החינוך חוויתי בתהליך פיתוח המחקר.11

			כדי להגיע למסקנות שיאירו את תפיסת דמות האל אצל הילד בחברה הישראלית היהודית, נערך המחקר בקרב ילדים הלומדים בגנים משלושה מגזרים שונים: ממלכתי־כללי, המייצג את העולם החילוני; ממלכתי־דתי, המייצג את הזרם הדתי־לאומי; דתי חרדי, המייצג את הזרם החרדי של חב"ד ושל זרמים נוספים. כל קהילה מתייחסת למערכת החינוך שלה בתור סוכן חברות.12 יחס זה בולט בעיקר בקהילות דתיות השואפות ליצור בקרב הדור הצעיר הזדהות עם ערכיהן הדתיים ומחויבות כלפיהם.13 בעקבות זאת המחקר הנוכחי מבקש לבחון תפיסות שונות של דמות האל במגזרים השונים מתוך הנחה כי גן הילדים הוא סוכן חִברוּת המשפיע על תפיסותיו של הילד בכלל ועל תפיסת דמות האל בפרט. 

			גן הילדים כסוכן חִברוּת במדינת ישראל

			גן הילדים הוא מסגרת חינוכית המיועדת לילדים בגילאי שלוש עד שש, והוא הראשון ברשימת סוכני החִברוּת המכריעים בחייהם של הילדים בגיל הרך.14 זוהי יחידה ניהולית, עצמאית הן מבחינת המבנה והן מבחינת תוכנית הלימודים.15 לגננת, מנהלת הגן, יש אחריות חינוכית, פדגוגיות ומנהלית מלאה. הגן נשאר בפיקוחה של רשות ציבורית אחידה באחריות מפקחת אחת.16 

			הגנים במגזרים השונים מתבססים על תהליך חינוכי מתמשך השׂם במוקד את פיתוח אישיותו הייחודית של כל ילד מרגע היכנסו למסגרת הגן. הוא נותן מענה לצרכיו הגופניים, הרגשיים, החברתיים והאינטלקטואליים של הילד; למיצוי יכולותיו; לפיתוח היצירתיות הטמונה בו ולהרחבת התעניינותו.17 לצד החשיבות של הקניית ידע ופיתוח היכולת הקוגניטיבית של הילדים בגיל הצעיר, גן הילדים מתמקד בהתפתחות הרגשית והחברתית של הילדים בתקופת שהותם בגן, והגננת היא סַפָּק להעברת תכנים יהודיים־תרבותיים. היא לא רק פועלת בהעברת מסרים לילדים אלא גם מעבירה מסרים להורים (לעיתים שלא במודע) ובכך משפיעה על תפיסותיו של הילד בגיל הרך.18

			מתוך מערך התכנים המוצגים בתוכניות שמשרד החינוך מפרסם, הגננת בוחרת תכנים חינוכיים על פי המגזר שבו היא עובדת, על פי הדגשים המקובלים בקהילה שבה פועל הגן ועל פי צורכי הילדים.19 מדיניותה כפופה למדיניות החינוכית הנגזרת מהנחיות האגף לחינוך קדם יסודי.20 הצוות החינוכי בגן פועל בגישה מערכתית, המתייחסת לילדים, להוריהם, למשפחותיהם ולקהילה שאליה הגן שייך.21 

			תחילת דרכם של הילדים במערכת החינוך מעצבת את יחסם לחברה ולערכיה. על כן, לחוויות שהילד חווה בשנים אלה ולאיכותן יש השפעה חשובה על התפתחותו בעתיד. בגיל הרך הילדים עוברים תהליכים רבים. אחד מהם הוא עיצוב האישיות, או ליתר דיוק, גיבוש האישיות.22 בגיל חמש-שש נפתח 'עידן גיבוש הזהות', שסיומו יגיע בגיל ההתבגרות. בגיל זה הילד מבקש לגבש את ה'אני' האישי שלו, שהוא חלק אינטגרלי ממשפחתו, ולכן למשפחה יש השפעה מכרעת בתהליך זה. הוריו הם דגם חשוב לחיקוי, אבל הם לא הדגם הבלעדי.23 גם החברים בגן, גם הגננת וכאמור גם המשפחה הם הדגם לחיקוי המועדף על הילד. הוא מלקט מרכיבים מדגמים אלה, ובונה מהם את אישיותו באופן אינטגרטיבי. עיצוב הזהות האישית נמשך לכל אורך החיים, אבל בגיל הרך ההשקעה היא אינטנסיבית מאוד.24 

			גן הילדים הוא המקום הראשון שבו מוסטת מרכזיותה של המשפחה והשפעתה על הילד ומתחילה יציאתו אל הקהילה והשפעתה עליו. זהו מעבר מהכרה בסמכות הבלעדית של ההורים להכרה בקיומו של סדר חברתי רחב יותר, הכפוף למעגלים ההולכים ומתרחבים של קהילתיות עד כדי חביקת הפרט בתוך הלאומיות, על סמך התפיסה שבגן הילדים מוטבעים בילד הצעיר האתוס והסדר החברתי והתרבותי של הקהילה שאליה הוא משתייך, ומתחילה להתגבש אצלו מערכת של עמדות, אמונות, דעות והתנהגויות, שתאפיין את דרכו כלומד וכבוגר.25 

			האתוס בגן הילדים

			מדינת ישראל היא מדינה ריבונית, בה הדת והמדינה שזורות זו בזו, ועל כן גם אלה המנסים לקיים אורח חיים לא דתי אינם יכולים להתנתק בפועל מהבניית הזמן במרחב הציבורי, המושתת על מעגל החיים היהודי המסורתי.26 תפקידם של מוסדות החינוך הוא לכונן זהות משותפת לבני החברה באמצעות הבניות חברתיות ותרבותיות של ערכים ושל אמונות המשעתקים את האתוס27 ואת המיתוס של החברה.28 

			מכיוון שתחילת דרכם של הילדים במערכת החינוך מעצבת את יחסם לחברה ולערכיה, ללמידה ולתהליכיה, הרי שלחוויות שהם חווים בשנים אלה ולאיכותן יש השפעה חשובה על התפתחותם העתידית.29 הקיום של האתוס בקבוצת הילדים בגן הילדים הוא משמעותי ויוצר לכידות חברתית, כיוון שהוא כרוך באיתור ערכים משותפים וברצון לקיימם ולממשם.30 כל גננת בהתאם למגזר שבו היא פועלת שומרת על האתוס, על הערכים ועל המסורת של הקהילה שאליה היא משתייכת, והיא משמשת סוכן חברות במסירת ערכים ודרכי התנהגות אלה מבחינה חינוכית וסוציולוגית. תפקידן של הגננות בתהליך זה הוא חיוני להתפתחות הילדים מבחינה חברתית ותרבותית, בקידום טכנולוגי־מדעי ובקידום ערכים ומסורת.31 

			מנצורה רואה בגננת סוכן חברות שמתרגם את הקודים החברתיים־דתיים הנורמטיביים, המאפיינים את המרחב הפרטי ואת המרחב הציבורי של הילד, לשפה פדגוגית. בכך נעשה הגן מיקרוקוסמוס של העולם,32 מתוך הנחה שזהות יהודית אותנטית בגיל הרך מתפתחת בהתנסות עצמית ובתוך הקשר חברתי־תרבותי של חברה בוגרת. ההשלכות הפדגוגיות לכך הן חיבור לסביבה החברתית־תרבותית שבה מתחנכים הילדים. המטרה היא שהילדים ילמדו על ידי חוויות המתרחשות במציאות הכוללת של הסביבה המשפחתית והקהילתית. גננת המודעת לתפקיד הגן בעיצוב הזהות היהודית, תדאג לזמֵן חוויות אותנטיות בהקשר החברתי־תרבותי.33 האתוס של העם היהודי בגן הילדים בא לידי ביטוי במספר צורות כאתוס מקראי, תרבותי ולאומי: 

			
					אתוס מקראי — בא לידי ביטוי בסיפור המסורתי המקראי, שמתייחס לאירועים שאירעו בעבר, ומטרתו להציע בסיס לפעולות הריטואליות של העם היהודי כיום. באופן כללי יותר הבנת הסיפור המקראי תקבע גם את כל צורות הפעולה והמחשבה שבעזרתן האדם מבין את עצמו בעולם.34 הסיפור המסורתי מבוסס על אירוע היסטורי שהתרחש במציאות או כפיתוח של עלילה דמיונית, והוא מעוגן כסוג של תודעה היסטורית שיוצרת תודעה וזהות חברתית משותפת.35 כך נוצרות אמונה והבנה משותפות בקרב הילדים הלומדים את סיפורי המקרא, כי הם עצמם ממשיכי דרכם של אבותיהם, גיבורי האירוע ההיסטורי, והם מקבלים עליהם מחויבות להמשיך ולפעול בעתיד על פי הדרך שהתוו גיבורי המקרא.36 הסיפור המקראי העתיק, המועבר מדור לדור, עוסק במאורע שהמאמינים במיתוס בטוחים שאכן אירע בעבר הרחוק, לכן לסיפור יש השפעה על אמונתו של האדם בהווה ועל התנהלות חייו. הסיפור גם מאפשר לאדם ליצור הזדהות אמיתית עם הלא־נודע ועם התגלמות נשמתו של הגיבור בסיפור בכל היבט שלו בחיי היום־יום.37 

					אתוס תרבותי — קשור לסמלים ולערכים תרבותיים־יהודיים הבאים לידי ביטוי במסורת. באמצעות מערכת הסמלים, הערכים ודמויות ההזדהות שעימם הילד בא במגע, נוצרים דפוסים ואמונות האופייניים לכל תרבות.38 בגני הילדים האתוס התרבותי מועבר באמצעות תוכני הידע הנלמדים ובאמצעות טקסים המציינים את המועדים, את החגים ואת המסורות היהודיות. זמן ותשומת לב רבים מוקדשים לסיפורי החגים ולמסורות הנוגעות להם.39

					אתוס לאומי — קשור למדינת ישראל המאופיינת כמדינת היהודים, בין השאר בזכות עוצמתה הצבאית ונחישות לוחמיה. הדימוי העצמי של הישראלים, וגם הסטריאוטיפ הרווח בקרבם, הוא זה של עם גיבורים אמיצי לב, עם קטן אך אמיץ. אתוס זה מתבטא גם במיליטנטיות החדשה שהופיעה ביחסם של יהודי הגולה אל סביבתם הלא יהודית ושל יהודי מדינת ישראל אל מול הערבים החיים במדינת ישראל ובמדינות השכנות.40 

			

			בהמשך לפרק זה אחשוף את ההבדלים המהותיים הקיימים בין המגזרים השונים במטרות, בהתנהלות, בערכים החברתיים ובסיפורי המקרא, מתוך הנחה שגורמים אלו יכולים להשפיע על תפיסת דמות האל אצל הילד בגיל הרך.

			גן ממלכתי־כללי

			גן ילדים ממלכתי־כללי נכלל בחוק חינוך ממלכתי שבא לבטל את שיטת הזרמים בחינוך וליצור מערכת חינוך אחת נייטרלית מבחינה אידאולוגית ומפלגתית, והוא פתוח לכל אזרחי מדינת ישראל כאחד.41 מערכת זו מושתתת בעיקר על דגם חינוך מערבי מודרני, המבוסס על ערכים אוניברסליים לאומיים וחילוניים, כמו הישגיות אישית, הכוונה לעתיד ואוריינטציה מדעית רציונלית.42 על פי מדיניות האגף לגיל הרך, המטרות בהקשר למסורת ולערכים הם חינוך לערכים חברתיים, לאומיים־יהודיים ודמוקרטיים, תוך כדי טיפוח זהות וערכי מורשת ייחודיים בתוך מרחב חיים משותף בחברה הישראלית, כשעל הילד להכיר את ערכי מולדתו ואת מורשתו כדי לגבש זהות עצמית המבוססת על תרבות קהילתו.43 

			הקטלוג החינוכי של האגף לחינוך ממלכתי ממליץ לגננות שרוצות ללמד מורשת במגזר הממלכתי לברר תחילה עם עצמן בטרם הן מתחילות בכך. מהי העמדה האישית שלהן ביחס לכל חג ומצוותיו, ועם אילו ערכים ומנהגים הן מזדהות. חשיבות הבירור המוקדם נובעת מכך שלא כולנו בחברה המודרנית חיים בשלום עם כל המסורות והמשמעויות של החג. זהו מקום שבו אנו עלולים להיתקל בקונפליקטים, וכדאי שנהיה מוכנים להתנגדויות מצד ההורים. 

			כל גננת יכולה להתאים את הפרקטיקות והתכנים של 'המורשת העתיקה של העם היהודי'44 לערכיה ולסביבה שבה היא מלמדת.45 לכן תוכנית הלימודים בנושא מורשת וסיפורי המקרא היא המלצה בלבד, וכל גננת על פי שיקול דעתה מספרת את הסיפור המקראי ומתייחסת למורשת ולחגים בדרך המתאימה לה וביום שמקובל עליה. 

			גן ממלכתי־דתי

			עם כינון חוק חינוך ממלכתי נוצר החינוך הממלכתי־דתי (חמ"ד) כהמשך ישיר לזרם 'המזרחי' של אנשי הציונות הדתית. חוק חינוך ממלכתי־דתי פירושו חינוך ממלכתי, אלא שמוסדותיו הם דתיים לפי אורח חייהם, תוכנית הלימודים בהם, מוריהם ומפקחיהם. התשתית הרעיונית של חמ"ד מבוססת על האידאולוגיה שבחרה באסטרטגיה של הסתגלות ובהתאמה למודרנה, שלפיה אין סתירה בין ערכי המודרניות ובין היהדות, אלא להפך. כלומר, אפשר למצוא אפיונים מודרניים במסורת היהודית.46 מבחינה פדגוגית, פתיחות זו באה לידי ביטוי בשילוב בין לימודי תורה ללימודי מדע.47 בהתאם לתפיסות אלו, החמ"ד מושתת על שלושה עקרונות יסוד: חינוך דתי — הקניית חינוך יהודי דתי המחנך לאמונה באלוהים ולקיום מצוות באמצעות תגבור לימודי קודש; חינוך מודרני — הקניית מיומנויות הנדרשות לתפקודו של האדם בחברה המודרנית באמצעות תוכניות לימודים מחייבות בתחומי דעת חילוניים, כמו מדעים ואנגלית; חינוך לאומי — חינוך לציונות ולהשתייכות לארץ ישראל ולעם ישראל. המשותף לכל המוסדות של חמ"ד הוא המחויבות לשלושת העקרונות, אך קיים שוני ביניהם בתמהיל של עקרונות אלה, הנתון לפירושים שונים בהתאם לתפיסות האידאולוגיות של קהילת ההורים והגננת.48 

			תפיסת העולם של החמ"ד בגיל הרך היא חינוך ממלכתי המטפח את ייחודו הדתי ומשלב בתוכו חינוך לאחריות עם חינוך לקיום מצוות. המורים בזרם זה נדרשו להיות "מחנכים לחיי תורה ומצוות וברוח הציונית הדתית".49 לפיכך השקפת החינוך הדתי של הגננת מושתתת על תפיסה כוללנית בבחינת 'בכל דרכיה דעהו' — התורה היא 'תורת חיים', וכל מעשיו של אדם, גם חיי החול, קשורים לעבודת האל ולאמונה בו.50 מתוקף חוק החמ"ד הוא מחויב מראשיתו לקלוט למוסדותיו כל תלמיד שהוריו מעוניינים בחינוך דתי, בתנאי שיקבל עליו כמה התנהגויות בתחום הדתי. בשל כך נקלטו בחמ"ד תלמידים ממגוון רחב של משפחות ברמות דתיות שונות וגם תלמידים ממשפחות שאינן שומרות כלל תורה ומצוות.51 כך נוצרה מערכת חינוך הטרוגנית הן מבחינה דתית והן מבחינה חברתית.52 בשונה מהזהות השמרנית המתבטאת בתפיסה ה'חרדית' או בתפיסה ה'אורתודוקסית', התפיסה ה'מסורתית' היא בעלת ממד של בחירה ורפלקציה.53 היבט זה מציב בפני הגננת אתגרים רבים. מצד אחד, עליה לחנך לנאמנות לעולמה של התורה מתוך זיקה למציאות של הזמן ושל המקום ובו בזמן עליה להתמודד עם המורכבות ועם התמורות החברתיות הדורשות ממנה לשלב פתיחות לאורח החיים המודרני עם שמרנות המאפיינת את אורח החיים הדתי.54 הגננת מחויבת גם לחנך את ילדי הגן לחיבור בין החיים לתורה ובין התורה לחיים. בהתאם לגישה זו החינוך למצוות בגן החמ"ד נשזר לכל אורכו של יום הלימודים בשיח ובמעשה. חינוך זה בא לידי ביטוי בתפילת שחרית בפתחו של יום, בברכת המזון ובברכות נוספות, וכן בלימוד תורה ובקיום מצוות כחלק מאורח החיים היום־יומי של הגן.55 הגננת אף נעזרת בחיזוקים חומריים שונים שמטרתם לעודד ילדים להמשיך את קיום המצוות גם בבתיהם כדי ליצור רצף חינוכי בין הגן ובתי הילדים.56 

			גן ממלכתי־חרדי

			הקהילה החרדית במדינת ישראל מחולקת לזרמים רבים ומגוונים, לכל זרם יש מערכות חינוך שונות שמיועדות לקהילה שאליה הם שייכים. הגנים מופעלים באמצעות שבע רשתות חינוך שונות. גני הילדים ב'יהדות החרדית' הם זרם ביהדות האורתודוקסית והם בעלי זיקה מנהלתית למערכת החינוך הממלכתית־דתית,57 המתאפיינת בהקפדה רבה על שמירת ההלכה היהודית ועל אורח חיים שמרני.58 אפיוני הקהילה החרדית הם: ניאו־מסורתיות כביטוי ליהדות ראויה — קיום מצוות, הופעה חיצונית ומחויבות ללימוד תורה. הם מקפידים על קיום המצוות באדיקות ובדקדקנות רבה ומעריכים התנהגות קונפורמית. משנתו החינוכית של זרם זה רואה במשימת החינוך ליצור אדם רוחני, מבוסס באמונתו, בעל מידות ומעשים טובים. הזרם מבקש לחנך למהות של 'קיום נצחי'. המטרה היא להעמיד דורות של תלמידים שומרי תורה ומצוות ותלמידי חכמים תוך כדי שמירה מפני כל השפעה חיצונית שאינה יונקת במישרין מסמכות התורה, והשאיפה היא שהלימוד ייעשה בנועם ומתוך קירוב לבבות.59 

			בגנים אלו שמים דגש על לימודי קודש, שהם עיקר הלמידה, ועל הקפדה הלכתית גבוהה יותר,60 כולל דרישות התנהגות מחמירות הן מהגננות הן מהילדים.61 גני הילדים בקהילה החרדית מבדילים את עצמם מגני הילדים בקהילה הדתית בהפרדה בין המינים, ולכן הגנים מופרדים לגנים לבנות ולגנים לבנים.62 הילד החרדי מתחיל את לימודיו ב'חדר' בגיל שלוש. החברה החרדית רואה חשיבות רבה לכניסת הילד ללימודים ב'חדר' ולכן מתקיים טקס כניסה כחלק מביסוס הזהות הדתית והמגדרית הייחודית. אחרי ה'חדר' הילד ממשיך ב'תלמוד תורה' ואחר כך בישיבה. דגש רב מושם על האדרת השבת, המועדים והימים הטובים תוך ניצול מרבי של כל אמצעי החינוך וההוראה. במשך היום הילדים משלבים פסוקים ותפילות. הם מתחילים בברכות השחר, ממשיכים בברכות התורה ובקריאת שמע. לפני כל תפילה יש ליטול ידיים.63

			בצד ההיבטים הרעיוניים היהודיים בהוראה אפשר לראות בתוכנית העבודה לגיל הרך של הגנים החרדיים שקיימים נושאים ייחודיים, לימודיים וחינוכיים תוך כדי שילוב של כל מרכיבי תורת היהדות כפי שהם באים לידי ביטוי במסכת החינוכית היהודית ובחסידות, המושתתות על אהבת הבורא כאל אחד שברא את העולם ואחראי לקיומנו, על אהבת ישראל ועל אהבת האדם. הם מתמקדים בצד המוסרי, הרגשי והערכי של המצוות תוך כדי שימת דגש על דברי אגדה ומוסר הקרובים אל לב הילד ויכולים להשפיע על נשמתו.64

			בעולם האורתודוקסי־חרדי הטקסים במעגל השנה נתפסים כגורם סמכות מכריע, המעצבים את אורח החיים היהודי דרך חוקים הנוגעים כמעט לכל פרט בהתנהגות האדם.65 בגן החרדי בולט השילוב של שיח הממוקד במעבר בין חול לקודש ובהכנות ליום השבת ובשילוב פרקטיקות הקשורות לכך, המדגישים ערכים מרכזיים לתרבות (כגון: חשיבות התפילה, צניעות וכדומה). הגננת החרדית יכולה, לפחות חלקית, לעצב את תוכנית הלימודים של הגן בעצמה. עם זאת בפועל היא אינה חופשייה לתמרן בפרקטיקות ובסוגי התכנים המתקיימים במהלך טקסי הדת, החגים וטקס קבלת שבת, מכיוון שבקהילה החרדית כל סוגיה הנוגעת להתנהגות ולתפיסת עולם מוכרעת על ידי גורמי סמכות מקובלים בקהילה, וזאת משום שהדת הממוסדת מעדיפה שאנשי החינוך שלה יהיו צייתנים לתוכן הדתי שמועבר דרך סמלים דתיים משותפים ומקובלים. הממסד חושש מפני התנסות אישית שמוליכה את האדם לאינדיבידואליות שלו, וזו עשויה להמרות את פי המוסכמות של הממסד הדתי, שהוא גם פוליטי ובעל אינטרסים של כוח ושליטה.66 

			פרק שני

			'ציר אגו־עצמי' (Ego-Self Axis theory)

			מעטה מאוד היא ידיעתנו על ההתפתחות הרוחנית של הילד ועל תפיסתו את האל. מחקרים מעטים מאוד נעשו בארץ, ורוב המחקרים שנעשו בדקו נבחנים מעל גיל 18. רוב המחקרים שעסקו בתפיסת דמות האל אצל הילד בגיל הרך התייחסו בעיקר להיבט הקוגניטיבי ופחות בחנו את תפיסת דמות האל בהיבט הרוחני המתקיים בנפש הילד,67 בפסיכולוגיית המעמקים שלו ובתקופת הילדות.68 

			במחקר זה יצאתי לבדוק ילדים מארבע קבוצות שונות מתוך הנחה כי התפיסה האפיסטמולוגית של הבניה פנימית של תפיסת דמות האל בגיל הרך מושפעת משני היבטים מקבילים: מהתפתחות נפשית ומהשפעה סביבתית.69 בהתאם להנחה זו מצאתי הבדלים סובייקטיביים ואובייקטיביים בין הקבוצות השונות. על מנת לבדוק את הממצאים לעומק, במחקר הנוכחי בחנתי את תפיסת דמות האל על פי מודל המתבסס על מודל תאורטי מתחום פסיכולוגיית המעמקים של הילד, סביב מושג: תאוריית 'ציר אגו־עצמי' (Ego-Self Axis theory), כפי שתיאר אותה אריך נוימן:

			ציר אגו־עצמי הוא מרכז של תהליכים מקבילים ומנוגדים, שמתרחשים בין מרכז הכוליות המכוון מצד אחד, לבין תודעה ומרכז האגו מצד שני [...] ההתפתחות והתהליכים הנפשיים שמתרחשים בין המערכות של המודע ולא־מודע לבין המרכזים התואמים אגו ועצמי הם אותם שני מרכזים ושתי מערכות הנעות פעם זו אל זו ופעם זו מזו.70

			בפרק זה ארחיב על תאוריה זו של נוימן ואדון בשלבי ההתפתחות הראשונים של הילד: התפתחות העצמי (self), התפתחות האגו (ego).

			התפתחות העצמי (self)

			תאוריות פסיכואנליטיות שונות בחנו את התפתחותו הנפשית של הילד באמצעות תורת יחסי האובייקט, כדוגמת: פיירברן, שנחשב לאחד האבות המייסדים של אסכולת יחסי האובייקט, וטען כי דווקא רקמת היחסים בין הילד לאם היא המשמעותית.71 גם התאוריה של בולבי מתבססת על הצורך הראשוני של התינוק לזכות ב'התקשרות' (attachment) עם אמו.72 ויניקוט בדומה לכך, פיתח תאוריה, המורה על ההשפעה שיש ליחס הראשוני שמעניקה האם (או המטפלים המשמשים כתחליפי אם) לתינוק על התפתחותו הפסיכולוגית לעתיד. הוא פיתח את התאוריה שלו כצורך ב"אם טובה דיה" (Good Enough Mother) ויניקוט כתב כי "אין דבר כזה תינוק", דהיינו התינוק אינו יכול להתקיים לבדו; הוא תמיד חלק ממערכת יחסים.73 קליין לעומת זאת, שללה את ההגמוניה מקשרים בין־אישיים, והעבירה אותה למציאות הפנימית, המורכבת מיצרים, רגשות ופנטזיה, הבנויה מהקשר בין האם לתינוק. מציאות זו מובילה לעיתים לחוויה מתסכלת המפצלת את האובייקט לשניים: הפיצול של 'שד טוב ושד רע'.74 פיאז'ה ראה את ההתפתחות הנפשית כבנויה על פי שני מדדים: האינדיבידואלי והחברתי (הבין־אישי). השקפות הילד הן פרי של תגובה, המושפעת על ידי המבוגרים. שלושת הגורמים הקלאסיים של ההתפתחות הם התורשה, הסביבה הפיזית והסביבה החברתית.75 

			אולם יונג ובעקבותיו נוימן,76 הגיעו למסקנה שאין די בתאוריות פסיכואנליטיות אלו כדי להבין את מרחבי הנפש ואת הפוטנציאל ההתפתחותי והיצירתי שגלום בילד. לדעתם יש להתבונן בהיבט הנפשי הפנימי, בעצמי של הילד. יונג, ונוימן בעקבותיו, ראו בשלבים התפתחותיים מוקדמים אלו עולם דימויים של הלא־מודע הקולקטיבי, המכיל תכונה כלל־אנושית-ארכיטיפית. יונג חשף את היסודות הארכיטיפיים שבנפש האדם וחקר את המקורות שמעבר לאישיות, אלה הפועלים בה ומזינים אותה. הארכיטיפ על פי יונג הוא "תנאי לא־מודע מסוים (אשר) מצוי בתוך 'אני' פריורי מורש", שמאפשר לכל אדם להפיק רעיונות דומים. הארכיטיפים משוקעים בלא־מודע הקולקטיבי, יונקים ממקורות אישיים, חברתיים ותרבותיים, ומזינים את נפש היחיד בידע חי ופועל.77 נוימן ערך הקבלה בין התפתחות הילד לארכיטיפים המתפתחים בנפשו בתוך הקשר בין הילד לאם ובשלב מאוחר בין הילד לאב.78

			מושג העצמי (self), מופיע בספרות הפסיכואנליטית מתחילתה, אולם משמעותו עברה גלגולים רבים ונראה שההבדלים במשמעויות משקפים זרמים או התפתחויות בתאוריה הפסיכואנליטית. רוב הפסיכואנליטיים ראו בעצמי ביטוי ליחסי הגומלין בין הפרט לסביבה, ותפיסת העצמי תלויה במערכת המשפחתית והסביבתית. יש שראו במושג העצמי הנשלט על ידי תאוריית הדחף, כארגון פנימי של עמדות ורגשות, ציפיות ומשמעויות, הנובעות או צומחות מזוג ההורים.79 נוימן העניק למושג העצמי היבט נוסף וראה בו ביטוי לנפש האדם המשתנה בהתאם להתפתחותו האישית של האדם ובהתאם לאינטראקציה המתקיימת בינו לבין הסביבה.80

			ההתפתחות הנפשית של תחילת החיים האינדיבידואליים על פי נוימן דומה להתפתחותה של החברה, ובאה לידי ביטוי כמציאות מיתולוגית, הדומה למיתוס בריאת העולם.81 פרויד, בדומה לנוימן, ראה בשלבי ההתפתחות המוקדמים של הילד שלבים פרימיטיביים, ראשוניים בנפש. הוא ראה במיתוס "תוצר סובלימטיבי של התרבות" שהוא תוצאה של סובלימציה של משאלות ודחפים אסורים.82 אך בשונה מנוימן, מורשתו של פרויד ביקשה לנעוץ את שורשי האישיות והתפתחותה בנתונים הביולוגיים, בצרכים ובדחפים הראשוניים ובמפגש של כל אלה עם הסביבה. בהקשר לכך, פרויד כינה את דמות האב הפנימית כ'אני העליון' וראה את האב כדמות משמעותית בהתפתחות הילד.83 נוימן לעומתו ראה את היחסים בין האם לילד כמשמעותיים להתפתחותו. בספרו הילד, מרחיב נוימן על היחס המוקדם ועל שלבי ההתפתחות הראשונים של הילד. את השלב הראשון של התפתחות הילד הוא מכנה 'שלב מטריארכלי',84 השייך לעקרון הארוס והרגש. לטענתו: האם שולטת בהתפתחות המוקדמת של האדם כשם שהתודעה המטריארכלית, שרובה היה לא־מודע ותודעת האגו שלה עדיין לא התפתח, שלטה בפסיכולוגיה של תרבויות ארכאיות.85 כלומר, התודעה המטריארכלית היא צורת תודעה הקרובה יותר ללא־מודע ובעלת דגש רגשי.

			נוימן רואה בכל שנת הינקות הראשונה דמיון לשלב העוברי השני, הוא השלב שלאחר הלידה. בשלב זה האם היא כל סביבתו וכל עולמו של התינוק, והיא מאוד משמעותית להתפתחותו. הקשר עם האם הוא כעין גן עדן נעדר מתח. הסמליות הקשורה לשלב זה הינה שובע, חמימות, ביטחון והכלה מלאה במכל האימהי המגונן.86 רעיון מכיל־מוכל התפתח על ידי הפסיכואנליטיקן ביון, שהציג את הדינמיקה שמבוססת על אב־טיפוס של איחוד, שמסומן ♀♂ סקסואלי. מושג זה מבטא בין היתר את הקשר הרגשי בין האם לתינוק.87 נוימן, בדומה לביון, ראה אחדות במערכת היחסים בין האם לתינוק. הכוונה היא שהילד חווה דרך אימו את כל החוויות הטובות והרעות ואין נפרדוּת בינו לבין האם. זאת משום שהתודעה ואישיותו של הילד לא מפותחים, הלא־מודע מקדים את התודעה ואת העצמי, כשלמות של היחיד והם קיימים לפני שהאגו מתעצב ומתפתח כמרכז התודעה.88 העצמי הוא עצמאי, בלתי תלוי באגו, ומתגלה במשך החיים.89 

			נוימן מכנה שלב זה של 'טרום אגו', בסמל האורבורוס (Uroboros). הנחש המעגלי שפיו אוכל את זנבו מאפיין את האחדות חסרת הסתירות של המציאות הנפשית.90 השלב האורובורי הראשוני הזה נשלט על ידי הרעב והמזון, כשהאורובורוס האימהי הוא מקור של הזנה.91 

			ארכיטיפ זה מופעל בנפשו של הילד על ידי האם הפרסונלית, שנעשית יותר ויותר אובייקט עבורו:

			עבור הילד שנמצא בטרום־אגו, מילוי צורך או הפגת אי נוחות כגון רעב או קור, קשורים לסיפוקם או להרגעתם על ידי האם. לגבי הילד מדובר במציאות אחדותית בה תלוי קיומו. מתקיימת זהות ביו־פסיכית בין גוף ועולם, שבה הילד ואימו, גוף רעב ושדיים שופעים מהווים אחדות אחת.92

			נוימן טוען, כי האם משפיעה על הפיצול המתקיים בנפש הילד בין טוב לרע ובין ארכיטיפ האם לארכיטיפ האב. בתקופת ה'טרום־אגו', האופיינית לילדות המוקדמת, שבה האגו והתודעה עדיין נמצאים בתהליך התפתחות, החוויה הקוטבית של עולם דיכוטומי, סובייקט־אובייקט, עדיין אינה קיימת. עבור הילד מילוי צורך או הפגנת אי נוחות, כגון רעב או קור, קשורים לסיפוקם ולהרגעתם על ידי האם. נוימן רואה את התמזגות הילד עם האם ביחסים הראשונים ובאופיים הקוסמי, מרכיב בעל חשיבות מיוחדת להתפתחות אישיות הילד כאינדיבידואל שלם, כבר בשלב הראשוני. עבורו היא אם העולם. מצב ארכיטיפי בסיסי זה מבטיח את התפקוד המעצב של היחסים הראשונים.93 נוימן מבקר את התאוריה של קליין לגבי התייחסותה הקונקרטית לעולמו הסמלי־מיתי של הילד ושל ראשית האנושות. נוימן טוען כי יש להבין את התבטאויותיו של הילד כסמליות, ולא לפרשן מנקודות המבט ההגיוניות של תודעת המבוגר, כיוון שלפנטזיה יש חשיבות רבה בהתפתחות הילד.94 נוימן טוען בהקשר זה:

			הדימוי של אם טובה או של אם רעה, של שד טוב או של שד רע, אינו צומח מתוך השלכה של רגשות חיוביים או שליליים של הילד כלפי אימו, אלא מהווה ביטוי למצב אובייקטיבי שאינו קשור לתוקפנות ילדית או לסאדיזם. מקורם של אלה משני תמיד והוא ביטוי פונקציונלי של אגו חרום.95

			כלומר נוימן רואה את האם כמשפיעה על רגשות התינוק ועל נפשו. שלב פרדוקסלי זה מתקיים עד גיל שנה. מצד אחד יש לילד 'עצמי גופני', פיזי, אך מצד שני האם מתפקדת כיישות במצב גופני ונפשי וגם כמערכת תורשה וכאינדיבידואליות. היא מבטאת את העצמי של הילד.96 נוימן טוען כי בין האם לילד מתקיימת 'שותפות מיסטית'. הילד 'קורא' באופן לא־מודע את האם שבתוכה הוא מוכל, תגובותיה האינסטינקטיביות והתנהגותה האישית של האם הן הבסיס העיקרי של יחסים ראשונים. כך "הדימוי הארכיטיפי של אם טובה או אם רעה97 מתעורר בנפש". 

			נוימן רואה את קיומו של הילד תלוי במימושה של מערכת ארוס, שמתקיימת בקשר ובניגוד בין האגו לעצמי ומתחילה בתוך מערכת יחסים של אהבה בין האם כעצמי והילד כאגו. נוימן טוען כי מערכת היחסים הראשונית הזו הינה אבן יסוד לכל הקשרים ויחסי התלות המאוחרים יותר.98 הכוונה ל'אימהות'99 ככלל, המהווה את הבסיס ההכרחי לחיי הילד. אם לא אוהבת אשר מקנה מזון בשפע הינה הרסנית כמו אם אוהבת אשר אינה מעניקה הזנה מספקת. האם במערכת היחסים הראשונית הינה האם הגדולה הטובה. היא זו שמכילה, מזינה, מגינה ומחממת את הילד, וקשורה אליו רגשית.100 במובן זה האם היא אנונימית וארכיטיפית. התנהגותה מכוונת על ידי הלא־מודע, שמאפשר לה לחפוף לארכיטיפ האם, והיא חיונית להתפתחות התקינה של הילד.101 ברמת ההתפתחות הנפשית, ההזנה היא הפונקציה העיקרית והמקור של תחושת הביטחון והחיים, והיא מייצגת באופן סמלי את ארכיטיפ האם הגדולה והטובה, המזינה והמגינה. 

			רוך, שובע ועונג תורמים לאישור המוקדם החיוני להתפתחות ילד עצמאי, לתחושת הביטחון ולתחושת היותו רצוי, שהינם בסיס הכרחי להתנהגות חברתית חיובית ולתחושת ביטחון בעולם. הדחף לקיום כמו הדחף לאכול הינו הבסיסי ביותר מבין כל הדחפים.102

			מאחר שבשלב הראשון להתפתחותו נשלט הילד על ידי דחף להתפתחות עצמית, הדגש הוא על סמליות ההזנה, המסמל את החיים. חלב האם זהה לארכיטיפ האם הגדולה הטובה, ומסמל את האחדות הדואלית החיובית שהיא הזנה, פוריות, הרוויה, ביטחון, חום, הגנה, עונג, לא להיות לבד, השתייכות, התגברות על כאב ועל אי נוחות.103 את התינוק החולה שאימו נעדרת, הזנה פיזית בלבד אינה יכולה לרפא. במקרה זה האם מייצגת באופן סמלי את ארכיטיפ האם הגדולה הרעה. היא יכולה ליצור 'אגו מרוקן', נרקיסיסטי המפתח נוקשות ומנגנוני הגנה מוגזמים.104 רק באמצעות אהבה ושיקום מערכת היחסים הראשונית תהיה הזנה זו שלמה. בהיבט זה נוימן מתחבר לתאוריה של בולבי שטען כי מערכת היחסים הראשונית עם האם היא כה גורלית, שהפרעה קיצונית יכולה להוביל לפיגור אצל הילד, והזנחה מוחלטת יכולה להוביל אף למוות.105 תפיסה דומה מציגה קליין. היא טוענת כי הפיצול המתקיים בנפש הילד והחרדות הנובעות ממנו, הוא הכרח התפתחותי, אך מה שמרפא את השנאה, את ההרס ואת הבדידות והקנאה זאת אהבה.106 

			כאשר הילד מתחיל להשתחרר מתלות האם, מתחיל להתפתח מצב תודעה בוגרת ומובחנת. האגו חווה את העצמי כניגוד בתוך הנפש. הוא מתגלה כמרכז העצמי, ומחוצה לו הוא נחווה כעולם, כדמות או כהשלכה של דימוי ארכיטיפי. 

			באופן פרדוקסלי, ה־  self הוא מה שהוא הכי עצמנו, אך בו בזמן הוא מקבל צורת 'זולת'. עבור תודעתנו, זהו המרכז האינדיבידואלי של האישיות, אך בו בזמן הוא בעל אופי אנושי אוניברסלי וקוסמי.107

			כלומר, בשלב הראשוני האם של הילד היא העצמי (self), והיא זהה עם האלוהות העליונה. אך כשהילד מתחיל להתפתח ולפתח את האגו, הוא מבין שיש הפרדה בינו לבין האם. העצמי שהיה קיים באם מועבר לדמות אלוהות עליונה. תהליך זה מתקיים בשל התקשרות ראשונית של העצמי עם האם או דמות משמעותית אחרת. היא מהווה עבור הילד את המודל הראשון לחוויית העצמי, כגילום של מה שמעניק לו ביטחון, בדומה ל'דמות אל עליונה' שיכולה להעניק לו ביטחון.108 נוימן טוען כי מערכת היחסים בין האם והילד משפיעה על תפיסת האלוהות של הילד ועל החוויות הראשונות שלו:

			בתפיסה המיתולוגית של הילד יחסים ראשונים חיוביים משתקפים בדימוי הארכיטיפי של גן העדן. ליחסים ראשונים מופרעים של אגו חרום יש דימוי גהינום, זו האם הנוראה, השלילית.109 

			יחסים ראשונים שליליים, חסרי אהבה ומלווים בחרדה, משקפים בתפיסה הלא־מודעת, הסמלית והמיתולוגית של הילד, את האם הרעה, הנוראה, את הגהינום. הם מצמיחים תוקפנות ואינם מהווים קרקע טובה להתפתחות התנהגות חברתית בריאה.110 בניגוד לכך, התנסות מוקדמת באהבה אמיתית משקפת את האם הטובה, את גן העדן. היא מובילה למבנה נפשי שמסוגל לאהוב ולכן יכול לפתח מרכיב התייחסותי בעת התמודדותו עם החברה.111 

			במקביל להתפתחות המודע ולהיפרדות מהאם הגדולה, מתחיל להתפתח העולם הפטריארכלי של הילד.112 בשלב הראשון מודעות הילד מתקשה להבין את המצב הארכאי שבו האם מייצגת את העולם כסביבה וכחברה אנושית. על כן רק כשהילד מתרחק מהאם, ויוצר הפרדה בין פנים וחוץ, מתחילה הכרתו של הילד ומתפתחת בהדרגה אישיות בעלת 'תודעת־אגו'. 

			כשהילד מתחיל לפתח את האגו, הוא מתחיל לקבל את האם כדמות אישית, ייחודית. "האם היא גם הזולת וגם החברה המיוצגת על ידי אותו זולת. האמון באם זהה לאמון בחברה אותה היא מייצגת".113 בשלב זה הדימוי הנפשי של ארכיטיפ האם מופעל על ידי גורם סביבתי של האם האישית,114 והילד יכול לחוות את ארכיטיפ האב או את ארכיטיפ האם בהתאם להתנהגות האם:

			עם הגורמים הגבריים והנשיים מפתח הילד את דרכי תגובתו האקטיביים והפסיביים, הגבריים והנשיים. לפני שהילד פוגש את העיקרון הגברי כאב, הוא חווה את העיקרון הגברי כהיבט לא־מודע של האם. [...] העולם הגברי הלא־מודע אצל האישה מייצג את עקרון הלוגוס והנומוס, הרוח והמוסר, שנקרא עולם האנימוס.115 

			בשלב זה מתחילים הבדלים בהתפתחות בין המינים, והפסיכולוגיה של הילדה מתחילה להיבדל מזו של הילד. הילדה מפתחת את הקומפלקס באנימוס בתוכה והבן מפתח את הקומפלקס באנימה בתוכו.116 האם משפיעה בתהליך זה, כיוון שהילד רוכש מהאם גם את התודעה תלוית התרבות של האם. היא מעצבת את האגו הילדי ואת תודעתו, עם שיפוטיה, ערכיה ואמונותיה, המותאמים לקנון התרבותי בתוכו חיה האם, והילד חווה את האם כפטריארכלי, השואף להתאמת הילד לסביבה ולתרבות שהאם גדלה בהן.117 מתחת לשכבת האנימוס שוכן עולם התודעה המטריארכלי, המסמל את ארכיטיפ האם בנפשה של האם, וכולל בתוכו היבטים לא־מודעים כגון ידיעה אינטואיטיבית, המכוונת באמצעות אינסטינקטים רוחניים, אינטואיציה, רגשות ומצבי רוח.118 לעומת זאת הפרעות בתהליך ההתפתחות והגירויים שנובעים ישירות מהאם כגון רעב, מחלות, אם שעומדת על עקרונותיה בנוקשות ומסרסת את הילד, גורמים לכך שהילד חווה את האם ככוח משתלט עוין, מפריע וגברי, המסמל את ארכיטיפ האב בנפשה של האם.119 לכן המארג התרבותי של הקבוצה, בתיווכה של האם, משפיע על חיי הילד מן הראשית.120 

			התפתחות האגו (ego)

			בשלב המטריארכלי הראשוני של הילד, התפתחות האגו נמצאת במידה רבה בשליטת האם. כשהילד עובר לשלב התפתחות האישיות מהמטריארכט לפטריארכט הוא מתחיל לפתח את האגו ואת העצמאות. הילד מתרחק מהלא־מודע ומהעצמי. האם הפרסונלית מתחילה להכניס דברים שקשורים לתרבות ומלמדת את הילד מה נכון ומה לא נכון בהתאם לחברה ולתרבות שהילד גדל בה. במידה והאם מאפשרת לילד להתפתח התפתחות תקינה, והיא קשובה לצורכי הילד, היא מבטאת בנפש הילד את ארכיטיפ האם הגדולה, המזינה והטובה וכך הילד עובר בקלות לתחום האב הפטריארכלי. אך אם האם לא מאפשרת לילד להתפתח והיא מגוננת ושומרת עליו, היא מסמלת בנפשו של הילד את ארכיטיפ האם הרעה, הבולעת, הממיתה, זו שיכולה ליצור מוות רגשי בנפשו של הילד.121 במקומות הללו יכולים להיווצר קומפלקסים שמשפיעים על נפשו של הילד.122

			האוטונומיה של הילד מולידה יצירתיות וכוח עליון, אשר באים לידי ביטוי כ'עצמי גופני' וכ'דחף' ליצירה. העצמי הוא לא חלק מהעצמי של הילד, ולא ניתן לשלוט עליו. הוא טרנספרסונלי.123 בשלב זה ישנה דינמיקה בין תהליכים מודעים ולא־מודעים, שיוצרים שלמות בלתי ניתנת לפירוק, המבטאים את הקשר בין העצמי לאלוהים. דמות האל מקבלת צורה בנפש, אך מעצם טבעו, כשהוא מסמל את ארכיטיפ האל, הוא חסר צורה124 ומייצג ערך עליון עבור האגו,125 שיכול לבוא לידי ביטוי באופנים שונים כארכיטיפ האב, ארכיטיפ האם או ארכיטיפ האל:

			כפי שמראה ההיסטוריה של הדת והפילוסופיה, ה־ self עשוי להתגלם בצורות מגוונות באנושות. הוא יכול להתגלות כארכיטיפ האם או אב, כאל וכטוטם, כמושיע וכאב קדמון, כטאו126 של הדרך וכתמצית של כל הדברים. הוא יכול להופיע כאור לבן או כ'אין־סוף', כאינסופי הבלתי ניתן להשגה, כצורה טהורה או שמעבר לכל הגילויים הוא יכול להישאר נסתר.127

			ה'אור הלבן' שנוימן מדבר עליו מבטא את התפתחות התודעה של הילד באל. בדומה לכך יונג מתייחס לחיזיון של אור שקרא עליו בספרו של אלברט דיטריך, שכלל טקס יווני מפולחן מיתרה: "...וכמו מה שנקרא הצינור, הוא המקור לרוחות. שכן אפשר לראות שהעיגול המהווה את פני השמש תלוי דבר מה הנראה כמו צינור".128 גם קסירר התייחס לסמל האור והראה כיצד בכל הדתות היצירה מתחילה דרך יצירת האור. משם מתחילה ההכרה במשהו אחר שהוא שונה ממני, שהוא בניגוד לחוסר ההכרה של החושך. קסירר הראה שבמיתולוגיות השונות, האור מסמל את ההכרה באחר, ומה שמתגלה הוא ההיפרדות של האינדיבידואל מהאחר ויצירת האור.129

			הסופר־אגו של הילד נוצר כאשר הילד עובר מהשלב המטריארכלי של ההתפתחות הנפשית, השולט בטבע, ונכנס לשלב הפטריארכלי בו שולט ארכיטיפ האב שמביא עימו את השיטתיות והתודעה ואת ההפרדה בין המודע ללא־מודע. בדומה לפרויד שראה בכוח שמרסן את כל הדחפים האלה בתוכנו את ה'סופר־אגו' או 'האני־העליון', הכוח המדכא שהוא גם הכוח המוסרי, מנתב את האנרגיות שלנו לאפיקים הנחשבים כמועילים לתרבות.130 ואולם, נוימן מבקר את טענתו של פרויד שראה את ה'סופר־אגו' כנגזר מתסביך אדיפוס ובעיקר מהאב, ורק האב אחראי על המוסר. נוימן לעומתו רואה באם חלק חשוב בהתפתחות ובהיווצרות המוסר של הילד.131

			בתאוריה של נוימן ראינו כי תפיסת האל אצל הילד בגיל הרך מושפעת מהיבטים שונים: חלקם מטפיזיים הכרתיים, חלקם מיתיים רוחניים וחלקם פסיכולוגיים, והם ממלאים צורך נפשי אצל הילד. יחד עם זאת, בכל ההיבטים הללו ראינו כי להורים, לאנשי החינוך ולסביבה עצמה בה גדל הילד, יש השפעה רבה. שילוב זה בתפיסת דמות האל בא לידי ביטוי בספרות היהודית לדורותיה, כפי שארחיב בפרק הבא. 

			תפיסת האל לאורך ההיסטוריה

			לאורך ההיסטוריה יצר כל דור את דמות האלוהים שהתאימה לתקופתו.132 הכרת האל שונה מאדם לאדם בהתאם לשכלו, לתפיסת עולמו ולתרבותו. המילה 'אלוהים' יכולה להכיל קשת שלמה של משמעויות, שמקצתן סותרות או מבטלות זו את זו. כיום, בעידן הפוסט־מודרני, אנשים מעלים שאלות כמו האם אלוהים קיים. ההוגים קירקגור וניטשה הגיעו למסקנה: 'אלוהים מת'.133 צ'ופרה טוען כי צריכה להיות דרך להוכיח את קיומו, כי "המוח שלנו, הגנים שלנו ולכן גם המחשבות שלנו מתוכנתים לחפש את אלוהים".134 ואכן, לאורך ההיסטוריה ניסו להסביר את קיום האל באמצעות שני סוגי אמת: לוגוס מול מיתוס. הפרדה זו בין שני סוגי אמת החלה בכוח תבונתם של היוונים הקדומים. הפילוסוף היווני הרקליטוס מן המאה השישית לפני הספירה היה הראשון שנתן למונח 'לוגוס' משמעות פילוסופית כאחדות המנהיגה את הכול, אחראית להיווצרות היקום ולסדר השורר בו.135 כלומר, את תפיסת הטבע והנפש המיתית מחליפה תפיסה מטפיזית של המציאות. במקום להבין את העולם באמצעות סיפורים על אלים, מבקשים להבין את העולם באמצעות הסבר הגיוני מדעי, באמצעות אלוהים, באמצעות ה'לוגוס'.136 

			תולדות היהדות לאורך ההיסטוריה לכודות במתח שבין שתי דרישות אלה: טוהרת האל מול חיותו. הספרייה הפילוסופית היהודית ניסתה ליישב בין התפיסה הבלתי־אישית, המושתתת על הפשטה גמורה של האל, על אחדות, על היעדר שינוי ושלילת הגשמות ממנו מכול וכול ובין תפיסת האל האישית של דת ההתגלות, שיש בה בריאה, רצייה והשגחה. לאורך השנים נערך דיון: האם היהדות היא דת מיתית או מטפיזית? היבט זה יצר פולמוס הגותי בין חוקרים שונים, שבלט בייחוד במחשבה היהודית בעת החדשה. אליעזר שביד במאמרו מציג את תנועת המטוטלת ממהלך של 'דה מיתולוגיזציה' למהלך של 'רה מיתולוגיזציה'.137 במאמר זה מוצג הפולמוס באמצעות השקפתם של יחזקאל קויפמן ומרטין בובר, שהיו חלוקים בחריפות בסוגיה של מקום המיתוס ביהדות. קויפמן טען שהיהדות המונותאיסטית יוצאת נגד המיתולוגיה והמאגיה וכי המיתוס הוא תוצר ספרותי אורגני של האלילות.138 לעומתו טען בובר כי המיתוס הוא פונקציה נצחית הקיימת בנפש האדם והוא חלק בלתי נפרד מהדת.139 פולמוס דומה מוצג גם בין יהודה ליבס לשלום רוזנברג.140 רוזנברג התנגד לעמדה הרואה במקרא ובספרות חז"ל היבטים מיתיים. לטענתו, קיים שוני מהותי בין התפיסה המיתית של הקבלה ובין המקרא וספרות חז"ל.141 המיתוס, טען רוזנברג, "מתקיים באמצעות סיפור שהוא הבסיס להתנהגות ולמהות בדיונית, כפיקציה לא ריאלית, שמתאר את עולמם הפרימיטיבי של המאמינים".142 ליבס, לעומתו, מבקר את גישתו של רוזנברג וטוען כי "המיתוס היהודי אמנם איננו מיתוס יווני, אבל הוא אינו פחות מיתי ממנו, הסיפור המיתי הוא תופעה טבעית למהות הרוחנית של האדם שיוצר אחדות דתית".143 איתמר גרינולד, כמו ליבס, טוען כי היסוד המיתי היה נוכח מאז ומעולם בהגות היהודית, והוא לא התפרץ בקבלה אלא בא לידי ביטוי באתוס או בריטואלים מסוימים, המעניקים משמעות ערכית וזהות ייחודית לחיי היחיד והקבוצה.144 כמוהו טען שמואל שקולניקוב כי המיתוס נוצר במרחב קוגניטיבי אנושי כללי, אשר אינו קשור בדת ובקדושה דווקא. אבותינו השתמשו במיתוסים כדי להסביר באמצעות סיפור את תפיסות העולם המתקיימות במציאות התרבותית, כגון מנהגים, אמונות או תופעות טבעיות.145 

			גרשם שלום אפיין את תפקידו של המיתוס בהתפתחותן של הדתות, וטען כי הדת כולה נשענת על היבטים מיתיים משום שאי אפשר לחשוב על דת שאין בה מודעות בלתי אמצעית של האדם לקשר שלו עם האל. בהתפתחות מתקיימים שלושה שלבים עיקריים: בשלב הראשון, הטבע הוא הבמה למערכת היחסים שבין האדם לאל; השלב השני הוא השלב היצירתי שבו מתרחשת צמיחתה של הדת. זו הורסת את הרמוניית החלום שבין האדם, היקום והאל, יוצרת תהום רחבה בין האל, היש האין־סופי הטרנסצנדנטי, ובין האדם, היצור הסופי. הבמה של הדת אינה עוד טבע, אלא המעשה המוסרי והדתי של האדם ושל הקהילה. לשלב השלישי — המכונה מיסטיקה — אנו ערים רק לאחר שהדת קיבלה במהלך ההיסטוריה את ביטויָהּ הקלאסי כדרך קהילתית מסוימת של חיים ואמונה. המיסטיקה אינה שוללת את התהום בין האל לאדם, אלא מכירה בקיומו ומבקשת לפרש את החוויה בדרך חדשה. היא מתרכזת ברעיון של האל החי המתגלה בבריאה, בהתגלות ובגאולה. במיסטיקה היהודית נפגשים שני עולמות, שהם שני שלבים של התפתחות התודעה האנושית — האחד פרימיטיבי והאחר מתקדם — עולם המיתוס ועולם ההתגלות.146

			ראינו, אם כן, כי הוגים אלו ראו במיתוס ובמטפיזיקה שתי צורות ביטוי של הרוח האנושית. צורות אלה מנוגדות במהותן ובגילוייהן, אך שרויות יחד ולעיתים אף נראה כי הן משולבות ומעורבבות באפיקו של זרם אחד. הן קשורות קשר של ניגוד והשלמה והשפיעו השפעה פסיכולוגית על נפש האדם ועל תפיסתו את האל. כלומר, הכרת האל ממזגת בין ההפשטה וההגשמה המשתלבת בשלושה צירים — פסיכולוגי, מיתי ומטפיזי. בפרק הבא אציג את ההבחנה בין שלושת הצירים הללו כפי שבאים לידי ביטוי בפילוסופיה היהודית.

			היבטים פסיכולוגיים רגשיים

			מבחינה פסיכולוגית, המיתוס מתייחס לקשר הרגשי של האל עם האדם ועם נפש האדם. סגולתו המיוחדת של האדם היא לקיים עולם ומלואו בתוך עצמו ולדעת את עצמו, לחשוב ולדבר על העצמים, לארוג דמיונות ולפתח רגשות כלפיהם.147 רגשות נתפסים באופן אינטואיטיבי כדבר־מה הנוגד את התבונה. ישנן תורות שרואות ברגש תופעה שמפריעה, או כזו שהיא בעלת פוטנציאל להפריע לתקינות חייו הרוחניים של האדם. אך יחד עם זאת חלק ניכר מההתנהגות המוסריות מושתת על רגשות. ללא רגשות אין משמעות להיות האדם בעל מידות טובות.148 כלומר בהגדרת הרגשות יש יסוד קוגניטיבי ותפקיד בהכוונה המוסרית של האדם.149 המיתוס מעצב את עולמו הפנימי של האדם, על פי אמות מידה ודימויים הקיימים בעולם החיצוני, והם משתקפים באדם באמצעות התודעה והתבונה, שעוזרים לאדם להיות מוסרי.150 כלומר, היבטים היסטוריים של הדת מוצגים כייצוג סימבולי של תהליכים על־זמניים או ככאלה שמתחדשים באופן מתמיד בנפשו של כל אדם. דוגמה לכך היא יציאת מצרים, אירוע שהתרחש רק פעם אחת במקום אחד, והיא קשורה במהותה לתהליך שקורה בתוך עצמנו. זוהי יציאת מצרים פנימית שבה כולנו עבדים.151 כלומר היבטים פסיכולוגיים רגשיים באים לידי ביטוי כאשר עולמותיהן של המיתולוגיה ושל ההתגלות נפגשים בתוך נפש האדם. כך הופכת נפש האדם לזירת המיסטיקה, אל עבר חוויות המציאות האלוהית. נפש האדם מאחדת בתוכה את שתי המהויות המנוגדות: הארצי והרוחני, החומר מול הרוח. המשיכה של האדם לרוחניות טמונה בשורש נפשו ויש לה יסוד ארכיטיפי עמוק, שעוסק בדימויים אוניברסליים קדמוניים המופיעים בחלומות, בחזיונות ובמראות, כתחום אפל ומסתורי.152 

			רגשות רבים באים לידי ביטוי אצל המיסטיקנים. לדוגמה, הם חשים היטב את מציאות הרוע, אינם מבקשים להיפטר ממנו, אלא מנסים לחדור למעמקיו.153 במשנת הזוהר, האדם מוצג כשתי חטיבות בעלות איכויות מנוגדות של טוב ורע הכלוא בתוך הגוף ויש לאהוב את האלוהים בשני היצרים — בטוב וברע, בגוף ובנפש — כהכשרה לעולם הבא.154 דואליות זו מתקיימת גם בתהליך מחשבתי של חורבן העולמות או מיתת המלכים, שהוא תהליך פנימי נסתר במחשבה האלוהית.155 

			היבט פסיכולוגי נוסף הינו מושג ה'ארוס', המבטא את ההיבט הרגשי של אהבת האל באמצעות האמונה באל.156 תפיסה זו ניתן לראות גם בדת התלמודית157 ובספרות הקבלה, המציגות לעיתים את האל במערכת יחסים מלאי תשוקה ואהבה עם האדם.158 בימי הביניים, המעשה המוסרי מול האל התפתח לממד נוסף של אהבה, והתורה נחלקה בין יראה, אהבה ושמחה. כלומר, הקשר האישי לאל גורם לתחושות של שמחה, על אף היראה הטבעית ממנו, וכך מתקיימת זיקה מוסרית בין אלוהים לאדם. ר' בחיי אבן פקודה והרמב"ם הוסיפו להיבט זה שישנה יראה הנובעת מפחד העונש, והיא נחשבת כדרגה נמוכה יותר,159 ולעומתה היראה הרצויה נובעת מתוך כוונת הלב בנפש וקיום המצוות מתוך אהבה.160 לדעת בובר התוכן המרכזי של עבודת אלוהים היא המצווה המוסרית המיישמת את אהבת אלוהים באמצעות דיאלוג של אהבת הרע. לכן המיתוס המונותאיסטי אצל בובר נתפש כמציאות הנוצרת מתוך המפגש בין אלוהים לעולמו הפנימי של האדם.161 הרב סולובייצ'יק חידד קשר אישי זה בין האל לאדם, כמערכת המתקיימת בין הילד להוריו.162 בעת החדשה האדם החל לפענח את דבר האל באופן אימננטי, אישי ומשוחרר מכל דוקטרינות, וישנו חיפוש אחר חוויות רוחניות רגשיות לגווניהן.163 האלוהים לא נתפס כמקור ראשון נסתר שהעולם שופע ממנו, אלא במקומו באה הזדהות עם המקור הראשון האלוהי שאינו בורא את העולם, אלא מוציא אותו מקרבו, מליבו ומנפשו. 

			היבטים מיתיים

			בתפיסה המיתית ישנן ישויות רוחניות בעלות כוח, חוכמה, טוב ואושר וחסרות גוף אנושי, שבכל זאת מתגשמות באופן אנתרופומורפי, אנושי. כך לדוגמה: המושג בְּצֶלֶם אֱלֹהִים (בראשית א, כ"ו), מושג זה מעמיד את צורתו הגופנית והמוחשית של האדם ביחס מסוים לדיוקן בראשית של האל.164 היבט זה מופיע במקרא, הקשר בין האל לאדם הוא קשר אישי ואנושי. אלוהי המקרא הוא אל בעל תכונות אנושיות. בדומה לכך הדת התלמודית, למרות שניסתה להרחיק את האדם מתפיסה 'אלילית', הרגישה צורך להשתמש גם בדימויים אנתרופומורפיים לאל ולצורך כך חז"ל השתמשו בספרות האגדה והמדרש.165 במדרשים אלו מוצג אל אנושי אוהב, מחבק ודואג,166 הפונה אל רצונו של האדם ומתווה לפניו את דרך האלוהים. כלומר ייחוד האל ממזג בין ההפשטה וההגשמה, כפי שניתן לראות בספרות ההיכלות, שהתפתחה לאחר חורבן בית המקדש.167 אלה שאחזו במסורות המקודשות במשך מאות בשנים בזיקה לבית המקדש, "העלו" אותו לעולם המלאכים, הוא עולם המרכבה, חוכמת המסתורין היהודית, תורת מעשה בראשית ותורת מעשה המרכבה של יחזקאל.168 מיסטיקה זו מציינת תוכן נעלם ודרך נסתרת להשגתו של האל, ואי אפשר להשיג את התוכן המיסטי בדרך רציונלית או חושית, אלא באמצעות החוויה המתקיימת בתודעה הפנימית. 

			תפיסה דומה ניתן לראות אצל המקובלים במאה השלוש עשרה, ששאפו להביא את עצמם לידי מגע עם האלוהות.169 המיסטיקן הקבלי פועל מעבר למישור ההיסטורי. הוא מפרש את חוויותיו בתמונות, במושגים של שמות אלוהים, ובאותיות עבריות שמהן מצטרפים שמות אלה.170 כלומר לשפה היהודית יש ערך מיסטי, כי זו שפת הבריאה של האל. תפיסה זו רואה בכוח הדיבור ובניתוח המיסטי שלו מפתח לסודות העמוקים ביותר של הבורא ושל בריאתו.171 חשיבתו של המיסטיקן היא חשיבה פרדוקסלית, כיוון שהוא גם אימננטי וגם טרנסצנדנטלי באותו אופן. הוא תופס את דמות האל בצירופים של אורות וקולות נטולים צורה או דמות, שהם בעלי תוכן מיתי, ומקנה להם משמעות פילוסופית.172 כך לדוגמה המושג הפילוסופי 'בריאה יש מאין'. אצל המיסטיקנים האין הוא האלוהות עצמה בצד הנסתר ביותר שלה ומתפרשת אצל מיסטיקנים רבים כ'בריאה מתוך האל', והיא סמל של ההאצלה.173 עולם זה הינו עולם פנים־אלוהי שמשקף את מבנה ההוויה האלוהית באמצעות ציורי עשר הספירות, "לדמותו של האדם כמיקרוקוסמוס של היקום כולו ותהליכי חיים כלולים במערכת הסמלים המשקפים את התחום האלוהי".174 

			הקבלה הלוריאנית הכניסה מספר חידושים נוספים בתיאור מערכת האלוהות, של צמצום ושבירה, שהם פנים שונות של חורבן עולמות, ומתרחשים בהם תהליכים של היעלמות והתכווצות, צמצום ושבירת כלים.175 

			בתפיסה המיתית אצל המקובלים תרי"ג המצוות מסמלות את איברי האדם הקדמון האלוהי, ובאמצעות התורה והמצוות מידבק האדם באלוהים לשם 'יחוד הקדוש ברוך הוא ושכינתו'. המצוות אינן אלגוריות לרעיונות עמוקים והן גם לא אמצעים חינוכיים, אלא כל מצווה היא בעלת חשיבות קוסמית. המעשה המוסרי של האדם משפיע על מהלכיו של היקום ועל הקוסמוס האין־סופי.176 צורת מבע מיתית זו באה לידי ביטוי גם ביחס לתורה. המקובלים הפכו מושגים עיוניים, הקיימים בתורה לערכים מיתיים. לדעת המקובלים יש לקרוא ולהבין את התורה בדרך הסוד במובן הסימבולי שלה, שהיא ההתגלמות החיה של החוכמה האלוהית.177 תכליתה בראש ובראשונה ביטוי עוצמת כוחו וגדולתו של האל.178 

			היבטים מטפיזיים 

			הדחף הדתי־יהודי לשימוש בלוגוס והסבר טבעה המטפיזי של המציאות, בא לידי ביטוי במונותאיזם המקראי. ההתגלות שניתנה לעם היהודי בהר סיני מכילה את הציווי: לֹא־תַעֲשֶׂה לְךָ פֶסֶל, וְכָל־תְּמוּנָה (שמות כ', ד'). תפיסה זו קשורה לפולחן המואס בתמונות ומבקש להעלות ולהשרות את האל בדרכים אחרות. היהדות ביקשה לפתוח ממד חדש, תחום התגלות מונותאיסטית, של אל אחד שמסולקים ממנו כליל אמריו וביטוייו הדתיים והרוחניים של המיתוס האנתרופומורפי, ולהגן על אל טרנסצנדנטי, כסמל דתי גדול המוצג כישות רוחנית טהורה. האל הינו אישיות שאינה כפופה לטבע ולגורל, והוא שולט באדם ובטבע שליטה חופשית מוחלטת. האל יודע את העתיד, הוא בעל יכולת של השגחה, גמול ומעשי ניסים.179 האל אינו כפוף לחוקיו ואינו מוגבל על ידי הגבלותיו, וקיים מרחק בין האל לבין העולם.180 תפיסה זו החלה בדת התלמודית. חז"ל שללו את האלהת כוחות הטבע, וכינו אותה בכינוי הגנאי "אלילות". הם ביטאו את תפיסת האמונה המונותאיסטית של אחדות האל, וטענתם הייתה שאלוהים הוא על־טבעי, בורא ושליט הטבע.181 הם ראו את עצמם מחויבים לרעיון ההתגלות ולכתבי הקודש והמצוות, המזוהים עם חוקים חיצוניים, לוגיים לאדם.182 הפילוסופים בימי הביניים, והרמב"ם בראשם, הציגו את הקשר בין האל לאדם כקשר מופשט. ישנה שאיפה להרחיק את האל מן המציאות ומן הקטגוריות שלו, ורצון לראות באל ישות מופשטת, טרנסצנדנטלית.183 זהו אל שלא מתחוללים בו שינויים, הוא אחד ממשי, לא מתרבה ולא מתקבץ, אין לו תחילה ואין לו סוף.184 הדרך היחידה לתאר את האל, לדעת הרמב"ם, היא באמצעות "שלילת ההיעדר".185 

			ישנם פילוסופים בימי הביניים שהחלו באימות לוגי וצידוק היהדות בדרך שיטתית פילוסופית. הראשון היה ר' סעדיה גאון,186 ובדומה אליו ר' יהודה הלוי בספר הכוזרי, שהינו ספר "הגנה על הדת המושפלת והבזויה".187 פילוסופיה זו נמצאה במתח בין ההגות היהודית (ההתגלות) לבין הפילוסופיה הכללית (התבונה), תפיסת הפילוסוף.188 הם התעמקו בשאלה המהותית: האם לאל יש רצון להתגלות לאדם ולהשפיע על העולם? התפיסה הלוגית טוענת שלא קיימת השגחה אלוהית על האדם ולאל אין רצון או שאיפה, משום שברצון או בשאיפה לדבר מה כלולה עדות לחוסר שלמות. אין להבדיל בין האל ובין הרצון, מאחר שהאלוקות והרצון אחד הם. האל הינו טרנסצנדנטלי באופן מוחלט ומתקיים חיץ מוחלט בין המקור לבין הנאצלים או הנבראים ממנו.189 תאוריה זו באה לעזור לנו להבין, שיש אל שהוא רוחני עליון, יש עולם חומרי ויש תהליך של האצלה, התעבות מהרוחני אל העבה,190 אלוהים לא ברא את העולם, אלא העולם נאצל ממנו והעולם הוא קדמון.191 

			פילוסופים יהודים בימי הביניים פירשו את המקרא, את הדרשה ואת הפיוט הדתי מתוך תפיסה פילוסופית, מטפיזית, רציונלית, אלגורית.192 בדומה לתפיסה הפילוסופית של פילון, שקבע שהתורה היא הלוגוס האלוהי, באמצעות התבונה האלוהית נוצר קשר בין האל לבין האדם.193 הם ראו את עצמם מחויבים לרעיון ההתגלות ולכתבי הקודש, התייחסו למצוות הדת, ביארו את טעמיהן ונימקו את החובה או את התועלת החברתית שבקיומן.194 התפיסות הללו דעכו עם תנועת ההשכלה במאה השמונה עשרה. מרבית ההוגים היהודים של מאה זו פסלו את הדת היהודית, שהיא על יסוד ההתגלות, הנובעת מחיוב מצוותיה וחוקיה על חיי האדם והמדינה, ומבוססת על מסורות מושרשות כמקור של אמת.195 הם האמינו בערכו העליון ובכוחו הכול־יכול של השכל האנושי, והתנגדו לתפיסות הקבליות. לטענתם לא היה מקום לכוחות דמוניים ולסימבוליקה הקבלית, והם ראו בה הזיות ואשליות מבולבלות של מטורפים.196 הם רוממו את 'הדת הטבעית' המשותפת לכל בני האדם, 'התבונה' ו'השכל' נעשו למקור בלעדי של אמיתות האל. האתגר של ביקורת הדת הפילוסופית הרציונלית פרץ בתנופת מרד מתוך היהדות החוצה בדמות אישיותו של שפינוזה ומשנתו,197 והמשיך אצל משה מנדלסון,198 עמנואל קאנט199 והרמן כהן.200 הוגים אלה שאפו לסינתזה חדשה בין הדת לחיים, וחתרו להראות כי ניתן לקיים חברה אנושית הרמונית ומכבדת חוק גם ללא תקוות לגמול ויראת העונש הדתית, על יסוד תובנות משותפות לכל בני האדם, הנובעות מכישוריהם השכליים, רעיונות שמתבססים על החירות, האחווה והשוויון. 

			בפרק זה מוצגת המתודולוגיה של המחקר שביצעתי, הכוללת את אפיוניו של המחקר האיכותני־פנומנולוגי ותיאור כלי המחקר האיכותני כפי שיושמו במחקר זה. כלים אלו כוללים: בחינת אוכלוסיית המחקר; שימוש בכלי המחקר לאיסוף הנתונים, ושיטת ניתוח הנתונים — שבה שני ממדים: ממד התוכן, שהוא ניתוח ראיונות, וממד הצורה, שהוא ניתוח ציורים; התייחסות לזהות החוקרת — זהות אישית וזהות מקצועית ולבסוף הצגת כללי האתיקה וההגינות המחקרית שהובילו את המחקר. 

			שיטת המחקר: מחקר איכותני־פנומנולוגי

			כאמור, מטרת המחקר הנוכחי היא להציג, לתאר ולפרש את נקודת המבט של הילדים כלפי דמות האל. את המשמעות שהם מעניקים לדמות האל דרך עולמם הפנימי ואת עמדתם הסובייקטיבית. מחקר זה עוסק בתפיסה האפיסטמולוגית של דמות האל אצל הילד, תפיסה שקשורה לתפיסה אנושית, ועל כן היא אינה מוחלטת בהכרח וערכה תלוי בעיני המתבונן, בסיטואציה, במקום, בחברה ובתפיסה האישית.

			במחקר בחרתי להשתמש בפסיכולוגיה ההתפתחותית כפי שבאה לידי ביטוי בתאוריה של נוימן. מה שעניין אותי כחוקרת הוא האופן שבו הילדים רואים את דמות האל דרך מציאות חייהם ודרך עולמם הפנימי והרוחני. המחקר מגביר את ההבנה על המתרחש בנושא תפיסת דמות האל בפלחי אוכלוסייה השונים של החברה הישראלית, זוהי תפיסת עולם אישית ופנימית שלא תלויה בהכרח באמונות הדתיות שלו. כפי שכתבה זיוון:

			תפיסת דמות האל, איננה עניין לכפייה דתית, אלא נתונה להכרעתו האישית של היחיד. התבוננות באל היא התבוננות בעלת משמעות פנימית, משמעות שאינה ניתנת למדידה בקנה מידה 'חיצוני', ויש לאפשר לכל אדם באשר הוא לבטא את תפיסתו.201

			אחת המסורות של המחקר האיכותני היא המסורת הפנומנולוגית שנבחרה למחקר זה החוקרת תופעות ואירועים יום־יומיים, תוך דגש על הדרך שבה נתפסים ומתפרשים אירועים אלו על ידי הפרט. גישה זו מניחה כי אי אפשר להגדיר מציאות אובייקטיבית כ'אמיתית', אלא כל מציאות הנתפסת על ידי האדם היא בעצם "אינטראקציה בין חומר הגלם של העולם (באשר הוא) ובין יכולותיו השכליות וללמוד דרך הממצאים את החשיבה של האדם לעולמו".202 שהן לא בהכרח חייבות להיות 'אמיתיות', גם כאשר הן נחוות כ'אמיתיות'.203

			מדגם המחקר

			כדי להגיע למסקנות שיאירו את תפיסת דמות האל אצל הילד בחברה הישראלית, המחקר נערך בקרב ילדים שלומדים בגן ממלכתי־כללי, בגן ממלכתי־דתי ובגן חרדי־חסידי. הבחירה לערוך את המחקר על פי הגן שבו לומדים הילדים, נבעה מארבעה גורמים עיקריים:204 

			א. 	גן הילדים הוא מסגרת ארגונית שמתנהלות בה אינטראקציות ברמות שונות של מעורבות והוא מתפקד כסוכנות חברות ראשוני שיכול להשפיע על תפיסת דמות האל אצל הילד בגיל הרך.205 

			ב. 	לגן הילדים יש השפעה מכרעת על עיצוב זהותם היהודית־ישראלית של הילדים.206 

			ג. 	בישראל, הדת והמדינה שזורות זו בזו, ועל כן גם אלה המנסים לקיים אורח חיים בלתי דתי אינם יכולים להתנתק מהבניית הזמן במרחב הציבורי, המושתת על מעגל החיים היהודי המסורתי.207

			ד. 	בתוכנית הלימודים של מערכת החינוך הממלכתית, ובייחוד בגנים ובכיתות הנמוכות, מוקדשים זמן ותשומת לב רבים לסיפורי המקרא לחגים ולמסורות הנוגעות להם.208 

			המחקר הנוכחי כלל כשישים ילדים ממגזרים שונים, בגילים ארבע עד שש. כולם באים מרקע סוציואקונומי בינוני עד בינוני גבוה. משתתפי המחקר אותרו בשיטת 'כדור השלג' וזאת באמצעות שלוש דרכים עיקריות: האחת באמצעות פרסום המחקר במעגלי היכרות קרובים ורחוקים, תוך הבטחה לשמירה על פרטיותם; הדרך השנייה הייתה באמצעות 'חבר מביא חבר' בהמשך לקשר שנוצר איתי; הדרך השלישית הייתה באמצעות פרסום בפייסבוק האזורי.

			הילדים שנבחרו: שישים הילדים שהשתתפו במחקר נבחרו על פי הגן בו הם לומדים כפי שניתן לראות בטבלה: גנים מהמגזר הממלכתי־חילוני, גנים מהמגזר הממלכתי־דתי וגנים מהמגזר הממלכתי־חרדי. את הילדים מהמגזר הממלכתי־חילוני חילקתי לשתי קבוצות נפרדות: ילדים שלמדו את סיפור הבריאה בגן הנוכחי וילדים שלא למדו את סיפור הבריאה, מתוך הנחה שילדים שלמדו את סיפור הבריאה בגן נחשפו לדמות האל כבורא עולם ולרעיונות המוצגים במיתוס הבריאה.209 בחירה זו תואמת את הגישה של המחקר האיכותני, לפיה אוכלוסיית המחקר מבוססת על דגימה תאורטית (Theoretical Sampling).210

			חלוקת מספר הילדים, על פי הגן בו הם לומדים

			תהליך הפּנייה להורים

			מיפוי ראשוני בשיחת טלפון להורים: בהליך זה נעשה מיפוי ראשוני, שנועד לבדוק את התאמת הילדים על פי גיל ועל פי מגזר. מיפוי זה נעשה באמצעות שיחת טלפון מקדימה עם ההורים. הורים שנתנו את הסכמתם להשתתף במחקר נשאלו בהמשך בשיחת הטלפון הראשונה; מהו גיל הילדים ובאיזה גן הם לומדים, ולילדים שלומדים בגן ממלכתי־כללי שאלתי את ההורים אם הילדים למדו את סיפור הבריאה בגן ומהי התפיסה של ההורים את דמותו של האל, האם הם מאמינים, מסורתיים, אתאיסטים.

			בשיחה המקדימה עם ההורים, לפני הריאיון, ציינתי שחשוב לא לשתף את הילדים בנושא המחקר לפני שאני מגיעה, זאת כדי לא ליצור ציפייה, הטיה בחשיבה או התנגדות וחשש מהלא־נודע. לדוגמה: כשיצרתי קשר טלפוני עם הורים חילונים אתאיסטים שכלל לא מאמינים באלוהים, כדי שבנם ישתתף במחקר, הם הסכימו שאגיע לריאיון, אבל דקות אחדות לפני הפגישה שלי עם הילד, האם התקשרה אליי ומסרה שהוא מסרב להשתתף במחקר, משום שהיא כבר מסרה לו מה נושא השיחה והוא הראה התנגדות מוחלטת וחשש לשתף פעולה, ואכן הריאיון לא התקיים. במקרה נוסף של ילדה להורים שחזרו בשאלה, האם סיפרה לילדה מהו נושא המחקר, וכשהגעתי אל ביתם הילדה התחבאה מתחת לשמיכה במיטה בחדרה ולא רצתה לצאת, רק לאחר שיחה מקדימה והיכרות אישית עם הילדה היא נפתחה והסכימה לשוחח איתי. 

			מכשולים פוליטיים בהליך המחקר

			בתהליך פיתוח המחקר נחוו מאבקים פוליטיים המתרחשים במערכת החינוך. בתחילה, תהליך המחקר היה אמור להיערך במגזרים השונים בתוך גני הילדים. אך המדען הראשי במשרד החינוך לא אִפשר לקיים את המחקר בגנים בטענה ש: "לאור רגישות הנושא של תפיסת דמות האל, מצאנו לנכון לא להתיר את ביצוע הראיונות עם הילדים בגני הילדים". בעקבות תשובה זו התבצע המחקר בבתיהם של הילדים. תשובתו של המדען הראשי חידדה את הקונפליקט הדתי והלאומי הקיים במערכת החינוך בין המגזרים השונים, כשמצד אחד נמצאת הזירה הציבורית החילונית, שגועשת סביב נושא ה'הדתה' (religionization) ומצד שני נמצאת הזירה הדתית־מסורתית שרוצה לשלב בין מסורת, תרבות וערכים בתוך מערכת החינוך. הטענות נשמעות בעיקר בנוגע למערכת החינוך, אך גולשות למרחבים ציבוריים נוספים: הצבא, בתי החולים ועוד.211 

			תופעת ה'הדתה' במערכת החינוך היא כזו שבה הורים חילונים כועסים על כך שהילדים נחשפים לתכנים דתיים במערכת החינוך, באופן המכוון אותם לאמץ אמונות ופרקטיקות דתיות. לפי טיעון זה, מערכת החינוך, באמצעות תוכניות לימודים ופעילויות בית־ספריות, מעבירה מסרים גלויים וסמויים המחזקים את זיקת הילדים לדת, בעוד שתפיסת העולם החילונית נדחקת הצידה.212 מול העמדה החילונית, עומד המגזר החרדי־האורתודוקסי שחושש מכניסה של גורמים שונים למרחב החינוכי, שמא הילדים יושפעו מתפיסות שונות שאינן דרות בכפיפה אחת עם תפיסת העולם הדתי, בייחוד בכל מה שקשור לתפיסת דמות האל.213

			החשש לעסוק בדמות האל במגזרים השונים וסירובו של המדען הראשי לחקור נושא זה במסגרת חינוכית, חיזקו את הצורך לערוך את המחקר, למרות הקשיים, בבתיהם של ילדים הלומדים בגנים ממגזרים שונים ולא בגני הילדים עצמם. 

			כלי המחקר 

			איסוף הנתונים במחקר הנוכחי בוצע בהתאם לגישה הנטורליסטית, ולפיה החוקר הוא צופה ומראיין משתתף. גישה זו מספקת מסגרת למחקר שבו התנסויות הפרט הנחקר, זוויות הראייה האישיות שלו והמשמעות שהוא נותן לעבודתו, הן במרכז.214 איסוף הנתונים נעשה בביתו של הנחקר, מקום הריאיון והמועד היו בהתאם לנוחות ההורה והילד. הריאיון כלל הצגת שאלות בנושא בריאת העולם שהובילו לתפיסותיו של הילד את האל ובעקבות השאלות הוא התבקש לצייר ציור חופשי הקשור לשיח שניהלנו. 

			השלבים בריאיון:

			1. 	שיחה מקדימה עם ההורים וחתימה על כתב הסכמה: כשהגעתי לבתי הנחקרים, ערכתי היכרות קצרה עם ההורים ועם הילד. כיוון שהמחקר נעשה עם קטינים, היה עליי להחתים את ההורים על כתב הסכמה מדעת, לפיו הם מסכימים שילדיהם ישתתפו במחקר, ואני אקליט את הריאיון.

			2. 	בחירת מיקום הריאיון: לאחר שיחת היכרות קצרה עם הילד, שאלתי מהו המקום המתאים ביותר לילד לשוחח איתי, כדי לתת לו תחושת ביטחון ותחושה שהוא מוביל ומחליט בכל תהליך הריאיון. במקביל הסברתי להורים שחשוב שהילד לא יחוש בנוכחותם בזמן הריאיון, כדי שתשובותיו תהיינה אותנטיות ולא מושפעות מתפיסת ההורה. ההורה יכול לשבת ליד החדר ולהקשיב, אבל מבלי שילדו ירגיש בנוכחותו. גם ההורה וגם הילד רשאים לבקש להפסיק את הריאיון בכל רגע שירצו. בדרך כלל הנחקרים ביקשו לקיים את הריאיון בחדר השינה או חדר המשחקים שלהם. מעניין היה לראות שרוב ההורים לילדים מהמגזר החרדי האזינו ליד הדלת לתשובותיו של הילד הנחקר, או שלחו את האח/ות של הנחקר להאזין. לעומת זאת, הורים לילדים מהמגזר החילוני והממלכתי־דתי נתנו בו אמון רב יותר ואפשרו לי להיות לבד בחדר עם הילד. היבט זה מחדד את החשש בקרב המגזר החרדי מהכנסת מידע הקשור לדמות האל, אשר עשוי להמרות את פי המוסכמות והתפיסות של הממסד הדתי.

			3. 	שיחה מקדימה עם הילד: הריאיון התחיל בשיחה פתוחה ודינמית מול הילד הנחקר על נושאים כללים, וזאת כדי ליצור תחושת ביטחון וחיבור רגשי (ראפור). היה לי חשוב ליצור יחסים פתוחים עם הנחקרים, כדי שירגישו בטוח ויענו על שאלותיי. כימיה טובה היא המפתח למתן תשובת אותנטיות, לכן השתמשתי בטכניקת שיקוף־חזרה על הנאמר ועל הרגשות שהביע הילד, כדי לתת להם לגיטימציה ולהדגיש את ההקשבה שלי. ניסיתי להראות רגישות לילדים ולסיטואציה אבל עם זאת ניסיתי לעמוד גם על סתירות פנימיות שהתקיימו במהלך הריאיון.

			4. 	שיח בנושא דמות האל: הריאיון עם הילד כלל חמישה סוגים של שאלות, שנשאלו בהתאם לתשובות הילדים: שאלות תיאוריות, שאלות מעוררות, שאלות ישירות, שאלות השלכתיות ושאלות מעודדות.215

			א. 	שאלות תיאוריות: מטרתן הייתה לעורר בילדים הנחקרים את החשיבה על גרמי השמיים והעולם שסובב אותם. נשאלו שאלות תיאוריות הקשורות לעולם הסובב את הילדים: מה יש בשמיים בבוקר? מה יש בשמיים בלילה? מה יש באדמה? 

			ב. 	שאלות מעוררות: לאחר שהילדים הנחקרים התייחסו לגרמי השמיים שאלתי אותם שאלות הקשורות למדע ולהיווצרות גרמי השמיים: איך נוצר כדור הארץ? מי יצר אותו? איך נוצרו הכוכבים? איך נוצרה השמש? איך נוצר הירח? איך נברא האדם? האם כדור הארץ מסתובב? האם הירח מסתובב? האם השמש מסתובבת? מי מסובב אותם? איך אתה יודע את זה? שאלות אלו עוררו את הנחקר לשוחח על מיתוס בריאת העולם ועל דמותו של האל. דרך תשובות הילדים הנחקרים היה אפשר לגלות אם הם מכירים את מיתוס הבריאה או מתייחסים להיבטים מדעיים. השאלות שנשאלו על בריאת העולם העלו תפיסות שונות ומגוונות בהקשר של בריאת העולם. תפיסות אלה נבעו מהמגזר ממנו הגיעו הילדים הנחקרים. דרך תשובות הילדים נחשף הקונפליקט הקיים בין אמונה לבין מדע והקשר של הלא ידוע אל העולם שנברא.216 היו נחקרים שהתייחסו למיתוס הבריאה כאל מיתוס בלעדי: האל הוא בורא העולם, וכך יצרו קשר ישיר בין בריאת העולם ובין מיתוס הבריאה המופיע בספר בראשית. לעומתם נחקרים אחרים התייחסו לבריאת העולם מההיבט המדעי, היבט שהעלה שאלות מדעיות רבות בלתי פתורות, השערות שמשנות צורה עם התפתחות המדע, ואשר באו כתוצאה מדחף ורצון לעשות סדר ולתת הסבר לאותות ולחוויות שבני האדם קולטים מן העולם, ולהבין את מבנה העולם דרך תאוריות מדעיות שונות.217 ילדים אחרים קשרו את בריאת העולם לא למדע ולא לאלוהים, ולא ידעו לענות על שאלות אלו ולא הכירו כלל את דמותו של האל.

			ג. 	שאלות ישירות על דמות האל: לאחר שהילד דיבר על דמותו של האל דרך שאלות הבריאה, נשאלו שאלות ישירות על דמותו של האל, כדי לבדוק את עמדותיו והשקפותיו, כגון: האם אתה מאמין שיש אלוהים? מי זה אלוהים? מה זה אלוהים? האם אלוהים הוא זכר או נקבה? האם יש אלוהים אחד? איך אלוהים נראה? איפה אלוהים נמצא? איך אתה יודע שיש אלוהים? מה היית רוצה לגלות על אלוהים? מה אלוהים יכול לעשות? מה אלוהים רוצה לעשות בעולם? האם לדעתך אכפת לאלוהים מהעולם? האם אתה חושב שאלוהים מרחם על אנשים? האם אתה חושב שאלוהים משגיח עלינו? אילו תכונות יש לאלוהים? בן כמה אלוהים? אתה מדבר לאלוהים או מתפלל? מה אתה מרגיש כשאתה מדבר איתו? מה אתה אומר לו? האם אתה מבקש ממנו דברים אישיים בשבילך? האם הוא מקשיב לך? איזה רגש אתה מרגיש שאלוהים מעניק? (פחד, אהבה, כאב, כעס, שום רגש), יש משאלה שהיית רוצה לבקש מאלוהים? 

			ד. 	שאלות השלכתיות: במידה והילדים הנחקרים לא ענו על השאלות הישירות על דמות האל, נשאלו שאלות השלכתיות, כדי לעורר את דמות האל אצל הילדים הנחקרים באופן עקיף: האם שמעת פעם מישהו שמדבר על המילה 'אלוהים'? מה הוא אמר? מה אתה חושב על זה? האם אתה מסכים איתו? איך אתה מסביר את זה שיש אנשים שמאמינים באלוהים ויש אנשים שלא? האם פעם ביקשת משאלה? ממי ביקשת? האם אתה מכיר מישהו שביקש משאלה מאלוהים? מה אתה חושב על זה? קיים סיכון שבשאלות אלו הילד לא עונה את תשובותיו שלו אלא של אחרים.

			ה. 	שאלות מעודדות: על כל תשובה שהילד ענה הוא קיבל עידוד במספר אופנים: "זה מאוד מעניין מה שאתה מספר", "ספר לי עוד, אני מתעניינת במחשבותיך", "תוכל להסביר או להרחיב את מחשבותיך?" "כיצד אתה יודע זאת?" "תוכל לספר לי איך הצלחת להבין זאת?" באופן זה נתתי לגיטימציה לכל תשובה שהילד נתן ולא יצרתי אמת אחת. אדיר כהן טוען כי, "מציאת 'אמת אחת' הופכת לשקר הנורא ביותר והמסוכן ביותר. כאן נחסם החיפוש והחשיבה ניטלת מהילד. לעומת זאת, החיפוש הבלתי נגמר אחר האמת הוא הקידום הרב ביותר של האמת ההולכת ונוצרת כל הזמן. הוא מעניק עומק לאדם מבקש אמת ומטפח את כוח הכרעתו ויצירתיות".218 

			מטרת הריאיון הייתה להבין איזו משמעות מייחס הנחקר לתפיסת דמות האל. לאורך הריאיון הייתי ערה, קשובה ורגישה לשאלות נוספות שהתפתחו מהשיחה, ואפשרתי לילדים הנחקרים הזדמנות מספקת להביע בהרחבה את עמדותיהם. הנחת היסוד במהלך השיחה הייתה הכבוד לחשיבתם של הילדים הנחקרים וההתייחסות אליהם בשיח הפילוסופי כאנשים חושבים עצמאיים. ניסיתי למזער את נוכחותי בריאיון ולהקשיב לעמדתם, כי החוויה שלהם והתפיסה האותנטית והאישית שלהם היו במוקד השיח. במקביל לריאיון ערכתי תצפית ובה בחנתי את הסביבה והחדר שהילד גדל בהם, ובחנתי את תגובתו בהתאם לשאלות שנשאל.

			5. 	ציור בעקבות השיחה: בסיום שלב השאלות או במהלכן, כשהילד 'נתקע' ולא ידע מה לענות, הוא התבקש להביע את מחשבותיו והרגשותיו באמצעות ציור. 

			לכל ריאיון הבאתי ציוד מגוון שכלל: דפי ציור, טושים צבעוניים וצבעי פנדה צבעוניים. הבחירה להשתמש במגוון רחב של צבעים הייתה כדי ליצור אצל הילד סקרנות ועניין ולתת מוטיבציה לילד לצייר ולבטא את מחשבותיו בנושא דמות האל. הציור אִפשר לחשוף רבדים נוספים שהילד לא הצליח לבטא באופן מילולי. לאחר שהילד סיים לצייר, הוא נשאל: אתה רוצה להוסיף משהו? אתה רוצה לשתף אותי מה ציירת? האם דמות אלוהים נמצאת בציור? וכך הציור הוסיף תיעוד פרטני יותר ונקודת ראות נוספת, ואִפשר ביטוי גרפי לתפיסתו של הילד את האל. במהלך הציור כשהילד צייר או הביע מחשבות מסוימות, שיקפתי לו את פעולותיו ומחשבותיו ללא התערבות או דעה שלי, לדוגמה: "בחרת צבע אדום לצייר את השמש"; "אתה מתלבט ולא יודע מה לצייר"; "מעניין אותי מה ציירת פה"; "אתה רוצה לספר לי מה ציירת?" לעיתים במהלך הציור, הילדים כללו אותי בפעילות הציור שלהם על ידי אינטראקציה ספונטנית איתי. ההזמנה של הילדים להעסיק אותי ולשאול אותי שאלות הפכה אותי למשתתפת פעילה. 

			התבוננות חיצונית על הציור ושיחה: לאחר שהילד סיים לצייר, הרמתי את הציור והצגתי אותו לילד, ואפשרתי לו להתבונן מרחוק על הציור. באמצעות התבוננות זו, הילד יוצר פרספקטיבה נוספת שמאפשרת לו להתבונן בציור בהיבט נוסף. ואז שאלתי: "אתה רוצה להוסיף דברים נוספים בציור?" "אתה רוצה לספר מה ציירת?" "איפה אלוהים נמצא בציור שלך?" שיחה זו יצרה אפשרות לחשוף היבטים נוספים בחשיבתו של הילד על דמות האל. האינטראקציה שהתקיימה ביני לילד בעקבות הציור קיבלה תפקיד מרכזי בבניית התופעות ובעיצוב נושא המחקר המדובר.

			6. 	מתן אפשרות להורים להקשיב להקלטה של הריאיון: לאחר שהריאיון הסתיים, הוצע להורים לקבל את ההקלטה של הריאיון ואת הציורים. היו הורים שלאחר שהקשיבו להקלטה של הריאיון, התקשרו אליי מופתעים וטענו שלא שמעו לפני כן את ילדיהם מביעים תפיסות כאלה והם סקרנים לדעת מאין הגיעו תפיסות אלו שהילד שיתף אותי בהן.

			זהות החוקרת: זהות אישית וזהות מקצועית

			העובדה שאני מטפלת רגשית בילדים ונוער ועבדתי כגננת במשך יותר משני עשורים, עם ניסיון רב בחינוך ולמידה בגיל הרך, הייתה יתרון בתהליך המחקר, שכן הדבר סייע בידי ליצור קשר טוב עם הילדים ולנהל שיח בטוח ופורה. שיח זה אפשר לילדים לבטא את מחשבותיהם, את דמיונם ואת עולמם הפנימי באופן מהנה ובטוח. הצלחתי ליצור קשר וקרבה אישית עם כל אחד מהילדים הנחקרים. הילדים הרגישו ביטחון לחשוף בפניי היבטים אישיים, ובסוף הריאיון ביקשו שאמשיך לשאול אותם שאלות נוספות ואף ביקשו לצייר ציור נוסף. רבים מהילדים לא רצו לסיים את הריאיון וביקשו שאבוא שוב ביום אחר. 

			במפגשים עם הילדים היה יסוד הרפתקני של התנסות וחקירה. השתדלתי לפעול במצב של עמימות ולבוא אל השדה 'ממקום של לא יודע'. במהלך הראיונות עם הילדים לא הבנתי את העומד מאחורי חשיבות השיח שלי עם הילדים ואת המשמעות של הציורים. פעלתי מתוך רצון להגיע אל כל אחד מהילדים, כדי שכל ילד יביע באופן האותנטי והאמין ביותר את תפיסתו את דמות האל. הקשר שנוצר עם כל אחד מהילדים והציורים שציירו, זרעו זרעים שנבטו מאוחר יותר בתלמים בלתי צפויים בשלב האחרון של המחקר, בניתוח הממצאים ובבניית מודל 'מרחב יצירת דמות האל'.

			השתדלתי לצאת לשטח נקייה מכל תובנות ופרדיגמות. השתייכותי לאחד הזרמים היוותה מגבלה, כיוון שלמרות שאיפתי לשמור על אובייקטיביות, ייתכן שתפיסת העולם הדתית שלי והחשיבות שראיתי בהקראת סיפורי המקרא השפיעה על ניתוח הממצאים, גם אם לא באופן מודע. במהלך הריאיון ילדים רבים הציגו עמדות מנוגדות ושונות כלפי האמונה האישית שלי אך השתדלתי ליצור שיח פילוסופי, מלא בפליאה ובכבוד לחשיבתם, לנהל דיאלוג הדדי שיש בו אמון ושותפות, יחסי אהדה ואמפתיה ולאפשר לכל ילד לבטא באופן בטוח את דבריו. 

			כשהגעתי לבתי הילדים הדתיים השתדלתי מאוד להתאים את הלבוש ואת השפה שלי בהתאם לנהוג בסביבה הנחקרת, כדי להתמזג ולא לעורר אנטגוניזם וכדי ליצור בקרב הילדים והוריהם פתיחות ואף אהדה. בתהליך הריאיון השתדלתי לנהוג מתוך מודעות עצמית ויכולת ליצור קשר משמעותי גם עם אנשים שאינם הקהל ה"טבעי" שלי. נמנעתי משיפוטיות ותגובה למעשיהם, לדבריהם ולציוריהם של הילדים. כל תשובה הייתה מלווה בהנהון, חיוך, חיזוק, שיקוף וסקרנות לדעת את עמדתם, אבל אף פעם לא נשללה תשובה ולא נכנסו עמדותיי לתוך השיח. 

			על מנת להתאים את הממצאים בשטח לתאוריה, התחלתי במסע של קריאה, התעניינות, סקרנות, רצון לחולל שינוי, רצון להבין את עולם הילדים וצורך לשלב עמדות של חוקרים מנוסים ולבדוק כיצד תפיסות אלו קיימות גם בספרות היהודית. נחשפתי לעולם מרתק, שופע בתיאורים מיתיים ומטפיזיים. לאורך המסע הרגשתי את המתח הקיים בין הסיפור המיתי שהוצג בפני הילדים, לבין ההוכחה הלוגית שעליי להציג. חשתי בתהליך שאני נעה בין דמיון למציאות, שלעיתים גרמו לי תחושה של מבוכה ובלבול לצד הנאה וסיפוק. התנועה הזו עוררה אצלי את הרגש, את הסקרנות ואת הדמיון, ורוממה אותי מעל לגבולות חיי החומר והמציאות. כפי שיונג טען כי "המתח או הזרימה בין שני קטבים מנוגדים בין המיתוס ללוגוס מובילה למשמעות, מודעות וכוח לצמיחה והתחדשות".219 ואכן תהליך זה גרם לי להתפתחות, לחקירה, להתבוננות ולצמיחה. 

			ניתוח הציורים

			בשל תפיסת העולם האפיסטמולוגית של הילד את האל, לא היה אפשר להתבסס רק על דברי הנחקרים, לכן השימוש בציורים אפשר להציג תמונה נוספת, רחבה, עמוקה, שונה או דומה למידע שהתקבל בראיונות.220 דרך הציור נמצאו משמעויות מוסוות שלא נאמרו בריאיון, נחשפו נתונים המסתתרים בחשיבתו ובנפשו של הילד, והתקבל היבט שהעניק פרשנות נוספת למטפורות ולסמלים שהילד השתמש בהם כדי לבטא את תפיסת דמות האל ואת החוויה הרגשית שלו. 

			הציור נחשב כעשיר יותר מאשר השפה המילולית ומאפשר נקודות התבוננות נוספות וסמויות על הילדים,221 כפי שטען לוי שטראוס, שעל מנת להבין את המערכת המדעית והחברתית, על המדען לחפש את הסדר החבוי מאחורי התופעות שנצפו, והמבנה הסמוי של החשיבה הקולקטיבית משקף פעילות הגיונית לא־מודעת.222 מתוך זה ברור שכדי לגלות את הלא־מודע צריך להעלות משהו מן המודחק, והדרך שבה ניתן להעלות היבטים שונים מהמודחק היא באמצעות ציור. שטיין טוען כי הגילוי שחשיבה מתרחשת בו־זמנית בתודעה, בסף התודעה ובלא־מודע, מאפשר רב־ממדיות המעניקה לחשיבה את הגוון היצירתי. היא מאפשרת פעילות גומלין מפרה בין המודע לתת־מודע; בין העולם הפנימי לעולם החיצוני; בין הסובייקט לאובייקט; בין עולם של תמונות וסמלים לעולם של מילים ומחשבות.223 

			בהתאם לכך, בניתוח הציורים התייחסתי למיקום הפרטים בציור ולהבחנה בין הצדדים ימין ושמאל. הבחנה זו קרובה למדי להבחנה הנהוגה כיום בין תפקודיהן של שתי ההמיספרות של המוח,224 כפי שניתן לראות בתרשים המציג אותן:

			קו האמצע — האינדיבידואלי־אישי (ציר אגו־עצמי)

			ההמיספרה הימנית קשורה לתת־המודע, הלא ידוע, למרכז השינה, לחלומות, לפנטזיה, לדמיון, לעבר, לזיכרון, לתחושות ולאינטואיציה. זוהי האיכות הנשית, בדומה לארכיטיפ האם. ההמיספרה השמאלית לעומתה קשורה למודע, לתכתיבי החברה והתרבות, למחשבה ולידע הליניארי. זוהי חשיבה מופשטת ורציונלית והיא האיכות הגברית, בדומה לארכיטיפ האב. ההמיספרה השמאלית משפיעה על צד ימין של הגוף ולכן היא באה לידי ביטוי בצד ימין של הציור, ובאה לידי ביטוי בסמלים של ארכיטיפ האב. לעומת זאת ההמיספרה הימנית משפיעה על הצד השמאלי של הציור ובאה לידי ביטוי בסמלים של ארכיטיפ האם. פיטרסון טוען כי תפקוד אינטגרטיבי של שתי האונות יוצר איחוד ושילוב בין הניגודים הארכיטיפיים ומגשר בין האל הלא־מודע הקיים בעצמי לאל המודע, הקיים באגו.225

			בפרקים הבאים כשאנתח את ציורי הילדים אציג כיצד נחשפת תפיסת האל האינדיבידואלית של הילד, על ידי חשיפת החלקים הלא־מודעים, האובייקטים המופנמים, הארכיטיפיים, הפנימיים ומצד שני חשיפת המודע, האובייקטים הסביבתיים המשפיעים על התנהלות חיי הנפש של הילד ועל ההתפתחות האינדיבידואלית שלו, וכיצד הם באים לידי ביטוי בשני צידי הדף של הציור.

			

			
				
					201	זיוון (2005), עמ' 14.

				

				
					202	ספינלי (1989), עמ' 8.

				

				
					203	ג'ורג'י (1997).

				

				
					204	ראה הרחבה לעניין 'גן הילדים כסוכן סוציאליזציה', עמ' 5.

				

				
					205	דה רוס, מידמה ואידמה (2001a); דה רוס, מידמה ואידמה (2001b).

				

				
					206	יפה ורפופורט (2013), עמ' 242.

				

				
					207	שם (2013), עמ' 232.

				

				
					208	בן רפאל ובן חיים רפאל (2006); פרומן (2004).

				

				
					209	לונג (1963), התפיסה של בריאת העולם שונה מתרבות לתרבות, כיוון שהאדם שיוצר את המיתוס חי בתוך חברה, עמ' 18, עמ' 26; המיתוס משקף וחושף את ערכי החברה ותפיסתה את זהותה הפרטיקולרית והיחס שלה ליקום, לימינג ולימינג (1994), עמ' 56.

				

				
					210	מרשל ורוזמן (2010).

				

				
					211	קרצ'מר־רזיאל (2019); שנהב (2018).

				

				
					212	קרצ'מר־רזיאל (2019), עמ' 39-38.

				

				
					213	זיוון (2005), במחקרה "דת ללא אשליה", קוראת תיגר על תפיסה זו וטוענת כי "ההנחה כי בכוחנו להכיר את המבט האלוהי, לראות מבעד לעיני האל, לא רק שגויה בעיניי אלא גם עלולה להצמיח בני אדם שאינם יודעים להכיר באחר; אינם יודעים לחיות בעולם שמציב סימני שאלה וספקות; ואינם מוכנים להכיר במציאות שאינה הולמת את החזון שלאורו חונכו," עמ' 291.

				

				
					214	צבר־בן יהושוע (2001), עמ' 14-13.

				

				
					215	שם.

				

				
					216	לח (2017), עמ' 58.

				

				
					217	ליבוביץ (1991א), כגון תאוריית המפץ הגדול, עמ' 32-31; פלק (1991), תאוריית האבולוציה ומוצא המינים של צ'רלס דרווין ב־1859, עמ' 38, והוכחתו של לואי פסטר ב־1862, שהחיים אינם נוצרים באופן ספונטני, עמ' 49-39.

				

				
					218	כהן (2008), עמ' 44-43.

				

				
					219	יונג (1993), עמ' 350.

				

				
					220	שקדי (2011).

				

				
					221	מאטו (2002); אפוטה־אסף (2013), עמ' 11.

				

				
					222	שטראוס (1963), עמ' 203.

				

				
					223	שטיין (1995), עמ' 123.

				

				
					224	יעקובי־רותם וגבע (2014), קליפת המוח מחולקת לארבע אונות שנקראות גם המיספרות: האונה הפרונטלית, "frontal lobe" — האחראית על דיבור, תכנון, שיפוט, חשיבה מופשטת, וכמו שראינו בסיפור של פיניאס גייג', אספקטים אישיותיים; האונה הפאריאטלית, "parietal lobe" — אחראית לתחושה של מגע ותנועת גוף; האונה האוקסיפטלית, "occipital lobe" — אחראית למידע הנוגע לראייה; האונה הטמפורלית, "temporal lobe" — מעבדת צלילים ואחראית על הבנת הדיבור. כל אונה שולטת על הצד הנגדי של הגוף. יעקובי־רותם וגבע במחקרם התייחסו ליכולות הקשב אצל ילדים בגילים ארבע עד שש. המחקר מראה את היתרון של ההמיספרה הימנית בעיבוד מידע ויזואלי בילדים אשר מגיע לידי ביטוי במיוחד במערכת האלרטינג של יכולת הקשב, עמ' 441-438.

				

				
					225	פטרסון (1999), מרחיב על תפקודי האונות ועל השפעתן על ארכיטיפ האב וארכיטיפ האם, לטענתו השילוב בין ארכיטיפ האב — כוחות המודע, לארכיטיפ האם, כוחות הלא־מודע, יוצרים גשר בין האל הלא־מודע לאל המודע, עמ' 75-68.

				

			

		
	
			פרק חמישי

			נקודת המפגש בין התאוריה של נוימן ושל פסיכואנליטיקנים נוספים לבין תפיסות בפילוסופיה היהודית

			בפרק זה אציג נקודות השקה בין התאוריה של נוימן 'ציר האגו־עצמי', לבין תאוריות של פסיכואנליטיקאים שונים לבין תפיסות בספרות היהודית, במקרא, בספרות חז"ל, בספרות תורת הסוד העברית, בפרשנות ימי הביניים ובספרות היהודית החדשה, ואדגים כיצד מרחבים אלו באו לידי ביטוי בתפיסות של הילדים הנחקרים ממגזרים שונים, דרך ציורים ושיח. נקודות השקה אלו נבנו דרך שלושה צירים מקבילים ומשלימים זה את זה ומשום כך הם גם משולבים זה בזה: הציר הראשון, המרחב הפסיכולוגי, הבודק את מקומם של המיתוס והמטפיזיקה מבחינה פסיכולוגית רגשית ואת השפעתם על נפש האדם ועל תפקודיו, והוא כולל בתוכו אב (ארכיטיפי ופרסונלי), אם (ארכיטיפי ופרסונלי) ופחדים. מולו נמצא הציר השני, המרחב המיתי־ארכיטיפי, שהוא הציור המוחשי, הפועל על עולם הדמיון והרגשות הכולל בתוכו: האנשת דמות האל, מסע אל האל, העצמי (self) כאלוהים, עולם פנימי ועולם חיצוני, תוהו ובוהו ומקור הרוע. והציר השלישי הוא המרחב המטפיזי־תרבותי, החשיבה העיונית, המושגית והרעיון המופשט הכולל בתוכו אתוס מקראי, אתוס תרבותי, אתוס לאומי ואתוס מערבי — מדע.

			תפיסת האל הייחודית והאינדיבידואלית נוצרת בשילוב בין המרחב המיתי־ארכיטיפי המולד, הנצחי, לבין התפתחות האדם בתוך התרבות שבה הוא גדל. כלומר, כל אדם נולד עם ארכיטיפים מולדים, אך החברה, התרבות והסביבה בה הוא גדל מחנכות אותו על פי תפיסתו, ועליו להתמודד עם שתי ההשפעות האלה. לעיתים קיים פער בין ביטויים אישים, לא־מודעים, של הילד לבין הזהות הקהילתית, המודעת אליה הילד משתייך. פער זה יכול ליצור קומפלקסים תרבותיים. לכן מצד אחד יש צורך להכיר את האובייקטים המופנמים, ומצד שני יש להכיר את האובייקטים הסביבתיים המשפיעים על התנהלות חיי הנפש של הילד ועל התפתחותו האינדיבידואלית. שילוב זה משפיע על תפיסת דמות האל האינדיבידואלית. 

			מבחינה מתודולוגית, חיבור זה יוצר קשר בין תופעה דתית יהודית לבין הסבר במונחים פסיכולוגיים וסוציולוגיים השאולים מדיסציפלינה אחרת.226 הפריה זו מאפשרת חשיבה יצירתית רחבה יותר והתבוננות מפרספקטיבה רחבה יותר על המרכיבים החברתיים והתרבותיים המשפיעים על תפיסת דמות האל אצל הילד. כפי שאייגן טען: 

			אני יכול ללכת הלוך וחזור בין פסיכואנליזה לכתיבה דתית מרגע לרגע. כל אחד מהם מזין, מתקן, מעצים ופותח את האחר [...] הפריה צולבת בין דיסציפלינות היא בזמננו הדרך ליצירתיות. מי יודע אילו הישגים יתאפשרו כך [...] תן לאלו שרוצים לשמור צורה מסוימת של פסיכואנליזה טהורה. אבל יש אחרים מאיתנו שצריכים ללכת לאן שהרוח נושבת ולראות מה קורה.227

			כלומר אייגן ראה בשפה הדתית אמצעי העוזר להבין ניואנסים של מצבים פסיכולוגיים, כאשר הפסיכולוגיה מצידה משתמשת בשפת הרוח להתייחסות רגשית ולהרחבת עומקים לא מדוברים לתוך הניסיון היום־יומי.228 שתי נקודות מבט אלו משלימות זו את זו ונותנות משמעות רחבה וכוללת לתפיסת דמות האל על ידי הילד. בשילוב זה לא ניסיתי להתנצח עם תאוריות פסיכואנליטיות שונות, אלא הצעתי חשיבה המאגדת ומחברת בין תאוריות וזרמים שונים בפסיכואנליזה והמחשתי כיצד הם באו לידי ביטוי אצל הילדים הנחקרים. 

			א. מפגש במרחב הפסיכולוגי

			המרחב הפסיכולוגי של הילד מתקיים בתוך המרחב המשפחתי והבין־אישי. כל ילד מתייחס להוריו כצירוף של יסודות ארכיטיפיים ופרסונליים ויש רצף של פרסונליזציה המתקיים בנפשו. להורים ישנה השפעה מכרעת לגבי זהות הילד וההתפתחות הנפשית שלו, והם דגם חשוב לחיקוי. 

			נוימן טוען כי ההשפעה של כל אחד מההורים באה לידי ביטוי בשני רבדים. ברובד הראשון ישנה השפעה ארכיטיפית המתקיימת בשלב האורובורי הראשון. האם מעבירה לילד את קבוצת ההשתייכות שלה. העברה זו מתקיימת ונמצאת בין הלא־מודע האישי לבין הלא־מודע הקולקטיבי. בשלב השני, כשהילד בונה את האגו, מתקיים תהליך הזדהות, שמושפע מארכיטיפ האב המייצג את החברה והתרבות. בשלב זה לאב ישנה השפעה רבה על הילד. נוימן טוען כי תפיסת דמות האל אצל הילד נבנית כהשלכה לדמותו של האל להוריו:

			שהתכנים הפוטנציאליים של דמותו של האל יבואו לידי ביטוי בעולם דרך האקטיבציה של הארכיטיפיים במפגש עם דמות מציאותית הבורא מיתוסים [...] ועם האם והאב הפרסונליים במציאות שמגדלים את הילד.229 

			ההורה הינו משמעותי לבניית הזהות היהודית שלו, לבניית הערכים החברתיים והאישיים ולתפיסת דמותו של האל. כפי שטען גם מרגולין, "הכמיהות האנושיות העמוקות לדמויות אב ואם גדולות מדמות ההורים הפרטית, והן מעמודי התווך שעליה נשענים חיי הנפש של האדם. זהו הכוח המניע את חיי היחיד".230 במעבר בין השלבים, כשהילד מתחיל לפתח את האגו ואת התודעה, מתפתחים אצל הילד במקביל פחדים, והאגו יוצר סמלים עם זהות פרדוקסלית של דמויות מיתיות, לא אנושיות, טובות ורעות.

			בהקשר לתפיסה זו, על פי ממצאי המחקר, אציג מספר דוגמאות המדגימות את השפעת האב בהיבט הארכיטיפי והפרסונלי והשפעת האם בהיבט הארכיטיפי והפרסונלי ואת הפחדים המתקיימים בנפש הילד, במרחב שבו הוא תופס את דמות האל. 

			אם (ארכיטיפי ופרסונלי)

			האם משפיעה על רגשות הילד ועל נפשו הן מבחינה ארכיטיפית והן מבחינה פרסונלית. בשלב האורובורי, הראשוני, שבו האם והילד מאוחדים יחד, לארכיטיפ האם הגדולה יש שתי פנים. ארכיטיפ האם הוא גם פטרנלי, גברי, ומסמל את ארכיטיפ האב האורובורי, והוא גם מטרנלי ונשי ומסמל את ארכיטיפ האם. דואליות זו מתחברת לתפיסה בפסיכולוגיה האנליטית הרואה באדם יצור כפול, כשגורמים נפשיים חשובים של המין הנגדי קיימים תמיד אצל שני המינים בנפשם, כדוגמת האנימה אצל הגבר והאנימוס אצל האישה. קיימת שאיפה ליצור הרמוניה בין הניגודים המתקיימים בנפש האדם. 

			נוימן רואה את קיומו של הילד כתלוי במימושה של מערכת ארוס, בינו לבין ה'אימהות' הבאה לידי ביטוי בארכיטיפ האם. מערכת זו מייצגת בנפש האדם את ההיבטים הנקביים המסמלים את כל מה שלמטה, החיבור לארצי, לאדמה, לכבד, לנשי, לגופני, לטבע החומרי, לדומם.231 לתת־מודע, ללא ידוע, למרכז השינה, לחלומות, לפנטזיה, לדמיון, לעבר, לזיכרון, לתחושות אהבה ולאינטואיציה. זוהי האיכות הנשית,232 והיא המקור של ההזנה שנשלט על ידי הרעב והמזון. 

			נוימן טוען כי מערכת היחסים הראשונית הזו הינה אבן יסוד לכל הקשרים ויחסי התלות המאוחרים יותר, והיא משפיעה על תפיסת האלוהות ועל החוויות הראשונות של הילד. אם מערכת היחסים בין האם לילד טובה, מאפשרת, קרובה, מכילה ואוהבת, ניתן יהיה לראות כי הילד ייצור איזון בין הניגודים המתקיימים בנפשו, כיוון שהאם במקרה זה מסמלת אם טובה. אם האם מסרסת ומדכאת את הילד, הוא יחווה את האם כאם נוראית, בולעת וממיתה ולא יהיה איזון בין הניגודים המתקיימים בנפשו.233

			השאיפה להרמוניה של ניגודים בין ארכיטיפ האם לארכיטיפ האב, בין החומר לרוח ויצירת איזון ביניהם, דומה לשאיפה המוצגת בספר הזוהר בשיר השירים.234 הזוגות קב"ה ושכינה, תפארת ומלכות, זכר ונקבה, שמש וירח, רחמים ודין, יום ולילה, האנימה והאנימוס, מייצגים את ההיבט הזכרי והנקבי ברמה הנפשית־תודעתית שבתוך כל אדם, והם שואפים ליצור הרמוניה בין הניגודים המתקיימים בנפשו.235

			בספרות הזוהר והקבלה מייחסים למושג 'ארוס' היבט רגשי של אהבת האל. באמצעות האמונה באל מופעלים שני הכוחות — האנימוס מול האנימה (גבר ואישה). דמויות אלו נובעות ממקור עמוק מאוד בלא־מודע, שכן באמצעותן יוכל האיחוד בין גבר לאישה על פני האדמה ללוות או אפילו לגרום לאיחוד הכוחות או העקרונות הגבריים והנשיים המיוצגים בשמיים, למונחים פסיכולוגיים.236 תפיסה זו אפשר לראות גם בדת התלמודית237 ובמדרש היהודי הקדום, המשתמש במונח 'דו־פרצופין' על מנת לתאר את בריאת האדם כיצור אחד שלם בעל שני פרצופים, זכר ונקבה, המחוברים ביניהם ועומדים גב אל גב.238 תפיסה זו מבטאת את הרעיון ששניים עשויים להיות אחד כפי שאחד הוא שניים. תפיסה זו מוכרת גם בדיאלוגים האפלטוניים. ב'המשתה' בכתבי אפלטון, נושא אריסטופנס נאום על אהבה ותשוקה ומתאר את האדם כיצור כדורי שהופרד לשתי ישויות — זכרית ונקבית. הפרדה זו היא ביסוד התשוקה והגעגוע, והיא נמצאת בבסיס הדחף של הנפש החצויה להיות עצמי שלם.239 

			בהמשך למדרש היהודי, המסורת המיסטית היהודית ראתה, החל מראשית הקבלה, את המבנה האנדרוגני (ה'דו־פרצופין') כתהליך של חיבור מחדש, המתרחש גם בתוך הספירות האלוהיות. חיבור זה לעיתים מציג את האל במערכת יחסים מלאי תשוקה ואהבה עם האדם.240 

			בתהליך החיבור, המקובלים מציירים את אלוהים בדמות אדם שיש בו דימויים של אבא ואימא. הם מדברים על האלוהות כעיבור, כזיווג, כיניקה, ומייחסים לאל דמות נקבית וזכרית. הפעולות הרצויות של העליונים והתחתונים מכוונות למטרה של הזיווג בין הזכר והנקבה. זיווג זה הוא זיווג רוחני, המושג על ידי קיום תרי"ג מצוות וכוונות התפילה. 

			תפיסה דומה ניתן לראות בקבלת האר"י, בתהליך החיבור ו'העלאת הניצוצות'. בתהליך זה 'מתבררים' ניצוצות הדינים של קדושה, וכל השאר יורדים למטה מן האצילות כפסולת וכקליפה, וכך נעשית פעולת התיקון על ידי זיווג הספירות העליונות של הזכר והנקבה שמתגלים ושואפים להצליח בתהליך הנביעה והיצירה של העלאת הניצוצות. הן מתחברות זו עם זו פנים בפנים, וזיווג אבא ואימא מתקן את היחס בין הזכר לנקבה ומחבר את הרחמים עם הדינים.241 פעולת התיקון מבררת מן הדינים את ניצוצות הטוב והקדושה הראויים לחזור אל האצילות ומעלה אותם אל הספירות, בעוד שהדינים שאינם ראויים נשארים למטה מן האצילות, בקליפות. תהליך רוחני זה מתקיים כשהאדם במעשיו ובתפילותיו אמור לברר את הניצוצות שלא התבררו. באמצעים אלו האדם מעלה את הניצוצות כמיין נוקבין ובכך הוא משפיע על הזיווגים של הספירות העליונות. מזיווגים אלו נוצרות הנשמות.242

			שילוב דומה בין חומר לרוח ניתן לראות גם באקט האכילה, שבא לידי ביטוי בחשיבה הקבלית בזוהר, הרואה באקט האכילה אקט מיסטי. באמצעות טקס האכילה מתאפשר תהליך תאורגי של "ברכה בתוך הבטן". הקר מתאר תהליך זה כמצב פלאי כשהאכילה הגשמית מאפשרת מפגש מיסטי רוחני.243 הקבלה הזוהרית, טוען הקר, משלבת באקט האכילה ריטואלים תרבותיים. בתהליך האכילה המיסטיקנים יוצרים השתוקקות אקסטטית בכל נגיסה, כשהאוכל מתעכל בשילוב של קריאת טקסטים קבליים. כך הם יוצרים תחושות ומשמעות נוספות לאכילה כגון שמחה, הנאה, יגון או תשוקה ובכל נגיסה ישנה תשוקה לחיבור טרנסצנדנטי עם האלוהות. כלומר, האכילה משלבת את הידיעה השכלית ומספקת חוויה של איחוד. כאשר המקובל אוכל אל תוכו את הסוד, מתקיים סוג של איחוד אוניו־מיסטי — האוכל מתאחד ונבלע בגוף האדם.244 

			תפיסה דומה ניתן לראות גם בחשיבה החסידית, ששואפת להכיל את תפיסת האלוהות על כל אדם ובכל מקום כמו גם באקט האכילה.245 כפי שנכתב במשלי: "בְּכָל דְּרָכֶיךָ דָעֵהוּ", (משלי ג', ו'). החסידות ראתה באכילה הגשמית אשליה, ומה שבאמת מזין את האדם הוא השפע הרוחני.246 

			כמו כן, ניתן לחבר בין הסמלים של אדמה וטבע הקיימים בארכיטיפ האם, לשתי נקודות מוצא הקשורות להשפעתה של תאולוגיה אימננטית, תפיסה פנתאיסטית (הכול אלוהות) או פנאנתאיסטית (הכול באלוהות). את התפיסה הפנתאיסטית של הדת הפילוסופית הרציונלית הציג שפינוזה במשנתו.247 הוא הציע תפיסה, לפיה האל אינו נפרד מן העולם, יש זהות בין אלוהים ובין הטבע, העולם איננו נברא, והוא זהה באין־סופיותו לאלוהים. הפנתאיסט מדבר על אחדות ההוויה שהיא כאמור בעיקר אחדות נטורליסטית ואלוהית. האלוהות אינה רוח שנוכחת בעולם, אלא קיימת בכל מקום בטבע ואין הבחנה בין האל לטבע.248 גם בספר ישעיה האל נמצא בכל מקום וכחלק מהטבע: "קָדוֹשׁ יְהֹוָה צְבָאוֹת מְלֹא כָל הָאָרֶץ כְּבודו" (ישעיהו ו', ג'). הגדרתו של שפינוזה את האלוהים, המנוסחת ברוח מסורתית, מייחסת לאלוהים אין־סוף תארים, אבל הישות היחידה של אין־סוף התארים היא העצם האחד, כלומר הטבע. זוהי הפיכתו של האל לישות טבעית.249 ואולם, תפיסה זו לא משאירה מקום לדת. לכן התפיסה הפנאנתאיסטית (הכול באלוהות: אלוהים מאוחד עם המציאות וגם טרנסצנדנטי לה) טוענת כי תמיד יש משהו מעבר לטבע שלא ניתן להבינו. הוא מעבר לתפיסתנו ולהכרתנו. תפיסה זו מדגישה את האימננציה האלוהית בעולם. כלומר, זהו תהליך שבו האל נוכח באדם ובטבע ופועל באמצעותם.250 תפיסה זו מקובלת בזרמים שונים בהגות החסידית, כגון אצל ר' שניאור זלמן מלאדי (רש"ז)251 ואצל הרב אברהם יצחק הכהן קוּק (הראי"ה).252 תפיסה זו מדגישה את האימננטיות היהודית, לפיה אין מקום שלא ניתן לגלות את האלוהות. בכל מופעל תמצא את כוח הפועל והאלוהות נמצאת בכל דבר. זהו מושג שחז"ל כינו 'שכינה בתחתונים'. האל הוריד את השכינה לארץ, לתחתונים, והיא נמצאת בכל מקום ושואפת להתאחד, כפי שטען גרין בספרו יהדות רדיקלית:

			אלוהים אינו אישות מוגדרת או טענה פילוסופית, אלא עצם תשתית החיים. זהו השם שבו הוא מכנה את המציאות שהוא פוגש ברגעים של חוויה, נפלאות הטבע, במהלך של אהבה.253

			כלומר, מכל דבר בעולם אתה יכול להגיע לאהבת השם. לדעת בובר, התוכן המרכזי של עבודת אלוהים הוא המצווה המוסרית, המיישמת את אהבת אלוהים באמצעות דיאלוג של 'אהבת הרע', הבנה שאין רע בלי טוב וגם הרע הוא חלק מהטוב.254 המיתוס המונותאיסטי אצל בובר נתפש כמציאות הנוצרת מתוך המפגש בין אלוהים לעולמו הפנימי של האדם.255 

			הוגים כגון מנדלסון,256 קאנט257 והרמן כהן258 דגלו בתפיסה של 'הדת הטבעית'. אלה שאפו לסינתזה חדשה בין הדת לחיים, חתרו להראות שאפשר לקיים חברה אנושית הרמונית ומכבדת חוק גם בלא תקוות הגמול ויראת העונש הדתית, על יסוד תובנות משותפות לכל בני האדם. תובנות אלה נובעות מכישוריהם השכליים ומרעיונות שמתבססים על החירות, על האחווה ועל השוויון. 

			בממצאים הבאים אציג כיצד ארכיטיפ האם בא לידי ביטוי בתפיסת דמות האל בחיבור אל הטבע, אל החומרי והגשמי וכיצד האם הפרסונלית באה לידי ביטוי בתפיסת האל.

			אם (ארכיטיפי ופרסונלי) בממצאים

			ארכיטיפ האם בא לידי ביטוי בכל הקבוצות השונות, אך מה שמאפיין את הילדים מגן ממלכתי־כללי שלא למדו בו את סיפורי המקרא, הוא שרוב הילדים בקבוצה זו הם ילדים להורים חילונים שכמעט ולא נחשפו לדמות האל, במסגרת הגנית ובמסגרת המשפחתית. עובדה זו מסבירה מדוע דמות האל לא עלתה בשיח באופן ישיר, אלא רק לאחר מספר רב של שאלות. כפי שענה יורי בן הארבע, עולה חדש מאנגליה, כשנשאל: האם אתה יודע מה זה המילה אלוהים? יורי: לא, אני לא יודע. אני: (שאלתי אותו באנגלית) אתה יודע מה זה גוד (god)? יורי: גוד זה טוב. בדומה לכך גם ענה רון בן השש וחצי כשהוא נשאל: איך לדעתך נברא העולם? רון: אין לי מושג, אני אף פעם לא חשבתי על זה. אני: איך לדעתך נוצר הירח, השמש או כדור הארץ? רון: אני לא יודע [...] אני אף פעם לא חושב על דברים כאלה. 

			מאחר והילדים בקבוצה זו לא קישרו את דמות האל לבריאת העולם, שאלתי אותם באופן ישיר אם הם מכירים את המילה 'אלוהים' או מי/מה זה אלוהים. הילדים התייחסו לשאלה זו בהקשר לדמות האל באופנים שונים. 

			כחמישה ילדים ראו את אלוהים כנמצא בכל מקום בטבע על פי התפיסה הפנאנתאיסטית הרואה את האל כחלק מכל דבר הנמצא ביקום ובטבע: הדומם, החי והצומח. כך לדוגמה טען עמי בן השש כשנשאל: מה זה אלוהים? עמי: אלוהים זה כל העולם [...] אני חושב שזה הכול [...] אלוהים זה הכול [...] הוא ממש הבית הזה [...] אלוהים זה כל דבר, המילה אלוהים זה הכול. בדומה לכך אמר רון בן השש: (אלוהים) זה מישהו שיכול לעשות כל דבר והוא נמצא בכולם. אני: אז מה זאת אומרת שהוא נמצא בכולם, איפה הוא נמצא? רון: הוא נמצא פה לידינו וגם בשמיים.

			חלק מהילדים ראו את בריאת העולם כבריאה מהטבע. כך לדוגמה כשנשאלה לאה בת הארבע: מי ברא את השמש? לאה: היא לבד נוצרה, האור ברא אותה. אני: ואיך נוצר הירח? לאה: החושך. אני: והכוכבים? לאה: שמו קצת חושך וקצת אור ואז צבעו אותם בצהוב. לאה רואה את הבריאה כ'יש מיש', כלומר הטבע ברא את עצמו ולא האל ברא את הטבע. 

			אצל רוני בת החמש וחצי, ארכיטיפ האם היה מאוד דומיננטי. כשהיא מציירת את הציור היא אומרת שדמות האל היא אימא: רוני: אני מציירת את אלוהים והמשפחה של אלוהים שנמצאת איתו... זאת אימא, אח ואני... אין להם רגליים... הם מרחפים, זו המשפחה שלו מרחפת. ניתן לראות כי רוני מעניקה לאל תכונות של אימא ומשפחה והיא ואח שלה הם חלק מהאלוהות הזו. יש להם תכונות על־אנושיות והם מרחפים, ובכך מאזנת רוני בין האל המוחשי, האנושי לאל עם תכונות על־אנושיות. ניתן לראות תפיסה זו גם בציור של רוני. היא מציירת את האל נוטה לצד שמאל של הדף, כדמות של אימא עם שני ילדים ובתוך כל אחת מהדמויות יש לב. הלב שנמצא בתוך כל דמות נותן תחושה של עובר שנמצא בתוך הבטן. ניתן לראות כי ארכיטיפ האם אצל רוני הוא מאוד דומיננטי ובא לידי ביטוי בדמות האם ההריונית שהיא מציירת, בסמלים הקשורים לארכיטיפ האם: לבבות המייצגים אהבה וחום, פרח ופרפר המייצגים את הטבע. ניתן לראות כי בציור אין אדמה, דמות האל מרחפת בשמיים, ואפילו אין לה רגליים. מהבחינה הזו האימא היא לא אימא אדמה, אלא אימא המייצגת את האל הטרנסצנדנטי, אבל היא כן מְכָל, אימא מכילה, יולדת ואוהבת. זה אל מיטיב, כמו אימא טובה. 

			בגן ממלכתי־כללי שלמדו בו את סיפורי המקרא, כשישה ילדים העניקו לאל דימויים מהטבע, וראו את האל כנמצא בכל מקום. כך לדוגמה תיאר רמי בן השש את האל כשנשאל אם יש אלוהים אחד או הרבה: יש הרבה אלוהים [...] כי זה אלוהים וזה אלוהים (מצביע על כל מיני חפצים בחדר) [...] הרצפה בתוך זה יש אלוהים [...] בגוף שלנו, ובשמיים בכל מקום [...] אי אפשר לצייר את אלוהים, כי אלוהים זה העולם. (כשרמי מצייר את הציור שלו הוא מוסיף) רמי: אלוהים נמצא בגבעול, בעלים, בצבע הזה ובחריץ הזה. רמי קישר את האל גם עם אכילה חומרית. רמי: אם לא היה אלוהים לא היה נברא העולם... לא יכולנו לאכול כי אלוהים הוא גם האוכל ולא יכולנו לשתות, יכולנו לנבול ולמות. בציור של רמי ניתן לראות כיצד הוא מבטא את תפיסתו, כאשר ענן הגשם נותן את המים לפרח ומעניק לו את השפע מהשמיים על מנת שיגדל. הוא משתמש בסמלים מנוגדים: מצד ימין הוא מצייר את השמש המייצגת את ארכיטיפ האב ומצד שמאל את הלבבות המסמלים את ארכיטיפ האם, את האהבה וההשגחה. מצד ימין הוא מצייר את הדשא/אדמה, ומצד שמאל הוא מצייר את הים והציפורים שנמצאים למעלה. יש איזון בין כל הסמלים, שמבטאים את התפיסה שהכול הוא אלוהים.

			אצל תני בן הארבע וחצי האמונה באל עוד הגיעה מהבטן של אימא שלו: אני: היית רוצה לדעת משהו על אלוהים? תני: לא, אני יודע משהו מאלוהים מאז שהייתי בבטן של אימא שלי, אני יודע הכול. אפשר להבין מדבריו של תני שהאמונה באל היא כל כך מוחלטת שהוא מאמין כי הייתה קיימת בו מאז ומתמיד. היבט זה מקשר את העובדה שהאל אצל תני הוא חלק מהעצמי (self) שלו והוא קיים בו עוד לפני שנולד.

			ישנם ילדים שהעניקו לאל תכונות של אהבה וחום. כך לדוגמה, אמה בת החמש. שני הוריה של אמה הם אתאיסטים, אמה נחשפה לסיפורי המקרא בגן, וכששאלתי אותה איך נברא כדור הארץ היא אמרה מיד: "אלוהים". כששאלתי אותה אם היא מאמינה שאלוהים ברא את העולם היא ענתה שלא. בעקבות השיחה אני מבקשת מאמה לצייר את מחשבותיה. אמה מציירת את כדור ארץ ודמות ליד, ומספרת: אמה: ציירתי את כדור הארץ ועכשיו אצייר את אלוהים, אני לא יודעת איזה צבע יש לאלוהים [...] אני לא יודעת איך הוא נראה אבל אני חושבת מהמוח [...] אני אצייר את החולצה שלו [...] עם מלא לבבות [...] אלוהים הוא מאוהב [...] בכדור הארץ [...] ציירתי ליד הלבבות קשת בענן [...] שיהיה יפה! 

			אמה עושה הבחנה ברורה בין העולם המציאותי, הריאלי, המיוצג על ידי כדור הארץ ובין עולם הדמיון, החלום והפנטזיה המיוצג על ידי האל. מצד ימין של הדף, המייצג את ארכיטיפ האב, היא מציירת את כדור הארץ שנראה כבד וגדול, ואת שם המשפחה שלה.259 צד זה מחבר אותה למשפחה, לערכים התרבותיים ולערכים החברתיים. כדור הארץ מלא וצבוע בצבעים מגוונים וישנה חלוקה ברורה בין הצבעים, המצביעה על גישה נוקשה. הציור מבטא את החשיבה הרציונלית והפרגמטית, אין להטיל ספקות ואין דעות אחרות. לעומת נוקשות זו ניתן לראות שבצד שמאל, המבטא את ארכיטיפ האם, אמה מציירת את השמש, כותבת את שמה הפרטי ומציירת את דמות האל כדמות נשית אימהית. אמה מעניקה לאל תכונות אנושיות, רכות וגמישות, הבאות לידי ביטוי בתלתלים הרכים והגמישים של האל, בלבבות ובקשת בענן שהיא מציירת על החולצה. 

			
				
					[image: ]
				

			

			הציור מבטא את הדואליות המתקיימת בתפיסה של אמה את האל, בצד ימין היא שמה את המשפחה שאומרת שאין אלוהים. זהו הידע הקונקרטי, שתואם לחברה בה היא גדלה. ולעומת זאת בצד שמאל היא מציירת את אלוהים כדמות ידידותית שהיא יכולה להתחבר אליה, ודמות זו מייצגת את הצד האימהי. הראש של האל שציירה פונה ימינה לכיוון כדור הארץ, שנראה כמו לב שמתחבר עם הלבבות שעל החולצה של אלוהים. היא מחפשת חיבור בין שני הדברים: בין החשיבה הרציונלית של ההורים לבין החשיבה האישית, הפנימית שלה. וייתכן שבתוך־תוכה היא לא מסכימה לגמרי עם התפיסה של ההורים, לכן, למרות שאמה אמרה שהיא לא מאמינה שיש אלוהים, בהתאם לתפיסה של הוריה, היא בכל זאת רוצה למצוא דרך לקשר בין התפיסות הללו ולהתחבר לאמונה האישית שלה באל שתעניק לה ביטחון, יופי ואהבה.

			אצל ילדים מגן ממלכתי־דתי ניתן היה להבחין כי למרות שרבים מהם התייחסו לדמות האל כדמות שנמצאת בשמיים והיא זו שיצרה את העולם ובשיח, העניקו לאל תכונות התואמות לארכיטיפ האב, אך כשהם ציירו את דמות האל הם העניקו לאל תכונות התואמות לארכיטיפ האם וציינו שהאל נמצא בכל מקום. כך לדוגמה אביגיל בת הארבע וחצי. אביגיל היא בת רביעית בין שישה ילדים. לפני כשבוע נולד לה אח. הציור והריאיון עם אביגיל נעשה לאחר ברית המילה של אחיה התינוק. כשאביגיל מציירת היא מתחילה בציור בית ירוק ומספרת: אביגיל: אני אצייר בית עם חלונות וגג. אני: מי גר בבית הזה? אביגיל: השם גר שם. אני: השם גר בתוך הבית, אפשר לצייר את השם? אביגיל: איזה צבע אפשר לצייר את השם? אני: איזה צבע את חושבת? אביגיל: אולי סגול, לא, בצבע גוף אני אצייר אותו. אני: מעניין למה בחרת בצבע גוף. אביגיל: כי אני אוהבת צבע גוף, גם לנו יש צבע גוף [...] ציירתי את הגוף ואת הידיים של השם הגדול. אני: איפה הוא גר השם? אביגיל: לא יודעת, הוא גר בבית, פה באדמה. אני: בן כמה השם? אביגיל: הוא בן שלושים [...] למעלה יש לו תינוקי קטן.

			בציור יש שילוב של שני עולמות, מצד שמאל אביגיל ציירה דמות מאוד גדולה, בטוחה ומחייכת. הדמות נטועה בתוך האדמה ויוצאת מתוכה, יש פרפר שמצויר בצבע פנדה, שניתן למריחה והקווים שלו עגולים ולא ישרים. קווים אבסטרקטיים. על האדמה מופיעים קווים מעוגלים בצבע סגול. צד שמאל מסמל את ארכיטיפ האם, ואביגיל מציירת בצד זה את דמותו של אלוהים. היא בוחרת לצייר את האל בצבע גוף בדומה לצבע שבו היא מציירת בני אדם ובכך היא מעניקה לו תכונות הדומות לאדם, הדמות מחוברת ונטועה באדמה וקשורה לטבע. זוהי אימא אדמה, שדואגת ושומרת. עיניה של הדמות גדולות ופקוחות והיא מחזיקה את הבית ודואגת לו. האימא קשובה לאדמה והעולם התחושתי מובן לה. אביגיל העניקה לדמות האל את הגיל של אימה, ובאופן זה היא יצרה קשר נוסף בין דמותה של האם לדמות האל שציירה. בצד ימין מעל דמות האל, אביגיל ציירה דמות קטנה שהיא דמותו של התינוק החדש, אחיה הקטן. נראה כי בואו של האח הקטן יוצר אצלה חוסר ודאות ותהייה מה יקרה עכשיו לאחר שהוא נולד. חוסר ביטחון זה בא לידי ביטוי גם בשמיים השחורים, המבטאים איום והתמודדות עם מציאות לא־נודעת.

			אביגיל כתבה את השם שלה מעל דמות האל באמצע הדף, היא מחוברת לדמות האל (המייצגת את דמות האם), אבל היא נמצאת בשלב של מעבר בין מצבים ויש משהו לא ברור שעלול להשתנות בעקבות התינוק החדש, והיא גם תוהה מה היא הולכת לאבד ולקראת מה היא הולכת עם בואו של התינוק החדש. בציור היא עוברת מעל הדמות של אימא, ובכך יוצרת מעין אשליה שהיא לא עוזבת את האם לגמרי למרות שהגיע התינוק החדש, היא עדיין מחוברת אל האם.

			נעמי בת החמש העניקה לאל תכונות של אל הנמצא בכל מקום, מצד אחד הוא מופשט ולא ניתן לצייר אותו ומצד שני הוא נמצא בכל מקום, כפי שתיארה זאת נעמי: השם, נמצא בכל מקום, אבל אי אפשר לראות אותו כי הוא שקוף. היא מציירת את השם כמו עיגול מצד ימין של הדף ומתארת: השם זה מה שיש גבוה בעננים. נעמי לוקחת צבע כחול ומציירת את כל הרקע בכחול ואומרת: זה השמיים כי השם נמצא בכל מקום [...] זה עלה, עלה, עלה. אלה העלים של העץ שהם עפים ברוח. הציור מבטא את תפיסתה של נעמי, לפיה האל ממלא את כל השטח והוא נמצא בכל מקום. הוא רומס כל עצם קיים. ישנה תחושה של בליעה ללא הבחנה, בדומה לארכיטיפ האם הגדולה, הממלאת את הארץ ובדומה לפסוק "מְלֹא כָל הָאָרֶץ כְּבודו" (ישעיהו ו', ג'). ישנה תחושה של חוסר איזון וחרדה, הכוחות הבולעים רבים יותר מהכוחות הטובים. 

			
				
					[image: ]
				

			

			יש ילדים שטענו כי מטרת האל להעניק לאדם אוכל חומרי. כך לדוגמה הודיה בת החמש טענה: אלוהים רוצה שהם (בני האדם) יהיו בעולם ויהיה להם אוכל והם יאכלו, ואם הם לא יאכלו הבטן שלהם תכאב. להודיה יש בעיות אכילה שאימה מאוד מודאגת מהן, והדבר בא לידי ביטוי בתפיסתה של הודיה. היבט האוכל מבטא גורם גברי, שהודיה חווה ככוח משתלט, עוין ומפריע. ניתן לראות כי תפיסה זו באה לידי ביטוי גם בציורה. היא מציירת את האל מצד שמאל עם לבבות, צד המייצג את ארכיטיפ האם, והיא מוסיפה לו לבבות, אהבה וחום, והאל הזה מעניק שפע והזנה לפרחים. הלבבות יכולים לסמל רגש של אהבה, או ארוס במובן הרחב של המילה (לא של מין), של אהבה בין אם/אב לילד ובין אלוהים לאדם. את שמה הפרטי היא כותבת גם בצד שמאל, המייצג את ארכיטיפ האם. היא כותבת את שמה באותו צבע שבו היא ציירה את אלוהים, ובכך היא יוצרת חיבור נוסף בין האל ובינה. בציור יש גם חיבור לארכיטיפ האב. השמש המייצגת את ארכיטיפ האב נמצאת בצד ימין. הפרחים לא מחוברים לאדמה, הם מרחפים ונוטים לכיוון השמש. בשילוב זה נוצר איזון בין ארכיטיפ האם לארכיטיפ האב, אך ארכיטיפ האם דומיננטי יותר.

			למרות שילדים רבים הלומדים בגן ממלכתי־חרדי הציגו את האל כדמות מרוחקת הנמצאת בשמיים, שבעה ילדים ראו באל גם חלק מהטבע, שנמצא בכל מקום. כך לדוגמה נחום בן השש וחצי מגן חב"ד נשאל היכן נמצא השם, הוא תיאר כך: בכל מקום [...] אפילו כאן איתנו [...] הוא נמצא ברחוב ובבית, הוא נמצא בכל מקום [...] הוא בתוך הבית ובשמש בכל מקום. גם אצל מושית בת הארבע וחצי מגן חב"ד, ניתן לראות שהיא טענה שהאל מרוחק ולא ניתן לצייר אותו: ציירתי את הבית שלי והשם שומר עליו [...] בבית הזה כל המשפחה שלי נמצאת ודגל ישראל [...] השם אוהב את המשפחה שלי שגרה בארץ ישראל. אני: ואיפה השם, ציירת אותו? מושית: לא, הוא בשמיים, אי אפשר לצייר אותו.

			ניתן לראות בציור של מושית כי למרות שהיא טוענת שהאל הוא מופשט ומרוחק ולא ניתן לצייר אותו, תפיסה שמתחברת לארכיטיפ האב, ניתן לראות בציור נוכחות אימהית גדולה מאוד שבאה לידי ביטוי בשמש הגדולה שנמצאת מצד שמאל, שמפיצה המון חום, המתבטא בצבע ורוד שמושית צובעת בכל הרקע, כלומר האם הגדולה נמצאת בכל מקום. הצבע האדום יכול לבטא גם כעס, אנרגיה, אש, שמושית חשה כלפי האם הגדולה. הבית נמצא במרכז הדף יחד עם דגל ישראל, הבית הוא אטום וסגור ולא מאפשר כניסה לאם הגדולה מלאת האנרגיה. דגל ישראל שציירה מושית על הבית יוצר קשר בין הבית, המשפחה, מדינת ישראל והאדמה. לעומת זאת צד ימין מייצג את ארכיטיפ האב והוא ריק כמעט לגמרי. גם העץ מצד ימין הוא דק ואין בו פירות, לעומת העץ שנמצא בצד שמאל שהוא רחב יותר, מלא בפירות ומאוד דומיננטי. היבט זה מחזק את העובדה שארכיטיפ האם בנפשה של מושית דומיננטי יותר מארכיטיפ האב.

			יש ילדים שהעניקו לאל תכונות שהם מייחסים לאם הפרסונלית שלהם. כך לדוגמה דבורה בת השש מציירת את המשאלה שלה. היא מבקשת מהשם שיהיה לה תינוק, ואחר כך היא מוסיפה לתינוק פאה בדומה לאימא שלה. וכך היא מתארת בציור: אני אוהבת לצייר את הפאה הזו. זה לא נראה כל כך תינוק [...] אני פעם לבשתי את הפאה של אימא [...] אני הוספתי לו פפיון. אני: אז מה זה, תינוק או תינוקת? דבורה: זה תינוק [...] כי אני מתפללת שזה יהיה תינוק, כי אין לנו בנים, יש לי רק אחיות. [...] אבא רוצה עוד תינוק שיהיה מי שילך איתו לבית הכנסת, כשיבוא התינוק תבוא הגאולה.

			הדמות שציירה דבורה בתחילה הייתה כדמות של תינוק זכר, אבל אחר כך היא ציירה לתינוק פאה ובכך יצרה דמות אנדרוגנית של זכר ונקבה. היא ציירה את הדמות באלכסון באמצע, ובכך ביטאה את האיזון בין הדמיון המיוצג מצד שמאל כארכיטיפ האם למציאות המיוצגת מצד ימין כארכיטיפ האב בציור. דבורה מבטאת בציור את המשאלה שלה לבת, שמנוגדת למשאלה של הוריה לבן. היא רוצה אחות ולא אח. ניתן לראות שלא ציירה כפות ידיים לדמות, כי מבחינתה לא ניתן להגשים את המשאלה, כי הוריה רוצים תינוק. אך ניתן לראות בציור שאין שמיים וגם לא אדמה, כלומר אין ארכיטיפ אב ולא אם, רק ילדה מרחפת ללא קרקע. הציור של דבורה ממחיש בצורה יפה, כיצד בני האדם מסוגלים לתאר את דמות האל רק באופן המוכר להם, כפי שטענו חז"ל: דיברה תורה בלשון בני אדם. 

			אב (ארכיטיפי ופרסונלי)

			התודעה של האדם נעה על הקשר בין שני הארכיטיפים: ארכיטיפ האב מול ארכיטיפ האם, אלו דמויות של העולם שנמצאות בתת־מודע הקולקטיבי ומניעות את האדם עם כוח להמשכיות.260 ארכיטיפ האב מתפתח אצל הילד בתהליך ההיפרדות של הילד מהאם. תהליך היפרדות זה יוצר קונפליקטים המתקיימים בנפשו של הילד, בין ארכיטיפ האב הפטריארכט, המייצג את המבנה המאגד של המוסר והערכים הקולקטיביים ואת המודע, לבין ארכיטיפ האם המייצג את הלא־מודע ואת ההיבטים הפנימיים של הנפש. שלב זה, המתואר על ידי נוימן במיתוס של מאבק הגיבור בדרקון ו'הפרדת הורי העולם',261 מייצג את הקומפלקס של האוטוריטה ואת המאבק ההתפתחותי של הילד מול ההורה: 

			החיבור של הילד לערכי החברה הוא חלק מהמאבק של הדרקון עם האל המחוקק, האל של הקנון הפטריארכלי, שבהמשך נעשה הסופר־אגו (super-ego) של האדם, המבנה המאגד את המוסר וצורכי החברה לדמות החובקת כול של אל־אב, שתכונותיו אינן גבריות בלבד [...]. הוא עשוי להתגלם בצורות מגוונות באנושות. הוא יכול להתגלות כארכיטיפ אם או אב.262 

			כשהילד מפתח את הסופר־אגו, הוא מתגבר על תלותו במטריארכט ועובר לפטריארכט. בשלב זה האגו מתחיל להיות מודע לגבריותו, ומזדהה עם ארכיטיפ האב ולפעמים עם האב עצמו.263 הדרקון הינו דימוי שלובש כל ארכיטיפ בשעה שאנחנו מנסים להשתחרר מתלות ההורים. כלומר, בתהליכי השינוי, כשהילד רוצה להתפתח ולגדול, ישנו פחד מהשינוי ומתקיים קונפליקט בין הרצון לשמר את הידוע לבין הרצון להתפתח. בתחילה, כשהאם מייצגת את העצמי של הילד, ארכיטיפ האם הגדולה יכול להיות טוב ולאפשר התפתחות, ויכול להיות רע ולמנוע התפתחות. כשנפשו של הילד והאגו מתפתחים, על ידי מאבק הגיבור בדרקון, מופיע ארכיטיפ האב המתגלה בפני הנפש המודעת. התהליכים שהתקיימו בשלב הראשון עם האם מתקיימים כעת עם האב והם משפיעים על נפשו של הילד. אם הקשרים בין הילד לאב לא טובים, הארכיטיפים "משתוללים" ונוצר מתח רב בין השדות המנוגדים וההבחנה בין קבוצות או סמלי ההפכים, אך אם הקשר טוב, אזי מתקיים איזון בין הניגודים, כפי שמתאר זאת נוימן: 

			רק עם הופעת ארכיטיפ האב כאנטיתזה לארכיטיפ האם שהיה דומיננטי עד אז, נבנה במלואו המתח בין השדות של מעל ומתחת, שמיים ואדמה, מודע ולא־מודע, טוב ורע [...] הפיצול הזה גורם למודע להיות מסוגל להבין את הסמלים האישיים שנוצרים בנפש האדם [...] וכך ארכיטיפ האל הקיים בתת־מודע הקולקטיבי מתגלה ויוצא מהחושך לאור בתהליך ההיפרדות.264

			כלומר, הפיצול גורם למודע להיות מסוגל להבין את הסמלים האישיים שנוצרים בנפש האדם,265 ויוצר מתח והבחנה בין השדות המנוגדים ובין קבוצות או סמלי הפכים: טוב ורע, מעל ומתחת, מודע ולא־מודע, זכר ונקבה, חיים ורוח, אינדיבידואליות וקולקטיביות.266 ארכיטיפ האב מסמל את כל מה שלמעלה: השמיים, הקל, הפעיל, הרוחני. הוא מייצג את המבנה הזכרי, המאגד את המוסר ואת הערכים הקולקטיביים, ואלה מסמלים את כל מה שטרנסצנדנטי, מרוחק, מופשט.267 

			סמל השמיים הוא סמל העולם הרוחני, אך כמשכן האלים השמיים הם משכנו לא של הטוב בלבד אלא גם של הנורא, כשהגורל והמזל באלוהות השולחת ברקים וחיצים, מכילים את העיקרון הגברי העליון כפוטנציה נותנת חיים ומוות.268

			בעזרת הניגודים המצויים בסמלים של הנפש ובמושגים הנגזרים מאותם סמלים, צומחת יכולת ההכרה של התודעה שלנו וההכרה באל, כשארכיטיפ האב מסמל בתהליך זה את ההתפתחות המחשבה והלוגיקה.269

			לאור זאת, מושג ה'אלוהים' ומציאות האל אצל הילד הדתי הם עובדה מובנת מאליה ואינה נושא לוויכוח, אך איננה מובנת מאליה אצל הילד החילוני.270 אייגן מסביר תופעה זו וטוען שלא ניתן לכונן סובייקטים אנושיים באופן מלא ללא גישה לסמלי. באמצעות הסובייקט הילד משיג את הממד הסמלי, ואז המשמעות יכולה להתפתח בחופשיות. כלומר, רק אחרי שהילד מבין את משמעות המילה 'אלוהים' הוא יכול להעניק לה משמעות סמלית.271

			פיאז'ה מסביר תופעה זו וטוען כי הילד בעל החשיבה האגוצנטרית הטהורה, מצליח למצוא איזון במרחב הזה בינו לבין המבוגר, באמצעות משחק סמלי או משחקי דמיון וחיקוי של המבוגר והסביבה בו הוא גדל.272 פיאז'ה מוסיף כי הילד אמנם מחקה את המבוגר, אך בחיקוי זה יש לפעמים יסודות ספונטניים. הילד יוצר אינטגרציה ביסודות אלו ומפתח באופן אישי ומקורי סמלים ואותות ללא עזרת הזולת. הוא מעבד מחדש את המידע, משנה צורה ויוצר יצירה חדשה המותאמת לנפשו. כך הוא יוצר מחדש את חייו ומתקנם כרצונו.273 

			גם פרויד עסק במשמעותן של חוויות הילדות ובאמונה באל, שהן השלכה של דמויות ההורים, אך פרויד, בניגוד לנוימן, התייחס לתפיסת האלוהות בדתות המונותאיסטיות הפטריארכליות, הרואות באלוהים דמות זכרית ולא דמות הקשורה לאם. בהתאם לתפיסה זו טען פרויד כי אלוהים אצל הילד בגיל הרך מהווה תחליף אב, וכינה אותו 'אב עליון', כפי שהוא נחווה ונצפה בתקופת הילדות האישית ובמציאות חייו של האדם. הילד מחפש קשר לדמות כול־יכולה שתעניק לו הבנה והגנה. פרויד ראה קשר בין נפש האדם לתפיסת דמות האל. הנטייה הדתית היא פיצוי לתחושת חוסר האונים של הילד הקטן והפנמה של דמות אביו. חוסר אונים זה, לטענת פרויד, מתפתח כתוצאה מ'תסביך אדיפוס', המופיע ב'שלב האדיפלי'.274 בשלב זה הילד חושב שלהיות גדול זה להיות חזק והוא שואף להתחתן עם ה'אימא'. האֵם היא אובייקט ראשון לסיפוק. הוא רואה את אביו כמתחרה, ומתקיימת בילד שאיפה לסלק את האב על מנת שיזכה באֵם לעצמו, אך הוא פוחד שאביו ינקום בו וישאיר אותו קטן. פחד זה של הילד מאביו גורם לילד להזדהות איתו ועם הערכים שלו, על מנת לזכות ב'אימא'.275 הסופר־אגו של הילד מתפתח מתוך הזדהות עם ה'אבא' ומתוך פחד עם המודל הגברי, "אם אני לא אעשה מה שמצופה ממני אני אהיה מסורס".276

			בשלב של הסופר־אגו מתחילים להתקיים תהליכים פרסונליים נפשיים אצל הילד בהקשר לדמות האב. אם האב מכיל, אוהב ונוכח, מתקיים בנפש הילד ארכיטיפ האם שבא לידי ביטוי אצל האב, אך אם האב מסרס, מדכא ולא נוכח, מתקיים בנפש הילד ארכיטיפ האב.

			נוימן מחלק את ההכרה של דמות האל לשני שלבים. בשלב הראשון, ארכיטיפ האל קיים בתת־מודע הקולקטיבי. האל מתגלה ויוצא מהחושך לאור, בתהליך הפיצול יחד עם הדמויות המפלצתיות. זהו הצד החייתי של האל. אך בשלב הסולרי־רציונלי של האגו, כשהתפתחות האגו קשורה לתרבות הפטריארכלית, זה 'אגו עליון', והוא חווה את עצמו כשייך לעולם גבוה, שמימי ורוחני יותר, שם מתקיים גיבוש ועיצוב האגו של הגבר על ידי שימוש בטקסים שונים.277 כלומר, האל של הדתות השונות נבנה באמצעות המודע. המודע מעניק לאל סמלים ומשמעויות שונות.278 ארכיטיפ האב הרב־ערכי הינו אל נותן חוק המתחבר עם ה'סופר־אגו':

			דימוי האל נעשה מזוהה במידה רבה עם הסופר־אגו המותנה תרבותית, וערכו של דימוי האל הנומינוזי של ארכיטיפ האב מופחת [...] בתהליך ההתפתחות הפטריארכלית, הפך העיקרון האלוהי לאל חד־משמעי, אל של סדר, של חוק והיגיון, ייצוג של הטוב.279

			כלומר בשלב זה, מה שמנחה את האדם זה לא התת־מודע, הפנטזיה והיצרים הטבעיים, אלא החשיבה הלוגית, הרציונלית והמסורות החברתיות. יונג ייחס לארכיטיפ האב את ארכיטיפ ה'טרנספורמציה', כלומר את הארכיטיפ המאפשר 'שינוי והתפתחות'. יונג זיהה את ארכיטיפ האב עם 'דמות האב הקולקטיבי' שבדתות השונות, כמקור הסמכות והמוסר האנושי.280 בכך הופך ארכיטיפ זה לסמל מרכזי של התהליך הפסיכותרפי שמאפשר שינוי, התפתחות וחוכמה.281 בשלב זה, על פי יונג, מתחיל תהליך האינדיבידואציה. זה שיאו של תהליך מימוש ה'עצמי', ובתהליך התפתחות נפשי רוחני זה ראה יונג הקבלה להליך המיסטי של אחדות הניגודים.

			פדיה מייחסת שלב זה של אינדיבידואציה לשפה הקבלית — 'ייחוד' בניגוד לאיחוד. האדם לומד להכיר את העצמי, שהוא הגרעין בהוויית האדם שאינו רק פרי תכונותיו ומטענו האישי הקדום, אלא הוא גם מגלם את מה שהוא נועד להיות כאדם חושב: 

			האדם מוגדר "הומו־ספיינס" או "הומו־פאבד" (האדם מוגדר כאדם על ידי חשיבה, האדם החושב, והאדם המוגדר כאדם על ידי העשייה, האדם העושה), באותו אופן אנו יכולים לקרוא לו גם "הומו מיסטיקוס", האדם המיסטי. ביטוי זה מתכוון לפונקציה ולאופן ההכרה והחוויה המיסטית הגלומים לדעתו בכל אדם.282

			פדיה יוצרת זיקה בין שלבי ההתפתחות של היצור האנושי כפי שמתאר אותם נוימן — בזיקה למיסטיקה ולכתבים מיתולוגיים שונים ולמיתוס הנסירה המדרשי, כפי שפותח על ידי האר"י,283 ומתוארים בשלושה שלבים: 

			"אחור באחור" — להיות חבור גב אל גב בניכור שהוא קרבה אולטימטיבית: "פנים בפנים" — שבירת הסימביוזה והתחלת הדיפרנציאציה: ושלב התודעה המוארת — פנים אל פנים בקרבה הנבנית מתוך מרחק ודיפרנציאציה ומובילה לקרבה שאינה כרוכה בניכור ובהדרה.284

			ניתן לחבר תפיסה זו של האדם החושב לדחף הדתי־יהודי לשימוש בלוגוס והסבר טבעה המטפיזי של המציאות הבאים לידי ביטוי במונותאיזם המקראי. ההתגלות שניתנה לעם היהודי בהר סיני מכילה את הציווי: לֹא־תַעֲשֶׂה לְךָ פֶסֶל, וְכָל־תְּמוּנָה (שמות כ', ד'). תפיסה זו קשורה לפולחן המואס בתמונות ומבקש להעלות את האל בדרכים אחרות. היהדות ביקשה לפתוח ממד חדש, תחום התגלות מונותאיסטית של אל אחד שמסולקים ממנו כליל אמריו וביטוייו הדתיים והרוחניים של המיתוס האנתרופומורפי, ולהגן על אל טרנסצנדנטי כסמל דתי גדול המוצג כישות רוחנית טהורה. האל הוא אישיות שאינה כפופה לטבע ולגורל, הוא שולט באדם ובטבע שליטה חופשית מוחלטת. האל יודע את העתיד, הוא בעל יכולת של השגחה, גמול ומעשי ניסים.285 האל אינו כפוף לחוקי הטבע ואינו מוגבל על ידי הגבלותיו, וקיים מרחק בין האל ובין העולם.286 תפיסה זו החלה בדת התלמודית. חז"ל שללו את האלהת כוחות הטבע וכינו אותה לגנאי 'אלילות'. הם ביטאו את תפיסת האמונה המונותאיסטית של אחדות האל. טענתם הייתה שאלוהים הוא על־טבעי, בורא ושליט הטבע.287 הם ראו את עצמם מחויבים לרעיון ההתגלות, לכתבי הקודש ולמצוות, ומזוהים עם חוקים חיצוניים, לוגיים לאדם.288 

			פילוסופים יהודים בימי הביניים פירשו את המקרא ואת הדרשה על פי תפיסה פילוסופית מטפיזית ורציונלית, בדומה לתפיסה הפילוסופית של פילון, שקבע שהתורה היא הלוגוס האלוהי. באמצעות התבונה האלוהית נוצר קשר בין האל ובין האדם.289 הם גם התייחסו למצוות הדת, ביארו את טעמיהן ונימקו את החובה או את התועלת החברתית שבקיומן.290 

			הפילוסופים בימי הביניים הציגו את הקשר שבין האל לאדם כקשר מופשט, בשאיפה להרחיק את האל מן המציאות ומתוך רצון לראות באל ישות מופשטת, טרנסצנדנטלית. זה אל שלא מתחוללים בו שינויים, הוא אחד ממשי, שאינו מתרבה ואינו מתקבץ, ללא תחילה וללא סוף.291 הרמב"ם הציע דרך לתאר את האל רק באמצעות 'שלילת ההיעדר', כפי שכתב במורה נבוכים: 

			דע כי תארי השם יתברך בשלילות הוא התואר האמיתי, אשר לא ישיגהו דבר מן ההקל, ואין בו חסרון בחק הבורא כלל ולא בשום עניין.292 

			הרמב"ם הוא הראשון שהציע נוסחה לוגית של מצוות אמונה המציגות את תפיסת האל, שאותם הציג בביאורו למשנה, בהקדמה לפרק 'חלק', והעמיד את התורה על י"ג עיקרים.293

			פולמוס נוסף אצל פילוסופים בימי הביניים היה באימות לוגי ובצידוק היהדות בדרך שיטתית פילוסופית. כך לדוגמה ר' סעדיה גאון,294 וכמוהו ר' יהודה הלוי בספר הכוזרי.295 פילוסופיה זו נמצאה במתח בין ההגות היהודית (ההתגלות) ובין הפילוסופיה הכללית (התבונה). הם התעמקו בשאלה המהותית אם לאל יש רצון להתגלות לאדם ולהשפיע על העולם. התפיסה הלוגית טוענת שלא קיימת השגחה אלוהית על האדם ולאל אין רצון או שאיפה, משום שברצון או בשאיפה לדבר־מה יש עדות לחוסר שלמות. אין להבדיל בין האל ובין הרצון, מאחר שהאלוקות והרצון אחד הם. האל הוא טרנסצנדנטלי, ומתקיים חיץ מוחלט בין המקור ובין הנאצלים או הנבראים ממנו.296 תאוריה זו באה לעזור לנו להבין שיש אל שהוא רוחני ועליון, ויש עולם שהוא חומרי. אלוהים לא ברא את העולם, אלא העולם נאצל ממנו, והעולם הוא קדמון.297

			אב (ארכיטיפי ופרסונלי) בממצאים

			אצל ילדים מגן ממלכתי־כללי שלא למדו את סיפורי המקרא, ארכיטיפ האב היה דומיננטי. למרות שקבוצת ילדים זו לא נחשפה לדמות האל, כעשרה ילדים התייחסו לאלוהים כְּאֶל אֵל מרוחק וטרנסצנדנטי. הציטוטים הבאים משמשים דוגמה לתפיסה זו. כך לדוגמה, דותן בן החמש: את יודעת איפה אלוהים יכול להיות? [...] בבניין הכי גבוה למעלה. בדומה לכך כשמנור בת הארבע נשאלה: איפה אלוהים נמצא בציור? היא ראתה את האל כמרוחק ומופשט ושאי אפשר לצייר אותו. מנור: אלוהים נמצא בשמיים [...] אי אפשר לצייר אותו, לא רואים אותו, כי הוא שקוף, צריך לצייר אותו בלבן [...] אבל [...] לבן על לבן לא רואים, אז אולי אני אצייר בתכלת. תפיסתה של מנור שהאל הוא דמות מרוחקת וטרנסצנדנטית באה לידי ביטוי גם בציור, מצד ימין של הדף היא מציירת את דמות האל באופן מופשט, כענן קטן בצבע השמיים שצמוד לשמש. היבט זה מחזק כי ארכיטיפ האב הוא דומיננטי. האל הוא טרנסצנדנטי, כחלק מהשמיים ומרוחק, ומצד שמאל היא מציירת את הירח המבטא את ארכיטיפ האם. הציפורים יכולות לעבור מהאדמה לשמיים — ולכן הן מקשרות בין צד ימין לצד שמאל. אלו ציפורים שיוצרות איזון והמשכיות בין שני הצדדים. 

			אורן בן השש וחצי לא צייר את דמותו של האל, והראה בלבול רב בתפיסתו את האל, בלבול זה בא לידי ביטוי כששאלתי אותו: איך לדעתך נברא העולם, חשבת על זה פעם? אורן: חשבתי יותר מפעם אחת, אני הרבה חושב על זה [...] בהתחלה חשבתי שזה אלוהים. זה היה שלוש פעמים שחשבתי שזה אלוהים, אחר כך חשבתי שזה תמיד היה, אחר כך חשבתי שהכוכבים התנפצו [...] ואחר כך חשבתי שזה אלוהים. בתיאור של אורן ניתן לראות כיצד חשיבתו מתפתחת והיא נובעת מתוך חשיבה רציונלית, בהתאם לארכיטיפ האב, וכשביקשתי מאורן לצייר משהו שקשור לשיחה, הוא בחר לצייר חלום שחלם: אורן: אני זוכר שבחלום ראיתי מלאך היה לו כנפיים וגם משקפיים אבל אני לא זוכר במדויק [...] ככה אני זוכר שראיתי אותו בחלום, אני לא זוכר למה היו לו משקפיים. הציור מחזק את התפיסה הלוגית של אורן כשהוא מצייר לדמות המלאך משקפיים ומעל ראשו מעגלים של מחשבה, שיכולים להתקשר לתפיסת האל המבולבלת שלו. תפיסה לוגית זו של אורן באה לידי ביטוי כששאלתי אותו: אלוהים לדעתך הוא בן או בת? אורן: (לאלוהים) אין לו סיבה להיות זכר או נקבה כי במילא אין לו עוד אלוהים שהוא יכול להיות איתו, כי יש אלוהים אחד. כי אם הוא זכר הוא מחפש נקבה ואם הוא נקבה הוא מחפש זכר אז אין לו טעם להיות זכר או נקבה. התפיסה זו של אלוהים כדמות חסרת מגדר, לא זכר ולא נקבה, באה לידי ביטוי אצל חמישה ילדים נוספים. 

			אצל ילדים מגן ממלכתי־כללי שלמדו את סיפורי המקרא, ארכיטיפ האב היה שכיח מאוד. כשלושה עשר ילדים תיארו את האל כזכרי, טרנסצנדנטי, מרוחק מאוד, שהוא חלק מהחלל החיצון. הם שללו כל גשמיות של האל. לדוגמה, תני בן הארבע הציג את האל שנמצא בחלל: תני: (אלוהים) הוא נמצא בשמיים אבל זה עוקף את זה וזה עוקף את החלל ונמצא יותר רחוק מהחלל. (מראה עם הידיים איך האל מרוחק) אבל הוא ממש גבוה, הוא אחרי החלל. כשתני התבקש לצייר בעקבות השיחה, הוא צייר דמות עגולה ושמש, וכשנשאל מה הוא צייר, הוא ענה: ציירתי את אלוהים [...] אי אפשר לראות אותו. כי את רואה שפה זה שמש וזה הלילה [...] (אלוהים) הוא בשמיים, אבל אי אפשר לראות אותו. ואז תני לקח צבע אדום ומחק את הדמות שצייר. אפשר לראות כיצד תני נמצא במאבק פנימי בין הצורך שלו לבטא את האל באופן מוחשי ובין ההבנה שלו כי האל הינו מופשט והוא אף אומר: זה מאוד מאוד קשה לצייר את אלוהים, אי אפשר להסביר את זה. 

			יש ילדים שטענו כי האל בלתי נראה, אך למרות זאת הם בחרו לצייר אותו, כך לדוגמה שרון בת החמש: לאלוהים אין לו צורה ואין לו ידיים ואין לו כלום אז הוא לא יכול לברוא את כדור הארץ עם הידיים, הוא נמצא בשמיים (אלוהים), בצבע תכלת, כי הוא בשמיים בצבע של השמיים [...] סתם לקחתי צבע תכלת, הוא בכלל בשום צבע... אין לי איזה שהיא צורה לצייר את אלוהים. למרות ששרון רואה באל דמות מרוחקת ולא גשמית, היא מוסיפה לדמות האל פנים הכוללים עיניים, אף ופה. בכך היא נותנת לאל תכונות אנושיות. האל לדעתה נמצא בכל מקום ובכל החלל, ואין אפשרות להכניס שום דבר נוסף, האל הוא המרכז והכול. היבט זה בא לידי ביטוי בחיוך של האל שנמצא במרכז הדף ושולט בכול.

			מלי בת החמש, בדומה לשרון, מציירת את האל כחלק מהשמיים, עם פנים, היבט המתקשר לארכיטיפ האב, האל המרוחק, המופשט והטרנסצנדנטי, שלא ניתן לציר אותו כדמות אדם. תפיסה זו באה לידי ביטוי גם בהמשך הציור. היא מציירת בצד ימין של הדף ילד שמתפלל, אך היא משייכת את התפילה רק להיבט הזכרי. כשמלי התחילה לצייר, היא ציירה ילדה מתפללת, אבל אחר כך היא ביקשה לשנות את הציור ולצייר דווקא ילד מתפלל. ולטענתה האל הוא רק זכר משום שאלוהים זה שם של בן ולא של בת. כלומר מלי מקשרת את התפילה והחיבור אל האל לצד הזכרי. מצד שמאל של הדף, המייצג את ארכיטיפ האם היא מציירת היבטים הקשורים לטבע, לאימא אדמה, ובכך היא מנסה ליצור איזון בין שני הצדדים. אך יחד עם זאת ניתן לראות כי העץ שציירה נוטה לצד ימין, לצד הזכרי למודע, לעתיד ולא ללא־מודע לעבר. הייצוגים שמלי מציירת מחזקים את התפיסה הדומיננטית הקיימת בתוכה של ארכיטיפ האב, המיוצג בצד ימין כזכרי וטרנסצנדנטי, ומשייכת את אקט התפילה לדמות זכרית. ניתן לראות כי במקרה של מלי אין איזון מלא בין ארכיטיפ האם לארכיטיפ האב. אם הייתה אם טובה מספיק היא הייתה מבטאת היבטים רבים יותר של ארכיטיפ האם, היא הייתה משלבת בין הגברי והנשי בתוך הציור. אך הייצוגים שמלי מציירת מחזקים את התפיסה הדומיננטית הקיימת בתוכה של ארכיטיפ האב, המיוצג בצד ימין כזכרי וטרנסצנדנטי, ומשייכת את אקט התפילה לדמות זכרית, מופשטת, כפונה לשמיים ושייכת לארכיטיפ האב.

			הגר בת החמש התייחסה גם היא תחילה אל האל כאל כוח חיצוני, מופשט, מרוחק וטרנסצנדנטי: ציירתי את אלוהים כמו קישוטים יפים, הוא לא מדבר [...] עכשיו אני כותבת אותיות. אני: עשית כאן שרשרת של אותיות וצורות [...] כאילו הוא ברא את זה, עם האותיות הוא ברא את העולם. כשהגר מסיימת לצייר היא מעיפה את הדף לשמיים ואומרת: אני מעיפה אותו לשמיים עד אלוהים. אפשר לראות כיצד הגר העניקה לאל תכונות רוחניות ולוגיות, כשלטענתה האל ברא את העולם באותיות ובדיבור. כלומר, באמצעות התבונה האלוהית נוצר קשר בין האל ובין האדם. בצד שמאל של הדף היא מציירת דמות שהיא טוענת שהיא פיה, אבל היא נראית כאישה בהיריון ויש בתוכה שני פרחים המסמלים את הילדים. ניתן לקשר דמות זאת למציאות חייה של הגר; להגר יש אחים תאומים, בן ובת, שנולדו לפני כחצי שנה והיא מבטאת מציאות זו בציור. ניתן להניח כי הגר חוששת משני אחיה התאומים שנולדו לא מזמן, שייקחו את מקומה במשפחה, לכן יש לה רצון פנימי להחזיר אותם לבטן של אימא, אך יחד עם זאת היא רואה באחים משהו חיובי והיא מציירת אותם כשני פרחים, אדום המייצג את הבת וכחול המייצג את הבן. ניתן לראות את האיזון המתקיים בציור בין צד ימין המייצג את ארכיטיפ האם, המיוצג על ידי חשיבה לוגית עם אותיות ובין צד שמאל המייצג את ארכיטיפ האב, המיוצג על ידי אימא הריונית, ובאמצע הדף ישנה שרשרת לבבות שמחברת בין שני הניגודים ויוצרת איזון מלא באהבה, והגשם הצהוב מגיע מהשמיים, מוטה מימין לשמאל ומשלים את כל האיזון. הגשם כסמל מחבר בין השמיים והאדמה.

			אצל אמיר בן השש אפשר היה לראות את הבלבול הקיים בתפיסת דמות האל, בשל השפעותיהן של דעותיהם של אביו האתאיסט ושל אימו המסורתית: כשהייתי קטן, כשהיינו בכותל המערבי ביקשתי משאלה ואז אמרתי איך אלוהים יגשים לנו משאלות כי הוא פיקציה. לא ידעתי כשהייתי קטן שיש אלוהים, כי אבא שלי אמר לי שאלוהים זה פיקציה, אז האמנתי שזה פיקציה, אבל אבא שלי בכלל לא יודע אם אלוהים קיים. אני: אתה יודע מה זה פיקציה? אמיר: זה סתם, זה אומר שהוא לא קיים. אני: אבל מה הלב שלך אומר? אמיר: הלב שלי אומר מה שאימא אמרה לי שאלוהים הוא לא פיקציה [...] כשהייתי קטן הסכמתי עם אבא שלי, אבל כשגדלתי אני כבר לא מאמין שאלוהים הוא פיקציה, אני מאמין שהוא קיים [...] אני גם לא יודע אם אלוהים קיים או לא כי אני לא יודע, אבל אני יודע שהוא לא פיקציה, כי הוא נולד לפני לא יודע כמה, אולי אלוהים הוא בעצם מת, כי אפילו לא שומעים מילה ממנו. אני: אז אתה חושב שאולי אלוהים מת כי לא שומעים אותו? אמיר: אני לא יודע. 

			אפשר לראות כי אמיר נמצא במאבק מול התפיסות שמציגים אביו ואמו, מול האמונה הפנימית של אמיר עצמו. אף שאביו אמר לו שהאל הוא פיקציה הוא מורד בתפיסה של אביו ומתנגד לה והוא מתחבר לתפיסה של אימו. עם זאת לאמיר קשה מאוד להסביר את הלא־נודע ולכן הוא הורג את האל, כי הוא לא מצליח להסביר את מגוון הדעות שהוא שרוי בהן. בהתאם לתפיסה זו ניתן לראות שאמיר מצייר את האל כחילזון, באופן ספירלי. ספירליות זו קשורה לתוהו ובוהו, ולרעיון שהאל הוא עדיין בלתי נודע ולא ברור.

			גם אצל ילדים מגן ממלכתי־דתי מצאתי שכיחות גבוהה לארכיטיפ האב, כשלושה עשר ילדים הציגו את האל כמרוחק ובלתי נראה. כך לדוגמה רוני בת השש. בשיחה על בריאת העולם רוני ראתה את האל כבורא המוחלט של העולם, וכשביקשתי ממנה לצייר את מחשבותיה, היא התחילה לצייר עץ ואמרה: השם ברא את העצים בכדי שנוכל לנשום טוב את האוויר, הם גם נותנים לנו פירות וירקות והם גם נותנים לנו אוויר בגלל זה הוא ברא את העצים [...] פה זה הירח והכוכבים וזה הלילה וזה האור וגם הוספתי שהוא ברא את הצמחים וזה התפוזים שיש לעץ. כשרוני נשאלה: איפה השם נמצא בציור? היא מצביעה מעל הדף ואומרת: אי אפשר לדעת איפה הוא נמצא. תפיסתה של רוני מציגה את התפיסה התרבותית־תאולוגית בה היא גדלה, של אל טרנסצנדנטי, שלא ניתן לראות אותו או לצייר אותו. הוא אחראי על כל הטבע, ולא נמצא באזור של הציור שלה, אלא מעבר לדף.

			תפיסה רציונלית זו באה לידי ביטוי בציור שבו השמש היא בצד ימין של הדף. השמש, השייכת לארכיטיפ האב ומתפקדת כדמות הורית, היא סמכותית ורציונלית ומחוברת לנורמות החברה והתרבות. ואולם, בציור של רוני באים לידי ביטוי כל הניגודים הארכיטיפים: הציור מופרד על ידי שני עצים, ושני עיגולים מסמלים שני עולמות: אחד צהוב ואחד שחור. עיגולים אלה מייצגים את עולם האור ואת עולם החושך. השמש הנמצאת מעל העץ הימני כביכול שומרת עליו. בעץ שמצד ימין רוני ציירה פירות הנמצאים על ענף אחד, כך שכל הפירות מושפעים מענף אחד. כך גם יוצרת רוני חיבור קונקרטי ומוחשי לבית, לגן ולחוויות שהיא סופגת בסביבתה. היא מושפעת מהענף ומהפירות המייצגים את הסביבה ואת ההתרבות בהן היא גדלה. לעומת זאת, מעל העץ בצד שמאל ציירה רוני את הירח ואת הכוכבים המייצגים את ארכיטיפ האם. בעץ שבצד שמאל יש מספר ענפים, וכל פרי גדל על ענף אחר. הם אינם מחוברים ומייצגים את הדמיון, את היצירתיות ואת שפע הרעיונות שהנפש יכולה להיות מושפעת ממנו.

			יש ילדים שנתנו לאל דימוי מרוחק וקדוש. כך לדוגמה כששאלתי את אבי בן החמש: איפה השם נמצא? אבי: השם נמצא רק בשמיים [...] (אבי מצייר מעין מעגלים ואומר), זה מה שמגן עליו [...] מפני החלל [...] יש שם אנשים שהולכים לחלל שלא יגעו בו [...] זה מגן עליו מפני שלא ניגע בו [...] כי הוא קדוש ואסור לגעת בו. ניתן לראות כיצד קדושה זו באה לידי ביטוי גם בציור שצייר: הוא בנה צורה מחולקת ויש משהו שעוטף את הכול. הקו מסביב מכיל את כל הדברים שנמצאים מבפנים ויש דגש על הכתום שהוא דמותו של האל. יש כאן רעיון שהאל הוא פנימי וקשה להגיע אליו אך הוא גם שברירי מאוד וצריך להגן עליו. הקווים אינם מלאים ולא בטוחים. מצד אחד הקווים האפורים מחזיקים את האל אך מצד שני הם יכולים להישבר, לכן יש כאן תחושה של משהו שביר. היבט זה מבטא את הדואליות המתקיימת בציור; הדבר הפנימי הזה (האל), שהוא קדוש וחשוב, נתון לסכנות ולהרס ולכן זקוק להגנה. 

			יש ילדים שהתייחסו להשפעת ההורים בתפיסת דמות האל. דוגמה לכך אפשר לראות בדבריה של הוד בת החמש, שטענה שדמות האל דומה לדמות אביה: השם אוהב הכי הרבה את המלאכים ואחר כך את הצדיקים [...] כי הם בשמיים יחד איתו [...] הם עוזרים לו אם כבד לו להרים דברים [...] אם הוא קונה דברים כבדים אז הוא עוזר לו לעלות את הדברים לבית [...] כשהוא קונה מגבונים, ומיצים ומנורת לילה, חשמל. השם יכול לקנות חלקים כאלו והוא יכול לעשות חורים ואז ליצור חשמל. השם הוא הכול ברא. הוד מציירת את השמש מצד ימין בזמן שהיא מדברת.

			תפיסה זו של הוד באה לידי ביטוי גם בציור. השמש שנמצאת בצד שמאל מבטאת את ארכיטיפ האם. השמש מלאה בצבע ונמצאת בתנועה מעגלית, ספירלית והיא שולחת קרניים ועזרה לדמות שנמצאת בצד ימין, שמבטאת את דמות האל הזכרית. תנועתיות זו באה לידי ביטוי בשיח של הוד. היא מספרת על הפעולות שעושה האל, שקשורות לפעולות שאבא שלה עושה, כלומר בתיאור זה הוד רואה באביה דמות אל ובכך הופכת את הלא ידוע לידוע, שמיוצג בציור בדמות השמש. במהלך השיחה הוד לא הזכירה את אימה או את פעולותיה, אלא רק פעולות שקשורות לאביה. בהתאם לכך, ניתן להניח כי הקשר שיש להוד עם אביה טוב יותר מהקשר שיש לה עם אימה.

			התפיסה הטרנסצנדנטית של ארכיטיפ האב התבטאה אצל כל הילדים שלומדים בגן החרדי, כולם טענו כי האל מרוחק ונמצא בשמיים. הם תיארו אותו כחסר גשמיות וביטאו זאת גם בציוריהם: רוב הילדים לא ציירו את דמות האל כדמות אדם, אלא בחרו לא לצייר אותו כלל וייצגו אותו בסמלים או באותיות, לדוגמה כששלומית בת החמש נשאלה: איפה השם? היא כתבה את האות ה"א מספר פעמים בחלק העליון של הדף, וכשנשאלה: איפה השם? היא הצביעה על האותיות הללו ולא רצתה אף להגות את שמו. וכשנשאלה: מדוע כתבת ה'? שלומית: תמיד כש [...] אנחנו כותבים את שם השם אנחנו כותבים ה' ולמעלה צ'ופצ'יק, ככה יודעים שזה השם של השם. 

			יש ילדים שהעניקו לאל סמלים של קדושה, לדוגמה, כשדבורה בת השש וחצי נשאלה: איפה השם נמצא? היא ענתה: השם נמצא אבל אנחנו לא רואים אותו, אי אפשר לצייר אותו. כשביקשתי מדבורה לצייר את מה ששוחחנו עליו היא בחרה לצייר פמוטים וסידור, סמלים המחברים אותה לרוחניות של האל ומייצגים את האמונה שלה באל. היא נמנעה מלייצג את האל כדמות אדם. תפיסתה של דבורה באה לידי ביטוי גם בציור. ניתן לראות כיצד הנרות, המסמלים את הקדושה ואת האל, נמצאים במרכז הדף והם מוגנים בתוך השולחן. מסביב היא מציירת מרצפות בצורת מרובעים, שנותנים תחושה של מסגרת, וכך הכול תחום, סגור, מוגן ומלא בקדושה. הסידור שהיא מציירת מתחת לפמוטים מוסיף לקדושה וגם הוא מוגן ובתוך מסגרת. 

			תפיסה דומה ניתן לראות אצל ליאת בת החמש. היא שללה את גשמיות האל כשנשאלה מה ציירה: ציירתי לב עם חוט [...] זה בלון שמגיע לשמיים וזה ענן. אני: ואיפה השם נמצא? אפשר לצייר אותו? ליאת: (הפסקה, חושבת), לא. אני: את רוצה להוסיף עוד משהו לציור? ליאת: כן, שמיים [...] כי השם נמצא שם ואי אפשר לראות אותו. בציור של ליאת ניתן לראות כי יש מרחק בין הבלון המנותק לשמיים, כלומר יש כאן חוסר קשר בין האדם לאלוהים. אך ליאת אומרת שהבלון מגיע לשמיים — כלומר הוא כן יכול ליצור קשר עם האל. זאת חוויה שהילד מתחבר אליה כשמשלחים בלונים או יונים לשמיים. כלומר זה כן סוג של קשר, אולי לא אישי, אבל מאוד תואם את התפיסה של ליאת את אלוהים, של הפרדה מוחלטת בין בני אנוש לבין אלוהים.

			יעלה בת החמש וחצי התייחסה לאביה הפרסונלי שמשפיע על תפיסת דמות האל שלה, כפי שאפשר לראות בדבריה: כשהייתי קטנה האחים שלי אמרו לי שיש שם [...] גם אבא אמר לי שיש שם [...] שהוא רוצה שנעשה מצוות [...] אני עושה מצוות, אני עוזרת לאימא לשמור על האחים שלי. יעלה מסבירה את קיום המצוות ואת האמונה שלה על פי האמונה של משפחתה. תפיסה זו באה לידי ביטוי גם בציור שלה. היא ציירה את הבית שלה עם שבעה חלונות קטנים, כמספר הנפשות בביתה, אך הבית סגור ואי אפשר להגיע אליו ואין כמעט קשר בין הפנים והחוץ. הגג מסודר מאוד וסגור. אמנם לא רואים את אלוהים, כי הוא שקוף והעננים ריקים, אבל הוא קיים והוא מספק ליעלה ולכל משפחתה את כל צורכיהם. יש גשמי ברכה שנופלים על הבית. כל פרח הוא בצבע שונה, שומר על הפרטיות שלו ונותן תחושה אופטימית. 

			פחדים 

			נוימן טוען כי בשלב שהילד מתחיל לפתח את האגו ואת התודעה שלו, הוא משלב יחדיו אלמנטים מנוגדים בתהליך מיסטי. בתהליך זה האגו יוצר סמלים עם זהות פרדוקסלית של דמוית מיתיות, לא אנושיות, טובות ורעות, כגון: חיות נוראות, מפלצות, דרקון,298 פיות, גיבורי על או אלוהים.299 ארכיטיפ כוחות האופל והרוע מתגלה מתוך מאבק עם ארכיטיפ האורובורוס הבולע ובעקבות מאבק זה מתחילים להופיע פחדים בנפשו של הילד. שלב זה כולל היפרדות מ'הורי העולם' והתבגרות מהאחדות הבלתי מעורערת עם ארכיטיפ האם הגדולה, המושלמת. משמעו של התהליך הוא להיוולד מחדש למציאות של קונפליקטים, סכנות וקשיים.300 בשלב ההתפתחותי הראשון כוחות הרוע שהיו קיימים בנפשו של הילד ככוחות מפוצלים, באים לידי ביטוי באמצעות ארכיטיפ האם הגדולה.301 בהרג של ארכיטיפ הדרקון האגו מטמיע את כוחות האופל שבלא־מודע. כלומר, כאן כבר יש חוויה של מובחנות. הילד מבין כי הרוע מתקיים לא רק בתוך ארכיטיפ האם, אלא גם מחוץ אליה.302 נוצר מרחב יצירתי חדש בין האם לילד.303 מרחב זה מלוּוה בתחושת סבל וגורם אשמה ראשונית עצומה על אבדן השלמות שחווה הילד בשלב האורובורי הראשוני,304 בעקבות ההרג וההקרבה של הורי העולם, על מנת לפתח את האגו.305 כלומר, באופן לא־מודע לילד יש צורך להרוג את ההורה על מנת לפתח את הנפרדות שלו מההורה.

			תהליך השינוי שעובר הילד גורם לפחדים הבאים לידי ביטוי באמצעות כוחות הרוע השונים. לח מתארת את כוחות הרוע במיתוס כמונעים את האפשרות של הדור הצעיר להתפתח. הם שואפים לשמר את המצב הלא מובחן המהווה איום על קיומו של האדם. לח מתארת יצורים קדמונים, מפלצתיים, השייכים לכוחות התוהו ובוהו והכאוס. אלה כוחות של ראשית הבריאה, של התקופה הכאוטית בהתפתחות האנושית, של השעיית הנורמות, של המוות ושל החשכה.306

			נוימן טוען, כי האם משפיעה על הפיצול המתקיים בנפש הילד, כתוצאה מהשינוי שהוא עובר.307 גישה זו מנוגדת לגישתה של קליין שטענה כי הפיצול מתקיים בנפשו של הילד מרגע שנולד. לטענתה, הפיצול מתקיים באמצעות האובייקטים הרעים והאובייקטים הטובים, השָׁד הטוב והשָׁד הרע. פיצול זה, טוענת קליין, "מבטא את הקונפליקט המולד בין אהבה לשנאה והחרדות הנובעות מכך",308 והוא מתקיים משום שבנפשו של הילד מתקיים פחד מאיון בידי הכוחות ההרסניים שבתוכו. הפיצול מאפשר לילד להתמודד עם הפחדים והחרדות.309

			החרדה היא הכרח התפתחותי. מצב נטול חרדה לא קיים [...] התוקפנות, אם כן, אינה רק תגובה לחסך אלא בראש ובראשונה הגנה השלכתית מפני ההרסנות ויצר המוות. [...] [...] הוא תמציתה ומהותה של ההתפתחות הנפשית ושל פעולת התיקון. [...] הנטייה הראשונית היא להפריד ולפצל באופן נוקשה בין קטגוריות וחוויות של טוב ורע, נעים ולא נעים, זאת כדרך להרחיק את הטוב ככל האפשר מהרע.310

			קוהוט, בהמשך לקליין, טוען כי המשימה ההתפתחותית היא ההתגברות על הפיצול החד־משמעי בין הטוב לבין הרע כדי ליצור שילוב בין ההיבטים הללו: 

			על האני להתגבר על הפיצול שהינו נורמלי מבחינה התפתחותית כשהעצמי מורגש כיחידה אחת, נחווה גם כטוב וגם כרע, גם כאוהב וגם כשונא. אינטגרציה זו מאפשרת אינטגרציות נוספות של נטיות דחף בסיסיות. מאחר שרגשות טובים ורעים מצורפים יחדיו, העוצמה של אהבה בלבד או של שנאה בלבד מרוסנים.311

			כלומר השילוב שבו הילד חווה את הטוב ואת הרע, יוצר איזון בנפשו והבנה כי בתוך הנפש מתקיימים אלמנטים טובים ורעים גם יחד. אם לא נאפשר לילד לחוות שילוב זה יכולה להיווצר דיכוטומיה ברורה של טוב מוחלט או רע מוחלט, ומצב זה יכול ליצור מצבים פתולוגיים שונים. כפי שמלאני קליין ראתה בהתמודדות הילד עם הפחדים והחרדות חלק מההתפתחות הנפשית שלו, ולכן לטענתה יש לקרב, לגבש ולמזג מעגלים מנוגדים של שנאה ואהבה, הרס ובנייה.312

			במסורת היהודית יש מיתוסים דתיים שונים שעוסקים בהשלכות של הכוחות הקוסמיים הרעים והטובים: כך לדוגמה יש התייחסות רבה לכוחות הרוע הראשונים המופיעים בספר בראשית בדמות התנינים: "וַיִּבְרָא אֱלֹהִים אֶת הַתַּנִּינִם הַגְּדֹלִים וְאֵת כָּל נֶפֶשׁ הַחַיָּה הָרֹמֶשֶׂת אֲשֶׁר שָׁרְצוּ הַמַּיִם לְמִינֵהֶם" (בראשית א', כ"א). 

			התנין הוא אחד ממפלצות ארכאיות שהתקיימו בראשית הבריאה, ויחד איתן התקיימו מפלצות ארכאיות נוספות בדמות נחש בריח, נחש עקלתון ולווייתן.313 על פי המיתוס המקראי, האל נלחם בחיות אלו כדי להשמידם. כפי שכתוב בספר ישעיה: 

			בַּיּוֹם הַהוּא יִפְקֹד יְהֹוָה בְּחַרְבוֹ הַקָּשָׁה וְהַגְּדוֹלָה וְהַחֲזָקָה עַל לִוְיָתָן נָחָשׁ בָּרִחַ וְעַל לִוְיָתָן נָחָשׁ עֲקַלָּתוֹן וְהָרַג אֶת הַתַּנִּין. (ישעיה כ"ז, א'). 

			בדומה לכך נכתב בספר תהלים:

			אַתָּה פוֹרַרְתָּ בְעָזְּךָ יָם שִׁבַּרְתָּ רָאשֵׁי תַנִּינִים עַל הַמָּיִם: אַתָּה רִצַּצְתָּ רָאשֵׁי לִוְיָתָן תִּתְּנֶנּוּ מַאֲכָל לְעָם לְצִיִּים: (תהלים ע"ד, י"ג-י"ד). 

			בספר תהלים מפורט כיצד האל מצליח לכבוש את הכוחות הללו כדי לכונן עולם של חוק וסדר: "וַיַּעֲמִידֵם לָעַד לְעוֹלָם חָק נָתַן וְלֹא יַעֲבוֹר". (תהלים קמ"ח, ו'). 

			מקור נוסף להתייחסות האל ליצורים מפלצתיים קיים בתלמוד הבבלי:314

			ויברא אלהים את התנינים הגדולים הכא תרגימו ארזילי דימא ר' יוחנן אמר זה לויתן נחש בריח ולויתן נחש עקלתון שנאמר ביום ההוא יפקוד ה' בחרבו הקשה [...] אמר רב יהודה אמר רב כל מה שברא הקב"ה בעולמו זכר ונקבה בראם אף לויתן נחש בריח ולויתן נחש עקלתון זכר ונקבה בראם ואלמלי נזקקין זה לזה מחריבין כל העולם כולו מה עשה הקב"ה סירס את הזכר והרג הנקבה.315 

			סיפור זה עוסק במה שקרה בקדמת דנא. פועלו של האל, המונע את הִתְרַבּוּת המפלצות, הוא שינוי בסדרי הבריאה שזה עתה נוצרה, ומלמד על מתח מסוים בין התוכנית הראשונית ובין השלכותיה האפשריות.316 

			מראשית הקבלה ועד קבלת האר"י לזרמיה, עסקו המקובלים בכוחות הרוע ובעולמות הרוע באופן אונטולוגי, כאשר ה'סטרא אחרא' מייצג את הצד האחר של האלוהות הקדושה. יש הפרדה באלוהות בין סטרא ד'טומאה לסטרא ד'קדושה. שני הכוחות העליונים מצויים בזיקה משמעותית ביניהם והתייחסו למיתוס הבריאה כמערכת הכוחות הקמאיים של ההוויה.317 בעקבות תפיסה זו טענו המקובלים שהתנינים שהאל ברא בבריאת העולם הם שני כוחות של זכר ונקבה: לווייתן ובת זוגתו.318 כפי שכתב ר' מנחם רקנאטי בפירושו לתורה:

			התנינים הגדולים הם לויתן ובת זוגו [...] ולשון לויתן לשון חיבור שנאמר כי לוית חן הם לראשך. והרמז לחיבור כנסת ישראל בהב"ה. ואמרו רז"ל סירס את הזכר והרג את הנקבה ומלחה לצדיקים לעתיד לבוא. והרמז בסירוס הזכר על גניזת האור שאין.319 

			אפשר לראות בפרשנות זו כיצד כוחות הרוע של האל יצרו סידור חדש של קוטביות: הלווייתן ובת זוגו מקבלים משמעויות של זוג אחר, שהם תפארת ויסוד. מגמה זו, לטענת אידל וגרינולד, נועדה לארגן את החומר האגדתי על אודות העקרונות השולטים בעולם האלוהי והאנושי. לפי עקרונות על, המיוצגים בספירות או בתהליכים המתרחשים ביניהן, נוצר בתהליך זה ה'סוד'. עקרונותיהם הסודיים אִפשרו למקובלים להאיר את הסתומות שבמקרא ובספרות התלמודית.320 

			כלומר, אפשר לקרוא את הטקסטים הקבליים בשני רבדים: האחד — כתהליכים שמתרחשים באלוהות, והשני — כתהליכים המתרחשים בנפשו של האדם. המקובלים מלמדים על הולדת הרוע לא רק בעולם האלוהי אלא גם בנפש האדם, ומתארים כיצד מתוך נפש האדם משתלשל הרוע. כך לדוגמה ר' יוסף קארו עסק בכוחות הרוע והאפלה של הלווייתן ככוחות הנפש שבתוכנו.

			במשנת הזוהר האדם מוצג כשתי חטיבות בעלות איכויות מנוגדות, של טוב ורע הכלואים בתוך הגוף ויש לאהוב את האלוהים בשני היצרים — בטוב וברע, בגוף ובנפש — כהכשרה לעולם הבא.321 דואליות זו מתקיימת גם בתהליך מחשבתי של חורבן העולמות או מיתת המלכים, שהוא תהליך פנימי נסתר במחשבה האלוהית.322 

			פחדים בממצאים

			בממצאים שיובאו כאן אפשר לראות כיצד ילדים רבים מבטאים את פחדיהם באמצעות מפלצות החיות בים וביבשה, כיצורים ענקיים או גמדיים וכיצד הילדים מתגברים על הכוחות הללו.

			אצל ילדים מגן ממלכתי־כללי שלא למדו את סיפורי המקרא, תשעה ילדים סיפרו על פחדים בהקשר לדמות האל. יש שראו בפחדים חיות הנמצאות בים ויש שתיארו את הפחדים כפיה או מלאך ויש שתיארו את החלום על אלוהים, ויש ששיתפו את הפחדים המתקיימים במעבר משינה לערות. 

			ניר בן הארבע התבקש לצייר את מה שהוא חושב בעקבות השיחה על אלוהים: אני רוצה צבע שחור [...] אני עושה דולפין וכריש שחורים הם נמצאים בים בשמיים. אני: ואיך הם הגיעו לשמיים? ניר: בעזרת הכנפיים שלהם, הם מסוכנים, והם רעים מאוד. את יודעת מה חשבתי, אני ראיתי כריש ודולפין ושועל שהם מפחידים [...] אני גיבור, אני לא מפחד, אני אעשה עוד תנין ענקיסטי וארוך. ניר מבטא את הפחדים הנמצאים בנפשו באמצעות חיות שנמצאות בים ולמרות פחדיו הוא מצליח להתגבר עליהן. 

			בדומה לניר גם לאה בת הארבע ראתה בפחדים חלק מהפחדים והתסכולים הקיימים בנפשה, וכשנשאלה: איך אלוהים נראה? היא ענתה: אני לא רוצה שתגידי לי, זה מפחיד אותי. אני: למה זה מפחיד אותך? לאה: זה מפחיד אותי, אני לא רוצה, אני לא אוהבת דברים מפחידים, זה כמו שצחקו עליי בחלום... הילדים [...] הם צוחקים עליי והם אומרים לי שאני לא יפה והם פעם שיקרו לי והם עשו לי ככה 'נהנהנה' והם שינו את הקול שלהם למפלצת מפחידה... אני מציירת את הלילה המפחיד. לאה חיברה בין הקשיים החברתיים שהיא חווה עם ילדים נוספים למפלצות ופחדים שקיימים בתוכה. גם בראש הציור היא מציירת בחלק העליון של הדף כתם שחור מפחיד וכל הדף צבוע בצבעים שונים. שום דבר לא ידוע ולא ברור, הכול אבסטרקטי. היבט זה מחדד את הפחדים הלא ברורים שנמצאים בנפשה ולכן גורמים לה חרדה רבה, והיא אינה רוצה לדבר עליהם. כך גם האל שהיא שמעה עליו ממקורות שונים. לא ברור לה מה הוא ולכן הוא מפחיד אותה. 

			יש ילדים שתיארו את פחדים לצד פיה או מלאך. כך לדוגמה יורי בן הארבע, עולה חדש מאנגליה. אף שלא ידע מהי דמות האל ולא ידע מי ברא את העולם, כשהתבקש לצייר חלום שחלם הוא בחר לצייר פיה שמתמודדת עם פחדים בלילה: יורי: אני רוצה לצייר שמש, אני רוצה לעשות עכשיו אדמה וגם דשא, עכשיו שמיים בצבע תכלת [...] אני רוצה לעשות עכשיו לילה [...] כי אני עושה פיירי (פיה), היא בצבע ירוק, יש לה כתר וכנפיים, אני עושה לה גם רגליים וגם כנפיים. אני: איפה היא גרה הפיה? יורי: בבית שלה [...] היא מבולבלת והופכת לכל מיני דברים את מי שהיא לא אוהבת. אני: את מי היא לא אוהבת? יורי: הצפרדעים והדגים לא אוהבים אותה. אני: ומי אוהב אותה? יורי: הפיירי השני זה הגוד (god). למרות שדמות האל אצל יורי לא קיימת בתודעה ובמציאות, הוא משתמש בפיה כדמות דמיונית בעלת כוחות, שעוזרת לו כשחשוך ואולי יכולה להגן עליו כאשר הוא מפחד. הוא מצייר לפיה כתר, כנפיים וגם אוזניים ומעניק לה תכונות על־טבעיות. יורי יוצר קשר בין השמיים והאדמה, או הים, כשהפיה מעופפת בשמיים והיא לא אוהבת את החיות שנמצאות באדמה ובים. כמו כן, ניתן לראות בציור, שהכנפיים מגיעים לשמיים ואילו הרגל של הפיה שייכת לאנושות ולכן היא מתחברת לאדמה. דמות הפיה מבולבלת והופכת חיות לכל מיני דברים אחרים, בדומה לכוח של אלוהים, שיכול להפוך דברים טובים לרעים. הפיה שלו אוהבת את הפיה השנייה שנקראת 'גוד', אך את הפיה השנייה הוא אינו מצייר. זו דמות בלתי נראית שאינה נמצאת בתודעה של יורי, אך ברור לו שהיא קיימת. לַפיה יש רגשות אהבה כלפי האל הלא ידוע, וכך ישנה הקבלה בין תפקידו של אלוהים כדמות על־טבעית בעלת כוחות מול הפיה, שהיא הדמות הדמיונית שעוזרת לו בלילות חשוכים. אי אפשר לחיות עם מציאות רציונלית בלבד, לכן יש לילד צורך לפתח דמות דמיונית שתעדן את התחושה הרציונלית של הדברים החד־משמעיים. דרך הדמות הדמיונית הוא יכול להביא לידי ביטוי את הפחדים ואת האיום. 

			דורון בת השש וחצי ציירה את כל בני משפחתה, ואת דמות אלוהים היא ציירה מעל לדמות אביה, עם אותם צבעי בגדים: מכנסיים כחולים וחולצה אדומה. כששאלתי אותה מה אלוהים בציור אומר, היא אמרה: לא לדאוג, הכול יהיה בסדר. דורון שיתפה אותי שכל לילה לפני שהיא הולכת לישון היא שואלת את אביה שתי שאלות: האם היא תתעורר בבוקר? והאם אבא ואימא לא ימותו? ניתן לראות כי אלוהים עוזר לדורון להתמודד עם פחדיה מפני המוות. וכשאביה עונה לה בכל לילה על שאלותיה הוא מהווה 'תחליף לדמות האל' ובעל כוחות הדומים לאל שמחליט מי יחיה ומי ימות.

			ניתן לראות בקבוצה זו שגם אצל ילדים שלא נחשפו לסיפורי המקרא, הלא־מודע שלהם מכיל דמויות בעלות כוחות, שיכולות להחליף זהויות, והם נמצאים בעמדה של מלכות עם כתר לראשם. יורי, כילד חילוני, משתמש בתכנים של כוחות חיצוניים, על־טבעיים, באמצעות דמויות מהטלוויזיה, גיבורי על או פיות. לעומת זאת ילדים שלמדו את סיפורי המקרא, או ילדים שבאים ממשפחות דתיות, "מלבישים" את הכוחות החיצוניים הללו על אלוהים. כלומר, כבר בגיל הילדות יש לאדם צורך להאמין בדבר־מה על מנת לסדר את הכאוס הקיים בנפשו.

			תשעה ילדים מגן ממלכתי־כללי שלמדו את סיפורי המקרא, סיפרו על פחדים מהאל. גם כאן הם השתמשו במפלצות ובבעלי חיים הנמצאים בים וביבשה. רונן בן הארבע תיאר כיצד נברא העולם יחד עם הפחדים, בדמותם של בובספוג ופלנקטון הנמצאים בים. דמויות אלה רונן מכיר מעולם הטלוויזיה: הוא (אלוהים) ראה שהירח מתפרק ואז הוא ראה גיצים ואז הירח כמעט נגע בכדור הארץ ואז היו אנשים רעים שזרקו את האבן הגדולה הזו והיה להם כוח ביד והכול התפוצץ [...] יש גם את פיראט שהוא רשע ויש את פלנקטון הרשע שהוא גדול ויש בובספוג. רונן משתמש בעולם מושגים שמוכר לו מעולם הטלוויזיה כדי לבטא את פחדיו.

			מאיר בן הארבע ביטא את פחדיו בחלום שחלם על אלוהים: כשאני חולם על מפלצות אני קם והולך למיטה של אימא [...] אני חולם על מפלצות שאלוהים עשה. (הוא מצביע על הציור), זה המפלצת אחת שהייתה מאוד צפרדעית וגדולה (מצייר בדף נוסף עוד מפלצת) וזו מפלצת האגדית [...] הם אומרים איזו משימה אנחנו צריכים, משימה רעה! וכשהם כועסים הם עושים פרצוף כזה, (מאיר מראה לי פרצוף כועס וממשיך לספר): הם לא אוהבים משימות טובות. הענק הירוק יכול להשמיד אותם, הוא טוב יותר מאלוהים. הוא הכי חזק [...] אלוהים הוא חלש והענק הוא חזק [...] המפלצת עם קוצים היא הכי מפחידה. אני: ומי הכי טוב? מאיר: אלוהים הצפרדע, הוא יכול לשים עליהם משהו מגעיל. אפשר לראות שמאיר מתאר כיצד האל מצוי יחד עם פחדים, עם המפלצות בעלות הכוחות ועם מפלצת בדמות צפרדע החיה במים. 

			מפלצות אלו נמצאות במאבק תמידי עם האל, מאבק המלווה במוות ובהשמדה. חלום זה גורם למאיר לפחד ולכן הוא הולך לישון במיטה של אימו. הפחד הזה שמשתלט על מאיר בא לידי ביטוי גם בציור. המפלצות שהוא מצייר נמצאות בכל הדף, ותופסות את כל המרחב. ניתן להניח שכל המפלצות הללו הם חלק מהנפש שלו, של טוב ורע בה. אימו של מאיר שיתפה אותי שבמצבים בהם הוא לא מקשיב לה, הוא עושה פרצוף כועס, בדומה לפרצופה של המפלצת, וכך הוא מבצע השלכה של המעשים הרעים שהוא עושה על המפלצת.

			גם תני בן הארבע וחצי תיאר תחושה של פחד כאשר שיתף אותי בחלום שחלם על אלוהים: בלילה באמצע הלילה, כשיש מפלצת גדולה מאוד, אני עולה לשמיים ואז אני מפעיל את האזעקה ואז אני ובאמצע הלילה אני ואלוהים עד הבוקר אנחנו ערים אני ואלוהים. אז באמצע הלילה שתגיע המפלצת הגדולה אני אתפוס אותה בצינור ואני אגיע לאלוהים בשמיים, ואז אנחנו נדבר, ונפעיל את האזעקה ואנחנו נרביץ למפלצת הזו כי היא שובבה. ואת יודעת מה היא עושה המפלצת הזו? אני: מה היא עושה? תני: היא עושה דברים רעים [...] כשהמפלצת באה קורה משהו רע מאוד ואז אני מביא את כל הבובות, אפילו את ציפציפוני שהוא בובה חדשה בגלל שהם יעזרו לי [...] אבל זו מפלצת עם פרצוף ככה הווו (עושה פרצוף מפחיד) [...] היא לא אומרת כלום. היא קצת עקשנית, היא לא מקשיבה לי, אז אני מרביץ לה שהיא לא תהרוג את החבר של אלוהים. אפשר לראות כיצד כל עולמו הפנימי של תני בא לידי ביטוי באמצעות תיאור המאבק של האל עם המפלצת. המאבק מייצג את המאבק הפנימי בין הפחדים לכוחות הטוב המתקיימים בנפשו של תני. כוחות אלה הם העקשנות, חוסר ההקשבה, השובבות והאלימות.

			תשעה ילדים מגן ממלכתי־דתי תיארו את הפחדים הנמצאים בחלומות שלהם וכחלק מעולמם הפנימי. כך לדוגמה תיאר שובל בן הארבע וחצי את חלומו על אלוהים: אני לא מפחד מחלומות רעים של אלוהים, אפילו כשתופסים אותי בחלום דברים רעים אני לא מפחד. אני חלמתי את זה שתפסו אותי הרעים אבל אני משתחרר [...] אני לימדתי את עצמי להיות אמיץ ואני משתחרר לבד בחלום הרע. תפיסה זו מציגה את המאבק שמתקיים בנפשו של שובל. כשהוא אומר לעצמו שהוא גיבור ואמיץ ולא מפחד, הוא מנסה לבטא את ההתמודדות שלו מול הפחדים הקיימים בנפשו. כך הוא מרגיע ומווסת אותם. 

			אור בן החמש דימה את הפחדים הקיימים בחלומו לגנבים ולפרעה: חלמתי שפעם באו גנבים לבית ופחדתי והם גנבו לי את כל הכסף. ואני חשבתי שזה חלום אמיתי, אבל זה לא היה אמיתי [...] והשם הוא עזר לי הרגשתי שאני מצליח לנצח את הגנבים [...] אני עכשיו אצייר את החברים הקטנים הרעים של הגנב. (אור מצייר דמות נוספת כחולה). אור: לרע יש רק חבר אחד הוא עוזר לו לעשות דברים רעים [...] אני רוצה להוסיף שיער בלונדיני [...] זה השיער של פרעה הרשע. ניתן לראות גם בציור את הדואליות בין הפחדים לכוחות הטובים ומה שמפריד ביניהם זו מנורת הזהב. הכוחות הטובים נמצאים בצד שמאל של הדף בצבע כחול כהה, ובצד ימין של הדף נמצאים הכוחות הרעים בצבע ורוד. הוא מצייר דמות רעה קטנה כמו גמד בצבע ורוד ודמות גדולה שהיא דמותו של פרעה הרע בצבע ורוד. בכך אור יוצר קשר בין המיתוס המקראי לבין חלומותיו ופחדיו שלו. האל, המיוצג על ידי המנורה, עוזר לו להתגבר על הפחדים.

			גם ליאו בן החמש וחצי השתמש במיתוס המקראי כדי לבטא את פחדיו: (הרעים) הם הלכו לבית המקדש ואיש אחד רצה כיסא כמו של השם ואז הוא ניסה לשבור את הכיסא ואז הגיע אריה ונשך את האיש והוא הפחיד אותו ואז האריה שוב הגיע. ואז לאיש היה רימון והיו לו אבנים מיוחדות על החולצה שלו והוא רצה יהלום בשביל להדליק את הכול בחזרה. האריה הוא נשך את זה שרצה לקחת את הכיסא עם האריה, היו עוד הרבה חיות טורפות. אפשר לראות כי ליאו משתמש בסמלים יהודיים כגון בית המקדש, כיסא הכבוד, הרימון והאבנים המיוחדות על החולצה הקשורות לכהן הגדול בבית המקדש. סמלים אלו נאבקים עם הפחדים ועם החיות הטורפות הרעות המופיעות כאן בדמות אריה, כלומר הסמלים היהודיים עוזרים לו להתמודד עם הפחדים הקיימים בנפשו.

			שבעה ילדים מגן ממלכתי־חרדי חלמו על פחדים שונים. כך לדוגמה שלום בן הארבע ראה את הפחדים בדמות תנין הנמצא בים: שלום: תראו עשיתי ים [...] זה ים שחור ומלוכלך, כי בא התנין ועשה את כל הלכלוכים [...] הוא מביא את הלכלוכים, יש לו לכלוכים והוא מביא הרבה לכלוכים וזה מפחיד. שלום רואה בים השחור ובלכלוך שנמצא בים דבר־מה מפחיד, ומי שאחראי לכל הלכלוכים הללו הוא התנין, השייך לפחדיו.

			יש ילדים שחיברו את הפחדים למיתוס המקראי. כך לדוגמה יוני בן הארבע קישר את החיות הטורפות לסולם יעקב: בלילה הוא (יעקב) חלם שהיה שם סולם ועכשיו אני מצייר את הסולם [...]. אני: למה הוא חלם על הסולם? יוני: כי הסולם היו המלאכים והם ישמרו עליו שלא יגיעו חיות טורפות. יוני רואה בעלייה אל האל פעולה המלווה בסכנות מול חיות טורפות וכוחות הרוע. 

			הילה בת החמש חיברה את הפחדים למקרה אמיתי שקרה לאביה כשנתקל בשני מחבלים. בהקשר לדמות האל היא ציירה מערה ואמרה: זה בית המקדש, הוא בזהב וזה כינור של דוד המלך. אני: מי גר בבית? הילה: השם גר בבית אבל פירקו לו את הבית היוונים [...] אני אעשה עכשיו את המקל שחותך אותם את היוונים והורג אותם. אני: מי נמצא במערה? הילה: היהודים הם מתחבאים שלא יהרגו אותם, יש פה חרבות ורובים והם רוצים להרוג את היהודים. אני: הם הצליחו להרוג את היהודים? הילה: לא, כי השם שמר עליהם [...]. אתמול היה פיגוע אז אבא שלי נסע במערה ואז הגלגל נשבר ואז האחים שלי ראו שני מחבלים והם עשו ככה עם הידיים (הילה מניחה את ידיה על ראשה), כי רצו להרוג אותם, היו שם מחבלים, והם רצו להרוג את אבא שלי, שתי פעמים הם רצו להרוג את אבא שלי ואת שני האחים שלי, הם היו באוטובוס והשם שמר עליהם והם הצליחו להינצל. אפשר להניח כי האירוע הקשה שאביה עבר עם המחבלים יצר אצל הילה חרדות ופחדים, אך האל משמש עבורה ככוח מרגיע שעוזר ושומר עליה ועל משפחתה גם במצבים קשים. הילה משתמשת בציור באוסף של סמלים דתיים כגון סביבון, כינורו של דוד המלך ובית המקדש, על מנת להתמודד, להרגיע ולווסת את הרגשות הקשים. ואולם בציור הכול מפוזר ואין קשר בין הדברים. אלוהים לא נמצא בבית המקדש, הוא נמצא בבית ואין לו כוח, יש סכנה להתפרקות. אפשר לראות בציור כאילו ישנם חלקים שונים שעפים ומתפוצצים. ליאת רואה את תפקידו של אלוהים כשומר עליה, אך האל שהיא מציגה נטול כוחות וקיימים פחדים חזקים יותר, ואלוהים שמור וקטן בתוך הבית.

			
				
					[image: ]
				

			

			סיכום המרחב הפסיכולוגי

			בחלק זה חשפתי את המרחב הפסיכולוגי שבא לידי ביטוי בדמות האם הארכיטיפית והפרסונלית ובדמות האב הארכיטיפי והפרסונלי ובפחדים הקיימים בהקשר לדמות האל. 

			רוב הילדים הנחקרים תפסו את האל כדמות זכרית, רחוקה, מופשטת ובלתי נתפסת. הממצאים הראו כי לילדים מגן ממלכתי־דתי ומגן ממלכתי־חרדי היה דחף דתי־יהודי לשימוש בלוגוס ובהסבר טבעה המטפיזי של המציאות, כפי שהדברים באים לידי ביטוי במונותאיזם המקראי.323 תפיסה זו קשורה לתפיסה המואסת בתמונות ומבקשת להעלות אל אחד שמסולקים ממנו כליל אמריו וביטוייו הדתיים והרוחניים של האל האנתרופומורפי. הם ניסו להגן על אל טרנסצנדנטי כסמל דתי גדול המוצג כישות רוחנית טהורה, וראו באל אישיות שאינה כפופה לטבע ולגורל. האל שולט באדם ובטבע שליטה חופשית ומוחלטת. הוא יודע את העתיד, הוא בעל יכולת השגחה, גמול ומעשי ניסים.324 ניכר כי תפיסה זו של הילדים נבעה מתפיסה תרבותית־חברתית, ומגן הילדים שבו הם גדלים ולומדים.

			ניתן להניח כי התפיסה של ארכיטיפ האב הייתה שכיחה אצל רוב הילדים הנחקרים, משום שהילדים שהשתתפו במחקר נמצאים בשלב הפטריארכלי, שלב שבו על פי נוימן שואף הילד להתאים את עצמו לחברה בה הוא גדל, להשתחרר מתלותו באם ולהתחבר לדמות האב, וארכיטיפ האב בשלב זה דומיננטי יותר. בהתאם לכך, דמותו של האל בכל הקבוצות נתפסת כדמות שהיא מעבר להכרה של הילד, ולכן התפיסה הראשונית של כל הילדים הייתה של אל מרוחק, שלא ניתן לראותו וקשה להמחישו. 

			כלומר, הבחירה של ילדים רבים להשתמש בארכיטיפ האב מציגה מצד אחד את התפיסה של פרויד, שטען שאצל ילדים בשלב האדיפלי אלוהים מהווה תחליף אב, או ליתר דיוק 'אב עליון'. זאת משום שהילד מחפש קשר לדמות כול־יכולה שתעניק לו הבנה והגנה כדמות אבא גדול.325 ואילו מצד שני ארכיטיפ האב מסמל את ההתפתחות, הטרנספורמציה, המחשבה והלוגיקה. תפיסה זו תואמת לתפיסתו של נוימן שראה בשלב הפטריארכלי של הילד רצון להתפתח, ללמוד ולגדול ולהתאים את עצמו לחברה. יונג זיהה את ארכיטיפ האב עם 'דמות האב הקולקטיבי' שבדתות השונות, וכמקור הסמכות והמוסר האנושי. בכך הופך ארכיטיפ זה לסמל מרכזי של התהליך הפסיכותרפי שמאפשר שינוי, התפתחות וחוכמה.326 

			אצל ילדים מגן ממלכתי־כללי שלמדו את סיפורי המקרא, מגן ממלכתי־דתי ומגן ממלכתי־חרדי (בעיקר מחב"ד), ניתן היה לראות כי בשיח עם הילדים היה להם צורך לתפוס את האל באופן "טהור", חף מכל תכונה אנושית. אך כשהילדים ציירו את התפיסות שלהם, הם ביטאו היבטים וסמלים הקשורים לארכיטיפ האם, כגון אֵל אנושי, אֵל בדמות נקבה שמחובר לאדמה, אל שהוא חלק מהטבע, או אל שיש בו אהבה. ניתן היה להבחין כי רגש הארוס, האהבה כלפי האל, בא לידי ביטוי אצל ילדים רבים מכל המגזרים. הילדים ביטאו אהבה זו באמצעות ציור לבבות והביעו רגשות אהבה לאל. הקרבה האנושית והאהבה הזאת יצרו גשר בין שני העולמות — האנושי והאלוהי, המודע והלא־מודע. 

			אצל ילדים מכל המגזרים ניתן לראות את הקונפליקט הקיים בנפשם בין אחדותו של האל כאל אחד, לבין היות האל בכל מקום בטבע וביקום. היו ילדים שראו את האל כְּאֵל אחד הנמצא בכל מקום בטבע ונמנעו מלצייר אותו באופן אנתרופומורפי, אלא השתמשו בסמלים על מנת לייצג את הקשר שלהם אליו. סמלים אלה היו לבבות, מנורה, בית המקדש, סידור תפילה, נרות, גשם ועצים. כלומר, האל הוא חלק מהיקום ומהטבע והוא נמצא בדומם, בחי ובצומח. תפיסה זו דומה לתפיסה הפנאנתאיסטית (אין זהות בין האל והטבע אלא נוכחותו של האל היא בטבע), תפיסה הרווחת בזרמים עיקריים בחסידות ובהגותו של הרב קוק.327 בדומה לפולמוס היהודי סביב טוהרת האל מול חיותו,328 ראינו שאצל ילדים מגן ממלכתי־דתי ומגן ממלכתי־חרדי התקיים חשש רב יותר לבטא את האל בסמלים הקשורים לארכיטיפ האם, והילדים נמנעו מלבטא את האל באופן מוחשי. 

			בכל הקבוצות שילבו הילדים בדמותו של האל ניגודים של זכר ונקבה. הבחנה זו נעשתה גם מבחינה מגדרית, כשהילדים העניקו לאל תפקיד גברי או תפקיד נשי. רוב הילדים בשיח ראו באל דמות זכרית, המשויכת לרוחניות והטענה שלהם הייתה טענה לוגית: "'אלוהים' הוא בן משום ש'אלוהים' זה שם של בן ולא של בת", אבל כשציירו את דמות האל נצפו ניגודים במינו של האל, יש שראו אותו כדמות זכרית ויש שראו אותו כדמות נקבית, או שניהם יחד. ניתן היה להבחין כי בתפיסה המגדרית של האל, ממצא זה מתחבר לטענה של נוימן שראה בארכיטיפ האם הגדולה תכונות מנוגדות ומשלימות, שהן הוויה בראשיתית דו־מינית המכילה אקטיביות ופסיביות. זהו ארכיטיפ שהוא לא רק אימהי או אבהי, אלא גם נשי וגם גברי והוא משתנה ונבנה בהתאם לקשר שיש לילד עם ההורה,329 בדומה לשאיפה להרמוניה של ניגודים שקיימת בתורת הקבלה, כשהמקובלים מציירים את אלוהים בדמות אדם, בדימויים של אבא ואימא.330 

			ממצא נוסף מראה כי ילדים מכל המגזרים העניקו לאל תכונות של אכילה: למשל גלידה, תפוח, גבינה ולחם, והמזונות שהאל אכל היו דומים למזונות שהילד אוכל. ממצאים אלו מתחברים לטענה של נוימן, שראה את ארכיטיפ האם כנשלט על ידי הרעב והמזון, וכמקור של הזנה וסיפוק. היבט זה ראינו גם בתפיסה החסידית, ששואפת להכיל את תפיסת האלוהות על כל אדם ובכל מקום, כמו גם באקט האכילה. 

			בהיבט הפרסונלי, ראינו שילדים בארבע הקבוצות ביטאו את טיב הקשר שיש להם עם ההורה באמצעות דמות האל שציירו. בממצאים ראינו כי לא הייתה הבחנה בין הבנים לבנות בתפיסה של דמות האם. כך ההבחנה המגדרית תלויה בטיב הקשר שיש לילד עם ההורה. ממצאים אלו מתחברים לטענה של נוימן, כי תפיסת דמות האל אצל הילד נבנית כהשלכה של דמותו של האל על הוריו. נוימן רואה קשר ישיר בין טיב הקשר של הילד עם הוריו על דמותו של האל. לטענתו דמות האל הארכיטיפית שיוצר הילד בנפשו מושפעת ממערכת היחסים המתקיימת בין ההורה לילד.331 

			ישנם ילדים שטענו כי הם מכירים את האל עוד מבטן אימם. תפיסה זו קשורה לטענה של נוימן כי העצמי של ילד הוא מולד וקיים בנפשו של הילד. בשלב הראשון העצמי קיים אצל האם ואחר כך הוא הופך להיות עצמי טרנסצנדנטי המייצג את ארכיטיפ האל.332 בהתאם לכך הילדים ראו בדמות האל ארכיטיפ שהתקיים עוד לפני שנולדו. ממצא זה מתחבר לתפיסה הפוסט־יונגיאנית, הרואה את האידאה בדבר מיצוי אלוהי כול־יכול כקיימת בכל מקום, שכן היא ארכיטיפוס והיא שוכנת בנפש האדם. יש בנפשנו דבר־מה שהוא בעל כוח עליון, ואם אין הוא אלוהים במודע, לכל הפחות הוא מופיע בחזיונותינו ומאחד את כל כוחות הנפש.333 

			אצל מספר ילדים בכל ארבע הקבוצות אפשר היה לראות את הקונפליקט הפנימי בין הצורך של הילד לבטא את האל ביטוי מוחשי ולהעניק לו תכונות אנושיות לבין ההבנה של הילד כי האל הוא מרוחק, מופשט, לא ידוע ולא ניתן להמחשה או האנשה. ממצא זה ממחיש את הדואליות הקיימת בקרב כל הילדים ובכל הקבוצות, בין ארכיטיפ האם החומרי, האנתרופומורפי, לארכיטיפ האב הטרנסצנדנטי, הרוחני. שכיחות נמוכה של דואליות זו נצפתה אצל קבוצת הילדים מהגן הממלכתי־חרדי. בקבוצה זו רוב הילדים ראו את האל כמרוחק וכבלתי ניתן להמחשה והשתמשו בסמלים יהודיים כגון בית המקדש, סביבון, נרות, מנורה, מגן דוד וכיפה, כדי לייצג את האל. ילדים מגן חב"ד השתמשו בסמלים הקשורים לרבי מלובביץ' ובסמלים המבטאים את מורשתו, כגון הגאולה או דיוקנו של הרב, לכן אפשר לומר שהחיבור לאל היה באמצעות סמלים התואמים לתרבות שבה הם גדלים. 

			בממצאים הקשורים להשפעת ההורה הפרסונלי, אפשר לראות כי בכל הקבוצות הקשר בין ההורה לתפיסת דמות האל באה לידי ביטוי בשני היבטים: בחיזוק האמונה של הילד באל ובדימוי האל בדומה לדימוי זה הקיים אצל הוריו של הילד. לעיתים ההשלכה הייתה על אביו של הילד ולעיתים על אימו. ממצא נוסף שאפשר לראות בקשר להשפעת ההורים הוא נושא האמונה באל. ילדים שלומדים בגן ממלכתי־כללי, בשתי הקבוצות (שלמדו/לא למדו את סיפורי המקרא), הציגו קונפליקט בין האמונה שלהם באל לאמונה של הוריהם שאינם מאמינים באל. קונפליקט זה לא נמצא אצל ילדים שלומדים בגן ממלכתי־דתי או בגן ממלכתי־חרדי. בשתי קבוצות אלו הייתה התאמה בין אמונתו של הילד לאמונתם של הוריו.

			בכל הקבוצות הייתה שכיחות גבוהה של פחדים והתייחסות לטוב והרע שמתקיים באלוהים. באמצעות תפיסות אלו, היה אפשר להבין את עולמם הפנימי של הילדים, את הפחדים, התסכולים, הקשיים והקונפליקטים החברתיים, המשפחתיים והבין־אישיים שהם חווים ביום־יום. 

			על פי הממצאים ניתן לראות כי הילדים יצרו הזדהות באמצעות השלכה, שמשמעה שילוב בין פיצול חלקי העצמי והשלכתם על הזולת, על האחר. שילוב בין הניגודים השונים יצר את דמותו של האל, ואִפשר לילדים שונים מכל ארבע הקבוצות לראות באל דמות מרגיעה ומווסתת פחדים, סכנות וקשיים והמפגש שלהם עם כוחות מנוגדים אלו הובילו למפגש של שמחה ואהבה עם האל.

			ילדים שלא למדו את סיפורי המקרא השתמשו בסמלים שונים כדוגמת פיה, סופרמן או דינוזאור, שלא קשורים באופן ישיר לאלוהים, על מנת לווסת או לבטא את הפחדים שלהם. יצירת הסמל, והחוויה הסמלית שמאפשר הסמל, העניקו ביטחון לילדים. 

			אצל ילדים בגן ממלכתי־דתי הילדים ביטאו חלומות שחלמו כחלק מעולמם הפנימי. כך לדוגמה כששובל אומר לעצמו שהוא גיבור ואמיץ, הוא מנסה לבטא את ההתמודדות שלו מול הפחדים הקיימים בנפשו. כך הוא מרגיע ומווסת את פחדיו. בדומה לכך תיארה הודיה את ההתמודדות שלה מול הפחדים על ידי אהבה ולבבות שהיא מציירת כדי להתמודד עם הפחדים וכוחות הרוע. ילדים בגן ממלכתי־חרדי ביטאו קושי הקיים במשפחה שלהם. כך לדוגמה ליאת טענה שאם לא יהיה סדר אנשים יכולים למות. אמירה זו שיקפה את הבית ואת חוסר הסדר שמשפחתה חיה בו ואת השאיפה הפנימית שלה שיהיה סדר וארגון בבית. גם הילה שיתפה אותי באירוע קשה שאביה עבר עם מחבלים שניסו להרוג אותו. אירוע זה יצר אצלה חרדות, אך האל משמש עבורה כוח מרגיע ששומר עליה ועל משפחתה גם במצבים קשים מעין אלו. 

			ממצאים אלו מראים כי להורים ישנה גם השפעה ארכיטיפית פנימית על תפיסת דמות האל, שהיא מעבר להשפעה התרבותית החיצונית. כל ילד מתייחס להוריו כצירוף של יסודות ארכיטיפיים ופרסונליים גם יחד. התפיסה הזו משתנה בהתאם לקשר שיש לילד עם האם או עם האב, ובהתאם לתכונות האופי של האם או האב והיא אינה קשורה בהכרח לתפיסה התרבותית והחברתית שהילד גדל בה,334 אלא קשורה להיבטים פסיכולוגים נפשיים. בדומה לכך גם הפחדים שהילד חווה בנפשו קשורים להיבטים נפשיים שהילד חווה בחייו האישים.

			בדיון זה ראינו כי ארכיטיפ האב, ארכיטיפ האם והפחדים היו בשכיחות דומה בכל ארבע הקבוצות. ממצא זה מחזק את העובדה שבכל ארבע הקבוצות התקיימו מתחים וניגודים בין הארכיטיפים השונים. השילוב של האל עם כוחות הרוע מאפשר עיסוק בשני כוחות מנוגדים שהם הטוב והרע; המודע והלא־מודע; הנשי והגברי; האוהב והשונא; האלוהי והאנושי. עיסוק בכוחות אלו מאפשר איזון נפשי וגורם לתחושת רגיעה וביטחון. 

			ב. מפגש במרחב המיתי־ארכיטיפי

			במרחב המיתי מתקיימים הביטויים הארכיטיפיים, המבטאים את העצמי (self). העצמי הוא חלק מנפש האדם ועל פי יונג הוא מולד, נצחי ואוניברסלי ומתקיים מעבר להכרה המודעת שלנו, הוא הפוטנציאל המולד של האדם. כלומר יונג האמין בקיומה של הנשמה ושל הנפש, בניגוד לפרויד שלא הכיר בקיומה של הנשמה אלא רק בנפש, וטען כי אישיות האדם מתעצבת דרך אירועי חייו, והאדם נולד כדף חלק.335 יונג לעומת זאת האמין שהאדם בא לעולם עם מטען כלשהו, מורש וארכיטיפי. מטען מורש זה מתגלה רק כאשר התודעה שלנו והסביבה על כל מגבלותיה משמשות לנו נקודת מוצא לבטא את המטען המורש ולאפשר לפוטנציאל שלנו להתקיים. לפי תפיסתו של יונג, קיים מעין לא־מודע קולקטיבי המקיף את הלא־מודע של הסובייקט, והוא מאורגן או מכיל דימויים ומבני אירוע טיפוסיים, שמשפיעים על התפתחות האדם, והתפתחות הנפש תלויה ביכולת של הסביבה להעניק את התנאים הטובים ביותר להתפתחות תקינה ותואמת את הנפש.336 

			ייחודיות נתונה זו, שהאדם נולד עם נשמה הקיימת בו מאז ומתמיד, באה לידי ביטוי בתפיסה של אריסטו את הנפש. הוא קרא לה 'אנטלכיה', שלמות, אקטואליות, מימוש סופי של "גוף טבעי אשר לו חיים בכוח", עקרון החיות של האורגניזם.337 הפילוסופים האריסטוטליים בימי הביניים טענו כי נפש האדם כלה במות הגוף, פרט לשכל שנשאר לנצח. הם פיתחו את מושג 'השכל הנקנה', שהוא השכל שהאדם רוכש או קונה בלימודיו המדעיים, והוא בלבד נשאר לו לאחר המוות.338 לעומת זאת קרשקש קובע שנפש האדם אינה רק 'אנטלכיה' לגוף, כפי שהורה אריסטו, אלא היא עצם ברשות עצמה, והיא עצם "רוחני" ולא חומרי.339 בפילוסופיה של לייבניץ ייחודיות זו נקראת 'מונדה', בה נפש האדם ממשיכה להתקיים למרות שהאדם מת, כלומר, היקום מתחדש על ידי מחזור החיים מזה, ועל ידי עליית כל המונדות השואפות לשלמות מדרגה לדרגה שלמה יותר ברוחניותה.340 ניתן לראות תפיסה זו באמונה האסטרולוגית, על פיה שעת הלידה קובעת את אופיו הייחודי של האדם, את נטייתו המבנית ואת האפשרויות הטמונות בו.341

			ההתפתחות הנפשית של תחילת החיים האינדיבידואליים על פי נוימן דומה להתפתחותה של החברה, ובאה לידי ביטוי כמציאות מיתולוגית, הדומה למיתוס בריאת העולם.342 פרויד, בדומה לנוימן, ראה בשלבי ההתפתחות המוקדמים של הילד שלבים פרימיטיביים, ראשוניים בנפש, הוא מתייחס לאנרגיה פסיכולוגית־נפשית המתקיימת באדם, והוא מכנה אנרגיה זו 'הסתמי'. זהו החלק הקדום והפרימיטיבי ביותר באישיות והוא קיים מרגע הלידה. קיימים בו כוחות שנקראים אינסטינקטים. יש שני סוגי אינסטינקטים עיקריים. האחד מייצג את החיים — רעב, צמא ומין, והסוג השני הוא אינסטינקטים של מוות הכוללים תוקפנות והרסנות. פרויד ראה במיתוס "תוצר סובלימטיבי של התרבות" שהוא תוצאה של סובלימציה של משאלות ודחפים אסורים. אך בשונה מנוימן, מורשתו של פרויד ביקשה לנעוץ את שורשי האישיות והתפתחותה בנתונים הביולוגיים, בצרכים ובדחפים הראשוניים ובמפגש של כל אלה עם הסביבה. בהקשר לכך, פרויד כינה את דמות האב הפנימית כ'אני העליון' וראה את האב כדמות משמעותית בהתפתחות הילד.343 נוימן לעומתו ראה את היחסים בין האם לילד כמשמעותיים להתפתחותו.344 

			החידוש שנוימן מציע הוא האפשרות לראות דמויות שונות במיתוס הבריאה כמייצגות ומסמלות שלבים התפתחותיים ומצבי תודעה מתפתחים.345 נוימן טוען כי בעזרת הניגודים המצויים בסמלים של הנפש ובמושגים הנגזרים מאותם סמלים, צומחת יכולת ההכרה של תודעת האדם.346 

			הילדים שהשתתפו במחקר נמצאים בשלב הפטריארכלי על פי התאוריה של נוימן בשלב זה הילד מתחיל לפתח את האגו ואת העצמאות. דמות האל הינה דמות ארכיטיפית המתקיימת מעבר להכרה המודעת של הילד ומתקיימת בעצמי הלא־מודע של הילד. היא מתחילה להתפתח בשלב הפטריארכלי, כשהילד מתחיל לבנות את תודעתו בשילוב ארכיטיפים שונים, מנוגדים ומשלימים שדרכם צומחת יכולת ההכרה של הילד את האל, במקביל לתפיסות החברתיות והתרבותיות. כלומר, האוטונומיה של הילד מולידה יצירתיות וכוח עליון, אשר באים לידי ביטוי כ'עצמי גופני' וכ'דחף' ליצירה. העצמי שהיה קיים באם ובילד באופן אורובורי בשלב המטריארכלי, הופך בשלב הפטריארכלי להיות חיצוני לילד. הוא טרנספרסונלי ובא לידי ביטוי בארכיטיפים שונים ומנוגדים, והוא בלתי ניתן לשליטה. 

			במיסטיקה היהודית ישנן מקבילות שונות לנושא הארכיטיפים המנוגדים הקיימים בנפש האדם. כך לדוגמה, ספרות האידרא של ספר הזוהר מחדשת את הרעיון של חמישה 'פרצופים' של האלוהות. עשר הספירות נכללות בחמש בחינות, בסוד חמישה פרצופים, כשהספירה הראשונה, ספירת כתר, היא פרצוף 'אריך אנפין'. ספירת חכמה היא פרצוף 'אבא'. ספירת בינה היא פרצוף 'אימא'. ספירות חסד, גבורה, תפארת, נצח, הוד ויסוד הן פרצוף 'זעיר אנפין', וספירת מלכות היא פרצוף 'נוקבא דזעיר אנפין'. הפרצוף הוא בדמות פרצוף אדם שיש בתוכו עשר ספירות גמורות. אחר כך הפרצוף עובר תהליך של זיכוך עד שהוא הופך להיות לאור עצמו.347 פדיה מסבירה כיצד הפרצופים מקבילים לארכיטיפים במשמעם היונגיאני. 'עתיק יומין' היא המקבילה לספירה העליונה ביותר, לכתר, והיא מקבילה לארכיטיפ של הזקן החכם. פרצוף 'אבא' ופרצוף 'אימא' מקבילים לספירת 'חכמה' ו'בינה', 'אין' ו'יש' והם מקבילה מדויקת לארכיטיפ האב הגדול והאם הגדולה. פרצוף 'זעיר אנפין' ופרצוף 'נוקבא' מקבילים לספירת תפארת שהיא המקבילה המדויקת של אנימוס ואנימה.348 פדיה טוענת כי עקרון הפרצופים הפך לתשתיתה של הקבלה הלוריאנית, שפיתחה את מערכת היחסים בין הפרצופים לכדי מורכבות מופלאה, והיא רואה בעקרון הפרצופים שמציע הזוהר שהם משיקים לארכיטיפים יסודיים כתבניות של הקיום התפתחותי של הנפש.349 

			בחלק זה ארחיב על האופן בו כל אחד מהארכיטיפים שמציג נוימן בתהליך ההכרה של הילד משתלב בפילוסופיה היהודית. אציג מספר דוגמאות הממחישות כיצד הילדים הציגו ביטויים ארכיטיפיים בתפיסתם את דמות האל. בחלק זה מתוארים, מפורשים ומזוהים ביטויים ארכיטיפיים שונים הכוללים האנשה של האל, מסע אל האל, העצמי (self) כאלוהים, עולם פנימי מול עולם חיצוני, תוהו ובוהו, מקור הרוע, שהם חלק מנפשו הפנימית של הילד, כפי שעולה מניתוחם של ראיונות וציורי הילדים, בארבע הקבוצות השונות. 

			האנשת האל

			נוימן טוען כי בשלב האורובורי הראשון האם של הילד היא ה'עצמי' (self) והיא זהה עם האלוהות העליונה. אך כשהילד מתחיל להתפתח ולפתח את האגו, העצמי שהיה קיים באם מועבר לדמות אלוהות עליונה, שיכולה להעניק לו ביטחון. 

			בתהליך המיתי המתבטא במאבק של הגיבור הקוסמי נגד הדרקון, מאבק זה מסמל מאבק התפתחותי של הילד בהורה של 'הפרדת הורי העולם'.350 בשלב זה הילד מנסה להשתחרר מהתלות ההורית. ארכיטיפ הדרקון נלחם תחילה נגד ארכיטיפ האורובורוס הבולע, ואחר כך נלחם נגד האם הנוראה או האב הנורא. בתהליך זה, טוען נוימן, מופיעה זהות פרדוקסלית של דמויות אלוהיות על־אנושיות.351 כך ארכיטיפ האל הקיים בתת־מודע הקולקטיבי מתגלה ויוצא בתהליך ההיפרדות מהחושך לאור, כשהדמויות המפלצתיות שהן הצד החייתי של האל מופיעות לצידו של ארכיטיפ האל, אך באופן שניתן להבינו, כלומר באופן אנתרופומורפי.352

			נוימן טוען כי הדימוי האנתרופומורפי של האל מתקיים משום שהאגו הוא חסר יכולת לבטא את התכונות של אלוהים הקדום, המופשט והלא ידוע. לכן הוא מלביש לאל דמות אנתרופומורפית שקרובה יותר לאגו, ושזה יכול להבינה. ככל שהאלוהות אנתרופומורפית יותר, היא קרובה יותר לאגו.353 בתהליך האינדיבידואציה, הילד יוצר הבחנה בין היסוד האישי שלו שבתוך האל המוחלט לבין החברה. שילוב זה מאפשר תחושה של זהות גמורה עם האל וכך מגיעים למצב של דיאלוג עם האל. יונג ראה בדימוי האל שנוצר רעיונות שטבעם ארכיטיפלי, והוא מייצג אנרגיה נפשית שמתבטאת בהשלכה.354 דמויות האלים המטפיזיים הן תוצרים מנטליים של הפסיכולוגיה של האדם, והן השלכות של תהליכים נפשיים.355 לטענת יונג, השלכה ארכיטיפית זו באה לידי ביטוי בדמויות ראשוניות קדמוניות, הנמצאות בתת־מודע הקולקטיבי, והן המקור לפנטזיות הילדיות. הילד מתנסה בפנטזיות ראשוניות שעולות ומוקרנות מזיכרון של דמויות פרהיסטוריות בעלות כוח משפיע, שמועברות מדור לדור בגנטיקה ולא מתוך החיים האמיתיים, ומשליך את הדמויות הללו על המציאות.356 

			בספרות היהודית ניתן לראות את התפיסה המיתית הזו של ישויות רוחניות בעלות כוח, חוכמה, טוב ואושר, בלא גוף אנושי, שבכל זאת מתגשמות באופן אנתרופומורפי־אנושי. כך לדוגמה: המושג בְּצֶלֶם אֱלֹהִים (בראשית א', כ"ז), מעמיד את צורתו הגופנית והמוחשית של האדם ביחס מסוים לדיוקן בראשית של האל.357 היבט זה שמובא במקרא יוצר קשר אישי ואנושי בין האל לאדם, אלוהי המקרא הוא אל בעל תכונות אנושיות. בדומה לכך, הדת התלמודית, אף שניסתה להרחיק את האדם מתפיסה 'אלילית', הרגישה צורך להשתמש גם בדימויים אנתרופומורפיים לתיאור האל, ולצורך כך השתמשו החכמים בספרות האגדה והמדרש.358 במדרשים אלו מוצג אל אנושי אוהב, מחבק ודואג,359 אל הפונה אל רצונו של האדם ומתווה לפניו את דרך האלוהים.360 מתקיימת זיקה מוסרית בין אלוהים לאדם. 

			אפשר לומר שייחוד האל ממזג בין ההפשטה ובין ההגשמה, כפי שאפשר לראות בספרות ההיכלות, שהתפתחה לאחר חורבן בית המקדש.361 אלה שדבקו במשך מאות שנים במסורות המקודשות שיש להן זיקה לבית המקדש, "העלו" אותו לעולם המלאכים, שהוא עולם המרכבה, ופנו לחוכמת המסתורין היהודית, לתורת מעשה בראשית ולתורת מעשה המרכבה של יחזקאל.362 מיסטיקה זו מציינת תוכן נעלם ודרך נסתרת להשגתו של האל, ואי אפשר להשיג את התוכן המיסטי בדרך רציונלית או חושית, אלא באמצעות החוויה המתקיימת בתודעה הפנימית. 

			המקובלים מציירים את אלוהים בדמות אדם, שיש בו דימויים של אבא ואימא. הם מדברים על האלוהות כעיבור, כזיווג, כיניקה.363 כפי שנכתב בהקדמה למהדיר לספר הזוהר הקדוש: 

			בספרי מקובלים אבא ואימא ברא וברתא או חתן וכלה. אין הכוונה ח״ו שיש שם אב ואם בן ובת כי זו כפירה ח״ו. אלא הכוונה כי כמו שמציאות ההולדה באה ע״י חבור זכר ונקבה שעי״ז נתהוה הולד. כן הדבר בספירות וע״י חבור חכמה ובינה והשפעת החכמה בבינה היא סיבת כל האצילות [...] לפיכך נקרא החכמה אב. והבינה שהיא כמו הנקבה אשר תקבל בקרבה כל הציורים הנשפעים מן החכמה [...] וכן מפני זה נקראים תפארת ומלכות בן ובת חתן וכלה [...] היא עבודת ישראל בתורה ותפלה וקיום התרי״ג מצות.364

			הפעולות הרצויות של העליונים והתחתונים מכוונות למטרת הזיווג בין הזכר והנקבה. זיווג זה הוא זיווג רוחני, המושג על ידי קיום תרי"ג מצוות וכוונות התפילה. על פי קבלת האר"י, באמצעים אלו אדם מעלה את הניצוצות כמיין נוקבין, שיוצר את תהליך הצמצום.

			האר"י ראה בתהליך הצמצום את הצעד הראשון של הבורא שהיה מופנה כלפי עצמו. האין־סוף צמצם את עצמו "מעצמו אל עצמו", ועל ידי כך אפשר את מציאותם של העולמות, משום שאין אפשרות לקיום של עולם כאשר האל ממלא את הכול במהותו. החלל הפנוי שנוצר כתוצאה מהצמצום הוא מקום מעמדם של כל העולמות כולם. התגלותו של האין־סוף בעולם העשייה מאפשר מפגש והכרה, אם כי מועטים, עם אור האין־סוף ושפע האין־סוף, ואלה מעניקים לאל תכונות אנושיות ומוחשיות.365 תהליך זה הינו תהליך ההאצלה, כשהמציאות האלוקית מתפשטת בה מראשה עד סופה ומגיעה ממנה אל הנבראים. בתהליך זה נבנו הכלים, נשברו ונתקנו מחדש בצורה שהגנה עליהם מפני שבירה מחודשת. בתהליך שבירת הכלים שיירי ניצוצות האור האלוקי שדבק בהם ירדו למטה לתוך החלל הפנוי. מהם התהווה תחום ה'קליפות' והרע שבעולם. מחמת השבירה נותרה כל המציאות פגומה, ומעתה הוצרך העולם לתיקון של 'העלאת הניצוצות' של השכינה.366 

			החסידות הציעה תפיסה מיסטית רדיקלית יותר של הצמצום בהשוואה לניסוחים הלוריאניים.367 בתהליך זה יש ביכולת האדם להכיר במציאות האל, שהיא תוצר היכולת שלנו להכיר בכוחות הנמצאים בתת־מודע. כוחות אלה הם מעבר להכרתנו המודעת, שהרי הצמצום מוליד את האחר שאיננו זהה לאל עצמו, ובתהליך זה נוצר אל שמיטיב עם האדם,368 כדבריו של הרב סולובייצ'יק:

			קדושה לפי תפיסת ההלכה מסמנת השתקפות הטרנסצנדנטיות הכי סתומה וחתומה בעולמנו הממשי [...] משתקפת היא בחיינו הממשיים כטוב [...] היהדות הביאה לעולם את סוד הצמצום של האין־סופיות בסופיות, הטרנסצנדנטיות בממשיות, האצילות במוחשיות והא־להות בתוך תחום הריאליות.369

			האפיק המיסטי שימש מוצא מתאים למי שהייתה לו נטייה אנתרופומורפית. המיסטיקן הציג דמות רוחנית עילאית, שעל דרך הסמל אפשר לייחס לה נתונים אנתרופומורפיים.370 תפיסה סובייקטיבית של האל אפשרה לחכמים לתאר את האל במונחים תאורגיים.371 כשקיומו של האל מתאפשר באמצעות תפיסתו על ידי האדם כביכול, האדם הוא היוצר את האל בתודעתו וישנה השפעה של האדם על האלוהות.372 

			תפיסה זו מנוגדת לתפיסתו של הרמב"ם הרואה את האל כטרנסצנדנטי לחלוטין, מרוחק מן העולם עד כדי כך שאין לו דבר משותף עימו. הרמב"ם דחה את האנתרופומורפיות המקראית והתנגד לייחוס כל תכונה אנושית או ארצית לאלוהים. משום כך שולל הרמב"ם כל אמירה חיובית על אלוהים. הדרך היחידה לתאר את האל היא באמצעות 'שלילת ההיעדר'.373 הוא גם סבר שצלם האלוהים הוא התבונה המופשטת של האדם, שבה הוא משיג ומתבונן במהותו של העולם ויוצר הפשטה של העולם.374 

			האנשת האל בממצאים

			בממצאים מצאתי שילדים רבים מכל ארבע הקבוצות העניקו לאל תכונות אנושיות כגון, אכילה, הליכה, עשייה, דיבור ומחשבה, הם ציירו את האל כדמות אדם. הם הוסיפו לו פנים, גוף וידיים. יחד עם זאת ניתן להבחין במתח שבין התפיסה המיתית והרצון להאניש את האל, לבין הרצון לראות באל ישות טרנסצנדנטית, מרוחקת ומופשטת. 

			אצל קבוצת הילדים מגן ממלכתי־כללי שלא למדו את סיפורי המקרא, כתשעה ילדים (מתוך חמישה עשר), העניקו לאל תכונות אנושיות. כך לדוגמה רוני בת החמש וחצי טענה שלאל יש ידיים כדי לדאוג, להיטיב ולסדר את העולם: רוני: אני יודעת איך מציירים את אלוהים [...] ידיים ארוכות, כי הוא כמעט מגיע לכל מקום. אני: למה יש לו ידיים ארוכות? רוני: בכדי שהוא יכול לסדר דברים יותר טוב. אני: מה הוא צריך לסדר? רוני: אם יהיה תוהו ובוהו אז הוא יוכל לסדר בתוך שנייה.

			גם ליאור בן החמש מצייר את האל בדמות אדם, הוא מעניק לו תכונות על־אנושיות. יש לו כנפיים והוא נמצא בחלל השחור, אך יחד עם זאת הוא מעניק לו תכונות אנושיות הדומות לאלה של אביו. אני: מה ציירת? ליאור: ציירתי את אלוהים, יש לו קרחת כמו אבא. אני: איפה הוא נמצא? ליאור: הוא נמצא בחלל גבוה, גבוה. כפי שניתן לראות בציור של ליאור, הוא צייר את האל כדמות אדם עם כנפיים, אך ללא ידיים, שיכול לעוף אך לא יכול לעשות דבר. האל משתלב עם השחור של החלל ומצויר בצד ימין של הדף אך הוא מוטה לכיוון שמאל, לכיוון הלא־מודע. השמש נמצאת בצד שמאל, המייצג את ארכיטיפ האם. היא מוסתרת על ידי החלל השחור ולא מצליחה להאיר את אורהּ. ציור זה מחזק את התפיסה של ליאור כי האל יכול להיות רק בדמיון, באזור החלל הלא ידוע, הנסתר, והוא אינו אמיתי. כמו כן ניתן לראות כי דמותו של האל היא כדמות אביו. ניתן להניח כי הקשר של ליאור עם אביו טוב יותר מאשר עם אימו, כי השמש שנמצאת בצד שמאל של הדף, המייצגת את ארכיטיפ האם, מוסתרת ופחות דומיננטית לעומת האב שנמצא במרכז הדף ובולט מאוד ביחס לרקע השחור, האל נמצא באזור המואר והשמש באזור החשוך. 

			יערית בת הארבע וחצי, בת יחידה לאם חד־הורית, מציירת את דמות האל כדמות אדם שהוא גם זכר וגם נקבה ושיש לו כוונות טובות: יערית: אני עושה איש שהיא גם אישה וחושבת שיש לאלוהים פנים [...] כמו אנחנו רק שהם בצבע חום, אני רק חושבת מה שיש לו אני לא באמת יודעת, יש לו פֶּה והוא מסתכל לשמיים. הוא יודע לדבר. אני: מה אלוהים אומר? יערית: אני לא יודעת [...] לומר מילים יפות [...] תמיד הוא מתקרב אליי בחלום ואומר לי: 'מה קרה' [...] ואז הוא עוזר לי איך להוריד את החלומות הרעים שלי [...] אני חושבת שאני רוצה להפסיק. ניתן לראות כי יערית מתארת את האל כדמות אנושית, שלוחשת לה בלילה ועוזרת לה להתמודד עם פחדים וחלומות רעים. יערית משלבת את האל עם מציאות חייה, שלעיתים אין בה הפרדה בין דמיון למציאות. במהלך השיחה יערית מרגישה שהיא רוצה להפסיק את השיחה כי היא נזכרת בחלומות הרעים שלה. והיא מרגישה שהמחשבות המפחידות חוזרות אליה גם במציאות. יערית מתארת את דמות האל שציירה. היא מעניקה לו תכונות אנושיות בדומה לדמות אדם, עם פה, הוא מדבר ומסתכל ואומר מילים יפות. היא מציירת את הדמות על כל צד שמאל של הדף, המייצג את ארכיטיפ האם, את הדמיון ובהתאם לכך הדמות שהיא מציירת אינה אנושית לגמרי, כי אין לה גוף ואין לה אישונים בעיניים, והיא מייצגת על פי דבריה של יערית גם גבר וגם אישה. כמו כן הדמות מסתכלת לצד ימין של הדף, לצד המייצג את ארכיטיפ האב, ובכך היא יוצרת איזון בין שני הארכיטיפים המנוגדים. ניתן להניח כי יערית רואה בדמות האם האישית שלה גם אב וגם אם, ולכן היא ציירה את האל ללא סממנים זכריים או נקביים, אלא האל הוא גם זכר וגם נקבה, בדומה למה שאימה משמשת לה בחייה האישיים — גם כאב וגם כאם. ניתן לראות כי הקשר עם האם הוא קשר טוב כי היא רואה באל כזה העושה מעשים טובים ומתקיים איזון בין שני הצדדים.

			אצל ילדים מגן ממלכתי־כללי שלמדו את סיפורי המקרא, מצאתי כי אחד עשר ילדים העניקו לאל תכונות אנושיות, וכן כוחות על־אנושיים, כשלאל יש רצון להיטיב עם האדם. כך לדוגמה בר בן הארבע צייר את דמותו של אלוהים כדמות אדם, עם תכונות הדומות לו: בר: אני חושב שהוא נראה ככה, ראש, עיניים, יש לו גם ראש דומה לשלי. יש לו רגל אחת... הוא אוכל תפוח, גם אני אוהב תפוח... יש לו שיער ארוך כמו שלי ואני גם לא שוכח לב (לוקח צבע זהב ומצייר לב מזהב)... אני רוצה לצייר לו גם תיק... שאם הוא יהיה רעב אז הוא ייקח תיק אוכל... שהוא הולך לגן. ניתן לראות כי בר מעניק לאל תכונות שהוא מזהה אצל עצמו: יש לו אותו שיער, הוא אוכל אותם דברים, הוא הולך לגן עם תיק ויש לו לב זהב כמו שיש לבר. 

			אצל ילדים מגן ממלכתי־דתי כתשעה ילדים העניקו לאל תכונות אנושיות עם כוחות על־אנושיים. כך לדוגמה כשטל בת החמש נשאלה כיצד אלוהים ברא את העולם: טל: הקדוש ברוך הוא, הוא בנה את כל הדברים [...] עם הידיים [...] הוא ברא את הכול עם הידיים שלו וצבע אותו בצבע לבן ואז הוא ברא את הבוקר. כשטל התבקשה לצייר, היא ציירה את דמות האל כאדם עם אצבעות, וכך היא מציירת ומסבירה מה היא מציירת: טל: אני מציירת לו אצבעות: אחת, שתיים, שלוש, ארבע וחמש [...] הקדוש ברוך הוא צבעוני [...] כי הוא צריך להיות יפה כי כולם יפים אז גם הוא יפה, הוא ילך לקנות בגדים יפים, כשאני קונה בגדים חדשים עם אימא שלי אני יפה, (מציירת לו נעליים) אני אוהבת שיהיה לו נעליים צבעוניות כמו שלי [...] הוא (השם) כמו אנשים רק אין לו רגליים, לנו יש רגליים והוא לא צריך רגליים כי הוא עף כמו בלון לשמיים. והוא לא צריך רגליים. טל מציירת את האל באמצע הדף, היא מעניקה לאל תכונות הדומות לתכונותיה שלה ושל אימה שקונה לה בגדים. יש לאל בגדים צבעוניים ונעליים, אך ניתן לראות כי דמות האל מעופפת ומחוברת לבית, וישנה תחושה שהאל שומר ומגן על הבית. גם הדמות מצד שמאל, המייצגת את ארכיטיפ האם, אינה יציבה. ישנה הרגשה של חוסר יציבות, כי כולם נוטים לצד. רק הדמות בצד ימין המסמלת את ארכיטיפ האב היא יציבה מאוד ויש לה נעליים כבדות מאוד, מה שעוזר לה להיות יציבה. הייתכן כי דמות האב בביתה היא דמות יציבה לעומת דמות האם שהיא דמות פחות יציבה? ואולי האל עוזר לייצב את הדברים הלא ברורים בחייה, שמתקיימים בדמותה של האם הלא יציבה. לדמות האל היא מציירת אצבעות ארוכות, שיכולות לעזור, לעשות דברים, להגן ולשמור. למרות התכונות האנושיות שהיא מעניקה לאל, היא מפרידה בין דמויות של העולם האמיתי, בין דמויות שנמצאות על הקרקע ובין דמויות עפות. ישנה תחושה שהיא מחפשת איזון בין הצדדים; בין ארכיטיפ האב המייצג את הקביעות והיציבות לארכיטיפ האם המייצג את הדמיון, הפנטזיה וחוסר היציבות. 

			הבחנתי כי אצל ילדים מגן ממלכתי־חרדי, ארבעה ילדים העניקו לאל תכונות אנושיות. כך לדוגמה יצחק בן השש העניק לאל תכונות אנושיות עם כוחות על־טבעיים ויראה של כבוד: יצחק: השם נמצא בכיסא הכבוד בשמיים... זה כיסא שכולו בזהב [...] השם עוזר לאנשים [...] עם הידיים [...] (הפסקה, חושב [...]) לא, הוא מדבר, הוא אומר שהוא עוזר ואז הוא עוזר. אני: אז למה הוא צריך את הידיים? יצחק: (הפסקה, חושב [...]) הוא צריך את הידיים לאכול לחם [...] גבינה ושמנת ובסוף קצת ממתקים. ניתן לראות כיצד יצחק מעניק לאל תכונות אנושיות של אכילה בידיים, ובציור הוא מצייר אותו כדמות אדם שיושב על כיסא הכבוד. האל נראה גם כנוהג על רכב ויש לו אפשרות לקבוע לאיזה כיוון ניתן ללכת, לימין או לשמאל, לטוב או לרע.

			שלושה ילדים שלומדים בגן חב"ד ציירו את דמותו של הרבי מלובביץ' בהקשר של דמות השם, אך טענו כי זה לא השם, אלא דמותו של הרבי שהוא כמו השם. כששאלתי את מירי בת השש אם אפשר לצייר את השם היא ענתה שאי אפשר, אך בחרה לצייר את דמות הרבי במקום: מירי: אי אפשר לצייר את השם אבל אפשר אבל לצייר את הרבי, אבל אני לא ידעת לצייר את הרבי רק מומחים יודעים לצייר [...] את השם אי אפשר לראות אותו, ואי אפשר לצייר אותו, אם תסתכלי ביום על השמש טוב טוב ואז תוכלי לראות את השם הוא כמו אור של השמש, כזה אור. ניתן לראות שמירי מייצגת את דמותו של האל ככתם בצבע זהב שנמצא מצד שמאל של הדף, צד המייצג את הדמיון, את ארכיטיפ האם. כלומר, את האל ניתן רק לדמיין ולא לצייר. סמל הזהב הוא סמל חשוב, מורכב ומשמעותי ביותר, והעובדה שהוא בצד שמאל אומרת שעבור מירי האל הוא אימהי יותר. דמותו של הרב אנושית ומחייכת ונמצאת במרכז הדף. הרב כדמות זכרית מחוברת יותר לארכיטיפ האב, לתפיסה הלוגית, החברתית והתרבותית. 

			בדומה למירי, שלומית בת החמש ואחיה נחום בן השש, ציירו את הרבי מלובביץ' בהקשר לדמות האל: שלומית: ציירתי את הרבי, כי השם ברא גם את הרבי [...] הוא חי בברוקלין כל החיים. אני: מה, הוא כמו השם? שלומית: לא, אבל כל בקשה שרוצים לשאול אותו אפשר לקבל. 

			שלומית הרגישה צורך לבטא את האל בדרך אנושית נוספת, אנתרופומורפית, ולכן בחרה בדמותו של הרבי. דמות זו מסמלת את התרבות שבה היא גדלה. הרבי נחשב כאדם קדוש מאוד שבאמצעותו ניתן לשאול שאלות ולהביע משאלות, בדומה לדמותו של האל. הבעת פניה של הדמות שציירה שלומית היא רכה ונעימה מאוד. הקווים מעוגלים והעיניים רכות. עין ימין גדולה יותר מעין שמאל, וכיוון שהיא נמצאת בצד של ארכיטיפ האב היא מקפידה על המשך המורשת והתרבות ועל הפצתן. אך הדרך של הפצת המורשת נעשית באופן נעים ורך ולא נוקשה, בהתאם לערכים של חב"ד. 

			לעומת זאת אחיה של שלומית, נחום, ניסה להעתיק את הציור של שלומית, וטען כי הציור שלו יהיה טוב יותר. נחום: אני יודע לצייר יותר טוב ממנה. הציור של נחום נראה דומה מאוד לציור של אחותו, אך ניתן לראות כי תווי פניה של דמות הרב הרבה יותר נוקשים. הקווים חדים וברורים מאוד, במצח יש לו קווים המראים על רצינות וחומרה, בחולצתו של הרב יש כפתורים המחברים אותו להמשך המורשת והתרבות ולהעברה של מורשת זו באדיקות רבה לחסידי חב"ד. לנחום חשוב להציג את עצמו כחכם יותר ולהראות לי כמה הוא יודע, תפיסה שבאה לידי ביטוי גם בציורו, המציג את ארכיטיפ האב הדומיננטי הקשור לתרבות שבה הוא גדל. חשוב לו מה האחר חושב ומה מצפים ממנו ועל פי זה הוא פועל. 

			מסע אל האל — מסע הגיבור

			התפתחות הנפש של הילד על פי נוימן, דומה לתאוריות התפתחותיות של פסיכואנליטיקאים נוספים, הרואים את התפתחותו הרגשית של הילד כמסע מיתי מתלות מוחלטת לאי־תלות, קרי לעצמאות. התפתחות זה נעשית מתוך נקודת מבט המתבוננת במיתולוגיה כתהליך אישי כמו גם תרבותי וקולקטיבי. נוימן קורא לשלב זה 'מאבק הגיבור בדרקון',375 וקמפבל מכנה אותו 'מסע הגיבור'.376 זהו תהליך פסיכולוגי שבו מתפתח האינדיבידואל כישות מובחנת, המגבשת את האישיות הפרסונלית.377 שלב זה כולל 'היפרדות מהורי העולם' והתבגרות מהאחדות הבלתי מעורערת עם האם הגדולה. משמעותו של שלב זה הוא לידה מחדש למסע של קונפליקטים, סכנות וקשיים.378 הדרקון והנחש הם התגלמות הרוע, המקשים על המסע, ומאתגרים את האדם בתהליך התפתחותו והתפתחות התודעה שלו, והם גורמים לתשוקה לשוב אל הרחם של ארכיטיפ האם הגדולה. המסע של הגיבור כולל את לידת האדם, את הסבל שלו ואת האמנציפציה שלו, דרך מפגש עם האם האלוהית.379 המסע מאפשר את המפגש של הגיבור עם האל שיכול להתגלות באופנים שונים, כפי שמתאר זאת נוימן: כארכיטיפ האם או אב, כאל וכטוטם, כמושיע וכאב קדמון, כטאו של חשיבות הדרך וכתמצית של כל דבר. "הוא יכול להופיע כאור לבן או כ'אין־סוף', כאינסופי הבלתי ניתן להשגה, כצורה טהורה או, שמעבר לכל הגילויים, הוא יכול להישאר נסתר".380 

			רק פעמיים בתנ"ך זוכה אדם לעלות השמימה: חנוך — "וַיִּתְהַלֵּךְ חֲנוֹךְ אֶת הָאֱלֹהִים וְאֵינֶנּוּ כִּי לָקַח אֹתוֹ אֱלֹהִים" (בראשית ה', כ"ד), ואליהו — "וַיְהִי הֵמָּה הֹלְכִים הָלוֹךְ וְדַבֵּר וְהִנֵּה רֶכֶב אֵשׁ וְסוּסֵי אֵשׁ וַיַּפְרִדוּ בֵּין שְׁנֵיהֶם; וַיַּעַל אֵלִיָּהוּ בַּסֳעָרָה הַשָּׁמָיִם" (מלכים ב ב', י"א), ובשני המקרים עלייתם גובלת במותם. בסיפור סולם יעקב, הוא עולה לשמיים אך רק בחלום, ועלייתו לא גובלת במוות. "וַיַּחֲלֹם, וְהִנֵּה סֻלָּם מֻצָּב אַרְצָה, וְרֹאשׁוֹ, מַגִּיעַ הַשָּׁמָיְמָה; וְהִנֵּה מַלְאֲכֵי אֱלֹהִים, עֹלִים וְיֹרְדִים בּוֹ" (בראשית כ"ח, י"ב). במסע זה יעקב מגיע למגע עם המלאכים. בדומה לכך, המקובלים במאות השתים עשרה והשלוש עשרה שאפו להביא את עצמם לידי מגע עם האלוהות.381 המיסטיקן הקבלי פועל מעבר למישור ההיסטורי. הוא מפרש את חוויותיו בתמונות מהמקרא, במושגים של שמות האלוהים ובאותיות עבריות שמהן מצטרפים שמות אלה.382 כלומר, לשפה היהודית יש ערך מיסטי כיוון שזוהי שפת הבריאה של האל. תפיסה זו רואה בכוח הדיבור ובניתוח המיסטי שלו מפתח לסודות העמוקים ביותר של הבורא ושל בריאתו.383 חשיבתו של המיסטיקן היא חשיבה פרדוקסלית, שכן בד בבד הוא גם אימננטי וגם טרנסצנדנטלי. הוא תופס את דמות האל בצירופים שהם בעלי תוכן מיתי, של אורות וקולות נטולי צורה או דמות, ומקנה להם משמעות פילוסופית.384 

			אפשר לדמות מסע זה בתורת הסוד לתיאורי מסעות בהם עוברים בעלי המרכבה בשבעת הרקיעים.385 אחד המאפיינים של תורת הסוד העברית היא עלייתו לשמיים של המיסטיקן, כשמטרתו להגיע לעולם נעלה יותר לפני כיסאו של המלך. התיאור בספרות הקבלית הבתר־מקראית של הפסוק: "ויתהלך חנוך את האלהים וחנוך הגשמי עלה בסערה השמימה",386 דומה לתיאור של עלייתו לשמיים של אליהו הנביא שעליו נאמר: "וַיְהִי בְּהַעֲלוֹת יְהוָה אֶת אֵלִיָּהוּ בַּסְעָרָה הַשָּׁמָיִם וַיֵּלֶךְ" (מלכים ב ב', 1). בתיאור זה קיימת תנועה של הלוך ושוב, של רצוא ושוב, כפי שנכתב בחזון המרכבה: "הַחַיּוֹת רָצוֹא וָשׁוֹב כְּמַרְאֵה הַבָּזָק" (יחזקאל א', י"ד). המסע מתואר על ידי המקובלים כחוויות ראייה ושמיעה בעלות אופי גרפי. המקובלים מתארים כי הם שרויים בתוך יקום פנטסטי. יקום זה עוצב על ידי דמויות ומיתוסים שהתקבלו ממסורות אזוטריות עתיקות יומין.387 דן תיאר תהליך זה שבו היורד מהמרכבה מתעלה לעולמות העליונים בנשמתו בלבד, בעוד גופו נשאר בין תלמידיו כאילו ללא רוח חיים. בשעה שהוא חוזר ממסעו המיסטי הוא כאילו מתעורר, נשמתו חוזרת לגופו, והוא פונה ומדבר אל תלמידיו כרגיל.388 במסע זה יש חירות עצומה שיכולה להוביל לפחד, כי יש פה נגיעה בכוחות עוצמתיים. במסע זה יש גם סכנה גדולה, הנובעת מקרבה אל הקודש ונגיעה בכוחות נסתרים.389 כפי שכתוב בספר הזוהר על ארבעה שעלו לפרדס, ובן עזאי הציץ ומת.390 כלומר מה שאסור הוא הנכסף ולכן המיסטיקה היא הפרי האסור, כמו שנאמר למשה: "וַיֹּאמֶר לֹא תוּכַל לִרְאֹת אֶת פָּנָי כִּי לֹא יִרְאַנִי הָאָדָם וָחָי" (שמות ל"ג, כ'). ואולם, הנביאים והמיסטיקנים מצאו לעצמם זמני ביניים לראות את האל, ובמסע זכו לכך שרוח הקודש תיפגש איתם.391 ההבחנה בין עולם המקרא לעולם הבתר־מקראי מתבטאת בכך שבעולם המקרא יש התגלות של האל ואלוהים מחפש את האדם, ולעומת זאת בעולם הבתר־מקראי יש התעלות של האדם לאל והאדם מחפש את אלוהים.392

			מסע אל האל — מסע הגיבור בממצאים

			אצל ילדים מגן ממלכתי־כללי שלא למדו את סיפורי המקרא — את המסע אל האל תיאר רק ילד אחד בשם ניר, בן ארבע. ניר ביטא את המסע שלו בציור וכך תיאר את ציורו: ציירתי את התנין שאוכל את כל הכוכבים [...] (התנין) הוא נמצא בשמיים והוא אוכל את הכוכבים ויש לו כנפיים כשהוא עולה לאלוהים, והוא אוכל כוכבים וגם ירח [...] התנין הוא ענקיסטי [...] הוא צריך לאכול המון כוכבים. ניתן לראות כי ניר אינו מחובר לארכיטיפ האב, הוא מבטא יותר את ארכיטיפ האם הבולעת, באמצעות התנינים. תפיסה זו מתבטאת בציורו כשהוא מבטא את העלייה אל האל בקווים מאוזנים, אך לא מלמעלה למטה, העלייה אל האל אינה ישרה, היא מסוכנת ומצוירת בצורת אלכסון. ישנה תחושה כי הקו לא מחובר אל השמיים אל ארכיטיפ האב והוא לא מצליח להגיע אל אלוהים. נראה כי אין חיבור בינו לבין האל. למרות שעל פי גילו, ניר צריך להיפרד מהאם ולעבור לתחום האב, ניתן לראות כי ארכיטיפ האם הוא כעין מפלצת שמאיימת לבלוע אותו ושיש להילחם בה. הוא עדיין לא נפרד מארכיטיפ האם ועדיין מאוים מהאם שרוצה לבלוע אותו.

			
				
					[image: ]
				

			

			אצל ילדים מגן ממלכתי־כללי שלמדו את סיפורי המקרא, דימוי זה של המסע אל האל היה נפוץ יותר. שבעה ילדים תיארו חוויה מלווה בסכנות של מסע אל האל, שלושה ילדים חוו חזיונות, שלטענתם לא היו חלומות אלא מציאות אמיתית. הילדים תיארו כיצד הם עוברים שלבים מסוכנים כדי להגיע אל האל, כשבמסע הזה רק הם יכולים לעבור את הסכנות ולהגיע אל האל. כך לדוגמה ינאי בן השש צייר סולם ובסוף הסולם יש גדר עם פנים, וכך תיאר זאת: כשעולים למעלה לאלוהים יש לו גדר שמדברת [...] היא בודקת מי אתה, אם זה לא אני אז היא לא נותנת לאף אחד להיכנס. יש קרני לייזר שלא מאפשרים להיכנס. רק מי שהוא (אלוהים) מכיר נכנס. ינאי מתאר כיצד הוא עולה אל האל דרך סולם עד שהוא מגיע לגדר מחייכת, אך לא כל אחד יכול להיכנס דרכה. הגדר עושה סלקציה באמצעות קרני הלייזר ומכניסה רק את מי שהיא מכירה ומחובר לאלוהים. נראה שינאי מחובר מאוד לאלוהים, כי ישנו חיבור ישיר בין החלק העליון לתחתון ולכן הוא יכול להגיע אל האל. ניתן לראות כי מתקיימים זהות וזיהוי, היבט זה יוצר קשר בין האגו לבין העצמי. רק אם העצמי מתקיים בתוכך אתה יכול להיכנס. 

			בגן ממלכתי־דתי, שלושה ילדים תיארו מסע אל האל על ידי עלייה באמצעות סולם. כפי שהוד בת החמש וחצי תיארה: (השם) הוא יכול לברוא סולם וכוכבים [...] שיגיעו עד, עד השמיים והמלאכים עולים ויורדים. נראה כי התיאור הזה מתקשר לסיפור של סולם יעקב, לכן שאלתי אותה: איפה ראית את זה, מי סיפר לך על הסולם? הוד: (הפסקה, חושבת [...]) אף אחד לא לימד אותי [...] אני יודעת לבד שיש כזה סולם. בדומה לכך ענה דותן כשנשאל: איפה אלוהים נמצא? דותן: צריך לקחת סולם לעלות בסולם (בשביל להגיע אל השם). אני: אתה פעם עלית בסולם הזה? דותן: כן... ביום שישי הבא. דותן מקשר את העלייה לאל בהקשר רוחני ודתי ביום שישי שהוא יום קדוש ולסיפור של סולם יעקב.

			ליאו בן החמש מבטא את המסע שלו אל האל בחלום והוא מספר: חלמתי חלום על השם, שאני רוצה להגיע לבית המקדש ואיש אחד רצה כיסא כמו של השם ואז הוא ניסה לשבור את הכיסא ואז הגיע אריה ונשך את האיש והוא הפחיד אותו ואז האריה שוב הגיע. 

			ניתן לראות כי המסע של ליאו אל האל מבטא סמלים שהוא מכיר מתרבותו וקשורים לבית המקדש, ובציור הוא מצייר את בית המקדש, עם אבנים בצבע זהב וכסף, צבעים משמעותיים וחשובים מאוד הקשורים לעצמי (self), כארכיטיפ והם קשורים לדמות האל שנמצא במרכז. את האל הוא מצייר בצבעים זוהרים וצבעוניים. הכול נראה מאורגן ויפה, אך האל מוקף ועצור ולא ניתן להגיע אליו, כי מסביב ישנן אבנים בצבע זהב וכסף שדרכן עולים אל האל. האבנים מייצגות משהו מפחיד. ישנה תחושה של הגנה על משהו קדוש ותחושה של סכנה והרס של המקום הקדוש שנמצא במרכז. נראה שהאבנים שמצוירות באלכסון תוקפות את האל הקדוש, כלומר העלייה אל האל מלווה בסכנות, בחיות טורפות, בשבירה ובפחד.

			בגן ממלכתי־חרדי שני ילדים מגן חב"ד תיארו את המסע אל האל באמצעות עלייה על סולם. כך לדוגמה, כשיוני בן הארבע וחצי נשאל מה יש בשמיים, הוא ענה: השם [...] ומלאכים [...] הם עולים ויורדים [...] והמשיח, זה הרבי [...] (יוני מצייר סולם בצבע ירוק, קו ארוך ורחב עד שנגמר לו הדף והוא מבקש עוד דף). יוני: את יודעת שהסולם הוא ממש גדול, הוא לא נגמר, הוא מגיע עד השמיים וקשה לעלות למעלה. 

			בציור זה ניתן לראות כי יוני כותב את שמו למעלה באותו צבע שבו הוא צובע את האדמה, ובכך יוצר קשר ישיר בין ה'אני' שלו לאל, בין ה'למעלה' ל'למטה', בין ה'אלוהי' לבין ה'אנושי'. את הסולם שבאמצעותו ניתן לעלות אל האל הוא צובע בצבע ירוק, וככל שהסולם עולה לשמיים הוא נהיה צר יותר ופחות מוחשי, מופשט וטרנסצנדנטי יותר.

			שלום בן הארבע, לעומת זאת, תיאר את המסע אל האל בחלום, כשהמסע מתבטא בעלייה על בניין גבוה. שלום: זה הציור שחלמתי, זה בניין שנופל מהשמיים. האיש עלה לאלוהים בבניין ואז הוא נופל מהבניין, כי הבניין נופל. בציור ניתן לראות את האיש הירוק ששואף לעלות על הבניין כדי להגיע למעלה, אל הדבר הטוב, הבטוח ומאורגן שהוא האל. האיש מחזיק את הבניין שלא ייפול על מנת שיוכל לעלות עליו, והוא מבטא את הסכנה והקושי שבעלייה אל האל. המסע של שלום מתפתח מציור לציור. בציור השני הוא מצייר מעין תוהו ובוהו ושילוב של צבעים שונים, הכול נמצא בסערה וחוסר שליטה. והוא מתאר את הציור: שלום: תראי עשיתי ים, זה ים שחור ומלוכלך, כי בא התנין ועשה את כל הלכלוכים [...] יש לו לכלוכים והוא מביא הרבה לכלוכים וזה מפחיד. אני: ולמה צבעת פה עם כל כך הרבה צבעים? שלום: זה כמו הצבעים של השם [...] בהתחלה היה הכול תוהו ובוהו ואז לכל העולם הגיעו מלאכים צבעוניים [...] הם הגיעו לעזור לאלוהים לברוא את העולם. הציורים של שלום מבטאים את השאיפה שלו להגיע למעלה, לדבר הטוב המאורגן, לאל הטוב, שיכול להקל על התחושות של התוהו ובוהו וחוסר השליטה. הציורים מבטאים את התחושה של שלום שהאמונה הדתית יכולה לעזור ולהקל בכל הפחדים והחששות. 

			העצמי (self) כאלוהים

			בשלב האורובורי ראשוני, האֵם היא ה'עצמי' (self) של הילד והיא זהה עם האלוהות העליונה. אך כשהילד מתחיל להתפתח ולפתח את האגו, ה'עצמי' שהיה קיים באֵם מועבר לדמות אלוהות עליונה. בשלב זה, טוען נוימן, הילד יכול לחוות את עצמו כאלוהים. האגו כשלעצמו הוא אנושי והופך באופן לא ישיר להיות "מלך העולם הגשמי", בעוד העצמי הוא "מלך העולם הרוחני".393 

			בתהליך ההתפתחות וההפרדה מהאם, העצמי שהיה באם הופך להיות חיצוני, והמשמעות היא שהאינדיבידואל מקבל כוח להבין ולהתמודד עם האלוהות על ידי יצירת אלוהות אישית וייחודית שהוא בונה לעצמו, ורק הוא יודע איך האל פועל, ומפרש אותו באמצעות שפת הסמלים והריטואלים המיתיים: חלומות, משאלות, פנטזיות ומציאות ילדית, התואמות את תפיסתו האישית ומעניקות משמעות לעולמו. בניית האלוהות היא בהתאם להכרה העצמית של כל אחד, והיא משתנה מאדם לאדם.394 

			בתפיסה פסיכולוגית, סמל אלוהים האחדותי הוא אחד מסמלי העצמי, כלומר, אלוהים אינו קיים אובייקטיבית, אלא הוא השלכה של דימוי ארכיטיפי פנימי, דהיינו דימוי העצמי של 'צלם אלוהים'. הזדהות זו עם החלק העילי של השמיים ושל רוח, פירושה הוא לחוות את עצמך כלא ארצי ומוחלט אבסולוטי, בדומה לארכיטיפ האב.395 

			היבט זה מחדד את ההבנה שנפש הילד בנויה גם מיסודות מיתיים ומסמלים שהם אינטואיטיביים והם חלק מנטיות נפשו, שלא נלמדו מעולם בביתו או בגן. הם מעבר לביטוי האישי של הנפש ומעבר לתפיסה הקוגניטיבית שהוא רוכש בסביבתו ואף מעבר לתפיסה הדתית. זוהי שאיפה ארכיטיפית קדומה, שמעניקה לילד תחושה שיש כוח חיצוני שמגן ושומר עליו. יונג בספרו פסיכולוגיה ודת, מתייחס להיבט זה בהרחבה וטוען כי:

			ההבנה הארכיטיפלית של הנפש חורגת בהרבה מהממד הדתי של הנפש, כל היבט של הנפש וכל רגש, חוויה, יצר, מחשבה, הם ארכיטיפליים, ונראה לי שנקל לקבל את ההבנה הארכיטיפלית של הנפש דווקא משום שהיא מתייחסת לממד הדתי־רליגיוזי כאחד הארכיטיפים, אף כי המרכזי בהם. פירוש הדבר שהדתיות הנפשית היא תבנית חווייתית ארכיטיפלית, ולא אישור למציאות מקודשת של אלוהות במציאות שמחוץ לנפש היחיד [...] ארכיטיפ (האל) הוא תנאי לא־מודע מסוים (אשר) מצוי בתוך אני־פריורי מורש.396

			כלומר, יונג רואה בנפש האדם חלק מהאל המוחלט והוא מהווה מציאות מוחלטת, מורשת ארכיטיפית הקיימת בנפש האדם מאז ומעולם. יונג אומר שאינו מאמין באלוהים, אלא הוא יודע שהוא קיים, וזו חוויית האל שנמצא בעצמי. אך יחד עם זאת יונג התווכח עם הממסד הדתי, שלטענתו הכניס את האדם לפרדיגמות והפך את האל ל'סופר־אגו' נוקשה שמרוקן את נפש האדם.397 כך גם טען הרדי. ההבנה שיש כוח שמתעלה מעל לאדם היא חוויה דתית, אוניברסלית, אנושית וטבעית מבחינה ביולוגית, מכיוון שיש לה ערך הישרדותי. מכאן שהיא חייבת לחרוג מעבר לכל דת מסוימת.398 יונג, בדומה להרדי, רואה בהתנסות של כוח חיצוני ארכיטיפ מורש, דומה להתנסויות כלל־אנושיות כגון לידה, יניקה, מיניות, מוות ואימהות. דוגמה לכך היא אפרוח שיודע ללכת אחרי אימו, לבנות את הקן ולעוף יחד עם הלהקה. זהו חלק ממערכת בוטָנית שמתקיימת בטבע. כך גם בתת־מודע הקולקטיבי האנושי יש דמויות בעולם שמניעות את האדם ונותנות לו כוח להמשכיות.399 נצר מתייחסת גם היא למפגש בין העצמי לאל וטוענת: 

			העצמי שהוא נקודת המפגש של האנושי עם האלוהי, הוא המקום שבו אדם חווה עצמו כמי ששורש נשמתו גם היא בת אלמוות. חוויית האדם את עצמיותו ככוליות שמשקפת את האלוהי, את העצמות הגדולה, היקומית, היא חוויה רליגיוזית.400

			בתהליך ההכרה של האל כעצמי, יכול להיווצר מצב שבו הילד רואה את עצמו כ'אלוהים' ולוקח את השליטה בחיים ובמוות. נוימן טוען כי במצב זה קיים היבט מסוכן מנקודת מבטו של הבורא.401 בתהליך זה התכונות התוקפניות וההרסניות שבאו לידי ביטוי במיתוסים העוסקים בחיות פרא ובמפלצות הרסניות, מיוחסות וממוקמות עכשיו באדם, והן איכויות של רוע. למעשה מדובר כאן על שחצנותו של האדם והניתוק שלו מהאל, וזו ממלכדת את האדם בנרקיסיזם וניתוק מהעצמי שלו.402 ויניקוט בדומה לנוימן מתייחס לתחושת הילד להיות כאלוהים כחלק מתהליך הפרידה של הילד מהאם: 

			מתוך החוויה הראשונית של כול־יכולות (אומניפוטנציה) יכול התינוק לחוות תסכול, ואפילו להגיע יום אחד אל ההיפוך הגמור של הכול־יכולות, דהיינו אל התחושה שאין הוא אלא גרגיר קטן בתוך היקום — הרי רק מתוך התחושה של להיות כאלוהים יכולים בני אדם להגיע אל הענווה היאה לאינדיווידואליות של האדם.403 

			ויניקוט רואה בהתפכחות מאשליה זו תהליך מרכזי בהתפתחות הילד. כך הילד מצליח לשרוד את הילדות המוקדמת באמצעות האשליה שהאם מהווה את היקום כולו, ובהמשך חיינו אנחנו נאלצים להתמודד עם ההתפכחות מהאשליה, ההסתגלות למגבלותינו ולסופיותינו. פיאז'ה, בדומה לכך, טען שתופעה זו שבה הילד חווה את עצמו ככול־יכול, מתרחשת אצל הילד בעקבות העובדה שהוא ריאליסט וחסר תודעת 'אני', לכן אין מחשבתו נפרדת מן האובייקט.404 פיאז'ה ראה בתהליך אגוצנטרי זה תהליך מאגי, שמתרחש בשלב הקדם־סמלי של המחשבה. הילד במחשבתו עוסק רק בעצמו ומתעלם פחות או יותר מנקודות הראות של הזולת. הוא מאמין שכל העולם חושב כמוהו, כאילו היה יחיד בעולם. הוא גם יוצר את האמת שלו וקובע לו את השקפותיו ללא כל הוכחות, שכן חסרה לו התחושה להדדיות שבכל מערכת יחסים.405 הילד, מוסיף פיאז'ה, רואה את עצמו כמרכז העולם, ומשום כך נוצרת אצלו קבוצה שלמה של מושגים אנימיסטיים ומאגיים. בעקבות ריאליזם406 זה, אובייקטים רבים שהם בבחינת דוממים לגבינו, ייראו בעיני הילד כבעלי רוח חיים, תודעה ותחושה. תופעה זו מכונה בשם 'אנימיזם'.407 

			השאיפה של האדם להיות כאלוהים מופיעה לראשונה בספרות היהודית בספר בראשית: "וַיֹּאמֶר יְהֹוָה אֱלֹהִים הֵן הָאָדָם הָיָה כְּאַחַד מִמֶּנּוּ לָדַעַת טוֹב וָרָע" (בראשית ג', כ"ב). פילון מפרש פסוק זה שהאדם מחקה את אלוהים ומידמה אליו לפי יכולתו, ועל ידי כך האדם יכול לייחס לאל טוב מוסרי.408 בימי הביניים חדרה לנצרות התפיסה הניאו־אפלטונית של דמיון האדם לאלוהות. על פי תפיסה זו, על האדם לחפש את האלוהות בתוך עצמו, כי האדם נברא בצלם אלוהים.409 עמדה זו באה לידי ביטוי בתפיסה הדואליסטית של הקבלה,410 שפירושה, אני יודע באופן אינטואיטיבי פנימי, שאני שייך לאל הטוב וכל מי שסביבי הוא האל הרע. 

			בספר בראשית נכתב: "בְּצֶלֶם אֱלֹהִים" (בראשית א', כ"ז). מושג זה מעמיד את צורתו הגופנית והמוחשית של האדם ביחס מסוים לדיוקן בראשית של האל.411 מקובלים רבים מתארים בחזיונם הופעה אלוהית של האל הטוב או של מלאך הנשלח אליהם, שהוא בדמותם שלהם עצמם, ושאפשר להבינה כ'גוף האסטרלי' של האדם.412 דמות זו מכונה בזוהר 'צלם': "וכשיוצא לעולם — באותו צלם הוא גדל, באותו צלם הוא מהלך" (זוהר ח"ג קד ע"ב). כלומר, הצלם בזוהר הוא הגורם המתווך בין הנפש (החלק התחתון של כלל הנשמה) ובין הגוף. שני האורגניזמים גדלים יחד — הפסיכו של האדם והפיזי שלו. רש"י מפרש שהצלם הוא חותם, כמו תבנית של מטבע, ואותה תבנית היא תבנית אלוהית ודמות דיוקנו של האל. כלומר, צלם אלוהים עניינו הידמות האדם לאל.413 

			התפיסה של העצמי (self) כאלוהים באה לידי ביטוי גם במושג הפילוסופי 'בריאה יש מאין'. אצל המיסטיקנים האין הוא האלוהות עצמה בצד הנסתר ביותר שלה. רבים מהם מפרשים אותה כ'בריאה מתוך האל', והיא סמל של ההאצלה.414 עולם זה הוא עולם פנים־אלוהי שמשקף את מבנה ההוויה האלוהית באמצעות ציורי עשר הספירות סביב דמותו של האדם כמיקרוקוסמוס של היקום כולו, כאשר תהליכי החיים כלולים במערכת הסמלים המשקפים את התחום האלוהי.415 הקבלה הלוריאנית הכניסה מספר חידושים נוספים באמצעות צמצום ושבירה בתיאור מערכת האלוהות. אלה הן פנים שונות של חורבן העולמות ומתרחשים בהם תהליכים של היעלמות והתכווצות.416 אצל המקובלים בתפיסה המיתית, תרי"ג המצוות מסמלות את איברי האדם הקדמון האלוהי. באמצעות התורה והמצוות מידבק האדם באלוהים לשם 'יחוד הקדוש ברוך הוא ושכינתו'. המצוות אינן אלגוריות לרעיונות עמוקים, והן גם לא אמצעים חינוכיים, אלא כל מצווה היא בעלת חשיבות קוסמית. המעשה המוסרי של האדם משפיע על מהלכיו של היקום ועל הקוסמוס האין־סופי.417

			אצל המקובלים המאוחרים, היכולת של האדם לחוות פגישה עם עצמו ולהיות כאלוהים נחשבה כהישג גדול בשלב הכניסה לעולם הסוד והשאיפה להיות כאלוהים. ואולם בשאיפה זו יש סכנה לאדם, כפי שנכתב בספר חמדת ימים, שהוא ספר רצוף תוכחות מוסר על פי הקבלה: 

			ואם במלכות מלך בשר ודם וגם כי הוא אדם כאחד ממנו יש לך להיזהר בכל אלה הדברים, כל שכן בהיות איש נכנס להקביל פני מלך מלכי המלכים הקב"ה יתברך כי יש לך להיזהר.418 

			כלומר ארכיטיפ העצמי (self) כאלוהים הינו ארכיטיפ שמצד אחד יכול לצאת מכלל שליטה וליצור אדם נרקיסיסט המסוכן לעצמו ולחברה, אך מצד שני ארכיטיפ זה מעודד את הרוחניות ויכול ליצור חיבור לאני הגבוה שלנו, למוסר ולטוב האלוהי, שיכולים ליצור חברה טובה יותר, כפי שטען גרין:

			אתגר מתמשך זה תובע מכל דור ודור להרחיב את המעגל של אלה שאנו רואים אותם כצלם אלוהים, כחלק ממאמצינו להרחיב את גבולות הקדושה. ככל שאנחנו מוצאים את דמותו של אלוהים ביותר ויותר חלקים מהאנושות, אנו פותחים עוד ועוד לנוכחותו של האלוהים בקהילה אנושית, פעולה שהיא מהתפקידים העיקריים של הדת.419

			גרין אבחן ביכולת של האדם לראות את עצמו ב'צלם אלוהים' תהליך שיכול להתקיים רק אצל אדם שנוכחות האל מתקיימת בנפשו ו"רק האדם הוא שעשוי לגלות אמת זו ולהכניסה לתודעתו, וכן לחיות על פי גילוי זה כל אדם לפי דרכו".420 גרין טוען, שכאשר האדם מצליח לגלות את נוכחות האל, עליו לבנות את 'צלם אלוהים' בהתאם לתפיסה האישית שלו, על פי דרכו:

			האמונה שכל אחד מאיתנו נברא בצלם אלוהים היא האמת המוסרית הבסיסית ביותר ביהדות. עלינו לעזור לכל בני האדם לגלות את הממד הזה של קיומם, בלי להכתיב להם באילו מונחים עליהם לבחור כדי להביע את האמת הזו.421

			פוירשטיין טוען בהקשר זה, כי הקריאה לאדם להיות 'בצלם אלוהים' ולהידמות לאלוהים, היא קריאה "שמרוממת אותו ומעלה את שיעור קומתו והיא היא עילויו העצמי".422 

			העצמי (self) כאלוהים בממצאים

			בממצאים מצאתי כי ילדים מארבע הקבוצות חוו את העצמי כאלוהים, והיו לכך איכויות חיוביות או שליליות. כך לדוגמה, אצל ילדים מגן ממלכתי־כללי שלא למדו את סיפורי המקרא, חמישה ילדים העניקו לעצמם תכונות של אל, עם כוחות על־טבעיים. כך לדוגמה כששאלתי את איתי בן השש, אם הוא חולם על אלוהים, הוא ענה לי: לא, אבל החלום שלי זה להיות כל היום באוויר ולא להיות בגן המטופש הזה (מדבר כמו מכשף). אני: לא כיף לך בגן? איתי: אני לא אוהב להיות בצהרון. כל הזמן אומרים לעשות דברים... אני רוצה להיות באוויר למעלה... אני מצייר את מה שהמצאתי...: זה ציפור כוכב כזה... ואני מצייר כוכב כזה עם חיצים... זה חיצים שאם יורים בהם הם יכולים להגיע לכל מקום וזה הסמל שלי ואני המצאתי אותו ואיתו אני יכול להגיע לכל מקום. החלום של איתי מבטא את הרצון שלו שיהיו לו כוחות קסומים שיגאלו אותו מהקשיים שהוא חווה. השאיפה להתרומם ולעוף היא שאיפה להתנתק מהקשיים. היבט זה יכול לבטא טראומה או מאבק בקונפליקט בין הניגודים: להיות מחובר לעצמי לבין הנורמות החברתיות. תפיסה זו באה לידי ביטוי בציורו, שבו הוא יוצר לעצמו לדברים שהוא ממציא, בדומה לאל היוצר יש לאדם יכולת יצירה. והוא כותב את שמו צמוד לציפור כוכב שהוא המציא, ייתכן כי הציפור מייצגת את איתי, אך מסביב לכוכב ישנה מסגרת שלא מאפשרת לו להיכנס. כלומר הוא רוצה לפרוץ את המסגרת החברתית אך לא מצליח. נראה כי אין לו כוחות אגו ממשיים ומגובשים, יש לו בעיקר פנטזיה. והציור מבטא ריקנות מאוד גדולה, אין שמיים או אדמה, ישנה תלישות וריקנות. 

			התפיסה של העצמי (self) כאלוהים באה לידי ביטוי גם אצל יערית בת הארבע וחצי. כששאלתי את יערית איפה נמצא אלוהים, היא החלה לטפס על הארונית וניסתה להגיע לתקרה, ואז היא ציירה את דמות האלוהים, ואמרה: ציירתי את אלוהים בשמיים הוא נמצא גם בחלון רחוק [...] אני רוצה להיות כמו אלוהים, (היא קופצת על המיטה) יש, יש, יש, אני קופצת על המיטה ומגיעה לתקרה [...] אני רוצה לטוס באוויר והייתי רוצה לעוף, אבל אימא לא מרשה לי. יערית מבינה כי הרצון שלה לעוף ולהגיע לשמיים אינו תואם את הרצון של אימא שלה (האוטוריטה), אך העצמי שלה שואף לגדול ולהתפתח ולהיות כאלוהים.

			רוני בת החמש וחצי העניקה לאל תכונות הדומות לתכונותיה שלה וראתה באל דמות ששואפת לשלום ואהבה בינה לבין חבריה: אני רוצה שיהיה לי לב ענקי וגם לכל האנשים כמו לאלוהים [...] שיהיה לנו הרבה אהבה [...] שנוכל להיות חברים ולא נהיה עצובים כי אין לנו חברים, ואם יהיה ילד מציק אז אפשר להגיד לגננת ולא להתערב יותר. אני: איך אפשר שיהיה לאנשים הרבה אהבה? רוני: הרבה אהבה, פשוט לוקחים חברים ומשחקים עם המון חברים ואפשר לשחק עם חברים שלא מכירים ואז אפשר לצרף אותם ויהיה להם הרבה אהבה [...] אם ילדה עושה משהו לא טוב, אז הם מרגישים שלא נעים להם בלב ואז הם לא מציקים. אם הילדים הרעים יציקו הם בכלל לא יקבלו אהבה אבל אם הם יפסיקו הם יקבל המון אהבה מאלוהים. רוני מייחסת לאל טיב מוסרי, בדומה לטיב המוסרי הקיים בתוכה, שעוזר לאנשים להתנהג טוב יותר, העצמי של רוני מבטא את האיכויות הטובות של דמות האל, דמות מגינה, אוהבת ומוסרית.

			אצל ילדים מגן ממלכתי־כללי שלמדו את סיפורי המקרא, שבעה ילדים שיתפו אותי ברצון שלהם להיות כאלוהים. בקבוצת ילדים זו נתקלתי בשלושה ילדים ששיתפו אותי בחזיונותיהם ובמפגש עם האל. בחיזיון זה הם רואים את עצמם כעוזרים לאל ובעלי תכונות הדומות לאל. כך לדוגמה ינאי בן השש שיתף אותי כשנשאל: האם אלוהים עזר לך פעם? ינאי: לא, אבל אני עזרתי לו בכל מיני דברים [...] כשהסוללה שלו התקלקלה, אז תיקנתי לו עם הכלים של אבא שלי [...] אם יש איזשהי בעיה אז הוא (אלוהים) שולח אותי שאני אעזור לו. ינאי יוצר קשר בין דמותו של האל לאבא שלו. הוא מבצע משימות כמו שאבא שלו עושה, מתקן דברים ופותר בעיות. ניתן לראות את התפיסה הזו גם בציור של ינאי. הוא מצייר את אלוהים ואת בן האלוהים באותו צבע לבן, כשקופים. ניתן לעשות הקבלה בין אלוהים כאביו של ינאי והבן של אלוהים בדמותו של ינאי. העצמי של ינאי מבטא את הקשר המתקיים בינו לבין האל בדומה לקשר המתקיים בינו לבין אביו. ינאי רואה את עצמו כדמות אבא חזק, בעל כוחות אלוהים.

			בדומה לכך ראה תני בן הארבע וחצי את עצמו כדמות אל בעל תכונות ויכולות על־טבעיות דומות: אני ואלוהים היינו חיים כשהעולם היה רק משחק, אז בראנו אותו... (אלוהים) הוא בן מאה, מאה, מאה, מאה, מאה עוד ועוד... וגם אני [...] אני: ואלוהים יכול למות? תני: לא וגם אני לא יכול למות [...] תני: (אלוהים) הוא הכי דואג לי, בגלל שהוא מפחד שאני אידרס. אבל את יודעת מה הוא לא עוזר לי להתחמק, אני יכול לעצור אוטו לבד [...] באמת, באמת אני יכול לעצור מכוניות [...] אבל אני לא מגלה בגלל שזה מסוכן מאוד ורק אני יכול לעשות את זה. אם אוטו מגיע ורוצה לדרוס מישהו אני מיד יכול לעצור את האוטו. אני: זה נשמע שיש לך כוחות חזקים. תני: כן, זה בגלל שאלוהים אכפת לו ממני. תני מעניק לאל תכונות הדומות לאלו שלו בגיל, בכוח, בבריאה. ויש חוסר הבחנה בין הדמיון למציאות, והוא מרגיש שהוא יכול לעצור מכוניות בדומה לדמותו של האל. תיאור זה יכול לסכן את תני במציאות חייו, במידה וינסה לעצור מכוניות במציאות. העצמי של תני מבטא דמות אל שדואגת ומגינה עליו בכל הסכנות והקשיים שהוא נתקל בהם. דוגמאות אלו ממחישות את הרצון של הילד להיות כאלוהים, כדמות בת־אלמוות ובעלת אותם כוחות. הם מבטאים את העצמי כדמות חזקה עם כוחות על־אנושיים.

			יש ילדים שראו את עצמם כאלוהים בחלום. כך לדוגמה לירון בת החמש ציירה את חלומה, והיא מהווה חלק מהציור כשהיא מציירת את עצמה במיטה כילדה ישנה. לירון: ציירתי אותי שאלוהים לוקח אותי לשמיים [...] והוא שם אותי על כדור הארץ ואני ישנה [...] אלוהים נמצא מאחורי העננים. לירון מציירת מעין קווים מסולסלים שיוצאים מהידיים של דמות האל. לירון: זה הכוחות של אלוהים. לירון מציירת צורת מעוין. לירון: זה יהלום [...] הוא נותן לי כוחות [...] וככה אני יכולה לעשות טוב לילדים [...] אני רוצה שיהיה לי כוחות כמו לאלוהים [...] כי אני רוצה לעשות שלאנשים יהיה טוב. לירון ממשיכה לצייר עננים, גשם, ארמון ומגף כחול. לירון: זה ארמון של מלכות של הכותל וזה מגף כחול, זה שייך לחתול הכחול. אני רוצה יהיה לי מגף כחול כמו לחתול.

			
				
					[image: ]
				

			

			לירון רואה את הכוחות של האל כחיוביים ושואפת להיות כאלוהים ולעשות דברים טובים. לכן היא משתמשת בדמויות ובסמלים שעושים טוב. כך לדוגמה היא מציירת מצד ימין יהלום ומגף של 'החתול במגפיים', דמות מאגדה שהיא מכירה ורוצה לעשות טוב והדמות הזו תגן ותשמור עליה. 

			בציור ניתן לראות כי החלום מתרחש בשמיים בין היום ובין הלילה, בין האור לבין החושך ובתוך הדואליות הזו מתרחשת לידה, הלידה של לירון. לירון מתארת את האל כמניח אותה על כדור הארץ, ובציור ניתן לראות את האל כאילו הוא יולד את לירון. היא נמצאת בין רגליו של האל והיא ציירה את עצמה כתינוקת במיטת תינוק, עם ידיים קטנות מאוד, חסרת אונים. כמו כן ניתן לראות כי פניה ופניו של האל מאוד דומות, רק שהאל הוא בעל עיניים פתוחות והיא עם עיניים עצומות, שכן לירון אינה רואה כי היא עדיין תינוקת. לירון מבטאת אם כן את סיפור הבריאה שלה עצמה על ידי אלוהים, ולידה זו מתרחשת תוך שילוב הניגודים המתקיימים בציור, הלידה של האל מסמלת את הלידה של תודעת האל אצל לירון.

			בקבוצת הילדים מגן ממלכתי־דתי מצאתי שישה ילדים, שנתנו לעצמם תכונות דומות לאל. כך לדוגמה טל בת החמש מספרת בזמן הציור: אני מגדילה את הילדים שיהיו גדולים [...] כי אלוהים הוא גדול אז גם הילדים הם גדולים [...] אני ציירתי ובראתי אותם [...] אני בראתי גם את השם שלי. טל רואה את עצמה כבעלת יכולת בריאה ויצירה כמו אלוהים. העצמי של טל מבטא את היכולת של האל לגרום לגדילה ולהתפתחות בהתאם לארכיטיפ האב.

			ילדים מסוימים תיארו את עצמם כבעלי כוחות על־טבעיים באמצעות משאלה. כך לדוגמה הוד בת החמש וחצי ציירה כוכב משאלות וסיפרה: ציירתי כוכב המשאלות [...] אני רוצה להגיע אל הכוכב ולעוף אליו ולהגיע לשמיים. הוד מציירת פרח שצורתו צורת מנדלה, שהיא סמל חיובי המסמל את המרכזיות. לפרח מחובר מעין גבעול ירוק שרוצה להתחבר לכוכב ולעוף עליו, אך ניתן לראות בציור כי הוד מוחקת את הגבעול שמתחבר לכוכב ומבטאת את חוסר היכולת שלה להתחבר לעולם, להתחבר לרגשות ולמשאלות שלה. ניתן לראות כי העצמי של הוד לא מבטא את המעבר לתחום האב ולרציונליות אלא יש חיבור לעולם הפנימי, לפנטזיות, לכוחות־העל. ייתכן כי במקרה של הוד זהו שלב התפתחותי, או פיצוי על היעדר מסוים. 

			בדומה לכך שיתף אור בן החמש במשאלה שלו: אור: (המשאלה שלי), שיהיה לי כנפיים ושיהיה לי ואני אהיה הםםם רב [...] אני אהיה רב עם כנפיים, ואז אני יוכל להגיע לכל מקום. אני אגיע לכל הארצות, ואני אגיד מי צדיק ומי לא. אור מבטא את הרצון שלו להיות כאל ובדמות של רב, לעשות מעשים טובים ולדעת להבדיל בין אנשים טובים לרעים. העצמי של אור משלב בין התפיסה התרבותית של דמות הרב כדמות שיכולה לעזור, לדאוג ולהגן לבין התפיסה הארכיטיפית של דמות אל, בעלת כוחות על־אנושיים שמגיעה לכל מקום בעולם. הוא משלב במשאלה שלו טוב ורע, דמיון ומציאות וכך יוצר איזון בנפשו. 

			הבחנתי כי שלושה ילדים מגן ממלכתי־חרדי שאפו להיות כאלוהים והעניקו לעצמם תכונות של אלוהים. כך לדוגמה שמעון בן השש מגן חב"ד שיתף בחלום שלו: אני חלמתי שאני רואה את הענן שלו (של אלוהים) וחלמתי שאני רואה את הבתוכו שלו, כאילו אני נמצא בתוך הענן כמו אלוהים [...] זה קודש הקודשים, אני עצמתי את העיניים והרגשתי שאני ממש בתוך קודש הקודשים. השאיפה של שמעון להיות כאלוהים מעניקה לו תחושה של קדושה וביטחון. הוא משתמש בסמלים שלמד במסגרת גן חב"ד על מנת ליצור ביטחון, אך קיים פער בין מה שהוא אומר לבין מה שהוא מצייר. ניתן לראות כי בית המקדש מאוד קוצני, הענן נראה מאוד תוקפני, הדלת השחורה, הדמות מנסה להיכנס בכוח לבית, הבית נמצא על שיפוע ואינו בטוח, אין מקום בטוח במרחב של הציור. השאיפה של שמעון להיות כאל נובעת מתוך חוסר הביטחון שהוא נמצא בו. ייתכן כי הכמיהה של שמעון לאל ה"רוחני", לאל "האין" צמחה כתוצאה מטראומה או קשיים בילדות. 

			עולם פנימי מול עולם חיצוני

			בשנים הראשונות של ההתפתחות הילד קרוב יותר לארכיטיפ האם, ללא־מודע ולכן גם לפנטזיה. הקשר המאוזן לעולם הלא־מודע חשוב גם בהמשך ההתפתחות והוא מאפשר לו לחיות חיים מלאים ויצירתיים, הבאים לידי ביטוי באמצעות הדמיון והמשחק.423 המעברים מתחום האם לתחום האב יוצרים צמצום בקשר עם העולם הפנימי ועם הלא־מודע. על מנת לשמור על האיזון בין העולם החיצוני לעולם הפנימי הילד משחק, חולם ומדמיין. כפי שמסביר זאת ניומן: 

			בתהליך המשחק והדמיון, הילד מעביר ידע מהתת־מודע למודע, ממשחק ללמידה וכך הוא מתפתח, משתנה ומגלה היבטים חדשים בנפשו, על ידי הרגלי המשחק והדמיון שלו, באמצעות חלומות ואגדות וגם באמצעות ציורים ומשחקי ילדים. הליבידו מצטבר על ידי התת־מודע הפעיל והוא מכוון לבנות את המערכת המודעת. ההטמעה של תהליך זה מבטאת את ההתפתחות והשינוי ממשחק ללמידה.424 

			בדומה להוגים נוספים, נוימן רואה בעולם הפנימי, בדמיון, כתופס מקום עיקרי בחייו של הילד. החשיבה של הילד מאופיינת בערבוב בין המציאות הפנימית לבין המציאות החיצונית, כאשר את שתיהן תופס הילד כאמיתיות באותה מידה.425 בהקשר לכך טוען ויניקוט כי יכול להיווצר מצב שהילד מסלף את האמת ללא כל כוונה רעה אך כך הוא מפתח את היצירתיות שבתוכו ומעניק לעצמו ביטחון.426 

			נוימן מקשר את העולם הפנימי לתודעה המטריארכלית, ללא־מודע, לפנטזיה, למשחק ולדמיון,427 ואת העולם החיצוני הוא מקשר לעולם הפטריארכלי המתפתח, לחברה ולתרבות. בהתרחקות מהעולם הפנימי של האם, הוא מתקדם לעולם החיצוני של האב.428 הילד מסוגל להמיר בקלות מציאות ממשית באי־ממשות, לגשר בין המודע לתת־מודע הקולקטיבי, ולהתקרב למקומות הפנימיים של הנפש באמצעות האגו שבונה סמלים המופעים בחלומות, במיתוסים, באגדות, בציורים ובמשחקיו הדמיוניים. כך מתפתחת אצלו חשיבה רציונלית, שבעזרתה הוא מסוגל לרכוש לעצמו ידיעות חדשות.429 החדירה ההדדית של שתי המערכות של העולם הפנימי אל העולם החיצוני מובילה לסקרנות, לתמורה באישיות וליצירתיות. 

			הסמלים המופיעים בארכיטיפ האם מבטאים את העולם הרוחני של נפש האדם. הם נמצאים בתת־מודע ומפורשים באמצעות רגשות ותחושות, ונחשפים באמצעות חזיונות, חלומות או פנטזיה.430 תודות לסמלים המודע של האדם הופך להיות רוחני ומתחבר אל המודע האישי. ככל שהסמל בעל כוח משפיע, הוא מצליח להביע את המודע באופן אטרקטיבי יותר, רוחני יותר ומתחבר אל המודע האישי, וכך הוא משלב בין העולם החיצוני לעולם הפנימי.431 בדומה לכך טען להד כי באמצעות העולם הפנימי ושילובו בעולם החיצוני, הילד מתמודד עם קשיים ובעיות:

			שורש היצירתיות שבנו מאפשר לנו לחלום להיות אינטואיטיביים וגמישים להשתנות, לחפש פתרונות בעולם הדמיון, לגלות דרכי התמודדות חדשות עם מצבי מצוקה ולשנות את הנסיבות הבלתי רצויות אליהן נקלענו במציאות.432 

			ככל שהילד גדל, הוא מתקדם לתהליך של ראיית המציאות כפי שהיא ובלשונו של נוימן, נוצרת 'פרסונליזציה'. העולם הפנימי הוא המדיום שבו מתרחשות ההתפתחויות האלה. כלומר, הילד מעביר ידע מהתת־מודע למודע, ממשחק ללמידה וכך הוא מתפתח, משתנה ומגלה היבטים חדשים בנפשו. הפתיחות של אישיות הילד מתבטאת בהשתלבותו המלאה בעולם הסמלי, המאגי והמיתי של הפנטזיה והמשחק, לא פחות משהיא מתבטאת ביכולתו להטמיע רשמים של העולם החיצוני ושל החברה. שני אופני הפתיחות מתקיימים ביחד ובאופן רגיל מאזנים זה את זה. על ידי הרגלי המשחק והדמיון שלו, ועל ידי הגישה הספונטנית של מחשבתו, נוטה הילד לעוות את המציאות ולהתאימה למשאלותיו. לפיכך יקרה שהילד מסלף את האמת ללא כל כוונה רעה.433 ויניקוט בדומה לנוימן רואה במשחק ביטוי לעולם הפנימי. הוא שברירי מאוד ויש לאפשר לילד לסלף את המציאות ולהישאר בתחום המשחק והדמיון,434 היות ובקלות אפשר להפיל את המשחק לאחד הצדדים: או שייפול להוויה מציאותית ואז יאבד את המהות שלו, או שנמשוך אותו לכיוון של דמיון בלבד, ללא הפרדה מהמציאות.435 לכן על המטפל/הורה להצטרף לילד למשחק ולהתאים את עצמו למשחק הדמיון ולאפשר לו ליצור עולם סימבולי מתוך עולם הפנטזיה.436 כלומר, העולם הפנימי והעולם החיצוני הם בעלי חשיבות דומה להתפתחות הילד. 

			צורת מבע מיתית זו, של עולם פנימי מול עולם חיצוני, באה לידי ביטוי גם ביחס לתורה. המקובלים הפכו מושגים עיוניים הקיימים בתורה לערכים מיתיים. לדעתם, יש לקרוא ולהבין את התורה בדרך הסוד במובן הסימבולי שלה, כיוון שהיא ההתגלמות החיה של החוכמה האלוהית.437 תכליתה בראש ובראשונה לתת ביטוי לעוצמת כוחו של האל ולגדולתו.438 

			פילוסופים שונים בימי הביניים העניקו לשימוש בעולם הפנימי בדמיון משמעות שלילית ברורה. כך לדוגמה בפרשנותו לסיפור גן העדן, טען הרמב"ם כי האישה אכלה מהפרי משום שהיא השתוקקה אל מושאי התאווה, החושניות והדמיוניות, כלומר החטא היה גם במחשבה ובדמיון.439 הרמב"ם ניסה לצמצם ולהגביל את האל בשיפוטו השכלתני ובהתאם לעיקרי האמונה שלו. הוא טען שהאל נוכח בדמיון של כל אחד, ואינו מוגבל לאף מדמיין.440

			אברבנאל, בדומה לרמב"ם, בפירוש שלו לסיפור גן העדן טען כי כוחות הנפש של הדמיון, התאווה והכוח המדמה קיימים ב'סמאל' וב'נחש' בגן העדן: 

			שהיה הנחש מורכב, ושיעורו כגמל, והיה סמאל רוכב עליו. כי הנה הנחש היה אצלם הכוח המדמה, כי הוא המיוחד למנחשים והמביא אל ההשחתה [...] וסמאל הרוכב עליו הוא הכוח המתעורר, כי הוא נשוא ורכוב על המדמה, מתנועע מדמיוניו להתקרב אל הדבר הנדמה שיאות אליו [...] ושני הכוחות האלה — דמיוני ומתעורר — הם הסיבות הגדולות להשתמש האדם במפורסמות.441

			'סמאל' מייצג את כוח התאווה, המתעורר והמשתוקק, בגילוי הנחות שלו.442 הוא שולט בכוח המדמה, בחושים ובדמיון המייצגים את הנחש. הוא מסיט את האישה מהדרך הנכונה ויוצר שני כוחות מנוגדים של טוב ורע המנסים להילחם זה בזה וגורמים לאדם להשתמש ב'מפורסמות' ולא ב'מושכלות'. לטענת אברבנאל, הדיאלוג בן הנחש לאישה לא התקיים באופן ממשי, אלא שהדו־שיח הוא משל להתדיינות של חוה בין הדמיון והתאווה. אלו כוחות הנמצאים בנפשה של האישה, והם מהווים דמות אחת. לכן, לטענתו, משל זה מתאר את המאבק הניטש בין הצורך להתחבר לדמיון ולתאווה ובין הצורך להשכיל.

			שפינוזה, פילוסוף מהעת החדשה, עסק רבות בדואליות בין השכל לדמיון.443 לטענתו האדם ראוי לשאוף על ידי השכל ולא על ידי הדמיון. כלומר, אם האדם פועל על פי הדמיון הדבר מקשה עליו לפעול באופן ראוי. לכן על האדם לדעת את מקומו בעולם ולפעול בסופו של דבר בהתאם למה שמתאים לו. כאשר לאדם יש אשליה או דמיון שווא של המציאות, הוא תופס את המציאות באופן שגוי ואז הוא אינו פועל בהתאם למה שהוא, ובכך הוא גורם לעצמו קשיים ועצבות.444 שפינוזה טוען כי הדמיון הוא סכנה שכלית. לטענתו, ככל שהאדם ידע יותר את המציאות והסדר שהוא פועל בהם, כך הוא יוכל להגדיר טוב יותר את הדבר שהוא ראוי לשאוף אליו. אחת הטעויות של האדם היא שהוא איננו תופס את עצמו נכון במציאות הסובבת אותו.445

			עולם פנימי מול עולם חיצוני בממצאים

			אצל ילדים מגן ממלכתי־כללי שלא למדו את סיפורי המקרא, כחמישה ילדים לא עשו הפרדה בין העולם הפנימי לעולם החיצוני, ותיארו את החוויה שלהם עם האל כמציאות המשתלבת עם מציאות חייהם. כך לדוגמה ניר בן הארבע, בן אמצעי בין שלושה אחים. כשהגעתי לביתו של ניר, הייתה לו התפרצות זעם קשה מול אימו והוא התחיל לצעוק עליה ולבכות. היה לו מאוד קשה להירגע, ואימו סיפרה לי שניר נוטה להתפרצויות זעם ולכעסים וכשהוא חווה קשיים ותסכולים הוא בוכה ללא הפסקה. ההורים טוענים שלפעמים הוא בוכה במשך שעות ולאחר מכן הוא נרגע. כששאלתי את ניר אם הוא שמע פעם את המילה אלוהים, הוא ענה: אלוהים זה שמרגיע אותנו. אני: איך אתה יודע את זה? ניר: אני יודע את זה לבד. אני: מתי הוא מרגיע אותנו? ניר: כשאנחנו כועסים או פוחדים. אני: איך הוא מרגיע אותנו? ניר: אנחנו לוקחים נשימה מהאף ואז הוא מרגיע אותנו [...] הוא יכול לעזור לילדים כשהם כועסים. 

			לאחר השיחה ניר מבקש לצייר חלום שחלם על אלוהים ומספר על החלום: אני עושה כוכבים [...] שמיים באפור ושמיים גם בזהב [...] ציירתי את החיים האדירים שעוזרים לילדים. ניר מקשר בין היכולת שלו להירגע במציאות לכוחו של האל בעולם הדמיון שמרגיע אותו, אך ניתן לראות כי ניר מקשר את דמותו של האל לאמירתה של אימו "אלוהים אדירים" בכל פעם כשהוא כועס. ניר משייך אמירה זו לבקשה של האם שיירגע, ולכן ניר מייצג את האל ככוח הנמצא בתוכו ומצליח לעזור לו להירגע באמצעות נשימות. בכך יוצר ניר שילוב בין המציאות והקושי שלו להירגע לבין ה"אלוהים אדירים", שנמצא בדבריה של אימו. נראה כי ניר מתאר יפה את המשאבים הפנימיים שלו, שנרגע בעזרת העצמי / האל. זו הדרך של ניר לבטא את מערכת היחסים בינו לבין האל, מערכת יחסים המתקיימת בתוך נפשו: מה קורה כשהוא כועס ומה קורה כשהוא לא כועס, ואיך הוא מצליח לעבור מכעס לרגיעה דרך נשימה. ניר מעניק אם כן לאל דימוי של רוח בלתי נראית, המתקיימת בתוך נפשו ועוזרת לו להתמודד עם קשיים ותסכולים. 

			עמית בן הארבע קישר את האל עם עולם הפנטזיה של סיפור הארי פוטר. אימו של עמית מקריאה לו כל ערב את הסיפור של הארי פוטר, לכן כשעמית נשאל למה הוא צייר שיניים לדמות האל, הוא ענה: שהוא (אלוהים) יוכל לדבר [...] כל מיני דברים [...] סיפורים. אני: איזה סיפורים? עמית: אני אביא לך אותו. עמית קם ומביא את הספר של הארי פוטר. עמית: זה סיפור על מכשפים וגם כי יש שם דברים שהם בלתי נראים ואפשר לראות אותם בקסם [...] גם אלוהים הוא בלתי נראה ויכול לעשות קסמים [...] כל מיני צורות. עמית קישר בין הספר הבדיוני המלא במסתורין ובקסמים לבין כוחו של האל, ובהתאם לכך צייר את האל כדמות בעלת ראש בלבד, כאשר השיניים והפה הם החלק הדומיננטי של האל שדרכו הוא פועל. כך עמית יוצר קשר בין האל הדמיוני המלא במסתורין לסיפור של הארי פוטר. תיאור זה מחבר את עמית לאל המופשט, היוצר בכוח המילה. ולכן הדגש הוא על הפה, חושף השיניים, המבטא את החשיפה של האל באמצעות הפה.

			דותן בן החמש דימה את דמות האל כמשחק מחשב בלתי נראה. כששאלתי אותו כל מיני שאלות על בריאת העולם הוא ענה לי: תני לי לראות, יש לי כאן מחשב בלתי נראה. אני: איפה הוא? דותן: כאן (דותן מסובב את הגב אליי ועושה תנועות עם הידיים כאילו הוא מקליד על המחשב). אני: איך קוראים לו למחשב? דותן: טיראקס פולקס (בודק שוב במחשב)... דותן: אלוהים עבר לארץ אחרת, רגע אני אבדוק במחשב שלי (מסתובב, בכאילו כותב על מחשב) ארץ סעודה. אני: ארץ סעודה? דותן: כן הוא עבר לארץ סעודה [...] דותן: יש שם גם את הנינג'גו, הוא נמצא בעולם הלגו והכוחות שלו זה אש וכוחות המים. דותן יצר מרחב שבו הוא משלב סמלים מעולם המציאות המוכר לו ומעולם הדמיון גם יחד והמחשב מתפקד כאלוהים בלתי נראה שיודע את כל התשובות.

			שישה ילדים מגן ממלכתי־כללי שלמדו את סיפורי המקרא לא עשו הפרדה בין העולם הפנימי לעולם החיצוני. כך לדוגמה כשינאי בן השש נשאל: מתי אתה רואה את אלוהים? ינאי: ביום שישי כשאני הולך לישון. אני: איפה אתה פוגש את אלוהים, בחלום? ינאי: לא, במציאות אני פוגש אותו, זה באמת. ינאי ראה את המפגש עם האל כחלק בלתי נפרד מהמציאות שלו. בדומה לכך תיאר תני בן הארבע וחצי את המפגש שלו עם המפלצות בלילה: בלילה מגיעה מפלצת נוראית. אני: אתה רוצה לצייר את המפלצת שמגיעה בחלום? תני: לא, זה לא חלום, זה אמיתי! זה באמת אמיתי, אמיתי, זה לא חלום, אני אתפוס בצינור באמת באמת ואני אנצח את המפלצת! תני מתאר את המפלצות כחלק מהמציאות שהוא חווה ביום־יום. ניתן לראות כי תני רואה במפגש עם האל משחק, אך המשחק הזה יוצא מכלל שליטה, כי הוא כבר לא 'בכאילו', אלא הוא רואה במפגש זה מפגש אמיתי, העמדת פנים הנהפכת לממשית במונחים של תוצאות, ואז המשחק זהה למציאות. בתיאור של תני ישנו חיבור מלא בין פעולותיו שלו לפעולות של האל. היבט זה מבטא במידה מסוימת נרקיסיסטיות. תני יוצר מרחב של מציאות ודמיון, שבו הוא והאל יוצרים יחד את העולם. במרחב זה תני מרגיש כול־יכול, עם תחושת שליטה והמון ביטחון ועוצמה.

			רונן בן החמש עבר תאונת דרכים לפני כחודשיים והוא נפצע קל. ניתן לראות כיצד רונן מחבר את החוויה של התאונה לדמותו של האל: אלוהים הוא לא מרגיש עדיין טוב, הוא חולה [...] אני גם הרגשתי לא טוב [...] לקחו אותי לבית חולים [...] שמו לי משחה ועשו לי דם שזה לא כואב לי ונתנו לי מדליה ומדבקה של חולה. אני: אתה ממש אמיץ. רונן: זהו, בואי נלך לאימא. רונן יצר קשר בין דמותו הדמיונית של האל כחולה לבין התאונה שעבר. אך כשהוא יצר את החיבור בין דמותו הדמיונית של האל למציאות, הוא לא רצה להמשיך את השיחה כי הרגיש שהחוויה של התאונה חוזרת אליו, לכן הוא נלחץ, ורגשות של פחד הציפו אותו, והוא ביקש ללכת לאימא שלו.

			אצל ילדים מגן ממלכתי־דתי, חמישה ילדים ראו באל דמות העוזרת להם במציאות חייהם, כפי שאפשר לראות בדוגמה של טל בת החמש: הוא עזר לי למצוא את הנצנצים שהלכו לי לאיבוד. אני: איך את יודעת שהוא עזר לך? טל: כי אני כל הזמן חיפשתי את זה ולא מצאתי וגם חיפשתי את זה עם מאיה חברה שלי ובשבת הוא עזר לי למצוא את זה. טל קישרה את מציאת הנצנצים שלה ליום שבת קודש ולאלוהים, ובכך יצרה קשר בין הקדושה לבין הכוח האלוהי שעוזר לה להתמודד עם קשיים. 

			שובל בן הארבע מספר על חלום שקשור לאלוהים, והוא בטוח שהחלום הוא אמיתי: פעם חלמתי שאני גבוה, גבוה [...] אני רואה משהו ואז אני בבוקר אני הולך לישון, חלמתי שאני בכדור הארץ, שהייתי עם השם, ואז קפצתי ולא פחדתי, קפצתי מהכדור הארץ למטה ולא פחדתי. אני: זה היה בחלום? שובל: לא זה היה באמת, לא בחלום! ואז אימא הרימה אותי והיא הקפיצה אותי למעלה והגעתי עד לשם ואז הגעתי לכדור הארץ ואז קפצתי כשהייתי תינוק עד לשם. 

			שובל מראה לי תמונה שלו כתינוק המחופש לסופרמן והוא עף בשמיים, ואז הוא אומר: אני לא מפחד מחלומות רעים, אפילו כשתופסים אותי בחלום אני לא מפחד [...] אני לימדתי את עצמי להיות אמיץ ואני משתחרר לבד בחלום הרע. שובל מבטא את הכוח האלוהי שלו כשהוא מצליח לעשות פעולות מסוכנות ללא חשש וללא פחד, וכל זה בזכות הכוחות שיש לו בדומה לאל, והוא משלב את הכוחות הדמיוניים של האל עם התמונה שלו כסופרמן. הביטחון העצמי שמציג שובל בא לידי ביטוי גם בציור. הציור מבטא ביטחון עצמי, שהוא סומך על עצמו. הוא השתמש בכל מרחב הדף. הפרחים שהוא מצייר ענקיים; הוא לא משאיר מקום למרחב ריק נוסף שהיה יכול להופיע בציור, מחשש לסכנות הצפויות בחלל כזה. האדמה מחוברת עם השמיים; האדמה החומה מתחברת לדשא; והקו הכתום בא להשלים את הקשר בין השמיים לאדמה, בכך הוא סוגר את הפער הזה כהגנה או כתחושת עליונות. הוא בנה לעצמו חומה כהגנה, כי הוא סומך על עצמו שלא ייפגע. לכן הוא אומר: אני לא צריך שאלוהים יעזור לי. יש פער בין המודע — שבו הוא מציג את עצמו כגיבור ולא פוחד מדבר, לבין הלא־מודע שבו הוא מפוחד מאוד וזקוק להגנה. אלוהים נתפס כמשהו מסוכן ולכן הוא מרגיש צורך להגן על עצמו, שלא ייכנסו לגופו דברים שיכולים לצאת מכלל שליטה, כפי שהוא מערבב בין מציאות לדמיון בין החלום לערות, ובכך הוא עלול במידה מסוימת לאבד את השליטה.

			אצל ילדים מגן ממלכתי־חרדי, שימי בן השש תיאר מציאות שמתערבבת עם דמיון. כששימי נשאל: אתה לפעמים מדבר עם השם? שימי: כן אני מדבר [...] (אני אמרתי לו) שיעזור לי [...] כשנשברה צלחת זכוכית [...] פשוט הוא (אלוהים) ישים את כל הדברים במקום. שימי מתייחס לאל כאל כוח שעוזר לו בזמן קושי שהוא התמודד איתו במציאות של שבירת צלחת.

			כשדבורה בת השש וחצי מגן חב"ד ציירה משאלה שהיא מבקשת מהאל, היא הקפידה כל הזמן לומר שזה 'סתם' ו'בכאילו', שמא היא תעניק לאל נוכחות חומרית בציור, והקפידה לא לערבב מציאות עם דמיון בהקשר לאל: דבורה: אני אצייר כאילו מדליקה נרות [...] אני כאילו מדליקה נרות לפני שבת ואני מדברת עם השם ואני מתפללת לשם שאני רוצה שיהיה לי תינוק ותבוא הגאולה. אני מתפללת מהסידור. 

			תוהו ובוהו

			התוהו ובוהו במיתוס קשור לשלב הראשון של הבריאה. מיתוס הבריאה מאז ומתמיד עסק בהתפתחות האדם ממצב של תלות למצב של בשלות ובגרות, ועד המוות.446 נוימן מכנה אותו 'השלב האורובורי' (Uroboros).447 זהו מצב כאוטי בטרם בריאה שבו הכול כלול בכול, המודע והלא־מודע מעורבבים יחד. בשלב ראשוני זה הילד חי בתוך עולם של מציאות אחדותית שעדיין אינה מפוצלת לאפיונים מנוגדים של התודעה. קיימת שלמות ביו־פסיכית והעולם נחווה עבור הילד כזהות אחת.448 ניתן לתאר את השלב הזה כמאופיין בחשכה שבה לא קיימת מודעות, בזמן של חוסר גבולות שבו אין הבחנה, ובמוות שהוא הניגוד של החיים.449 רק לאחר שהילד נפרד מהאם ומשיג אוטונומיה, רק אז הילד האנושי נולד באמת ויוצר מובחנות ועצמאות.450 נוימן מתאר את האורובורוס האימהי כחומר ראשוני, הטורף ומוליד את עצמו באופן הדדי.451 בשלב זה טוען נוימן:

			האם הגדולה מתפקדת כאם איומה, הטורפת ובולעת את כל מה שנולד ו"שואבת" אותו ללא רחמים בחזרה אליה. חיק המוות שלה הוא הלוע הטורף של האפלה בתור קבר, בתור גהינום בעולם התחתון. היא איננה רק תהום ותוהו גדול, היא חור המוות הטורף, בתפקידה כממיתה ומולידה.452 

			כלומר, ארכיטיפ האם הגדולה רוצה לשמר את המצב האחדותי הזה בעזרת כוחות התוהו השואפים לשמר את המצב הלא מובחן ומהווים איום על קיומו של האדם. בתהליך הזה האורובורוס האימהי מצל על התהליך ורוצה לשמר את אחדות האם הגדולה שהיא גם יוצרת וגם ממיתה.453 ואולם, המצב הזה של חזרה אל האורובורוס כבר לא נתפס כאושר אלא כמוות,454 כיוון שהוא מסוכן לאגו שמובחנותו מתפתחת.455 

			סיפור הבריאה בספר בראשית מביא לידי ביטוי את האמונה הדתית, שכל החוויה בקיום האנושי מתחילה בתנועה שמקורה בספירות העליונות, ומציג את הקשר בין אותן ספירות עליונות לבין בריאת העולם ולחיי האדם.456 היהדות לאורך השנים דנה רבות בתוהו ובוהו כחומר הראשוני שממנו נוצר העולם. הפולמוס דן בעיקר בשאלה האם העולם נברא יש מיש או יש מאין. 

			הרמב"ם דן רבות בשאלת קדמות העולם (יש מיש), או חידוש העולם (יש מאין). שאלה זו היא אחת השאלות העדינות והקונטרוברסליות ביותר במשנתו.457 יש שטענו כי הרמב"ם החזיק בדעה של קדמות העולם נוסח האריסטוטליים,458 או בדעת חידוש העולם יש מאין.459 כפי שטען הרמב"ם בספרו מורה נבוכים חלק שני,460 שבריאה יש מאין היא תנאי הכרחי לקיומם של ניסים ומופתים. בריאה זו מעלה את כוחו של האל הבלתי נראה שיש לו יכולת לעשות ניסים ומופתים. עם זאת הועלתה בספרות המחקרית גם האפשרות שהרמב"ם החזיק ב'דעת אפלטון', דהיינו, שהעולם נברא יש מיש,461 כפי שטענו חלק ממפרשיו כדוגמת ר' אברהם די בוטון: 

			שלשון רבינו מורה שכוונתו שהאומר שאין הקב"ה ראשון אלא שקדם לו סבה שבשביל אותה סבה נהיה הוא הרי זה אפיקורוס לכך קאמר דאפילו לא קאמר כך אלא פחות מזה שאע"פ שלא נהיה האל מחמת סבה כלל אלא בריאת העולם לא ברא אלא יש מיש הרי זה אפיקורוס. וזה ודאי נראה כוונת רבינו ז"ל שכן כתב וצור לכל.462

			לטענת ר' אברהם די בוטון, כוונתו של הרמב"ם היא, שמי שחושב שלאל בבריאת העולם לא קדמה סיבה וחושב שבריאת העולם היא יש מאין, הוא אפיקורוס. כוונת הרמב"ם היא שהעולם נברא יש מיש. לעומת זאת הרלב"ג, פילוסוף מימי הביניים, בספרו מלחמות השם, עוסק בהישארות הנפש, בבריאה, בנבואה ובתורת ההשגחה. בשיטתו הפילוסופית הולך רלב"ג אחרי הרמב"ם ואריסטו, אך גם חולק עליהם בחריפות. לטענתו העולם נוצר יש מיש ולא כפי שטען הרמב"ם שהעולם נברא יש מאין,463 ובהקדמה לספרו מלחמות השם, הרלב"ג מתנגד לדעת הרמב"ם שלפיה אין מקום לחקירה בנושא קדמות העולם.464 הרלב"ג טוען כי ה' ברא את האדם בצורה האנושית המיוחסת לו והוא 'השכל ההיולאני'. 

			וכן עשה רצה לומר שכבר ברא השם יתעלה בזה האופן את האדם בצורה האנושית המיוחסת לו, והוא השכל ההיולאני, ולזה ברא אותו בצלם העליונים, כמו שקדם.465 

			הרלב"ג סבר שחומר גולמי (היולי) היה קיים תמיד והוא מה שקרוי 'תוהו ובוהו' — החומר שממנו נוצר העולם. הרלב"ג מציג את בריאת האדם כ'יש מיש'. תפקידו של האל הוא להכניס צורה לתוך חומר, לתוך האדם, וזאת היצירה. הרלב"ג הקים עליו מתנגדים כאשר סבר שהבריאה הייתה חידוש גמור, בריאה יש מאין.466 

			אברבנאל בספרו ויכוח על אהבה מתייחס לחומר הראשוני שממנו נוצר העולם: 

			בריאת כל הנמצאים מהבורא יתעלה ואמרו שהנצחיות היה מחובר עמו לפי שהוא לבדו הנצחי באמת אחרי שהוא היה ויהיה לעולם התחלת וסיבת כל הדברים [...] החומר המשותף המעורבב מכל הדברים שהקדמונים הניחוהו נצחי עם האל וממנו הוא יתעלה כשרצה הוליד את כל הנבראים כי הוא אב אמיתי לכול והיא האם המשותפת [...] אשתו וחברתו ושאר כל האנשים נולדו משניהם, הוויית העולם מהאל ומהחומר הראשון.467

			אברבנאל מציג את תפיסת הפילוסופים את החומר ראשון שהקדמונים קראוהו כאוס, שמשמעו ביוונית ערבוביה, כי מבחינה כוחנית והתהוותית קיימים בו כל הדברים כשהם בערבוביה, וממנו נעשה הכול וכל אחד לחוד. חומר זה מתאווה לכל הצורות של הדברים הנבראים וכולל בתוכו זכר ונקבה. תיאור זה הוא מטפורה לדחף של הנפש לצאת מן הכוח (החומר הראשוני) אל הפועל, כדחף יצירתי של האל הבורא או האדם הבורא ביצירתו או האדם הבורא את נפשו בשלל צורותיה. הדחף הבורא טמון בכאוס עצמו. כלומר, התוהו ובוהו מייצג את תהליך ההתפתחות של ההכרה. זהו החומר הראשוני לבריאה האלוהית האלכימית, כפוטנציאל שמשתוקק למה שייברא מתוכו. על מנת שהאל יימצא בתודעה ובהכרה המלאה יש צורך ב'חומר הראשוני' לבריאה.

			ישנם הוגים שעסקו בדחף של נפש הילד לצאת מהכאוס ליצירה ובריאה ולהכרה של האל כתהליך שמכשיר את הילד לבוא בזיקה עם האחר המוחלט השלם הסופי. זוהי נקודת ההתחלה וזהו השלב הראשון בתהליך של הכרת האל, כפי שמביא רבנו בחיי בעל חובות הלבבות. הוא מציג את תהליך התפתחות הילד אשר בסופו מפנה האדם את ביטחונו אל בוראו:

			הילד בתחילת ענינו בוטח על שדי אימו [...] וכאשר תחזק הכרתו, משיב בטחונו על אימו [...] וכשתחזק הכרתו עוד, ורואה כי הנהגת אימו אל אביו, משיב בטחונו אליו למעלת הגנתו עליו. וכאשר יחזק גופו ותיתכן לו תחבולת במחיתו, במלאכה או סחורה והחמה להם, משיב בטחונו אל כוחו ותחבולתו, מפני סכלותו בכל אשר קדם בטובת הנהגת האלהים.468

			מדבריו אנו לומדים את התהליך המכשיר את הילד לאמונה בבורא על בסיס תהליך של העברה, שבו הילד מפנה בהדרגה את החיפוש מהתוהו ובוהו שהיה קיים, לכיוון ביטחון ומשענת בדמויות אנוש, וכשנשבר האמון בדמויות אלו, הוא פונה אל האלוהים. הילד מתנסה בקשרים של תלות ביחסיו עם הוריו, וכשאלו מתגלים כמוגבלים וכבלתי מספקים, נולד בו צורך להעתיק קשרים אלו אל ישויות אחרות. זהו תהליך של מתן אמון והתערערותו. כלומר בתהליך של בנייה והרס מתפתחת אצל הילד האמונה באל, ודרך ההרס והתוהו מופיעה בנייה חדשה.469

			המהלך הזה הוא פרדוקסלי בנפש — היוצר הוא גם הורס. תהליך דומה אפשר לראות גם ביהדות בממד האונטולוגי של הרס וחורבן בתהליכים אלוהיים, כפי שמופיע במדרש רבא: 

			שהקב"ה היה בורא עולמות ומחריבן בורא עולמות ומחריבן עד שברא את אלו אמר דין הניין לי יתהון לא הניין לי.470 

			אלוהים מחריב עולמות ובורא מחדש, אך לבסוף אלוהים ברא את העולם הטוב ביותר מכל העולמות,471 כשכל מהותו של האל היא להיטיב עם האדם. תהליך זה של הטבה של האל, טוענת נצר, מתחיל מתוך הכאוס של מסה בלתי מובחנת, או ההפך — מתוך נקודה אחת מובחנת. לפעמים הנקודה המובחנת בוקעת מתוך הכאוס ו"היא סמל למרכז היצירתי המסתורי והאלוהי שבטבע וביקום".472 אפשר לקשר נקודה זו לספירה הראשונה בקבלה המתגלה ככתר,473 שמבעדה מתחילה האלוהות להתממש בעולם ולהתגלם בטבע ובאנושי. 

			תוהו ובוהו בממצאים

			מצאתי כי אצל ילדים מגן ממלכתי־כללי שלא למדו את סיפורי המקרא, שמונה ילדים התייחסו לדימוי התוהו ובוהו בהיבטים שונים. כך לדוגמה לאה בת הארבע וחצי מציירת את האל ומתארת אותו כ"קשקוש", ולאחר שהיא יוצרת את האל היא רוצה לקרוע ולהשמיד אותו: לאה: בא לי לעשות אותו קשקוש, לאה מציירת קשקוש ואז לוקחת את הדף וקורעת אותו, ואומרת: אין אלוהים כי הוא עשה "בלאגן". גם יערית בת הארבע וחצי מבטאת את דמות האל בשילוב וערבוב של צבעים שונים כתוהו ובוהו, ואחר כך היא מעלימה את התוהו ובוהו: אני צריכה שלושה צבעים (לוקחת טושים בצבעי אדום, שחור וכחול), אני לוקחת אותם ביחד ומציירת איתם ביחד. אני עושה קסם [...] אברה קאדברה ביסלי ובמבה שזה ייעלם (היא מעלימה את הטוש). בדוגמאות אלו אפשר לראות כיצד לאה ויערית יוצרות את האל מתוך תוהו ובוהו, ומשמידות או מעלימות אותו. וכך הן נותנות ביטוי למופשטותו של האל.  

			הדואליות הזו של התוהו ובוהו שמֵמית ומחייה באה לידי ביטוי אצל איתי בן השש, בהתייחסות שלו אל האל פעם כחי ופעם כמת. איתי: אלוהים הוא כלום [...] אין דבר כזה אלוהים [...] אלוהים זה סתם איש שהיה פעם חי עד שהוא מת, את יודעת שכל אדם יכול למות [...] אבל כשהייתי בן ארבע וחצי (לוחש) אז ידעתי לעשות עמידת ידיים כי אלוהים עזר לי [...] איתי: את יודעת שהיית רוצה לגלות איך יהלום נוצר ואיפה אפשר למצוא אותו. אני: מי יצר את היהלום? איתי: אלוהים. אפשר לראות איך איתי מחייה את האמונה שלו באלוהים במצבים שבהם הוא נזקק לו. כגון לעשות עמידת ידיים או למצוא יהלום, יהלום הוא סמל העצמי, הנשגב הנעלה והנצחי. ואולי מדבר איתי על משהו שהיה לו ואבד. ובהתאם לכך הוא גם ממית את האמונה.

			אצל ילדים מגן ממלכתי־כללי שלמדו את סיפורי המקרא, מצאתי כשישה ילדים שהתייחסו לתוהו ובוהו בהיבטים שונים: יש שהתייחסו לתוהו ובוהו באופן ישיר לסיפור בריאת העולם ויש שהתייחסו לכך בהקשר של מוות. כך לדוגמה כששרה בת הארבע נשאלה: איך נוצר כדור הארץ? שרה: היה תוהו ובוהו [...] אלוהים ברא. אני: מי ברא את השמש והירח? (שרה חושבת [...]) שרה: אלוהים. אפשר להניח כי תשובתה של שרה מבוססת על מידע שקיבלה על סיפור הבריאה ועל מושג התוהו ובוהו.

			לעומתה אמיר בן השש הוא דוגמה לילדים שהתייחסו לתוהו ובוהו בהקשר של מוות. כך לדוגמה אמיר צייר חלום שחלם על גורילה ושוטר, וכשהוא נשאל: מי ברא את הגורילה והשוטר? הוא ענה: החילזון, הוא אמר הלוואי ותהיה לי גורילה רעה [...] ואז הוא אמר הלוואי ויהיה לי שוטר רע שיהרוג את הגורילה [...] רגע, אני אעשה את החילזון המרושע שיצר את השוטר והגורילה. אמיר מצייר ספירלה כדמות חילזון ואז מקשר את החלום למוות ולבריאה מחודשת. אמיר: בחלום השוטר ירה בי ולא מתתי [...] (הפסקה, חושב [...]) אולי אלוהים הוא בעצם האדם, הוא כאילו בן אדם [...] שהאדם מת ואז הוא הפך את האדם לאלוהים ואז הכול התחיל [...] אולי אלוהים הוא בעצם מת, כי אפילו לא שומעים מילה ממנו וכשהוא מת הכול התחיל. אפשר לראות אצל אמיר את הדואליות בין המוות לחיים, כיצד האל פעם מת ופעם חי. כמו כן אמיר מדמה את האל לחילזון, בצורה מחזורית וספירלית. מעגליות ספירלית זו דומה לייצוג של תוהו ובוהו, ללא התחלה וללא סוף, החילזון נמצא גם בחלום וגם בייצוג של האל, וכפי שניתן לראות בציורו, הוא מצייר את החלום שלו שיש בו שוטר שיורה ורוצה להרוג וגורילה שחורה ורעה, והחילזון נמצא למטה ומתרחק מהמציאות. מעבר לדף, אמיר מצייר חילזון גדול יותר. 

			גם רונן בן הארבע, בדומה לאמיר, התייחס לבריאה של האל באופן ספירלי: זה האבן שמפרקת את כדור הארץ וכל העיגול הזה שמסתובב זה כדור הארץ, והעיגול הזה מסתובב [...] הוא (אלוהים) ראה שיש אבן והוא גם ראה את האבן והוא רצה לפוצץ אותה על כדור הארץ והאבן נשברה והסתובבה וככה נברא העולם. בריאת העולם על פי רונן נוצרת באמצעות פיצוץ המסמל אצלו מוות ומתוך המוות מתחילה בריאה מעגלית. יש כאן מוות ולידה מחדש — כמוטיב מוכר במיתוסים ובהתפתחות הנפש. 

			מצאתי כשישה ילדים מגן ממלכתי־דתי שהתייחסו לתוהו ובוהו בהקשר של בריאה מחודשת או מוות — המוטיב של כאוס ובריאה חדשה. טל בת החמש לדוגמה, התייחסה לחלום שחלמה על תוהו ובוהו כמאפשר בריאה חדשה וטובה: אני זוכרת את החלום, שהיה תוהו ובוהו והכול היה בן אדם והוא הפך אותנו לעיר מקודשת ויפה כמו זאתי, ואני יודעת למה הרשעים רוצים את העיר היפה שלנו, כי העיר שלנו יפה והקדוש ברוך הוא שומר עלינו שאף אחד לא ייקח לנו את העיר היפה שלנו [...] אני אצייר (את אלוהים), אעשה לו לב לאלוהים שהוא יאהב ועכשיו אני אעשה בית. פה הוא עושה את הגשם ופה היד שלו [...] וזה התוהו ובוהו שהיה. נכון שגם התוהו ובוהו הזה הוא יפה? טל מציירת מעין תנועה סיבובית לדמות האל האדומה, ויוצרת מתוך התוהו ובוהו בריאה של עיר מוקדשת ויפה, אך יש רצון של הרעים להרוס את הבריאה שנוצרה, את העיר המקודשת, אבל האל שומר על כולם. התוהו ובוהו של טל מתבטא באופן חיובי, ודמות האל שלה מתחברת לשאיפות ולדמיונות שלה. היא משתמשת בדמות כדי לבטא את הרצון ואת השאיפה שלה שהאל יעשה סדר בתוהו ובוהו, יתמודד עם הרשעים ויהיה לו לב מלא באהבה. ניתן לראות כיצד התפיסה של התוהו ובוהו באה לידי ביטוי בציורה של טל. היא מציירת את דמות האל בתנועה סיבובית ספירלית, המתחברת אל הבית (המסמל את ה'אני' של טל). דמות האל פוגשת את הרגשות שלה, רגשות מבולבלים וחסרי ביטחון. האל נמצא מעל הבית וניתן לראות את החיבור בין האל לבין הבית המייצג את ה'אני', כיוון שישנה שאיפה ליציבות, למצב שבו הבית יהיה טוב ויציב. התצורה של האל היא כמו לב, והיא גם כתבה את שמה באותו הצבע שבו נצבעה דמות האל. היבט זה מחזק את החיבור בינה לבין האל.

			טל ממשיכה את התוהו ובוהו בציור נוסף, אך בתוך התוהו ובוהו ניתן לראות שהיא עושה הפרדה בין הירח שנמצא מצד ימין לבין השמש שנמצאת בצד שמאל, בין השמיים לבין האדמה. מה שמפריד ביניהם זה דגל ישראל ומגן דוד. ניתן לראות את החשיבות שמעניקה טל לסמלים שנשאבים מהידע שהיא מכירה מהגן. הסמלים הללו נותנים לה ביטחון בתוך התוהו ובוהו שנוצר, והם עוזרים לה ליצור את ההפרדה והסדר שמתקיימים בתוך התוהו ובוהו. 

			בריאה נוספת מתוך תוהו ובוהו ביטא דותן בן הארבע בציורו. דותן צייר חלום שחלם ואז יצר עיגולים בכל מיני צבעים. הוא השתדל להשתמש בכל הצבעים שבקופסה. כשהוא נשאל מה הוא מצייר, הוא ענה: זה השם שנמצא ליד העננים. הוא מסתובב [...] יש הרבה שם, כל עיגול זה שם [...] פה יש שם רע (הוא מצביע על עיגול אחד) ופה יש שם טוב. אני: מה השם הרע רוצה לעשות? דותן: הוא רוצה להרוס את בית המקדש. אני: ומה עושה השם הטוב? דותן: הוא בנה את בית המקדש. דותן בציורו מבטא את הדואליות המתקיימת בין השם הטוב שבורא עולמות לשם הרע שמחריב עולמות. היבט זה מתבטא בציור שלו. הוא מצייר עיגולים רבים בצבעים שונים, אך במרכז הדף הוא מצייר עיגול שחור אחד ועיגול כחול אחד. הם מייצגים את האור והחושך, השמיים והארץ, הטוב והרע, שמשתלבים בכל מקום בין כל העיגולים. 

			מצאתי כי רק שני ילדים מגן ממלכתי־חרדי התייחסו לתוהו ובוהו. אצל ליאת בת הארבע מגן חרדי היה שילוב מעניין בקשר בין סדר ומוות. ליאת טענה שאם לא יהיה סדר, אנשים יכולים למות, היא נשאלה: האם השם צריך את בני האדם? ליאת: כן [...] שיעבדו את השם [...] לסדר את הבית [...] שיאכלו [...] כי הם ימותו אם הם לא יאכלו ויהיה בלאגן [...] כי זה לא טוב שיש בלאגן. חשוב לציין כי הבית של ליאת היה מאוד מבולגן ונראה כי ההקשר שעשתה בין הבלאגן לאל משקף את השאיפה הפנימית שלה. 

			מקור הרוע

			שאלת מקור הרוע בעולם קשורה לאמונתו של האדם, שנוצרת בתהליכי הפנמה והזדהות. היא קשורה לעולם פנימי סבוך ומורכב והיא מושפעת מחוויות פנימיות וחיצוניות שמשתנות ומתפתחות. שאלה זו היא קריטית בתחומים רבים כמו פילוסופיה, דת, תורת המוסר, חינוך ועוד.474 ניומן טוען כי תפיסת הרוע תלויה בהתפתחות התודעה של האדם.475 תפיסה זו רואה בנפש האדם כוליות שיש בה טוב ורע, שהם חלק מהחוויה האנושית השלמה, ובמהלך ההתפתחות מתקיים מאבק מתמיד בין הטוב ובין הרע, שיוצר מצב של אי ביטחון.476 

			נוימן טוען שיש שני סוגים של טוב ורע המתקיימים באופן שונה בשלבי ההתפתחות של הילד. השלב הראשון הוא 'מוסר קמאי' של שלב האחדות הראשונית: זהו מוסר קולקטיבי, המתקיים באדם הנמצא בשלב התפתחות התודעה האנושית, בו אין עדיין הבחנה בין המודע ובין הלא־מודע, ובין היחיד לקולקטיב. זו אחדות מיסטית (אורובורוס). האחריות והמוסר מאוחדים עם האם ואין אחריות מוסרית אינדיבידואלית ומודעות. זוהי מערכת הערכים המטריארכלית, שהאדם מקבל אותה כפי שהיא, והיא מעניקה לילד תחושה פנימית של טוב ורע בהתאם למה שהוא מרגיש ביחס לקבוצה — מה נעים לי ומה לא נעים לי.477 החוקים וההגבלות המיוצגים באמצעות האם אינם נובעים מעולמה המודע, אלא מהלא־מודע שלה מעולם האנימוס, מהגברי־הרוחני או מעולם האנימה הנשי־הרוחני. הילד חווה את הטוב והרע הראשונים, את האנימה או האנימוס שלו דרך היחסים הראשונים עם האם.478 יחסים ראשונים מוצלחים כוללים את מרכיבי הארוס של לאהוב ולהיות אהוב, את חוויות הילד, את הסדר הקוסמי של העולם של יום ולילה ושל עונות השנה, ואת הטקסים המרכזיים של האנושות.479 באמצעות חוויות אלו הילד לומד לווסת את התנהגותו ולהתאימה לחוקי סביבתו, ודרכם הוא מרגיש תחושת ביטחון, אהבה ונעימות.480 

			השלב השני הוא שלב המוסר השני: זהו שלב האחריות המוסרית של היחיד. נוימן טוען כי היחלצות האדם ותודעת האני שלו מן הקולקטיב הפרימיטיבי והפיכתו לאינדיבידואל, מכניסה את האנושות לשלב המוסר השני. כאן התודעה קובעת בתוכה שיטה וסדר, חוקים וכללים, והופכת לכוח יוצר תרבות.481 נוימן טוען שהתפתחות המוסר השני הקולקטיבי יוצרת את המצפון, המבטא את קול הקולקטיב ואת האני העליון. היבטים אלו הם חיוניים לחיזוק מערכת התודעה והאגו וחילוצם מתוך הלא־מודע האחדותי.482 

			השלב המוסרי השני תלוי באינדיבידואליות של האדם. הוא אינו כללי לכל בני האדם אלא מכיר בשוני שבין בני האדם.483 המוסר בשלב זה מושפע מהטוב ומהרע הקיימים בחברה. הוא שייך לארכיטיפ הצל בהתאם לתפיסה היונגיאנית.484 הצל מכיל בתוכו את כל מה שתרבות מסוימת בזמן נתון מגדירה כרע ולא רצוי. הערכים בחברה מסוימת משתלטים לפעמים על התנהגותו של האדם נגד רצונו המודע, והוא נוטה להיות מושלך על האחרים.485 

			נוימן רואה שתי רמות לצל: הרמה הראשונה היא הרמה הפרסונלית, שמגדירה את הטוב והרע בהתאם ללמידה החברתית, לקנון התרבותי ולערכים המשפחתיים. היא מבהירה לאדם שגדל בתוך חברה מסוימת מה מקובל, מה רצוי ומה לא רצוי בחברה. היא מכילה את כל האלמנטים באישיות שהאגו מגנה כערכים שליליים בגלל בושה, לחץ חברתי, גישות משפחתיות ועוד.486 הרמה השנייה היא הרמה הארכיטיפית, שמתייחסת ללא־מודע הקולקטיבי. מדובר על ערכים שהאנושות מגדירה כרעים ולא רצויים במשך זמן רב לאורך ההיסטוריה.487 מוסר זה מתפתח כתוצאה מהתודעה הקולקטיבית של הקנון התרבותי, כלומר דרישות הקולקטיב וערכיו משפיעות על המוסר.488 על פי יונג, הצל הקולקטיבי, שקיים ברמה הארכיטיפית, הוא חלק מהעולם. זהו הצד האפל והדחוי של הטבע האנושי, של האנושות ושל הרוח.489 יש בו אותן תכונות שהאישיות המודעת לא רוצה להכיר בעצמה, אבל למעשה מושכת אותן אליה כל הזמן.490 מערכת זו מסכלת את האינדיבידואציה ומי שאחראי על מעשי האדם היא הקבוצה: "הקבוצה אחראית למעשיו של היחיד וכל יחיד מגלם את הקבוצה כולה".491

			רמות מוסר אלה שמציג נוימן משתלבות בתהליך ההתפתחות האינדיבידואלית והמוסרית של הילד.492 אדם המצליח לשלב בין המודע ללא־מודע ולבטא את המוסר שלו בהתאם לקשר שלו עם 'קול האל הפנימי', הלא־מודע, יצליח ליצור תהליך אינדיבידואציה תקין ומותאם לנפשו: "'בת הקול' היא ההתגלות הפנימית של קול האלוהים ביחיד [...] בניגוד למצפון שהוא קול הקולקטיב".493 מה שנחשב בעיני נוימן הוא ההיכרות של האדם עם תוכני הלא־מודע של הטוב והרע, בשילוב עם התכנים המודעים: 

			טוב הוא להכיר ברע שבעצמך, ואילו טוב יותר מדי, כלומר לבקש לחרוג מגבולות הטוב הקיים בך באמת והאפשרי [...] הרע אשר האדם עושהו מדעת, דהיינו גם מתוך ההכרה באחריות הכרוכה בכך, ואשר אינו מתחמק ונמנע ממנו, הוא טוב מבחינה מוסרית.494 

			אפשר לראות כי לנוימן חשוב שהאדם יפתח בתוכו 'מוסר חדש'495 כלומר, שייקח אחריות על הרוע שנמצא בתוכו ועל השלכותיו, ושיפעל מתוך חיבור לרצונותיו ולמעשיו ולא מתוך לחץ חברתי או ריצוי. על האדם, טוען נוימן, לפעול מתוך ה'קול הפנימי' שלו ולא מתוך כניעה מוחלטת ל'מוסר הישן' הפטריארכלי. בכניעה זו האדם לא יכול ליצור משמעויות אישיות והוא מכחיש את קולו לטובת המודע, החברה והתרבות. 

			נוימן טוען כי הדואליות בין טוב לרע שכיחה אצל ילדים, משום שלטענת נוימן "האדם הפרימיטיבי לא יכול להכיר ברע שלו עצמו, לפיכך הוא מתנסה ברע כמשהו זר לו, והזר משמש כקורבן להשלכת הצל".496 כלומר, לילד אין יכולת להכיל את הרוע בתוכו, ולכן הוא משליך את הרוע על האחר. ההבניה התרבותית, טוען נוימן, קשורה לפיצול התפתחותי בין הטוב לרע. הילד, כחלק מהתפתחותו הבריאה, מביע לעיתים תוקפנות וחוסר רצון לקבל את ההבניות התרבותיות, ורואה בבקשת ההורים והסביבה דבר רע ולכן הוא מתנגד להם. שלב זה אופייני לגיל שנתיים, ומכונה בשפה המקצועית: 'Terrible twos'.497 החברה מצליחה לגרום לילד לשנות את התנהגותו ולהתאים את עצמו לחברה באמצעים של כפייה.498 הפיצול של הטוב והרע נגרם אמנם כתוצאה מכפיית התרבות, אך הוא הכרחי למהלך ההתפתחות האנושית והחיים בתוך תרבות ולאו דווקא כמקור להיבטים שלילים.499

			קיטוב זה ממשיך להתקיים במעבר של הילד לשלב הפטריארכלי. האגו פועל באופן מנוגד לחברה ולרשויות, ומתחיל להיות בעל אופי מהפכני וכופר.500 תהליך זה יכול להתרחש כאשר ההתנסות המיסטית היצירתית, שקשורה לאמונה הפנימית והמוסרית של הילד, מנוגדת למוסר השולט במצפון התרבותי, לדת השלטת ולתוכני התודעה המרכיבים את הקנון התרבותי.501 בתהליך זה נוצר קונפליקט בין הלא־מודע האישי לבין המודע והנטייה של הילד כיצור חברתי להתחבר לקולקטיב ולפעול על פי הנורמות המקובלות,502 כפי שטען פיאז'ה:

			הרגשות המוסריים של הילד הם עדיין אינטואיטיביים, המוסר של ראשית הילדות [...] תלוי ברצון החיצוני של בני האדם שהוא רוכש להם כבוד.503 

			פיטרסון טוען בהקשר זה, שילדים מבינים דברים לפני שהם יודעים אותם. כך לדוגמה ילד לומד להתנהג באופן ראוי בהתאם למה שמצופה ממנו, עוד לפני שהוא מפתח את המוסר שלו. הילד יודע 'איך' לפעול עוד לפני שהוא יודע 'למה' הוא צריך לפעול באופן מסוים.504 כלומר, כושר ההבחנה של הילד בין עולמו הפנימי או הנפשי לבין העולם החיצון או הפיזי, אינו טבוע אצלו מלידה. הבחנה זו מופיעה אצלו כתוצאה מפעילותו במציאות הממשית. תהליך דומה רואה לח בהתפתחות המוסר אצל הילד. לטענתה: 

			הביטוי שנותן הילד לצל הפרסונלי בתוך הקולקטיב המוסרי הוא צורות שונות של הענשת אותם אלו שהקולקטיב סימן כ'לא מוסריים', כ'רעים'. הוא יוצר נטייה אגרסיבית, מודחקת ומושלכת, המתבטאת בפחד מפני רדיפות מצד אחרים, כדוגמת השלכת הצל של היהודים בארץ ישראל על הערבים.505

			כלומר, התכנים והתכונות הנגזרים מתכתיבי המוסכמות החברתיות שואבים לא רק מתוך הביולוגיה הנפשית של האדם המתפתח, אלא גם מתוך הלא־מודע הקולקטיבי, ומההיסטוריה הקולקטיבית של הקבוצה אליה שייך הפרט. בולדווין מתאר תהליך דומה, וגם משתמש במונח 'השלכה',506 שפירושה, שהילד מייחס את מעשיו ומחשבותיו למערכת חיצונית כלשהי. הילד מייחס לאובייקטים החיצוניים תכונות השייכות ל'אני' שלו או למחשבה שלו. כך, למשל, כשילד נבהל מהאש, הוא מעניק לה כוונות מרושעות.507 גם המסרים של החברה משפיעים על תפיסת הרוע אצל הילד. ככל שהגורמים הקולקטיביים שביחיד דומיננטיים יותר ויוצרים הזדהות חזקה יותר עם החברה, כך הם לא מאפשרים חופש מחשבה מוסרי, והם פועלים לרעתו של הפרט בביטוי האינדיבידואליות החופשית מבחינה מוסרית, ומקשים על ההתקדמות המוסרית והרוחנית של החברה, כפי שכותב יונג: 

			הצדדים האינדיבידואליים שביחיד נידונים לכליה, דהיינו להדחקה. הנה כי כן מידרדרים הצדדים האינדיבידואליים ויורדים אל הלא־מודע ומתגלגלים שם תדיר ליסוד הרע, הדסטרוקטיבי והאנרכי. לפי שהחברה נושאת אותו ופורקת מעליו באותה מידה את אחריותו האינדיבידואלית [...] ובאותה מידה יילחץ היסוד האינדיבידואלי אל הקיר. ככל שהגוף החברתי מצומצם יותר כך מובטחת יותר אינדיבידואליות של חבריה, כן גדולות יותר חירותם היחסית והאפשרות לאחריות מודעת. בלי חירות לא תיתכן מוסריות.508

			כלומר, השילוב והאיזון בין המודע והלא־מודע הכרחיים גם בפיתוח תפיסות רוחניות ומוסריות. 

			היי במחקרה טענה כי לחברה יש כוח רב־השפעה שיכול להביא לשינוי בתפיסות רוחניות ומוסריות, ויש קשר ישיר בין רוחניות למוסר. לטענתה, מערכת החינוך ואנשי החינוך אחראים לשינוי תהליך זה ועליהם לפתח מודעות רוחנית ומוסר.509 בניגוד להיי, הרדי טען שלא ניתן ללמד מודעות רוחנית, אלא שהיא מתקיימת באופן טבעי בנפש. היא מובנית ביולוגית במין, היא אוניברסלית ואנושית, אך היא יכולה להתפתח בתהליך הבחירה הטבעית, מכיוון שיש לה ערך הישרדותי לאדם.510 היי טוענת, בהקשר לדבריו של הרדי, שלא ניתן ללמד מודעות רוחנית, כמו שלא ניתן ללמד את כל אחד מחמשת החושים, היות וזהו מרכיב מובנה ביולוגי אנושי. הרי כל מה שהמחנך יכול לעשות הוא לעזור לילדים להיות "מודעים למודעות שלהם", להרהר בחוויה המוסרית לאור התרבות שבתוכה הם חיים ולהעלות שיח המציג פלורליזם מחשבתי. המודעות הרוחנית יוצרת רצון להתנהג בצורה מוסרית, אך הבעיה העומדת בפני החינוך הרוחני העכשווי במדינת ישראל, היא היעדר הקשר תרבותי מקובל ומשותף לכולם, שדרכו ניתן להרהר על היבטים מוסריים ולעודד לרוחניות בקרב ילדים בכל מגזרי החברה על ידי חשיבה מוסרית אישית ואינדיבידואלית. התייחסות לתהליך התפתחות מוסרית זו אפשר למצוא אצל הרמב"ם:

			שהקב"ה גוזר על האדם מתחילת ברייתו להיות צדיק או רשע אין הדבר כן אלא כל אדם ראוי לו להיות צדיק כמשה רבינו או רשע כירבעם או חכם או סכל או רחמן או אכזרי [...] אלא הוא מעצמו ומדעתו נוטה לאי זו דרך שירצה הוא שירמיהו אמר מפי עליון לא תצא הרעות והטוב כלומר אין הבורא גוזר על האדם להיות טוב ולא להיות רע וכיוון שכן הוא נמצא זה החוטא הוא הפסיד את עצמו ולפיכך ראוי לו לבכות ולקונן על חטאיו ועל מה שעשה לנפשו וגמלה רעה.511

			הרמב"ם מדגיש את ממד הצמיחה האנושית, ומבחין בין העובדה הביולוגית של היותנו בני אדם לבין האתגר החינוכי — להיות אדם אנושי ומוסרי. הבחירה להיות אדם טוב או רע תלויה בבחירתו של האדם, ואין אלוהים גוזר על האדם להיות טוב או רע. 

			הציונות הרוחנית התמודדה עם הפיצול בין המוסר לדת, בניסיון לשלב בין מודל דתי למודל "מערבי" של "האדם השלם", מההגות היהודית וספרות ההשכלה מכילים מפגש קונפליקטואלי ומפרה בין המסורת ובין העולם המודרני־חילוני.512 בהקשר זה טען אחד־העם, כי יש להפריד בין הרוח האנושית של התפתחות האמונה לבין הרוח האנושית של התפתחות המוסר. "הרוח המוסרית היא ישות בפני עצמה, גם אם היא עוטה כסות דתית".513

			מקור הרוע בממצאים

			מקור הרוע נמצא אצל שמונה ילדים מגן ממלכתי־כללי שלא למדו את סיפורי המקרא. יש שראו את הרוע ברמה הארכיטיפית, כשהרע הוא חלק מהאל. כפי שאפשר להבין מדבריו של עמי בן השש: אני מצייר אמבטיה וכאן הגשם שעושה דברים יפים [...] ציירתי ענן שנראה כמו לב ובית [...] אלוהים זה הכול [...] הוא ממש הבית הזה [...] אני עושה סימן קללה [...] זה הדברים הלא טובים [...] אלוהים זה הכול גם הקללה. 

			עמי רואה באל את כל הסמלים שצייר, חלקם טובים וחלקם רעים. כלומר, באלוהים ישנם חלקים רעים וטובים. הוא מצייר מצד ימין של הדף, מעל הסולם סימן של קללה, סימן שמייצג רוע והוא חלק בלתי נפרד מהאל ומצד שמאל הוא מצייר את הבית שמעניק חום וביטחון, למטה מופיע הדינוזאור הרע ולמעלה גשמי ברכה. יש שילוב בין הטוב והרע מימין לשמאל ומלמעלה ללמטה. 

			איתי בן החמש וחצי, לעומת זאת, טוען כי אמנם יש באל רוע אך האל בוחר ברוע הזה: הוא (אלוהים) יכול לעזור גם לטובים וגם לרעים. איתי (שואל): מה לדעתך היה קורה אם הוא (אלוהים) נוצר רע? (איתי עונה לשאלתו) הוא (אלוהים) נוצר טוב איך שהוא [...] הוא יכול לבחור ברע כי הוא יכול להתחפש לרע ואז הרע אומר לנו דברים וכל האנשים יגידו אל תתפללו לאלוהים כי הוא רע. אפשר לראות כי איתי מתייחס לרוע כמשהו שאפשר לבחור בו, והרוע הוא מעין תחפושת או דמות שנכנסת באל. אף שאיתי מדבר על האל אפשר להניח כי דבריו מיוחסים גם לעצמו. הוא בוחר אם להתנהג טוב או רע ובכך הוא מייחס לרוע היבט פרסונלי. בדומה לכך גם עמית בן החמש וחצי רואה ברוע דבר פרסונלי: אלוהים רוצה שהעולם יהיה כיפי ושהוא יעשה מעשים טובים [...] הוא רוצה שאנחנו נתנהג יפה. אני: ומי שלא מתנהג יפה אז מה קורה? עמית: (הפסקה, חושב [...]) הוא פשוט ילך לחדר ויחשוב. אפשר לראות מדבריו של עמית שהוא מדמה את הפעולות של האל לפעולות שהוריו מבצעים כלפיו, כאשר הם שולחים אותו לחדר כשהוא מתנהג לא יפה, ובדבריו אלו הוא למעשה מדמה את האל להוריו. 

			יש ילדים שייחסו לאל את מקור הטוב והאהבה, שבזכות האל, יש לילד יכולת לשנות את התנהגותו מרעה לטובה, כתוצאה מפעולות שהילד עושה. כך לדוגמה יערית בת הארבע וחצי סיפרה: אלוהים יכול להקשיב לי אבל הוא לא מקשיב לי [...] הוא יכול רק קצת להקשיב לי, אם אני אומרת לו מילים יפות [...] אני מבקשת ממנו אהבה אז הוא מקשיב לי [...] ציירתי את אלוהים שבא ומתקרב [...] אני אמרתי לו שאני אוהבת אותו ואז גם הוא יאהב אותי. יערית יוצרת קשר ישיר בין מעשיה לתגובתו של האל, היא מאמינה כי התנהגותה הטובה תוביל לכך שהאל יקשיב לה.

			תפיסה דומה מצאתי אצל רוני שתיארה גם היא את האל כבעל רצון לעשות טוב ולעזור: אלוהים הוא רצה להבריא את העולם [...] שיהיה להם את הבריאות ויהיה להם הרבה אהבה [...] (רוני מציירת ליד דמות האל לב גדול בצבע אדום) אני רוצה שיהיה לב ענקי לכולם [...] שיהיה לנו הרבה אהבה [...] שנוכל להיות חברים ולא נהיה עצובים כשאין לנו חברים, ואם יהיה ילד מציק אז אפשר להגיד לגננת ולא להתערב יותר [...] פשוט לוקחים חברים ומשחקים עם המון חברים ואפשר לשחק עם חברים שלא מכירים ואז אפשר לצרף אותם ויהיה להם הרבה אהבה [...] מי שילד רע ומתנהג לא יפה הוא עושה לו משהו לא טוב ואז הם מרגישים שלא נעים להם ואז הם לא מציקים, אם הילדים הרעים יציקו הם בכלל לא יקבלו אהבה אבל אם הם יפסיקו הם יקבל המון אהבה. דבריה של רוני מייחסים את הטוב והרע למעשים שמתרחשים בגן ובכך היא מייחסת את הרוע לרמה הפרסונלית. אפשר לראות שלרוני יש מוסר פנימי אינטואיטיבי והבנה שהרע והטוב הם ערכים שהאדם בוחר בהם, והאהבה פותחת את כל המחסומים של הטוב ושל הרע. 

			אפשר לראות שלמרות שקבוצת ילדים זו לא נחשפה לסיפור המקראי, הם העניקו לאל תכונות של טוב, אהבה ורצון לעזור במצבים חברתיים ואישיים הדומים למצבים שהילד מתמודד איתם בחיי היום־יום.

			אצל ילדים מגן ממלכתי־כללי שלמדו את סיפורי המקרא, שנים עשר ילדים התייחסו למקור הרוע. ילדים אחדים התייחסו למקור הרוע ברמה הפרסונלית, בקשיים שלהם מול החברה והמשפחה. אפשר לראות זאת בדוגמה של לירון בת החמש, שסיפרה על חלום שחלמה על אלוהים: (חלמתי) שאלוהים בא אליי [...] החלום טוב כשאלוהים מגיע אליי, אני מרגישה שאני יכולה לעשות טוב [...] אני יכולה לוותר [...] כי אם אני מוותרת אני גורמת לחברים שלי שמחה [...] אני מרגישה שאני אוהבת אותו (את אלוהים) [...]. אני: האם יש ילדים שלא מרגישים אהבה לאלוהים? לירון: כן, כי הם מתנהגים לא יפה [...] כי אין להם אהבה בלב והם עושים מעשים לא יפים [...] לאלוהים יש לו כוחות של אהבה. לירון מייחסת את הרוע לילדים שמתנהגים לא יפה, אך היא רואה באל טוב מוחלט, עם כוחות של אהבה ורצון שתהיה לכל האנשים אהבה בלב. לירון מעניקה לאל תכונות שהם חלק מאישיותה. דבריה מבליטים את הרצון שלה שיהיה טוב וילדים יעניקו אהבה זה לזה ולא תהיה אלימות. יחד עם זאת היא מבינה כי ההחלטה להתנהג בצורה טובה או רעה היא החלטה שנובעת מהאדם ולא מאלוהים. 

			תפיסה דומה אפשר לראות אצל רמי בן השש: אנשים רעים לא אוהבים את אלוהים ואנשים טובים כן אוהבים את אלוהים [...] אלוהים פעם לא ידע שהוא ימציא אנשים רעים והוא ברא את העולם עם אנשים רעים בטעות, נראה לי [...] אם הם (האנשים הרעים) מחליטים שהם יהיו טובים אז הם יהיו טובים, זו החלטה שלהם. רמי יוצר הבחנה בין האנשים הטובים שאוהבים את אלוהים לבין האנשים הרעים שלא אוהבים את אלוהים, כלומר היכולת שלנו להיות טובים או רעים קשורה לאהבה שלנו לאל, ובחירה זו מתקיימת אצל האדם בלבד.

			יש ילדים שהעניקו לאל תכונות רעות, כפי שאפשר לראות בדבריו של מאיר בן הארבע וחצי, שמציג את אלוהים ככועס ומתעצבן: אלוהים תמיד היה מתעצבן [...] כשהיו עושים לו ככה (מאיר עושה פרצוף קשוח) כשהיו עושים לו פרצופים רעים הוא היה ממש מתעצבן [...] ואם עושים לו פרצוף כועס אז הוא נרגע. אני: ואם עושים לו פרצוף אוהב? מאיר: הוא לא נרגע [...] כל מי שהיה מציק לו הוא היה אומר הוקוס פוקוס [...] הם היו מסיימים לעשות פרצופים היה נגמרת להם כל הבטרייה של הפרצופים. אימו של מאיר סיפרה כי מאיר מורד בהוריו, לא מקשיב להם, וכשהוא כועס הוא עושה פרצוף כועס. בתיאור של מאיר את אלוהים, אפשר לראות כיצד הוא מעניק לאל הלא־נודע תכונות ופעולות שהוא עושה עצמו כשהוא מתנהג לא יפה. באופן זה הופך מאיר את הלא־נודע לנודע, וכך הוא מצליח להבין את ההתנהגות שלו דרך המעשים שהוא מעניק לאל הלא־נודע. ניתן להניח כי המודע של מאיר לא רוצה להיות מודע להתנהגות הרעה שלו. הוא אינו רוצה להרגיש שיש לו מחשבות תוקפניות כלפי דמויות סמכות, לכן כדי להרגיש שהוא מתנהג יפה, הוא מעביר ומשליך את ההתנהגות הרעה, המודעת שלו, אל אלוהים הלא ידוע, הוא חושש שאם יבטא רגשות אלו הוא ייענש. 

			אצל ילדים מגן ממלכתי־דתי, מצאתי כאחד עשר ילדים שהתייחסו למקור הרוע. ביחס שבין היהודים לערבים ילדים אחדים התייחסו למקור הרוע ברמה הארכיטיפית, כפי שאפשר לראות בדבריו של שובל בן הארבע: שובל: (השם רוצה לעשות) דברים טובים [...] הוא רוצה לעזור ליהודים. אני: רק ליהודים הוא רוצה לעזור? שובל: כן, הוא עוזר רק ליהודים ולטובים. אני: ולרעים הוא עוזר? שובל: לא, הוא עוזר רק לטובים ליהודים. אני: יש יהודי שהוא רע? שובל: לא. שובל יוצר הפרדה מוחלטת בין היהודים הטובים לערבים הרעים. 

			בדומה לכך התייחס נרי בן החמש לערבים. הוא ייחס את תפילת 'מוריד הטל', שהוא מתפלל בגן — תפילה המיועדת להורדת הגשמים — לתפילה לניצחון של היהודים על הערבים: בגן אני מתפלל תפילת 'מוריד הטל' יחד עם כל הילדים בגן. אני: מה זה אומר 'מוריד הטל'? נרי: שאנשים (חושב) שיותר [...] הם ינצחו את, את [...] הערבים. תפיסתו של נרי מייצגת את הילדים שיודעים 'איך' עושים את הפעולה, אבל לא מבינים את המשמעות שלה, ומדוע צריכים לעשות אותה. נרי עושה את פעולת התפילה של 'מוריד הטל' ומעניק לה אפיון אישי שלו, שתואם את הערכים המוסריים שהוא רוכש מסביבתו. 

			יש ילדים שיצרו דואליות דומה ברמה הארכיטיפית, אך הפעם הטוב והרע התקיים בין היהודים לגויים, שהם האנשים שנמצאים מחוץ למדינת ישראל. לדוגמה, בדבריה של הוד בת החמש וחצי, כשנשאלה אם היא חושבת שהשם רוצה לעזור לאנשים: הוא עוזר רק לצדיקים [...] מי שגוי הוא לא עוזר לו. אני: מה זה גוי? הוד: זה מישהו במצרים, שהוא שונא צדיקים והוא הורג אנשים והוא לא מאמין שיש תורה. אפשר לראות כיצד הוד מחברת בין סיפור יציאת מצרים לרוע, זהו הסבר שמחזק את העובדה שמקור הרוע אצלה הוא ברמה הארכיטיפית. 

			גם הודיה בת החמש שילבה בין הרמה הארכיטיפית לרמה הפרסונלית. אפשר לראות זאת בדבריה כשנשאלה: מה השם רוצה לעשות לאנשים? הודיה: השם רוצה שאנשים יהיו בעולם ויהיה להם אוכל והם יאכלו, ואם הם לא יאכלו הבטן שלהם תכאב [...] והם יתייבשו. אני: השם דואג גם לאנשים שנמצאים במדינות אחרות? הודיה: לא [...] כי הם לא בארץ שלנו, הוא דואג רק למי שנמצא בארץ שלנו. בדבריה של הודיה אפשר לראות כי מה שמטריד אותה הוא נושא האוכל. אימה של הודיה סיפרה, שהודיה לא אוהבת לאכול והיא מאוד מודאגת מכך. כאן אפשר לראות את ההשפעה הפרסונלית של הודיה, שמבינה שמי שלא אוכל עושה מעשה רע. היא מקשרת את נושא האוכל לדאגה של האל לכל מי שנמצא אך ורק בגבולות מדינת ישראל. היבט זה מתחבר גם לרמה הארכיטיפית.

			יש ילדים שלא יצרו הפרדה בין היהודים לערבים או בין היהודים לגויים, אלא ראו גם את האנשים שנמצאים מחוץ למדינת ישראל כטובים. כפי שאפשר לראות זאת בתשובתה של צוף בת החמש וחצי כשנשאלה: האם את חושבת שיש גם אנשים רעים בעולם? צוף: (מנענעת את ראשה בשלילה) לא. אני: איזו מדינה השם אוהב? צוף: את ישראל [...] כי היא יפה. אני: איזה אנשים יש במדינת ישראל? צוף: אנשים טובים. אני: השם אוהב גם מדינות אחרות? צוף: כן. אני: איזה אנשים יש במדינות אחרות? צוף: אנשים טובים. צוף מייחסת למדינת ישראל תכונות של יופי ואינה מתייחסת להיבט של טוב או רע. כשהיא נשאלת אם יש אנשים טובים או רעים היא מתייחסת לטוב ולרע באופן שווה.

			בקבוצה זו ילדים רבים התייחסו להבחנה בין טוב לרע כקשר שבין הערבים ליהודים. ממצא זה מראה כי ההבחנה במקור הרוע אצל ילדים אלו מושפעת מאוד מסביבתם ומהתכנים שנלמדים בגן ובמשפחה. 

			אצל ילדים מגן ממלכתי־חרדי נמצאו כאחד עשר ילדים שהתייחסו למקור הרוע ברמה הארכיטיפית וכולם יצרו את ההבחנה בין טוב לרע: בין היהודים הצדיקים שמקיימים מצוות ובין היהודים שלא מקיימים מצוות, בין היהודים הצדיקים ובין הגויים הרעים. דוגמה לכך אפשר לראות בדבריה של ליאת בת החמש: השם רק את הטובים הוא אוהב, את הרעים הגויים הוא לא אוהב [...] כי הם לא עושים מעשים טובים והם לא עושים מִצוות [...]. השם הוא יעזור להם (ליהודים) לנצח את הגויים. אני: מי ברא את הגויים? ליאת: השם. אני: למה הוא ברא את הגויים? ליאת: (הפסקה, חושבת) לא יודעת. ליאת מבינה שצריך לעשות מצוות, ואילו הגויים הם לא טובים כי הם לא עושים מצוות ואלוהים לא אוהב אותם, אבל היא אינה מבינה את ה'למה', ואפשר להניח כי התפיסה המוסרית שלה נובעת מסביבתה שמעניקה ערך חשוב לעשיית מצוות. 

			תפיסה דומה אפשר לראות אצל מושית בת הארבע וחצי מגן חב"ד, כשנשאלה: איזה בני אדם השם אוהב? מושית: השם אוהב צדיקים. אני: מה זה צדיק? מושית: הוא עושה מצוות של אהבת ישראל להניח תפילין. אני: את גם עושה מצוות? מושית: כן, אבל אני לא זוכרת, אני לא יודעת. דוגמה זאת מבליטה את הערכים החברתיים שמושית סופגת ומבינה שצריך לנהוג לפיהם אך היא לא מבינה 'למה' צריך לעשות זאת ומה במעשיה הוא מצווה.

			תפיסה זו באה לידי ביטוי גם במשאלה שביקש יצחק: המשאלה שביקשתי שהשם יהרוג את הגויים ושהצדיקים יהיו חיים, הגויים לא עושים מצוות, אבל היהודים כולם עושים מצוות. והזקנים גם עושים מצוות, כי הם תורמים לעניים צדקה ועושים להם מצוות [...] השם עושה טוב רק ליהודים כי הוא אוהב אותם [...] כי היהודים עושים מצוות [...] השם שומר על היהודים הוא נלחם נגד הגויים. תפיסה זו מחדדת את העובדה שהאמונה האינטואיטיבית הפנימית של יצחק קשורה קשר ישיר לאמונה הקיימת בסביבה בה הוא גדל, ואין הבחנה בין האישי לחברתי. יחד עם זאת ישנה הפרדה ברורה בין טוב לרע. הרע הוא רע מוחלט והטוב הוא טוב מוחלט. 

			ישנם ילדים שלומדים בגן חב"ד וייחסו את היכולת שלהם לעשות טוב או רע ליצר הרע או ליצר הטוב, כפי שאפשר לראות בדבריה של דבורה: השם לכל הילדים מארץ ישראל הוא, הוא מקשיב [...] ואם יש ילד שלא מארץ ישראל, הוא יקשיב לו [...] אם הוא יהודי. אני: ואם הוא לא יהודי? דבורה: עדיין הוא יקשיב לו, רק אם הוא מתפלל ועושה מצוות, אם הוא לא מתפלל הוא לא יכול לדבר איתו. דבורה יוצרת קשר ישיר בין היהדות ועשיית המצוות לקשר עם האל. וכשהיא נשאלה: מי מחליט אם תעשי עברות או מצוות? דבורה: השם, (הפסקה, חושבת [...]) מי עושה באמת, שירצה שאעשה עברות זה היצר הרע. הוא אומר לי: 'תעשי עברות, תעשי עברות' אבל אני לא מקשיבה לו [...] היצר הרע נמצא בתוך הלב. אני: ומי עוד נמצא בתוך הלב? דבורה: היצר הטוב [...] אבל היצר הטוב מנצח [...] כי אני עושה יותר מצוות, השם נלחם שאני אעשה יותר מצוות ואז תגיע הגאולה. דבורה רואה ביצר הרע וביצר הטוב כוחות שנמצאים בתוך ליבה, שהם חלק מכוחות האלוהים, וברגע שנעשה מעשים טובים ומצוות ונתחבר ליצר הטוב שבנו, תגיע הגאולה. דבורה משלבת בין הרמה הפרסונלית הערכית שלה לבין הרמה הארכיטיפית והערכים שהיא לומדת מסביבתה. 

			שלומית בת החמש יצרה הבחנה בין היהודים הטובים למחבלים, וכך היא מספרת את מה שהיא ציירה: ציירתי מערה [...] היהודים הם מתחבאים שלא יהרגו אותם, יש פה חרבות ורובים והם רוצים להרוג את היהודים [...] הם לא הצליחו להרוג את היהודים כי השם שמר עליהם. שלומית מתארת מצב אמיתי שאירע לאביה, שנתקל במחבלים שרצו להרוג אותו. אירוע זה גרם לה לתחושות של פחד וחוסר ביטחון, אך היא מצליחה להתגבר על התחושות הללו על ידי ההבנה שיש אלוהים שנמצא בשמיים ושומר עליה ושמר על אבא שלה מפני הפיגוע. אפשר לראות כי השיחה על דמותו של האל מרגיעה את שלומית ומעניקה לה כוח להתמודד עם מצבים קשים. 

			אפשר לראות כי בקבוצה זו, ילדים רבים התייחסו להבחנה בין טוב לרע בקשר שבין היהודים לגויים. ממצא זה מראה כי ההבחנה במקור הרוע, כמו בקבוצה של הגן הממלכתי־דתי, מושפעת מאוד מסביבתם של הילדים ומהתכנים שנלמדים בגן ובמשפחה. תכנים אלה נגזרים מתכתיבי המוסכמות החברתיות, ושואבים לא רק מתוך הביולוגיה הנפשית של הילד המתפתח, אלא גם מתוך הלא־מודע הקולקטיבי ומתוך ההיסטוריה הקולקטיבית של הקבוצה שאליה שייך הפרט. הטוב והרע השתלבו בעולם הפנימי של הילד עם הפחדים והחששות שאיתם הוא מתמודד.

			סיכום המרחב המיתי־ארכיטיפי

			בפרק של המרחב המיתי־ארכיטיפי, שילבתי ביטויים ארכיטיפיים שונים המופיעים בתאוריה של נוימן, בתאוריות של פסיכואנליטיקאים שונים ובתפיסות השונות הקיימות בספרות היהודית. כמו כן חשפתי כיצד ביטויים ארכיטיפיים אלו הופיעו בציורים של הילדים ובראיונות איתם, מתוך הנחה כי ארכיטיפים אלו הם 'אבני יסוד' לזהותו של הילד וחשיפת עולמו הפנימי, הלא־מודע. על פי עיבוד הנתונים של הביטויים במרחב המיתי־ארכיטיפי, ניתן להבחין במספר נקודות חשובות:

			אפשר לראות שבקבוצה של הילדים מהגן הממלכתי־חרדי הייתה שכיחות נמוכה של ההיבטים הקשורים לקרבה של האל אל האדם, כגון האנשה של האל, מסע אל האל, העצמי (self) כאלוהים, עולם פנימי מול עולם חיצוני ותוהו ובוהו. אפשר להניח כי שכיחות זו נובעת מהתפיסה החינוכית היהודית־אורתודוקסית המושתתת בגנים החרדים, של אהבת הבורא, האל האחד, המופשט, הטרנסצנדנטי, המרוחק והבלתי ניתן להשגה. הוא זה שברא את העולם ואחראי על קיומנו, ואין בו שום סממנים של פסל או תמונה. אפשר היה להבחין בתפיסה זו גם בשיח שניהלתי עם הילדים החרדים. ילדים אלו חששו לענות לשאלותיי והייתה שמירה של הוריהם ואחיהם בזמן השיח, כדי שלא תהיה כל השפעה חיצונית שאינה יונקת במישרין מסמכות התורה ומהתפיסה המופשטת של האל.

			בשלוש הקבוצות האחרות של ילדים שלומדים בגן ממלכתי־כללי ושל ילדים מגן ממלכתי־דתי, הייתה שכיחות דומה בהיבטים הקשורים לקרבה של האל אל האדם, ולא היה הבדל מהותי בין ילדים דתיים לילדים חילוניים. אפשר להניח כי ממצא זה קשור לעובדה שבגן הממלכתי־דתי לומדים גם ילדים שבאים מבתים חילוניים, ובנוסף, לכך השקפת החינוך מושתתת על תפיסה כוללנית בחינוך הקיימת בגן הממלכתי־דתי, לכן קיימת התאמה רבה יותר למודרנה וללימודי המדע, וכל מעשיו של האדם, גם חיי החול, קשורים לעבודת האל ולאמונה בו. 

			אפשר לראות שכיחות גבוהה אצל ילדים חילונים שלמדו את סיפורי התורה ואצל ילדים בחינוך הממלכתי־דתי במסע אל האל ובתיאור של חזיונות או חלומות שבהם הילדים מתארים מפגש עם האל. אצל ילדים אלו היה רצון להכיר את האל ולהתקרב אליו יותר. אצל ילדים דתיים וחרדים המסע אל האל היה משולב בסמלים המופיעים בספרות המקראית, כגון: סולם יעקב ומלאכים. סולם יעקב והמלאכים יוצרים את הדיאלוג בין אלוהים לילד, בין ה'למעלה' ל'למטה', בין המודע ללא־מודע או בין האגו לעצמי.

			בארכיטיפ של התוהו ובוהו, אפשר לראות שאצל ילדים מגן ממלכתי־כללי שלא למדו את סיפורי התורה הייתה שכיחות גבוהה יותר של ארכיטיפ זה. באמצעות התוהו ובוהו הילדים ביטאו את הפחדים שלהם מפני המוות, הכיליון וההשמדה. דמות האל הייתה פחות ברורה ונמצאה בחוסר ודאות, חושך ותוהו ובוהו, ולכן הילדים ביטאו את הבלבול הקיים בתוכם: בין קיום האל במציאות חייהם ובין חוסר קיומו. היו מספר ילדים שטענו כי האל מת ולא קיים כלל במציאות חייהם. תפיסה זו באה לידי ביטוי גם בציורים של קבוצה זו שלא למדו את סיפורי המקרא, ניתן לראות כי אצל רוב הילדים הציור היה מאוד מצומצם, כמעט ולא היו בו סמלים, פרט לילדים שנחשפו לדמות האל דרך הוריהם. לעומת זאת, בשלוש הקבוצות האחרות רוב הילדים ראו באל כוח מסתורי, לא־נודע, מרוחק, שקשה לצייר, להסביר או להבין אותו, אבל אף ילד לא ראה באל 'מת', אלא לעיתים ביטאו בלבול בתפיסה זו. הילדים מקבוצות אלו השתמשו בסמלים רבים על מנת לבטא את האל.

			בתוך הדיסציפלינה של מקור הרוע אפשר לראות כיצד דבר זה, שהוא השלכה של עולמו הנפשי והפנימי של הילד, הופיע בשכיחות גבוהה בכל המגזרים, אך כל קבוצה התייחסה למקור הרוע באופן שונה. ההבחנה בין טוב לרע אצל ילדים שלומדים בגן ממלכתי־כללי בשתי הקבוצות (שלמדו/לא למדו את סיפורי המקרא), הייתה בעיקר הבחנה במצבים שהם נתקלים בהם בגן עם חבריהם או במצבים של קושי בהתמודדות מול ההורים. לעומת זאת, מקור הרוע אצל ילדים מגן ממלכתי־דתי הייתה ההבחנה בין היהודים הטובים לערבים הרעים, ואילו אצל הילדים מגן ממלכתי־חרדי, ההבחנה הייתה בין היהודים הצדיקים ובין הגויים הרעים. לדעתם אלוהים רוצה להיטיב רק עם היהודים הצדיקים, עושי המצוות. כלומר, אצל הילדים שלומדים בגן דתי וחרדי, הרוע נובע מקיטוב הנגרם על ידי התרבות וכפיית כלליה וערכיה המפצלים. הרוע אצל הילדים בקבוצות השונות נוצר אם כן מתוך העמדה המודעת של החברה שמתייחסת למאפיינים מסוימים כרעים וכלא רצויים, והילד מושפע מהדיכוטומיה שהחברה יוצרת.

			בכל אחת מהקבוצות היו קיימים כל הביטויים הארכיטיפים בתפיסת דמות האל, כשבכל קבוצה השכיחות הייתה שונה, בהתאם לסביבה החברתית והתרבותית שהילד גדל בה. הארכיטיפים השונים שנמצאים מעבר להכרה המודעת של הילד באו לידי ביטוי בעיקר בציורים ופחות בשיחה. הארכיטיפים באו לידי ביטוי בארבע הקבוצות, כשהארכיטיפ של מקור הרוע היה בשכיחות דומה בכל ארבע הקבוצות. בהתאם לכך ראינו כי אצל ילדים הלומדים בגן ממלכתי־חרדי, הדואליות בין הטוב לרע הייתה חד־משמעית ונוקשה מאוד. הפרדה דומה ראינו בביטויים הארכיטיפיים של כוחות הרוע השונים הקיימים בנפשם של הילדים ובאו לידי ביטוי בשכיחות גבוהה בשיח על דמותו של האל. בהתאם לשלב ההתפתחות של הילדים הנחקרים, הבחנו כי הם יצרו הזדהות עם מקור הרוע באמצעות השלכה, שמשמעה שילוב בין פיצול חלקי העצמי והשלכתם על הזולת, על האחר. בתהליך זה הם יצרו הבחנה ברורה בין הטובים המייצגים את העצמי ואת האל הטוב והאוהב, לבין הרעים המייצגים את הילדים ה'רעים' שמשתמשים באלימות ולא שומרים על החוקים, או את הערבים או הגויים. 

			ראינו כיצד הארכיטיפים השונים הנמצאים מעבר להכרה המודעת של הילדים ביטאו את התכנים הנפשיים המנוגדים באמצעות סמלים, ושימשו בו־זמנית גם כמנגנון הגנה מפני הקונפליקטים והמתח שמתקיימים בתוך נפשם של הילדים בין הטוב לרע. לעיתים הארכיטיפים 'משתוללים' ואין איזון בין הארכיטיפים המנוגדים. מצב זה יוצר חרדה, תסכול, כפי שהצגתי במקרה של ניר ויערית, או ניכור, כפי שראינו במקרה של נחום ויעל. לעומת זאת אחדות הניגודים של הסמלים הארכיטיפיים של הנפש ובמושגים הנגזרים מאותם סמלים, מאפשרת איזון נפשי ותחושת רגיעה וביטחון. השילוב בין הארכיטיפים יכול להצמיח את יכולת ההכרה והתפיסה בדמותו של 'אלוהים' ככוח חיצוני שיכול להיות בבסיס ההוויה, זהו חלק מהעצמי של הילד המבטא את עולמו החיצוני והפנימי והוא גם חלק מהטבע, כחלק מהתפיסה הפנתאיסטית. האל המתגלה בתהליך האבולוציוני והשוכן בכול אינו נמצא במקום אחד, והמציאות מתרחשת בתוכו. האל, שיכול להיות טרנסצנדנטי, נסתר ושוכן בנגלה, הוא האין־סוף שנמצא מעבר לכל דמיון. הוא גם יכול להיות האל ששוכן בנפשנו ודרכו מתפתחים ומתגלים ההיבטים האישיים. כפי שתיאר זאת גרין: 

			ה"מעבר" הטרנסצנדנטי פירושו שאלוהים — או יהו"ה, הכוח המהווה — מצוי כאן ועכשיו בתוך כל רגע ורגע במידה מעמיקה עד כדי כך שאין ביכולתנו לתפוס את הנוכחות הזו [...] נגישות להוויה זו דורשת הסרת מסכים, הסבת תשומת לבנו לדברים הפנימיים של התודעה האנושית [...] אני מתכוון לכוח הפנימי של עצם הקיום.514 

			ניתן לדמות את הכוח המהווה שמציג גרין לביטוי הכוח המתפתח בנפשו של הילד עם גדילתו, כפי שראינו בממצאים, מתוך כמיהה של הילד לכוח חיצוני שישמור עליו, יגן עליו ויעניק לו תחושת ביטחון, בדומה לדמות האם שהייתה קיימת בשלב המטריארכלי. כוח זה, שבא לידי ביטוי בניגודים הקיימים בתוך הנפש שבאו לידי ביטוי בתהליך ההכרה של הילד את דמותו של האל, צמח באמצעות שילוב בין ארכיטיפים מנוגדים. שילוב זה יצר מתח בין התפיסה המיתית והרצון להאניש את האל לבין הרצון לראות באל ישות טרנסצנדנטית, מרוחקת ומופשטת.

			ג. מפגש במרחב המטפיזי־תרבותי

			ההשפעה התרבותית על הילד קשורה להתפתחות האגו ומתקיימת בתוך המרחב המטפיזי־תרבותי. לטענת נוימן הילד מושפע גם מהתפיסות התרבותיות הקיימות בנפשה של האם וגם מתפיסות תרבותיות חיצוניות שהוא מושפע מהן. נוימן מוסיף כי היכולת של האדם ליצור תרבות היא נטייה של המין האנושי:

			כשם שהתודעה הינה תוצר יצירתי של הלא־מודע, כך הנטייה האנושית ליצור תרבות וחוקים היא דחף הקיים בעליל בכל מקום שהאדם מתקיים בו, דחף המסווג כאינסטינקט רוחני.515 

			נושא זה של שייכות חברתית, עדתית־תרבותית, על סוגיה, מקבל ביטוי מוקדם בקבוצה שאליה אנו משתייכים, אך מצד שני נתונים אלו של שייכות יכולים להוות מקור לתסכול וכר נרחב לקומפלקסים רבי־עוצמה הגורמים לבעייתיות אצל הילד בנושאי זהות, שייכות ויצירת קשר. האיכויות החיוביות והשליליות של הקומפלקס התרבותי יכולות לבוא לידי ביטוי בהתפתחות האמונה והמוסר אצל הילד, שמושפעים מהחברה והתרבות שבהן הוא גדל. 

			מערכת החינוך הישראלית מפוצלת למגזרים שונים הפונים, כל אחד, לאוכלוסייה נבדלת ובכל מגזר קיים גוף מרכזי המהווה תת־תרבות המשפיע על כל המגזר. גן הילדים משפיע על המרחב התרבותי. בגן הילדים מוטבע בילד הצעיר האתוס והסדר החברתי והתרבותי של הקהילה שאליה הוא משתייך, ומתחילה להתגבש אצלו מערכת של עמדות, אמונות, דעות והתנהגויות, שתאפיין את דרכו כלומד וכבוגר. תוכנית הלימודים מכילה בתוכה תפיסות, תרבות, ערכים ותחומי ידע שונים והיא חלק מהתפתחותו התרבותית והחברתית של הילד. כפי שטען ועקנין:

			זהותו של האדם נוצרת בו־זמנית על ידי הכוונה החיצונית והכוונה הפנימית. היא פועל יוצא של חינוך ולא רק נביעה ספונטנית של טבעו. ל"אני" של האדם אין משמעות בלי זיקה אל מה שמעבר לו. כלומר, זהות שלמה היא זהות הנזקקת אל מה שמעבר לה.516 

			כבר בתלמוד הבבלי מתייחסים ללימוד הילד על ידי גורם חיצוני, במידה והאב או הרב לא הצליחו ללמד את הילד בעצמם:

			מי שיש לו אב היה מעלו ומלמדו מי שאין לו אב לא היה עולה ולמד התקינו שיהו מושיבין [...] ומי שהיה רבו כועס עליו מבעיט בו ויצא עד שבא יהושע בן גמלא ותיקן שיהו מושיבין מלמדי תינוקות בכל מדינה ומדינה ובכל עיר ועיר ומכניסין אותן כבן שש כבן שבע.517

			ההשפעה של גן הילדים על חינוך הילד ועל השוני התרבותי והחברתי הקיים בין הגנים השונים מתקשרת לפסוק בספר משלי: "חֲנֹךְ לַנַּעַר עַל פִּי דַרְכּוֹ גַּם כִּי יַזְקִין לֹא יָסוּר מִמֶּנָּה". (משלי כ"ב, ו'). ר' מאיר לֵיבּוּשׁ המכונה המַלְבִּי"ם, פירש פסוק זה:

			חנוך לנער על פי דרכו [...] שיחנכו את הנער — והוא שירגילנו מנעוריו אל השלמות אם בדעות, אם במעשים ובמדות, כי ההרגל שיורגל בנעוריו, יעשו בו חקוי עצום ורושם שמור בנפש לא יסור גם לעת זקנה [...] מצוה שיהיה החינוך ע"פ דרכו — כי כל אדם מסוגל מטבעו לענין אחר, בין בדעות יש שמוחם חד, ויש ששכלם ישר בלתי מחודד, וצריך ללמדם כפי ההכנה שנמצא בו, ובין במעשים, יש שמוכן לאומנות מיוחד, ולמדה מיוחדת, ויקבל אותה בקל, וזה יוכר בהנער לפי התשוקה, ולפי מה שמשתדל בעצמו באיזה דבר מיוחד, צריך לחנכו לפי דרכו ולפי הרושמים שיש בו אל מה שהוא מוכן אליה, שאז לא יסור ממנה גם כי יזקין — לא כן אם יחנכהו אל מה שהוא זולת טבעו:518

			מדבריו של המלבי"ם אפשר לפרש פסוק זה בשני אופנים: באופן אחד, הכוונה לכך שהתחלת החינוך היא בגיל צעיר, בזמן שהראש והלב פנויים מעקרונות משחיתים ומסערות רגשיות. כך הנער יותר נכון לקלוט את האמת ואת המידות הטובות, וישמר את ההרגל והלימוד גם בבגרותו. באופן השני, הכוונה היא שיש לנסח את הלימוד לפי דרכו של הנער בהתאם לכישוריו הנפשיים, הקוגניטיביים והגופניים, וכידוע, אלה שונים מאוד בין בני האדם, בהתאם לסביבה החברתית והתרבותית ממנה הוא מגיע, ובהתאם להיבטים הפנימיים של הנער.

			בהתאם לכך, בפרק זה נבחן את המרחב המטפיזי־תרבותי שהשפיע על תפיסת דמות האל בקבוצות השונות, בהתאם לשייכות החברתית, העדתית־תרבותית, על סוגיה. בחלק זה מזוהים, מתוארים ומפורשים ביטויים תרבותיים וחברתיים, המשפיעים על האופן בו הילד תופס את דמות האל, וכן השפעות חברתיות ותרבותיות אותן רוכש הילד מסביבתו בהתאם למגזר בו הוא גדל. כלומר, נושא זה של שייכות עדתית, תרבותית וחברתית מקבל ביטוי מוקדם בקבוצה שהילד משתייך אליה, במשפחה שבה הוא גדל, במוצא של המשפחה, ובקבוצת ההשתייכות החברתית והמשפחתית של הילד. כל אלה משפיעים על תפיסת האל. המרחב המטפיזי־תרבותי כולל אתוס מקראי, אתוס תרבותי, אתוס לאומי ואתוס מערבי — המדע.

			אתוס מקראי

			נוימן ראה חשיבות רבה בחשיפה של הילד למיתוסים בדומה לסיפור המקראי. לטענתו, המיתוסים מאפשרים חיבור ללא־מודע של הילד. דרך גיבורי המקרא לומד הילד כיצד לפעול בתוך החברה ומבין כיצד הנפש פועלת בזמן קושי, פחד או תסכול. הסיפור מתורגם לתת־מודע באמצעות מטפורות ועוזר לנו להבין טוב יותר כיצד הנפש שלנו פועלת.519 פיטרסון, בדומה לנוימן, הסביר את החשיבות של הסיפור המקראי לנפשו הלא־מודעת של הילד. הוא טען כי חיבור זה ללא־מודע נוצר משום שילדים שלומדים את הסיפור המקראי מאמינים במיתוס ובטוחים שאכן אירע הסיפור בעבר הרחוק, ולכן הסיפור העתיק, שמועבר מדור לדור, יש לו השפעה על האמונה של האדם בהווה ועל התנהלות חייו. הסיפור גם מאפשר לאדם ליצור הזדהות אמיתית עם הלא־נודע ועם התגלמות נשמתו של הגיבור בסיפור בכל היבט שלו בחיי היום־יום, ועוזר לו להתמודד עם מצבים בהם הוא נתקל בחייו.520 

			בישראל הדת והמדינה שלובות זו בזו וכלל ילדי ישראל חווים את החגים השונים באמצעות כלי התקשורת, גני הילדים וחברים. ילדים שלא מספרים להם את הסיפור ההיסטורי המשותף שלנו כעם, לא מצליחים לתת תוקף הגיוני ולהבין את הסיבות לחגים ולמסורות. כפי שפיטרסון טען, חשוב לספר לילדים את הסיפור ההיסטורי המשותף, משום שהוא יוצר זהות ושייכות לקהילה הרחבה שבה הילד גדל ולומד ומקשר אותו לחגים, למורשת, למנהגים ולתרבות שאותם הוא חווה במהלך השנה. זהות זו מעניקה לילד ביטחון ומענה רגשי.521 גירץ, בדומה לפיטרסון, טוען, שהאתוס של הקבוצה נותן תוקף הגיוני למציאות החיים, ומשתלב עם האמונה הדתית. הוא מעניק להשקפת העולם שכנוע רגשי.522 לכן נוימן מציע שעל מנת שהחברה תצליח לשמור על האיזון בין הקטבים של המודע והלא־מודע, ותאפשר תרבות בריאה היכולה לאפשר לאגו להתקיים גם ללא הכללתו לסביבה, יש לקיים ריטואלים שונים הקשורים לדת, שמתבססים על סיפורי מיתוס. ריטואלים אלו מאפשרים לאדם להתקרב יותר אל המקומות הפנימיים, האין־סופיים והיצירתיים שלו, דרכם הוא פוגש את הייחודיות שלו.523 כפי שטען אידל, הסיפור המקראי צריך לקבוע "את כל צורות הפעולה והמחשבה שבעזרתן האדם מבין את עצמו בעולם".524 

			חשיבות זו של האתוס המקראי ניתן לראות גם במקורות היהדות. כך לדוגמה במסכת אבות מייחסים חשיבות לסיפור וללימוד התורה בגיל צעיר:

			(כ) אֱלִישָׁע בֶּן אֲבוּיָה אוֹמֵר, הַלּוֹמֵד יֶלֶד לְמָה הוּא דוֹמֶה, לִדְיוֹ כְתוּבָה עַל נְיָר חָדָשׁ. וְהַלּוֹמֵד זָקֵן לְמָה הוּא דוֹמֶה, לִדְיוֹ כְתוּבָה עַל נְיָר מָחוּק.525

			אלישע בן אבויה משווה בין לימוד התורה בגיל צעיר ללימוד בגיל מבוגר. לטענתו הלימוד בגיל צעיר הוא לימוד נקי, חדש, טהור ופתוח לרעיונות חדשים. לעומת זאת, בלימוד בגיל מבוגר התכנים נמחקו ונכתבו שוב ושוב, ולכן הלמידה אינה טהורה אלא מתבססת על ידע קודם. פרשנים שונים התייחסו לדבריו של אלישע בן אבויה. כך לדוגמה הרמב"ם כתב בפירוש משניות:

			אלישע בן אבויה אומר הלומד ילד למה הוא דומה לדיו כתובה על נייר חדש והלומד זקן למה הוא דומה לדיו כתובה על נייר מחוק — אמר שהלומד בימי הילדות יתקיים ולא יקל לשכחו והענין מן הלמוד בימי הזקנה בהפך וזה מבואר ונראה לעין:526

			הרמב"ם רואה בלימוד התורה בגיל צעיר לימוד שהילד לא ישכח אותו גם כשיגדל, כי ככל שהילד צעיר, הידע מוטמע בו באופן משמעותי ונחקק בזיכרונו. 

			בובר ראה בתפיסה המיתית באמצעות סיפורי המקרא פונקציה נצחית הקיימת בנפש האדם, והיא חלק בלתי נפרד מהדת.527 ליבס, בדומה לבובר רואה במיתוס היבט חשוב בתפיסת האל וטוען כי "הסיפור המיתי הוא תופעה טבעית למהות הרוחנית של האדם שיוצר אחדות דתית",528 כפי שניתן לראות אצל המקובלים שמעניקים משמעות סמלית חדשה לכתבי הקודש, המתבססת על התנסותו האישית ועל כוחות הנפש של האדם. דוגמה לכך היא יציאת מצרים. זהו אירוע שהתרחש פעם אחת במקום אחד בלבד, וקשור במהותו לתהליך שקורה בתוך עצמנו, והכוונה היא ליציאת מצרים פנימית שבה כולנו עבדים.529 בממצאים אצל הילדים בקבוצות השונות אפשר לראות את ההשפעה של הסיפור המקראי על נפשו של הילד, ואת הקשר שיוצר הילד בין האל לסיפור המקראי.

			אתוס מקראי בממצאים

			בקבוצת הילדים מגן ממלכתי־כללי שלא למדו את סיפורי המקרא, ארבעה ילדים התייחסו לסיפור המקראי, אך התייחסותם נבעה מידע שרכשו בבית ההורים. כך לדוגמה מנור בת הארבע, לאחר ששוחחתי איתה על דמות האל, ביקשה לצייר את הדמויות של אדם וחוה:530 בא לי לעשות את אדם וחוה [...] יש לי בבית ספר של אדם וחוה שאימא מקריאה לי [...] אלוהים ברא את אדם וחוה [...] כי הוא רצה שיהיו גם בני אדם. אני: ומי ברא את השמיים? מנור: אלוהים, אפשר לקרוא לשמיים גם רקיע [...] בא לי לעשות גם עץ של תפוח שאסור היה לאכול ממנו [...] אם הם יאכלו מהעץ הם ימותו [...] הנחש בא, והוא אמר להם בואו, בואו תאכלו [...] אוכל זה דבר טוב, הנה גלידה אחת לאדם וגלידה אחת לחוה. ניכר כי מנור מכירה את הסיפור היטב והוא משמעותי מאוד בשבילה. היא גם משתמשת בשפת המקרא, כמו למשל במילה 'רקיע'. היא מציירת סמלים רבים שנמצאים בסיפור, כגון עץ הדעת ועץ החיים, אדם וחוה. למרות שהיא מספרת על הנחש היא בוחרת שלא לצייר אותו, לעומת זאת היא מציירת שתי גלידות גדולות לאדם וחוה, ובכך היא יוצרת חיבור וקשר רגשי בין דברים שמפתים אותה, שהיא אוהבת לאכול ולא תמיד יכולה לאכול אותם, בדומה לעץ הדעת בסיפור המקראי, שמסמל את הפיתוי. 

			רוני בת החמש, בדומה למנור, השתמשה במושגים משפת התנ"ך ובידע על הסיפור המקראי שהגיע אליה באמצעות אימהּ: (לאלוהים יש ידיים ארוכות), בכדי שהוא יכול לסדר דברים יותר טוב [...] אם יהיה תוהו ובוהו אז הוא יוכל לסדר בתוך שנייה [...] זה כתוב בספר התורה, אימא לימדה אותי. רוני מתייחסת לסדר ולארגון גם בחדר שלה. אפשר לראות כי גם מנור וגם רוני יוצרות קשר בין האתוס המקראי למציאות חייהן.

			אצל איתי בן השש לעומת זאת, האמונה בסיפור המקראי הייתה מאוד מועטה, לדוגמה: אימא שלי כל הזמן רוצה שאני אראה את הסיפורים על התנ"ך בטלוויזיה [...]. אני: מי ברא את האדם? איתי: אלוהים ברא רק את אדם וחוה ואז זה לא באמת קרה, זה יכול לקרות אבל לא תמיד [...] את חושבת שיש איש אמיתי ענק? אין דבר כזה. ראית מישהו ענק יוצא מבניין? את מאמינה שיש גוליית בתנ"ך וכל הסיפורים בתנ"ך, הם לא אמיתיים זה משהו שממציאים וזה לא אמיתי. אפשר לראות כי איתי מכיר את הסיפור המקראי ומכיר גיבורים מהסיפור, כגון דוד וגוליית ואדם וחוה, אך הוא מנסה לשלול את הסיפור המקראי משום שהוא רואה בו היבטים שלא יכולים להתקיים במציאות חייו, והוא מתייחס לדמויות התנ"ך באופן לוגי ולא מיתי, ככאלה השייכות לעולם הדמיון, והעובדות שרכש מסביבתו על הסיפור המקראי מעוררות אצלו שאלות, סקרנות ורצון לחקור.

			אצל ילדים מגן ממלכתי־כללי שלמדו את סיפורי המקרא, ניתן לראות שהייתה שכיחות גבוהה יותר של התייחסות לסיפור המקראי ביחס לדמות האל. כשבעה ילדים ראו בבריאת העולם בריאה של האל. כך לדוגמה כשאמה בת החמש נשאלה איך היא יודעת שיש אלוהים, היא ענתה: בגלל סיפורי התנ"ך [...] אלוהים נמצא בסיפורי התנ"ך כי הוא חכם [...] כי זה קשה לברוא את העולם והוא תכנן וחשב. אמה קישרה בין סיפורי התנ"ך לחוכמתו של האל, ואפשר להניח שהיא רואה בסיפורי התנ"ך סיפור חכם. בדומה לכך טענה שרון בת החמש באופן חד־משמעי כי סיפורי התנ"ך התרחשו ומשה כתב את ספר התנ"ך: אלוהים שלח אותו (את אברהם) לעשות משהו חשוב בארץ כנען אז הוא היה צריך שאברהם ילך לשם וישב בארץ הזו [...] ארץ ישראל [...] אני אוהבת את אלוהים, כי אני אוהבת את כל סיפורי התנ"ך ואני אוהבת את ישראל. אני: מי לדעתך כתב את סיפורי התנ"ך? שרון: (הפסקה, חושבת) משה כתב. אפשר לראות את החיבור ששרון עושה בין אהבתה לאלוהים, לארץ ישראל ולסיפור המקראי ויש חיבור בין האמונה שלה באל לאמונה שלה לסיפור המקראי.

			לעומת זאת, אמיר בן השש הראה ספקות בנוגע לסיפורי התנ"ך ולאמונה שלו באלוהים: את יודעת איך הייתי ממש מאמין באלוהים? [...] אם אדם וחוה היו אוכלים את הפרי שהיו חיים כל הזמן, היינו יכולים לראות אותם ואז היינו מאמינים שאלוהים קיים אם הם היו חיים לנצח ולא מתים ואז הם היו מגלים לנו אם יש אלוהים או לא. אפשר לראות כיצד הסיפור המקראי מאפשר לאמיר לשאול שאלות ולהטיל ספקות. הוא צריך הוכחה לוגית כדי להאמין שהסיפור אכן מתקיים ובתשובתו אפשר לראות את החשיבה היצירתית לפתרון הבעיה.

			יש ילדים שסיפרו שהם רואים בחלומות שלהם דמויות מתוך התנ"ך, כפי שלירון בת החמש סיפרה על חלום שחלמה: אני חלמתי חלום טוב [...] אבל לפעמים החלום רע כשאברהם הגיע לחלום [...] כי אנשים עשו מעשים רעים [...] לפעמים יש לי כל מיני חלומות על סיפורי התנ"ך. אני: את חושבת שאלוהים מקשיב לך? לירון: לא [...] כי הוא לא שומע אותי [...] כי הוא נמצא מאחורי העננים [...] כשהוא דיבר לאברהם, אז אברהם שמע אותו. אני: אז את חושבת שכן יכולים לשמוע את אלוהים? לירון: עכשיו לא, רק בסיפורי התנ"ך. אפשר לראות שלירון עושה הבחנה ברורה בין מציאות לדמיון. בחלום היא חולמת על אברהם ועל הסיפור של סדום ועמורה, אבל במציאות היא מבינה שאלוהים לא יכול לדבר או להקשיב לה. אך היא מאמינה כי בתקופת התנ"ך אלוהים יכול היה לדבר עם האנשים. נראה כי הסיפור ששמעה בגן על אברהם היה משמעותי מאוד עבורה, והיא מתחברת לעולמה הפנימי ולתת־מודע באמצעות דמותו של אברהם.

			בדומה לכך, רונן קישר בין החלום לדמותו של משה שחצה את ים סוף, וכשהוא מצייר את חלומו הוא מספר: רגע, אני אצייר לו את היד וגם את המקל שלו [...] הוא צריך לעבור את הים עם המקל [...] הוא מציל את האנשים שעושה לכולם את הים המפל הזה [...] פעם חלמתי שאלוהים הפך אותי ואת אימא לעץ [...] והוא רוצה לעשות מפל מים [...] האלוהים זה המפל. אפשר לראות כיצד רונן חושף דרך חלומו על משה שחוצה את ים סוף, היבטים הנמצאים בתת־מודע שלו וכן היבטים השייכים לארכיטיפ האם: הפיכת אימו לעץ שיוצא מהאדמה, ומפל המייצג את האל ששייך גם הוא לטבע. השילוב בין החלום לסיפור המקראי משפיע על התת־מודע של רונן, ומאפשר לו הבנה נוספת של עולמו הפנימי. ניתן לראות זאת בציורו שבו דמותו של משה עם המקל נמצאת במרכז הדף ומסביבו הגנה ושמירה. 

			אצל ילדים מגן ממלכתי־דתי, שבעה ילדים התייחסו לסיפור המקראי. חלק מהם יצרו קשר ישיר בין הסיפור לרגשות שלהם ולאמונה שלהם באל. כך לדוגמה תיארה טל בת החמש: הוא (אלוהים) הוציא אותנו ביציאת מצרים וכל היום מתפללים אליו [...] הוא (אלוהים) עושה רק דברים טובים, אבל כשבני ישראל עשו דברים לא טובים אז הוא עשה להם דברים לא טובים כי הם התנהגו לא יפה. אז אנחנו צריכים להיות טובים שהוא לא יעשה לנו דברים רעים [...] פעם היה בית מקדש אבל היהודים לא שמרו על בית המקדש ואז היוונים באו והרסו לנו את בית המקדש, והרסו את המנורה ושפכו את השמן והקדוש ברוך הוא כעס שעשו לנו את זה כי אנחנו צריכים לשמור על בית המקדש. אפשר לראות כיצד טל עושה הבחנה ברורה בין התנהגות טובה להתנהגות רעה בהקשר לסיפור המקראי ומקשרת את הטוב והרע למציאות חייה.

			יש ילדים שיצרו קשר למציאות חייהם באמצעות חלום שחלמו בהקשר לסיפורי המקרא. כך לדוגמה ליאו בן החמש וחצי סיפר על החלום שלו וצייר את לוחות הברית על הר סיני: אני רוצה לצייר את הר סיני ולוחות הברית, כשבני ישראל קיבלו את התורה [...] ואז הגיע אריה ונשך את האיש והוא הפחיד אותו. החלום של ליאו משתלב עם הסיפור המקראי ועם הפחדים שלו, כאשר הוא עורך הקבלה בין הפחד האישי שלו לפחד שהיה קיים בזמן מתן תורה ושבירת לוחות הברית. 

			האתוס המקראי בא לידי ביטוי בציור של ליאו. בציור יש אוסף של סמלים שמייצגים את אלוהים ואת עם ישראל. הוא משתמש בצבעים זוהרים ובצבעי זהב וכסף על מנת לבטא את כוחות הקדושה הקיימים בלוחות הברית ובדגל ישראל. השימוש בצבעי הזהב והכסף יוצרים חיבור בין לוחות הברית לדגל ישראל, כלומר בין אלוהים לעם ישראל. יש בציור הרבה שמחה באמצעות השימוש בצבעים זוהרים ומגוונים. תוכו של ההר צבעוני מאוד והוא תוחם את ההר בקו צהוב ועליו דשא ופרחים שמגינים על ההר. ליאו רוצה להגן על פנים ההר על ידי פרחים ומסגרת צהובה, כי יש קדושה בתוך ההר. הקדושה מסמלת עבורו שליטה וכוח, אך מצד שני זה משהו פגיע מאוד וזקוק להגנה. 

			אצל ילדים מגן ממלכתי־חרדי הייתה שכיחות גבוהה בשילוב הסיפור המקראי, כאחד עשר ילדים התייחסו לאתוס המקראי. ילדים רבים התייחסו לסיפור הבריאה המופיע בסיפור המקראי כמציאות אמיתית מוחלטת. כך לדוגמה כשיצחק בן השש נשאל: האם כדור הארץ מסתובב? הוא ענה: לא [...] השם אומר שיהיה אור ואז נהיה אור והוא אומר שיהיה חושך ונהיה חושך. יצחק לא מתייחס לשינוי שיש בכדור הארץ בין היום ללילה באופן מדעי, אלא הוא רואה בשינוי בין האור לחושך תוצאה מהתערבות מוחלטת של האל. יצחק גם משתמש באותו ביטוי לשון המופיע בסיפור המקראי — "ויהי אור". כך גם מירי בת השש מתארת את בריאת האדם באופן דומה לסיפור המקראי: את האדם הוא (אלוהים) יצר איש מהאדמה ואחרי שהשם נתן שם לכל השמות ואמר שלאריה תהיה לביאה ולכלב כלבה ולאדם לא היה שום דבר ואז השם הרדים אותו ולקח צלע מהגוף וככה הוא ברא את חוה. כך תיאר גם מנחם בן החמש את בריאת האדם: את אדם הוא ברא מחול, הוא עשה צורה של איש בחול ואז פתאום יצא דמות של האדם ואת חוה הוא ברא מהצלע. אפשר לראות כי הילדים עונים באופן התואם את הסיפור המקראי ומאמינים אמונה שלמה כי כל מה שנכתב בסיפור הוא נכון.

			ילדים אחרים שילבו את הסיפור המקראי בחלום: לדוגמה, כך שלום בן הארבע מתאר: חלמתי על בית המקדש והכוהנים, וחלמתי שהכהן הגיע והביא קורבן. אני: ומה אמר לך השם בחלום? שלום: הכהן דיבר איתי. אני: והשם דיבר איתך? שלום: לא. אני: ומה אמר לך הכהן? שלום: כל מיני דברים טובים, אני לא זוכר. אפשר לראות כי החיבור של החלום עם דמויות מהמקרא מאפשר לשלום להתקרב לעולם המקרא ולחוות אותו באמצעות הרגשות וחשיפת התת־מודע שלו, אך הוא נמנע מלהעניק לאל תכונות אנושיות של דיבור והוא טוען כי רק הכהן דיבר אליו.

			יש ילדים ששילבו בין הסיפור למציאות חייהם, כך לדוגמה יוני בן הארבע וחצי צייר סולם, וכשהוא נשאל: מאיפה אתה מכיר את הסולם הזה? הוא ענה: במדבר, נו מה? מה, את לא מכירה את פרשת ויצא? [...] הוא יוצא, בדרך, את יודעת למה הייתה הפרשה? בגלל שיעקב חטף לעשו הרשע את הבכורות אז עשו רצה להרוג אותו ואז יעקב ברח וברח והגיע הלילה, באמצע הלילה הוא הגיע למדבר ואז היו שם חיות טורפות ואז כבר הגיע הבוקר ואז הוא המשיך והמשיך והגיע לחרן [...] בלילה הוא חלם שהיה שם סולם ועכשיו אני מצייר את הסולם [...] כשהייתי במדבר ראיתי את הסולם הזה [...] במדבר, במדבר יש מלאכים, כשהייתי במדבר אני ראיתי אותם בעץ הזה [...] הם אמרו לי שלום ושמרו עליי. אפשר לראות כיצד יוני משלב בין הסיפור של יעקב למציאות שהוא עצמו חווה כשטייל במדבר. כשהוא מאמין כי מלאכים דיברו איתו במדבר, הוא משלב בין הדמיון למציאות. חוויה זו שהמלאכים שומרים עליו כפי ששמרו על יעקב מחברת אותו לתת־מודע שלו ומאפשרת לו להתמודד עם הקושי או הפחד שחווה במדבר. גם שימי בן החמש מספר על החלום שלו ומקשר בין הסיפור המקראי לשמירתו של האל על העם היהודי: אני חולם שאני רוצה להדליק את החנוכייה [...] כדי שזה יאיר [...] ליהודים [...] שהם ידעו שיש אור במנורה ואלוהים עוזר להם כשיש דברים לא טובים, המנורה מגנה עלינו. שימי משתמש בסמל המנורה כמגן ושומר בדומה לדמות האל.

			אפשר לראות כי גם בקבוצת ילדים זו הסיפור המקראי השתלב בחלומות, בפחדים ובמשאלות שלהם, חיבר אותם לתת־מודע שלהם ועזר להם להתמודד עם קשיים ופחדים. ואולם ילדים אלו הוסיפו פרשנויות נוספות למקרא, ובכך הביעו ערכים חברתיים־יהודיים וערכים אישיים. 

			אתוס תרבותי

			ניתן לשייך את האתוס התרבותי לשלב השני של התפתחות האגו בשלב המאגי־פאלי של האגו. קיימת זהות חלקית של האגו עם העצמי הגופני. האגו גורם לשינוי בלא־מודע, הוא אקטיבי, יצרני, מפרה ופאלי. שלב זה, טוען נוימן, הינו הבסיס להתנהגותו המוקדמת של האדם ובמיוחד לטקסיו. הקשר של הטקסים המאגיים מסייע להבטחת המשך קיומו של העולם. תפיסה זו נובעת מהדגש האנתרופוצנטרי שהאדם הוא מרכז העולם והוא זה שמפעיל ושולט על העולם באמצעות הטקסים, המורשת והתרבות.531 

			מחקרים רבים שהוכיחו כי הריטואלים הדתיים משפיעים מאוד על תפיסת האל אצל הילד, ומעודדים אותו להאמין בסוכנים חיצוניים.532 כפי שטען ועקנין, באמצעות מערכת הסמלים, המורשת התרבותית, הערכים ודמויות ההזדהות שעימם הילד בא במגע, נוצרים דפוסים ואמונות האופייניים לכל תרבות. ככל שהילדים דתיים יותר כך הם משתמשים יותר בסמלים המאפיינים את התרבות מהם הגיעו. כלומר, הדת והחברה משולבים יחד ויוצרים את ערכי המוסר והאמונה. נוימן טוען, שככל שדרישות הדת והתרבות מהילד חריפות וחד־צדדיות יותר, ככל שמטילים עליו יותר עכבות וכפייה מחשבתית, כך יגדל המתח בין המודע ללא־מודע ויפגע ברוחניות של הילד. מתח זה תומך, ללא ספק, בהסתגלות התרבותית, אולם אין הוא מעודד הישגים יצירתיים שתורמים לתרבות. כפי שטען נוימן, "יצירתיות תלויה תמיד בהכרה באינדיבידואל ובאוטומורפיזם שלו, והסתגלות מופרזת לתרבות ימינו מאיימת על הילד ביצירתיות".533 כלומר יש צורך באיזון בין האוטומורפיזם לדרישות החברה והתרבות. 

			אמיל דורקהיים, הסוציולוג הצרפתי, הגדיר את המושג 'דת' מנקודת מבט חברתית: 

			דת היא מערכת אחידה של אמונות ופרקטיקות המתייחסת לדברים קדושים, כלומר — הדברים שהם נפרדים ואסורים — אמונות ופרקטיקות המאחדות לתוך קהילה מוסרית אחת.534 

			כך גם טען גירץ, שלדבריו התפקוד הפסיכולוגי של הדת נגזר מתפקודה התרבותי.535 המשגתו של גירץ את הדת כמקור להשקפות הכלליות של בני התרבות על החברה שבה הם חיים ועל היחסים ביניהם, נוגעת קלות ברעיון שישנו מצע משותף כלשהו, או רעיון שיכול להיות דומה במקצת לרעיון הארכיטיפים של נוימן. ואולם, אצל גירץ מקור משותף זה הוא תוצאה של הבניה חברתית. המהלך שמציע גירץ הפוך מהמהלך שמציע נוימן. עבור גירץ התפקוד הפסיכולוגי של הדת נגזר מתפקודה התרבותי, ואילו עבור נוימן, כמו גם עבור יונג,536 התפקוד הפסיכולוגי של הדת בונה את תפקודה התרבותי, ובעיקר את הצורה התרבותית שבה הדת מתבטאת, והיא הצורה הסמלית של המיתוס. תפיסתו של נוימן את תפקידם של הסמלים כמארגנים את חוויית העולם של האדם, נשענת על המשגת מבני עומק בנפש, הבאים לידי ביטוי בלא־מודע הקולקטיבי והארכיטיפי, ומהווים את המצע לתפיסת חוויית מצבים בעולם.

			ביהדות רואים חשיבות רבה בהעברת האתוס התרבותי, המסורת והמנהגים על ידי ההורים אל ילדיהם, וזוהי אחת מהמצוות היסודיות בעולמה של מסורת ישראל. כך למשל נאמר בספר דברים: "וְהָיוּ הַדְּבָרִים הָאֵלֶּה אֲשֶׁר אָנֹכִי מְצַוְּךָ הַיּוֹם עַל לְבָבֶךָ: וְשִׁנַּנְתָּם לְבָנֶיךָ וְדִבַּרְתָּ בָּם" (דברים ו', ו'-ז') וגם במצוות ההגדה בפסח — "וְהִגַּדְתָּ לְבִנְךָ", ועוד.

			במשנה אנו מוצאים התייחסות לחינוך הילדים הקטנים, חיוב (מדרבנן או מדברי קבלה) להרגיל במצוות את הילדים עוד לפני גיל בר/בת־המצווה: "התינוקות, אין מענין אותן ביום הכיפורים, אבל מחנכין אותם לפני שנה ולפני שנתים, בשביל שיהיו רגילין במצוות",537 ובילקוט שמעוני נכתב:

			ולמדתם אותם את בניכם. ולא בנותיכם. אמר ר' יוסי בן עקיבא לדבר בם מכאן אמרו כשהתינוק מתחיל לדבר אביו מדבר עמו לשון הקודש ומלמדו תורה ואם אין מדבר עמו לשון הקודש ומלמדו תורה ראוי לו כאלו קוברו שנאמר ולמדתם אותם את בניכם למען ירבו ימיכם וימי בניכם.538

			מקורות אחרים מדברים על ההשפעה הסגולית שיש לאווירת הקודש על נפש הילד הרך, ועל כן נהוג להוליך ילדים לבתי כנסיות ובתי מדרשות, וזאת בעקבות הסיפור על ר' יהושע בן חנניה, שבהיותו תינוק העמידה אימו את עריסתו בבית המדרש כדי שיוכל לספוג את האווירה בבית הכנסת: "שהייתה אימו מולכת עריסתו לבית הכנסת בשביל שיתדבקו אזניו בדברי תורה".539

			ר' מרי משה בספרו מנחת קנאות מתייחס לחשיבות החיבור של האדם לתרבות בה הוא גדל המשפיעה על נפשו, מחשבתו ותפיסותיו:

			לעזרת ה' בגבורים גבורי כח, הנה קמתם תחת אבותיכם נוחי נפש, תרבות אנשים, חטאים ליסר בעקרבים שקלקלו בשיטים ושוטים, מחזיקים בתורת ה' לאשר כל בעל נפש [...] ישמח האב ביוצאי חלציו ותגלנה עצמות כל דמודיע הקרוב לנפש להשיב נפש [...] בואו ונחזיק טובה לאבותינו חכמי התלמוד, יסדו חקים ישרים בהם תושע יהודה וכל הבא לבית יעקב נפש [...] אשר מי לא ידע חכמות חיצוניות, לא יראה שלום ונקה לא ינקה, איך ידע דעת עליון והוא לא ידע נפש בהמתו.540

			ר' מרי משה מתייחס לחשיבות שנותן האדם למאמץ להמשיך את תרבות אבותיו. המשכיות זו גורמת להוריו נחת רוח, החיבור לתרבותו מאפשר לאדם גם להתחבר לנפשו הפנימית ולסביבה החיצונית שבה הוא גדל וכן להתחבר לאמונה באל.

			בממצאים שאציג אפשר לראות כי כל אחת מהקבוצות התייחסה לאתוס התרבותי באופן שונה בהתאם לתרבות ולחברה שבתוכן היא חיה ויצרה קשרים בין הסמלים התרבותיים. אלה באים לידי ביטוי במסורת העוסקת בדמותו של האל.

			אתוס תרבותי בממצאים

			אצל ילדים מגן ממלכתי־כללי שלא למדו את סיפורי המקרא, חמישה ילדים התייחסו לאתוס תרבותי בהקשר של תפילה ומשאלה. הילדים בקבוצה זו השתמשו בסמלים מעולם היהדות כדי לבטא היבטים שונים שקשורים לאלוהים. גם תפיסה זו בדומה לאתוס המקראי נבעה מידע שנרכש במשפחה. כך לדוגמה יערית בת הארבע וחצי תיארה את המושג 'להתפלל': להתפלל זה אומר שצריך להתפלל כבר (היא מחברת את הידיים יחד מול הפנים) ואומרים כל מיני דברים [...] מתפללים לספר תורה. אני: פעם התפללת? יערית: לא, כי אני עדיין קטנה בשביל לקרוא בספר תורה, עדיין אין לי ספר תורה, רק לסבא שלי יש ספר תורה והוא הולך לבית כנסת. יערית רכשה את הידע באמצעות סבהּ, הנוהג ללכת לבית הכנסת, אך התפילה בשבילה קשורה לידע נרכש ולא לתפיסה אישית פנימית. שחר לעומת זאת קשרה את התפילה לאימה שנוהגת להדליק את נרות השבת, היא ציירה את דמות האל עם מטפחת כדי שתוכל להתפלל לנרות כפי שאימה עושה בכל יום שישי: שחר: אני אצייר לו ידיים ושמלה ואני יעשה לו מטפחת. אני: למה מטפחת? שחר: אני שמה לו מטפחת על הראש כמו שאימא מדליקה נרות. שחר מתייחסת לאל כדמות נקבה, בדמותה של אימה המדליקה נרות ובכך היא מקשרת בין האל ובין מסורת הדלקת הנרות. ואולם, למרות ששחר מעניקה לאל תכונות אנושיות, היא מציירת אותו כדמות המרחפת בין השמיים לארץ ויוצרת איזון בין שני צידי הדף.

			אצל ילדים מגן ממלכתי־כללי שלמדו את סיפורי המקרא, חמישה ילדים התייחסו לאתוס תרבותי. מספר ילדים יצרו קשר ישיר בין התפילה לבינם ולא לבין דמות מבוגרת. כך לדוגמה לירי בת השש מחברת בין התפילה לכותל לתפילה אישית שלה: להתפלל זה כאילו הולכים לקיר כזה ואז מתפללים. אני: למה את מתכוונת קיר? לירי: לכותל שבירושלים, אני הייתי פעם בכותל והתפללתי. בדומה ללירי גם בר בן הארבע מייחס את הכותל לקשר הרגשי שלו עם אלוהים: אלוהים אוהב אותי [...] כי שלחתי לו פתק ואמרתי לו דברים מעניינים, אז הוא שלח לי בחזרה מילים מאוד, מאוד, מאוד, מאוד יפים. זה קרה כשהייתי בירושלים בצימר. אני: איפה שמת את הפתק? בר: בקיר הגדול הזה. אפשר לראות כי ילדים אלו יצרו חיבור אישי בין התפילה או המשאלה לכותל, שהוא חלק מהאתוס התרבותי ולא קשרו את התפילה לדמות חיצונית.

			לתני בן הארבע וחצי היה חיבור משמעותי לאתוס התרבותי. כאשר הגעתי לביתו והתחלנו לשוחח על אלוהים, הוא לקח שופר צעצוע והתחיל לתקוע בו בזמן ששוחחנו על אלוהים, ואז הוא הסביר. תני: (תוקעים בשופר) בראש השנה [...] בגלל שמתפללים בבית כנסת [...] להתפלל זה לעשות כל מיני צורות מעניינות של תורה וגם קוראים ספר תורה כשמתפללים. תני גם מקשר בין השבת לפעולה של האל. תני: ביום שבת הוא נמנם וישן [...] כי יום שבת זה יום מנוחה. בשיחה שלי עם תני ניכר כי הוא מחובר למורשת ולתרבות היהודית, כפי ששיתפה אותי סבתו כשנפגשנו בביתם: סבתא של תני: פעם אחת עשיתי לתני אמבטיה ואנחנו כאילו משחקים והוא כאילו מכין לי לשתות. ואז אני מתחילה לשתות ואז הוא אומר לי: 'לא, סבתא את קודם צריכה לברך', אז אמרתי לו: 'אבל אני לא מברכת. אני יכולה לברך אותך שעשית לי את הקפה, הוא מאוד טעים לי ואני רוצה להגיד לך תודה שעשית לי קפה'. ואז תני אומר לי בכעס: 'לא, זה לא ככה, את צריכה לברך'. ואז אני מסבירה לו שיש הרבה אנשים עם הרבה דעות. אבל אני לא מברכת [...] אני יכולה לברך אותך אבל לא את הקפה. סיפור זה מחזק את הקונפליקט שקיים אצל תני בין עולמו הפנימי שמאמין באל ובריטואלים תרבותיים, שאליהם כנראה נחשף בגן בו למד, ובין סביבתו ומשפחתו שלא מאמינה באל ולא מקיימת ריטואלים דתיים ולא מאמינים באל, קונפליקט זה יוצר כעס ותסכול בקרבו ומקשה על התנהלותו, משום שסביבתו מתקשה לקבל את אמונתו באל. 

			מצאתי כי חמישה ילדים מגן ממלכתי־דתי התייחסו לאתוס תרבותי בהקשר לאל. כך לדוגמה טל בת החמש טענה כי אלוהים אוהב את יום השבת יותר מכל יום אחר, ובזכות זה ביום שבת היא הצליחה למצוא את השרשרת שהלכה לה לאיבוד: אני: למה דווקא בשבת הוא מצא לך את השרשרת? טל: בגלל שאני אוהבת את יום שבת וגם הקדוש ברוך הוא אוהב את יום שבת [...] צריך להתפלל אליו ולהודות לו. להתפלל זה משהו קדוש. טל רואה את יום השבת כיום קדוש שיש בו כוחות וקסם אלוהי, ובזכות קדושה זו היא הצליחה למצוא את האבדה. כך גם ליאו בן החמש וחצי קישר את קדושת הדלקת הנרות עם הגשמה של משאלה: ביום שבת אני אדליק את הנר ואבקש משאלה מהנר, שיהיה לי אוגר. אני: פעם ביקשת משאלה שהתגשמה? ליאו: אני אמרתי לו והוא לא שומע והוא לא הגשים לי, אני אמרתי לו הרבה זמן והוא לא הצליח להגשים את זה. אפשר לראות כי ליאו מתקשה להבין, שלמרות שהדליק נר וביקש משאלה, בהתאם לאתוס התרבותי שלמד, אלוהים לא מצליח להגשים לו את המשאלה.

			יש ילדים שייחסו לגננת ולגן הילדים את האתוס התרבותי, כך לדוגמה ענה עומר בן החמש כשנשאל אם הוא מאמין שיש אלוהים: כן, אני מאמין, הגננת סיפרה לי, [...] כשהייתי בגן בתפילת בוקר עם הגננת, אני התפללתי תפילת 'מודה אני' וביקשתי שאח שלי יהיה בריא והוא היה בריא. עומר מייחס כוח והשפעה לתפילות שהוא מתפלל כשהוא נמצא בגן, והוא ייחס את החלמתו של אחיו לתפילה שלו.

			יש ילדים שבנו את תפיסת האל באמצעות שירים שלמדו בגן, כפי שאפשר להבין מדבריה של מלי בת החמש וחצי: (השם נמצא) מעל השמש והשמיים, אפילו הירח בתוך הירח ובתוך הכוכבים השם בכל העולם. יש שיר שלמדנו בגן (מלי מתחילה לשיר): 'השם הוא שם' (מצביעה למעלה), 'השם הוא אחד והוא נמצא בכל העולם'. ניתן לראות כי תשובותיה של מלי על דמות האל היו תואמות לשיר שלמדה בגן, היא טענה כי השם נמצא בשמיים, הוא אחד והוא נמצא בכל מקום בעולם. דוגמה זו מבליטה את ההשפעה התרבותית של הגן על האמונה של הילד.

			אצל ילדים מגן ילדים ממלכתי־חרדי, מצאתי שכיחות גבוהה לאתוס התרבותי, כאחד עשר ילדים התייחסו לאתוס התרבותי בהקשר של תפילה. אפשר לראות זאת בדבריה של ליאת בת החמש, כשנשאלה מה זה להתפלל: להתפלל זה להתפלל לשם. אני: מה את עושה כשאת מתפללת לשם. ליאת: אני עומדת. אני: את מבקשת משהו כשאת מתפללת? ליאת: אני לא מבקשת, אני מתפללת. אני: יש איזו משאלה שביקשת מהשם? ליאת: לא. ליאת מבינה כי היא צריכה להתפלל בהתאם לתרבות בה היא חיה והיא יודעת 'איך' לעשות זאת, אך היא לא מבינה מה המשמעות של התפילה ומדוע היא עושה זאת. היא לא מקשרת את התפילה לבקשה או למשאלה שקשורה אליה באופן אישי, אלא כריטואל שהיא צריכה לקיים.

			ילדים רבים השייכים לחסידות חב"ד ייחסו את האל לגאולה, כפי שאפשר לראות בדבריה של דבורה בת השש: כשהשבת נכנסת אני מבקשת מהשם שיביא לנו תינוק ותבוא הגאולה [...]. הגאולה זה, עכשיו זה שאנחנו בגלות ואז נהיה בגאולה, יהיה לנו פֵּרות ענקיים. והאנשים יכולים לאכול מהם כמה שהם רוצים. גם שמעון בן השש מתייחס לגאולה ומצייר אדם שמחכה לגאולה כשמעליו ענן ורוד כשבית המקדש נמצא על הענן, בהתאם לאמונת חב"ד: שמעון: האיש מסתכל בשמיים ומחכה לגאולה [...] שהשם יגאול אותנו [...] ואז הבגדים הממתקים יגדלו על העצים והפֵּרות יהיו ענקים [...] (בשביל זה צריך) ללמוד ולעשות הרבה מצוות. ניכר כי האמונה בגאולה היא אמונה פנימית, המשלבת פנטזיה ודמיון ומשתלבת גם בתפילות וגם בחלומות של הילדים. 

			בנוסף להתייחסות לנושא הגאולה, ילדי חב"ד קישרו בין האל לרבי מלובביץ', כפי שאפשר לראות בדבריה של דבורה בת השש. בחדר שלה יש תמונה גדולה של הרבי מלובביץ', והיא מראה לי אותה. אני שואלת אותה לגבי התמונה: מה ההבדל בין הרבי לשם? דבורה: ששניהם קדושים [...] אני יודעת שאת רבי יכולים לראות ואת השם אי אפשר לראות [...] הרבי בודק איך אנחנו מתנהגים, כמו חסידים של הרבי [...] אני בשבילו ילדה, והוא כמו אבא שלי ואני ילדה שלו, זה מה שאני מרגישה כלפיו [...] והשם הוא האבא הגדול שלנו. כלומר, דבורה מייחסת לשם ולרבי תכונות דומות כשהאל נמצא מעל הרבי. יוני בן הארבע וחצי, לעומת זאת, התייחס להבדל בין הרבי שמת לאל שהוא בן אלמוות: הרבי הוא זקן [...] הוא עלה לשמיים. אני: ומה ההבדל בין הרבי לשם? יוני: שמי שזקן הוא עולה לשמיים ואחר כך נפטר [...] השם הוא גדול, הוא לא נפטר. לעומת זאת, מנחם בן החמש התייחס תחילה לרבי כבן אלמוות, אך אחר כך שינה את דעתו: מה לדעתך יש בשמיים? מנחם: הרבי מלובביץ' הוא נמצא בשמיים [...] הוא לא מת, הוא מביא את הגאולה [...] גאולה זה כל מי שיש לו גבס יורידו לו את הגבס, כל מי שיצטרך תרופה לא יצטרך יותר תרופה והוא יזרוק את התרופה לפח [...] בגאולה כולם יהיו בריאים [...]. אני: אז מה ההבדל בין הרבי לשם? מנחם: שהרבי הוא היה בן אדם והשם אף פעם לא היה בן אדם [...] הרבי נמצא בבית של השם והוא רואה שאנו עושים הרבה מצוות ואז הוא יעזור לשם להביא את הגאולה ולבנות את בית המקדש. תפיסה זו באה לידי ביטוי גם בציור של מנחם. הוא מצייר את בית המקדש במרכז הדף. מצד שמאל הוא מצייר איש שזורק את התרופות לפח כי הגיעה הגאולה והוא לא צריך אותן, ומצד ימין הוא מצייר דמות שמורידה את הגבס כי היד החלימה, בעקבות בוא הגאולה.

			מירי בת השש יצרה הבחנה שונה בין האל לרבי. כששאלתי אותה: מה ההבדל בין השם לרבי? מירי: השם גם הוא עשה את הרבי [...] הרבי הוא רק המנהיג של בני ישראל והשם הוא גם מנהיג של בני ישראל וגם מנהיג של הגויים. הוא גם אחראי על הגויים והרבי אחראי רק על היהודים. ההבחנה של מירי בין הרבי לאל היא הבחנה בין היהודים לגויים, שהרבי שייך רק ליהודים והשם שייך לכל העולם.

			אפשר לראות כי בקבוצה זו האתוס התרבותי הוא מאוד משמעותי, בעיקר אצל ילדים שלומדים בגן חב"ד. קבוצת ילדים זו השתמשה בביטויים של גאולה ביחס לאל תוך השוואה, מהיבטים שונים, בין הרבי לאלוהים. 

			אתוס לאומי

			בדומה לאתוס התרבותי, גם האתוס הלאומי שייך לשלב השני של התפתחות האגו על פי התאוריה של נוימן בשלב המאגי־פאלי של האגו.541 

			האתוס הלאומי קשור למדינת ישראל שמאופיינת כמדינת היהודים, בין השאר בזכות עוצמתה הצבאית ונחישות לוחמיה. הדימוי העצמי של הישראלים, כמו גם הסטריאוטיפ הרווח שלהם, הוא של עם של גיבורים אמיצי לב. עם קטן אך אמיץ. דימוי זה של עם קטן שעומד מול כוחות רוע גדולים מופיע בסיפור המקראי ומשתלב בחגי ישראל, כדוגמת סיפור המכבים בחנוכה, סיפור מגילת אסתר בפורים וסיפור יציאת מצרים בפסח. אתוס זה מתבטא גם במיליטנטיות החדשה שהופיעה ביחסם של יהודי הגולה אל סביבתם הלא יהודית, ושל יהודי מדינת ישראל מול הערבים החיים במדינת ישראל ובמדינות השכנות.

			גור מבקרת את השימוש באתוס להעצמת ערכים מיליטנטיים בגני הילדים:

			בגיל הרך מונחת התשתית של ראיית מציאות המיליטריזם כטבעית [...] נבנית תפישה דיכוטומית, הרואה את המציאות של "שחור ולבן", "טובים ורעים". חשיבה דיכוטומית זו מועברת באמצעות הוראת חגים וחגיגות, דרך אירועים כמו ביקור במחנות צבא, שליחת שי לחייל ולימודי אקטואליה [...] תוכנית הלימודים בגנים מאורגנת סביב ציר החגים: חנוכה, פסח, יום העצמאות, ואלו מעבירים מסרים מיליטריסטיים וסקסיסטיים ברורים.542

			גור מבקרת בעיקר את המגמה של הגננות להציג את העם היהודי כעם שעתיד חייו מאוים תמיד, ולכן יש העצמה של ערכים מיליטנטיים, צבאיים ולוחמניים בגן הילדים, כשמרכזיוּת הצבא בחברה היא מוסכמה שבקונצנזוס.543 גור רואה בכך פגיעה מסוימת בערכים החברתיים של הילדים כי:

			האמונה בנחיצות הצבא ובהכרח של הלחימה והמלחמות נתפסת כמובנת מאליה בחברה הישראלית [...] במובנים רבים, וייתכן שאנחנו מייצרים את המצב הזה ומנציחים אותו דרך חינוך [...] באופן אוטומטי כמעט נחשפים הילדים וקולטים ערכים מיליטריסטיים במקום לחנך את הילדים לחשיבה יצירתית, לפתרון קונפליקטים בדרכי שלום, לאי אלימות ולשמירה על זכויות אדם.544 

			לעומת זאת, יש שטוענים כי הטקסים במוסדות החינוך הממלכתיים כוללים מרכיב בולט של הבניית זהות ומשקפים הן את המשותף לכלל החברה, היינו הזיקה למדינה וללאום, והן את הייחודי לקהילה החברתית הספציפית שאותה המוסד החינוכי משרת.545 בהתאם לכך כל מוסד חינוכי מעצב את הפרקטיקות החינוכיות ואת הסמלים שהוא בוחר להשתמש בהם בדרך משלו באופן שהם ישקפו את תרבותו הייחודית. אך חשוב לשלב תפיסה ביקורתית בסיפורים המקראיים ובסיפורי המורשת השונים הקשורים לחגים השונים, ולאפשר לילדים חשיבה נוספת על הסיפור מפרספקטיבה נוספת, כלומר, חשיבה ביקורתית המאפשרת העלאת שאלות ותהיות. סיפורי העבר צריכים לשמש למידה היסקית המכוננת את ההווה, ולכן הנרטיבים המוצגים בפני הילדים הם אבני דרך שמטרתם להדגים להם את תפקידם בעולם של קוסמולוגיה אלוהית שבו הם חיים, ולשלב בין ערכים חברתיים לערכים לאומיים באופן מושכל וביקורתי.

			הקשר בין מדינת ישראל לעם היהודי מתחיל בסיפור אברהם אבינו שקיבל ציווי אלוהי לעזוב את מולדתו וללכת לארץ כנען, לארץ המובטחת: "וַיֹּאמֶר יְהוָה אֶל אַבְרָם לֶךְ־לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל־הָאָרֶץ אֲשֶׁר אַרְאֶךָּ". (בראשית י"ב, א'). פסוק זה מקשר את העם היהודי לארץ ישראל ורואה בה את הארץ המובטחת כמדינת היהודים.

			את ההבחנה בין היהודים לגויים אפשר לראות במשנתו של הרב קוק. בעקבות המסורת הקבלית, הרב קוק לקח מושגים קבליים ורעיונות נשגבים, והראה איך הם מתממשים במציאות. הוא ערך הבדל קטגורי־אונטולוגי בין נפש היהודי לנפש הגוי. דברים חריפים וחד־משמעיים שלו בנושא זה מובאים בציטוט הבא:

			ההבדל שבין הנשמה הישראלית, עצמיותה, מאווייה הפנימיים, שאיפתה, תכונתה ועמדתה, ובין נשמת הגויים כולם, לכל דרגותיהם, הוא יותר גדול ויותר עמוק מההבדל שבין נפש האדם ונפש הבהמה, שבין האחרונים רק הבדל כמותי נמצא, אבל בין הראשונים שורר הבדל עצמי איכותי.546

			בדברים המאוד לא פופוליסטיים הללו, הרב שם אפוא על ציר אחד את נפשות הגוי והבהמה, כשהגוי אמנם מוביל על הציר המשותף, ונפש היהודי, לעומת זאת, ממוקמת על סקאלה אחרת, והיא בעלת יתרון איכותי. ברם, מה שנעדר מפסקה זו הוא אפיון ההבדל האיכותי בין השניים וההבנה מהו העיקרון האיכותי המעניק יתרון לנפש ישראל על נפש הגוי והבהמה. 

			בנוסף להבדל המהותי שהעניק הרב קוק בהבחנה בין נפש היהודי לנפש הגוי, הוא ראה הבדל דומה בין הדת היהודית לשאר הדתות. הרב היה מודע לעובדה שקווי דמיון רבים נמתחים בין הדת היהודית לבין שאר הדתות. למרות זאת ממשיך הרב בקביעה נחרצת:

			והדימויים הללו עם כל הפרטים המרובים שבהם, לא יכחידו את הנקודה התוכית המבדלת אותן, וכל המהות הנשמתית מקופלת היא לא בדימויים כי אם באותה הנקודה המבדלת, שהיא נותנת נשמה מיוחדת גם בפרטים של הנקודות הדומות, עד שהדמיון הוא רק דמיון חיצוני, אבל בפנים משונה הוא תכלית השינוי.547

			כאן מייחס הרב לדת ישראל יתרון איכותי על שאר הדתות, בדומה להבדל שבין הנפש הישראלית לשאר הנפשות, וגם כאן הוא אינו מבאר את טיב ההבדל. 

			אתוס לאומי בממצאים

			האתוס הלאומי אצל ילדים מגן ממלכתי־כללי שלא למדו את סיפורי המקרא היה מועט מאוד, רק שני ילדים התייחסו לאתוס זה. ילדים אלו יצרו קשר בין כוחה של מדינת ישראל לאלוהים ששומר עליה. כך לדוגמה תיאר איתי בן השש את בריאת עם ישראל בלבד על ידי אלוהים: איתי: לא כל כוכב אלוהים ברא [...] הוא ברא את ארץ ישראל וברא אותנו (את היהודים) הוא ברא את כולנו. (הוא מסתכל על תמונת מגן דוד ומנדלה שיש בחדר) יש פה תמונות שכאילו הם עתיקים [...] אלוהים המציא את המגן דוד בגלל שדוד ניצח אז קראו לו מגן דוד שהיהודים ניצחו. איתי משלב בין הסיפור המקראי לבין שמירתו של האל על העם היהודי בארץ ישראל. אצל שאר הילדים הנחקרים לא הייתה התייחסות לאתוס הלאומי בהקשר למדינת ישראל.

			אצל ילדים מגן ממלכתי־כללי שלמדו את סיפורי המקרא, הייתה שכיחות גבוהה יותר להתייחסות לאתוס הלאומי, וכחמישה ילדים יצרו קשר בין מדינת ישראל לאלוהים. ילדים אלו יצרו דיכוטומיה בין עם ישראל למדינות אחרות. כך לדוגמה מלי בת החמש תיארה את הקשר של אלוהים עם מדינת ישראל: אלוהים ברא את מדינת ישראל. אני: ומי לדעתך ברא את אנגליה ומרוקו? מלי: אלוהים. אני: איזו מדינה הוא עוד ברא? מלי: את כל המדינות בעולם. אני: איזו מדינה לדעתך אלוהים הכי אוהב? מלי: את ישראל [...] כי יש לו את החיילים הכי טובים במדינת ישראל. בדבריה של מלי באה לידי ביטוי התפיסה כי למרות שאלוהים ברא את כל העולם, עם ישראל הוא העם הגיבור המובחר והנבחר.

			יש ילדים שייחסו לאל את הרצון לשלום, כך לדוגמה לירי מגדירה מה אלוהים יכול לעשות: אלוהים יכול לעשות טוב ולעשות שלום, גם יצחק רבין יכול לעשות שלום [...] אבל הוא מת כי מישהו הרג אותו [...] יגאל עמיר הרג אותו כי הוא לא הסכים איתו [...] אלוהים לא אוהב את יגאל עמיר [...] כי הוא הרג את יצחק רבין. אפשר לראות כיצד לירי מקשרת בין סיפור רצח יצחק רבין למושג האל, למושג של טוב ורע ולשאיפה של האל לשלום במדינת ישראל. גם בציור לירי עושה הבחנה בין האל הטוב שצבוע בצבע כחול והוא נמצא בתוך הבית, שמור ומוגן, לאל הרע שנמצא מחוץ לבית ומחוץ לחומה, מצויר בשחור ויש לו רובה בדומה לאקדח של יגאל עמיר.548 

			אמיר בן השש, בדומה ללירי, התייחס גם הוא לנושא השלום שהאל הטוב רוצה: אלוהים רוצה שיהיה שלום [...] ככה אף אחד לא יפגע במדינה שלנו ואנחנו נהיה חיים [...] (הוא רוצה שיהיה שלום) גם בהמון ארצות, אבל בכל הארצות שנלחמו בנו בלי שום סיבה אז הוא לא רוצה שהם יהיו כאן [...] את האויבות שלנו שהם ערבים הוא לא אוהב, ואת המדינות שהן לא אויבות שלנו הוא אוהב. אמיר מייחס תפיסה מיליטנטית למדינת ישראל, לפיה עלינו להילחם באויבים שלנו שהם הערבים, ואלוהים שומר רק על מדינת ישראל ועל מדינות שאוהדות את ישראל.

			אפשר לראות כי קבוצת ילדים זו ראתה גם היא את האל כשומר על העם היהודי, אך היה ביטוי ורצון של הילדים שהאל יביא שלום וקרבה בין העם היהודי לאויבים או לערבים.

			ניתן היה להבחין כי אצל ילדים מגן ממלכתי־דתי שישה ילדים התייחסו לאתוס הלאומי ולקשר של אלוהים עם מדינת ישראל ולרצון של האל לשמור על מדינת ישראל. כך לדוגמה נרי בן החמש ביטא יחס בין התפילה לבין שמירתו של האל על מדינת ישראל מפני הערבים: אני מתפלל תפילת 'מוריד הטל' יחד עם כל הילדים בגן [...] שאנשים [...] הם ינצחו את את [...] הערבים [...] השם הוא שומר רק על היהודים. אני: ועל הערבים מי שומר? נרי: אף אחד לא שומר על הערבים, רק על היהודים. 

			ליאו בן החמש שילב בין הסיפור המקראי לבין מדינת ישראל: אני מצייר את דגל ישראל, אני יודע לצייר מגן דוד [...] זה גם קדוש, יש את זה על לוחות הברית [...] עשיתי דגל ישראל שעולים איתו על הר סיני זה יום העצמאות [...] בדגל הוא כמו השם. כלומר, ליאו משלב בין הסמלים השונים שמופיעים בסיפור מתן תורה בהר סיני לסמלים של מדינת ישראל ולאהבת השם את מדינת ישראל. גם הוד בת החמש וחצי מחברת בין הכותל שהוא אתר במדינת ישראל ובין אלוהים. אני: איזה מדינות את מכירה? הוד: מצרים והכותל המערבי. אני: איפה נמצא הכותל המערבי? הוד: למעלה בשמיים עם אלוהים. אני: את יודעת באיזה עיר? הוד: בארץ ישראל. אני: את יודעת באיזה עיר הכותל נמצא? הוד: לא. הוד מזכירה את מצרים כמדינה שהיא מכירה בהקשר לסיפור התנ"כי והיא רואה בכותל עיר שנמצאת בשמיים, יחד עם אלוהים. בתפיסה זו היא יוצרת קשר ישיר בין האל לבין אתרים קדושים שנמצאים במדינת ישראל, והמדינות שהיא מכירה קשורות לסיפור התנ"כי שקשור גם הוא לדמותו של האל.

			האתוס הלאומי אצל ילדים מגן ילדים ממלכתי־חרדי היה שכיח יותר — כתשעה ילדים התייחסו לאתוס הלאומי. את הקשר של אלוהים עם מדינת ישראל אפשר לראות בציורה של מושית בת הארבע וחצי שציירה את דגל ישראל ליד הבית שלה: ציירתי את הבית שלי והשם שומר עליו [...] ואת דגל ישראל [...] כי השם אוהב את המשפחה שלי שגרה בארץ ישראל. מושית חיברה בין הבית שלה ובין מדינת ישראל והסמל של מדינת ישראל — הדגל. בכך היא יצרה חיבור בין הסמלים השונים וקישרה אותם לעולמה הפנימי ולרצון שלה להבטיח את ביטחון ביתה וביטחון מדינת ישראל. גם מירי בת השש מגן חב"ד ייחסה חשיבות למדינת ישראל כשציירה את כדור הארץ ובתוך כדור הארץ היא כתבה שמות של מדינות: ישראל, אוקראינה, צרפת ורוסיה. את ישראל היא הבליטה על ידי שימוש בצבע שונה. כשהיא נשאלה מדוע צבעה את ישראל בצבע שונה, ועל כך ענתה: כי השם אוהב את ישראל הכי הרבה מכל המדינות [...] כי שם הוא יבנה את בית המקדש ושם יש את ירושלים, השם אוהב את כל היהודים [...] השם ברא גם את הגויים וגם את היהודים, אבל הוא ברא את הגויים כי, כשתגיע הגאולה הגויים יהיו המשרתים של היהודים. מירי רואה את האל כשומר בעיקר על היהודים שנמצאים בארץ ישראל, והיא יוצרת הבחנה בין הגויים ליהודים. את ההבחנה הזו ניתן לראות גם בציור שלה, בו היא מבליטה רק את מדינת ישראל בתוך כדור הארץ אבל היא מתייחסת למדינות שקשורות למשפחתה, אימא שלה נולדה בצרפת, והרבי שנולד באוקראינה. היא מציירת שתי דמויות יהודיות, הבן עם כיפה והילדה עם שמלה ולידם היא מציירת את האות א', כמסמלת את דמותו של האל ששומר על היהודים.

			מנחם בן השש מגן חב"ד תיאר את מדינת ישראל ואת לאפייט (האזור בו נמצא ביתו של הרבי מלובביץ') שהשם הכי אוהב: השם אוהב את ארץ ישראל [...] אפילו שהדודים שלי גרים בלאפייט השם מאוד אוהב אותם כי השם רצה שהם יהיו שליחים שם. כי בלאפייט אין הרבה אנשים שומרי תורה ומצוות אז השם עשה שהם ילכו ללאפייט שהם יהיו שליחים שם והם יגידו להם איך לעשות תורה ואנחנו שליחים באבן יהודה [...] אנחנו מלמדים את האנשים לעשות תורה ומצוות וככה תגיע הגאולה לעולם. תפיסה זו מבטאת את הקשר ההדוק שיש לילדים עם הרבי מלובביץ', קשר שבא לידי ביטוי גם באהבתו של האל את ארה"ב בנוסף לישראל.

			יש ילדים שחיברו בין הגויים לקיום המצוות שאותן הם אינם מבצעים או שהם מונעים מהעם היהודי לעשות. לדוגמה מנחם בן החמש יצר קשר בין הגויים למצוות: מנחם: (אלוהים אוהב את היהודים) כי הם עושים לו מצוות [...] הגויים לא (עושים מצוות) הם עושים חילול שבת, אבל בגאולה הגויים יהיו העבדים שלנו. מנחם יוצר דיכוטומיה בין היהודים הטובים לגויים הרעים.

			אפשר לראות כי אצל ילדים רבים (בייחוד מגן חב"ד) קיימת התפיסה המגמתית של יהודים שהם צדיקים, נבחרים ומקיימי המצוות ומולם הגויים הרעים, שאינם מקימים את המצוות, הורגים והורסים. אבל עם בוא הגאולה הם יהפכו להיות עבדים או משרתים של היהודים.

			אתוס מערבי: בין דת למדע 

			משחר התרבות האנושית פיעם בבני האדם דחף עמוק מאין כמוהו להכיר ולהבין כיצד נברא העולם. דחף זה נבע מתוך הפליאה וההשתאות לנוכח הטבע. דתות ואמונות רבות באו לעולם בשל הדחף והרצון של בני האדם לעשות סדר בטבע ולתת מובן והסבר לאותות ולחוויות שהם קולטים מן העולם.549 המתח בין הדת למדע נעוץ בניגוד בין אופיו החילוני של המדע, מול הרצון התאולוגי לקשר את בריאת העולם לאל. 

			שאלת היחס בין הפסיכולוגיה והדת מעלה סוגיה רחבה יותר, העוסקת במרקם היחסים ובמתח בין דת ומדע בכלל. מתח זה נעוץ באופיו החילוני של המדע, וכלל לא מקרה הוא שתופעת החילון עלתה על במת ההיסטוריה בד בבד עם ההתקדמות המדעית בעת החדשה.550 

			דחף זה של פיתוח המדע יצר אמונות ותפיסות שונות, ועל פי נוימן, החברה המודרנית הפכה להיות חברה המונית וגלובלית. נוימן קורא לתופעה זו ה"אדמתיוּת" של האדם. כלומר, האדם המודרני לא מנסה לפתח את ההיבטים הרוחניים, האינדיבידואליים בנפשו, אלא מנסה להתאים את עצמו לתפיסות החברתיות והתרבותיות והוא "מושפע מהעיתונים, הרדיו, הקולנוע, הפרסומות, הזמרים והסלבריטאים ובמגזר החרדי מהרבנים"551 ולכן, לטענתו של נוימן, יש לשלב בין הדת למדע, בין האמונה האישית למציאות החיצונית:

			דווקא ההתנסות הזו של הטרנסצנדנטי והאדמתי מהווה חלק מהותי מהדתיות החדשה של האדם המודרני. לא ניתן לדבר עוד על ההפרדה ביניהם. הפיצול בין השמיים לבין האדמה, בין הרוח לבין הטבע, אלא ליצור חיבור ראשוני ביניהם [...] כשלב התהוות לשלם בתהליך האינדיווידואציה.552

			שילוב זה, לדעת נוימן, ייצור איזון ויפתח את הרוחניות שבילד. ווילס, בדומה לנוימן, טען שההגמוניה של ארגונים, תנועות דתיות או פוליטיות והפעלת האידיאולוגיות שלהם, מהדהדות בחיי הילדים. "הגלובליזציה מדגישה את ה'ממוצעות', התקשורת משתלטת על מה שנתפס כ'אמת' והצרכנות היא זו שמגדירה את זהותו של הילד ואת ההבניה העצמית שלו".553 היבטים אלו, טוען ווילס, מגבילים, שולטים ופוגעים בפוטנציאל של הילד ליצור זהות אותנטית ותחושת עצמי איתנה בתוך מערכות היחסים שלו, ומשפיעים באופן ישיר גם על הרוחניות האישית שלו. לכן יש לעודד את ההאזנה לקולותיו הפנימיים של הילד ולחשוף אותו למושגים מדעיים ורוחניים גם יחד.554

			עבור חוקרים רבים בגיל הרך, ההאזנה לקולותיהם של ילדים צעירים הוא נושא ההולך וגובר בשנים האחרונות. במקביל, צוותי הוראה ומחקר שונים עומדים בפני האתגר למצוא דרכים להבנת קולם הפנימי והאותנטי של הילדים, תוך מתן אפשרות להביע את רעיונותיהם, מחשבותיהם ואמונותיהם, ולפתח את הרוחניות הקיימת בנפשם.555 מספר חוקרים טוענים כי למערכת החינוך ישנה השפעה רבה על ההתפתחות הרוחנית של הילד. לטענתם, החינוך חייב לפתח היבטים הקשורים להווייתנו ולאפשר לילד להגשים את אנושיותו האינדיבידואלית. לכן בתהליך הלמידה יש להביא בחשבון את הרוחניות המולדת של הילד.556 

			על פי פרדיגמה זו, העבודה הרוחנית מתבצעת באמצעות העיקרון של לקבל את הילדים כפי שהם, להאזין לחוויות ולאמונות שלהם, ובזמן שהם מפרשים את חוויותיהם ניתן להזמין אותם לבטא את המשמעויות שהם מעניקים לחוויה. על המחנכים לעודד את הילדים ללמוד מהפוטנציאל שלהם,557 ולא לכוון את הילדים לכיוון 'אמיתות' מדעיות שנקבעו מראש, מכיוון שבאופן זה הם משתמשים לרעה בכוחם ומסיתים את הילדים לקונצנזוס ומוסר נורמטיבי על מנת "להבטיח שהילדים יהפכו לסוגים מסוימים של אזרחים".558 אינדוקטרינציה זו היא אנטיתזה לטיפוח הרוחניות של הילד. תפקידו של המחנך הוא לאפשר את ההתפתחות הרוחנית ופיתוח אפשרויות חשיבה פנימיות של הילד עצמו לאור הווייתו שלו.559

			היי חקרה את השילוב בין דת למדע. היא הבחינה שהדמיון אצל ילדים שנחשפו לדמות האל באמצעות מיתוס הבריאה הוא פעיל יותר. הם מבטאים את התחושה הדתית באמצעות מטפורות, סמלים וסיפורים על מנת לייצג את תחושת הקודש, ומשלבים זאת עם תפיסות מדעיות. כך הם מצליחים לפתח מחשבות יצירתיות נוספות, שעניינן קיום העולם.560 היי טוענת כי יש להעניק לילדים אפשרות לחשוב על תופעות המתרחשות בטבע ולא לתת הסברים חד־משמעיים שיכולים לעיתים להדחיק את המודעות למסתוריות האמיתית של הקיום. כתוצאה מכך, טוענת היי, ככל שהילדים גדלים כך הם מפתחים אמונה טפלה "מדעית" שמשמעותה שיש תשובות לכל דבר, וההסברים שניתנו להם הם חד־משמעיים, וכתוצאה מכך הסקרנות והחשיבה היצירתית שלהם מוגבלת. היי רואה בפיתוח היצירתיות והרוחניות מקור שממנו צומחת הסקרנות, הפילוסופיה, המוסר והמדע, כמו גם הדת. על כן היא ממליצה לכל המחנכים, לא רק בחינוך דתי, "לסייע לילדים להגן על הרוחניות הפגיעה שלהם מפני ההשפעות האינדוקטרינריות של תרבות אינדיבידואליסטית וצרכנית המכוונת למטרות המסחריות שלה".561 כלומר, יש לאפשר לילדים להיחשף לתפיסות שונות במדע ובתרבות ולא להעניק לילדים אמת ודוגמה אחת, אלא לאפשר לכל ילד לבנות את התפיסות האישיות שלהם, תפיסות שיעודדו סקרנות ויצירתיות. לכן כשאנו חושפים את הילדים לסיפור הבריאה ולדמותו של האל חשוב לשלב סיפור זה עם חינוך מדעי, שמאפשר שאילת שאלות, חקר, יצירתיות וסקרנות. 

			המתח בין המדע לאמונה ובעיית קדמות או חידוש העולם העסיקה רבות את ההגות התאולוגית ביהדות. הרמב"ם הקדיש לדיון זה את הפרקים הגדולים האחרונים בחלק א' של מורה נבוכים ואת כל המחצית של פרק ב'.562 הרמב"ם מדבר על עצמו ועל הסתירה שהוא מתמודד עימה בין הדת למדע כחלק מההוכחות למציאות האל. הרמב"ם טען כי לבורא חייב להיות רצון שכן העולם אינו קדמון אלא נברא ולפיכך, בהכרח, רצון האל השפיע על תחילת הבריאה במועד כלשהו. כלומר, הרמב"ם בא להוכיח את מציאות האל על יסוד העובדה האמפירית. לטענתו, בעולם נטועה חוקיות פיזיקלית ויש ניגוד בין הפשט הסיפורי למדע ולחוקים שמכוננים את העולם. הדיון נערך כוויכוח דו־חזיתי: מצד אחד עם הכלאם, שטען כי העולם הוא מחודש ונברא 'יש מאין', ומצד שני התפיסה האריסטוטלית שייצגה את המדע וטענה שהעולם הוא קדמון, כלומר היה קיים מאז ומתמיד ונברא 'יש מיש'. הרמב"ם התנגד לטענה של הכלאם וצידד בטענות האריסטוטליות.563 הרמב"ם פירש את סיפור הבריאה כאלגוריה שמביאה את התפיסה האריסטוטלית ועסק בקוסמולוגיה של אריסטו.564 ראוי להדגיש כי הפיזיקה האריסטוטלית הייתה בעיני הרמב"ם לא רק היסוד להוכחת מציאות האל, אלא גם היסוד למחשבה על האל עצמו. זאת מפני שעל פי תורת ההכרה האריסטוטלית ידיעה אמיתית של כל נושא מעוגנת בהכרת הסיבות המחייבות את מציאותו.565 

			בקהלת פרק א' ישנה תפיסה הדומה לתפיסה האריסטוטלית. העולם מוצג כאין־סופי, כקיים מאז ומעולם ויש בו מחזוריות של הטבע, כשהכול חוזר על עצמו:

			דּוֹר הֹלֵךְ וְדוֹר בָּא וְהָאָרֶץ לְעוֹלָם עֹמָדֶת. ה וְזָרַח הַשֶּׁמֶשׁ וּבָא הַשָּׁמֶשׁ וְאֶל מְקוֹמוֹ שׁוֹאֵף זוֹרֵחַ הוּא שָׁם. ו הוֹלֵךְ אֶל דָּרוֹם וְסוֹבֵב אֶל צָפוֹן סוֹבֵב סֹבֵב הוֹלֵךְ הָרוּחַ וְעַל סְבִיבֹתָיו שָׁב הָרוּחַ. ז כָּל הַנְּחָלִים הֹלְכִים אֶל הַיָּם וְהַיָּם אֵינֶנּוּ מָלֵא אֶל מְקוֹם שֶׁהַנְּחָלִים הֹלְכִים שָׁם הֵם שָׁבִים לָלָכֶת. (קהלת א', ד'-ז')

			מבחינת הרמב"ם, העיסוק המדעי הוא מצווה דתית, המאפשרת להתבונן בנפלאות ובכוחות האל, כפי שכתב בספרו היד החזקה: 

			היאך היא הדרך לאהבתו ויראתו בשעה שיתבונן האדם במעשיו וברואיו הנפלאים הגדולים ויראה מהן חכמתו שאין לה ערך ולא קץ מיד הוא אוהב ומשבח ומפאר ומתאוה תאוה גדולה לידע השם הגדול כמו שאמר דוד: צמאה נפשי לאלהים לאל חי.566

			הרמב"ם רואה חשיבות רבה במדע ובחקר בריאת העולם, משום שכשאדם חוקר את העולם הוא מבין את גדלותו של אלוהים ואת הסוד האלוהי שמתקיים בבריאה וכך הוא מתקרב אל האל. ואולם הידיעה כעובדה חד־משמעית לא מאפשרת בחירה. 

			ליבוביץ' מתייחס להבחנה הפילוסופית בין העובדות הקיימות בטבע לבין ערכים הקיימים בסיפור המקראי. תפיסה זו הוא מביא בספרו עם ארץ מדינה:

			מחלוקת גדולה בשאלה שהיא מן העמוקות והיסודיות ביותר בחשיבה המדעית: האם עובדות קיימות מצד עצמן, או שמא אין העובדה אלא מה שהאדם מכיר כעובדה, ואם אין הוא מכיר אותה, אין היא קיימת [...] אני שואל: האם מה שאנחנו קוראים "ההיסטוריה של עם" נובעת מזה שדברים מסוימים היו, או שמא אין היא מעוגנת אלא בתודעתה של אותה חטיבה אנושית המופיעה כעם?567

			ליבוביץ' טוען, שלא משנה אם מה שכתוב בתורה הוא נכון או לא נכון, אלא חשוב להתייחס למסרים ולערכים המועברים בתורה. ערכים אלו הם שיוצרים את עם ישראל ואת תרבות עם ישראל. היהדות כדת התורה והמצוות היא תביעה המוצגת לאדם ולא אינפורמציה המוגשת לו. התורה ניתנה לא כדי ללמד את האדם את מדעי הטבע.568

			גם חז"ל התייחסו להיבט זה כשכתבו: "דיברה תורה בלשון בני אדם".569 שוורץ בהקדמה לספר מורה נבוכים מסביר היבט זה וטוען כי חז"ל טענו "ולא במעשה בראשית שנים",570 כלומר, חלק מעקרונות הדברים הטבעיים שכתובים בתורה, אי אפשר ללמדם בגלוי כפי שהם, לכן חז"ל דיברו על המשמעויות של התורה בחידות ובמשלים. זאת כיוון שהם קשורים לחוכמת האלוהות, והם גם סודות מסודות חוכמת האלוהות.571 שוורץ טוען כי דברי חז"ל באים להעיר שהדברים אשר נזכרים בספר בראשית הם סתומים, לכן "כל הדברים האלה נאמרו בשמות משותפים כדי שההמון יפרשו אותם במשמעו שהיא לפי מידת הבנתם ולחולשת השגתם".572 

			ספר בראשית מדבר במושגים שאנשים מכירים. כל האינפורמציה המדעית של פרק א' אינה רלוונטית. מה שחשוב זה להבין את המסר התאולוגי, והוא שיש אלוהים אחד וכולנו הגענו מאדם אחד, כפי שכתבה מזור:

			מול האל הזה יש גם כוחות שנלחמים אחד בשני. הים והיבשה האור והחושך הם ניגודים הקיימים בטבע ובנפש האדם ומי שברא את הכול מרצונו החופשי הינו אל האחד, שיכולתו אינה מוגבלת. האל אינו כפוף לשום כוח מכוחות הטבע, ואין חוק מחוקי ההוויה השולט בו. ישנה שונות מהותית בין האל לבין הטבע. לאל יש חירות עליונה והטבע כפוף לו באופן מלא ומוחלט. העולם אינו עוד תולדה של מלחמות בין האלים או פרי המקרה העיוור, אלא תוצר רצונו הריבוני של האל. ובכך ספר בראשית יוצר מהפכה סוציולוגית אדירה שכולנו הגענו מאדם אחד ואל אחד.573 

			הרב קוק מתייחס לחשיבה שכולנו הגענו מאדם אחד ואל אחד, אך הוא טוען כי תפיסת האמונה היהודית באל אחד היא למעשה ראייה הרמונית הרואה בכל כוחות המציאות חלקים היוצרים הרמוניה כללית ביקום, כל כוח תורם את שלו למאמץ הכללי ומתאחד עם הכוחות האחרים. לכן האדם האמוני תופס את עצמו כחלק מההרמוניה הכללית של המציאות ולא כיסוד עצמאי שנאבק על קיומו הפרטי, והאלוקות נמצאת בתוך המציאות של חייו. הרב קוק מסביר שהבעיה שעמדה בפני האנושות היא שיש חסימה נפשית פנימית שמונעת מן האדם לחוש את האלוקות שבתוכה הוא חי, האדם חווה את המצב החומרי, המפורד והנמוך של המציאות ולא מודע לפוטנציאל ההרמוניה והשלמות הטמון בה.574 

			את המתח בין האתוס המערבי שהביא את המדע לבין הדת אפשר לראות גם בממצאים שיוצגו כאן, כפי שנאספו מהילדים שהשתתפו בקבוצות השונות.

			אתוס מערבי: בין דת למדע בממצאים

			בממצאים מצאתי כי תשעה ילדים מגן ממלכתי־כללי שלא למדו את סיפורי המקרא, התייחסו לבריאת העולם באופן מדעי ולא התייחסו לאלוהים כבורא עולם. יש שטענו כי הטבע ברא את העולם והוא אחראי לשינויים המתקיימים הטבע. ויש ילדים שטענו שאין להם מושג מי ברא את העולם. כך לדוגמה, יורי בן הארבע, בן לעולים חדשים מאנגליה, שעלו לארץ לפני פחות משנה. הוריו של יורי חילונים ומעולם לא שוחחו איתו על דמות האל, וגם בגן הוא לא נחשף לדמות זו. כששאלתי את יורי: איך לדעתך נוצר כדור הארץ? יורי: אני לא יודע. אני: ואיך נוצרה השמש? יורי: החום [...] בגלל שהיה מלא, מלא חום וככה היא נוצרה. אני: ואיך נוצר הירח? יורי: החושך יצר את הירח. בתשובותיו של יורי ניתן לראות כי הוא מייחס את בריאת השמש והירח לתכונות שלהם, השמש שמחממת והירח שמופיע בלילה בחושך. כששאלתי אותו אם כדור הארץ מסתובב ומי מסובב את כדור הארץ, הוא השתמש בדמות שראה בטלוויזיה: יורי: סופרמן מסובב אותו.

			כשעמי בן השש נשאל מי יצר את בני האדם, הוא ייחס את תורת האבולוציה לבריאה: בני האדם היו קופים והם היו גרים במנהרות והזנב שלהם נעלם ואז הם נהפכו לבני אדם ואם זו הייתה אימא היא כל הזמן הולידה ועוד אנשים. 

			אורן בן השבע הביע את הבלבול הקיים אצלו בין תאוריית המפץ הגדול ובין האמונה כי האל ברא את העולם. אני: חשבת פעם איך נברא העולם? אורן: חשבתי יותר מפעם אחת, אני הרבה חושב על זה [...] בהתחלה חשבתי שזה אלוהים זה היה שלוש פעמים שחשבתי שזה אלוהים, אחר כך חשבתי שזה תמיד היה, אחר כך חשבתי שהכוכבים התנפצו. 

			אפשר לראות כי בעקבות העובדה שהילדים לא נחשפו לסיפור בריאת העולם בגן, רובם ייחסו את בריאת העולם לתאוריות מדעיות שונות ולא לאל כבורא את העולם, ייתכן כי מידע זה קיבלו מההורים או ממידע שהוצג בגן. 

			גם אצל ילדים מגן ממלכתי־כללי שלמדו את סיפורי המקרא, היו כתשעה ילדים שהתייחסו לבריאת העולם באופן מדעי, אך ניכר כי בתשובותיהם של קבוצת ילדים זו התקיים הקונפליקט בין המדע לאמונה, בין הטבע ובין אלוהים. כך לדוגמה כשאמיר בן השש נשאל: איך לדעתך נוצר כדור הארץ? אמיר: אלוהים ברא את כדור הארץ. אני: ואיך נבראה השמש? אמיר: לא בראו אותה היא נוצרה לבד השמש [...] היא נוצרה מכל מיני חומרים מהגלקסיה. אני: אז אתה אומר שאת כדור הארץ ברא אלוהים והשמש נבראה לבד מהגלקסיה? אמיר: אלוהים ברא את כדור הארץ ואז נבראה השמש. אני: ואלוהים איפה הוא נמצא? אמיר: אני לא יודע, אני לא מבין כל כך באלוהים [...] אני מבין באטמוספירה ובכוח הכבידה [...] אני ראיתי סרטים וגם ראיתי בספר שהיה מפץ גדול שיצר את הגלקסיה. אני: אז איך נברא כדור הארץ? אמיר: אלוהים, והמפץ הגדול זה תאוריה [...] זה דעה שכולם מאמינים בה. אני: ומה אתה מאמין? אמיר: אני מאמין שהיה אלוהים הוא עשה את המפץ הגדול ואז העולם נברא. אפשר לראות כיצד אמיר משלב בין האמונה שלו באל ובין תאוריות מדעיות ומנסה למצוא קשר בין סיפור הבריאה שסופר בגן לבין תפיסתו האישית שרכש בבית מהוריו. רונן בן הארבע וחצי, כמו אמיר, שילב בין בריאת העולם על ידי האל ובין תאוריית המפץ הגדול: אלוהים ראה שהירח מתפרק ואז הוא ראה גיצים ואז הירח כמעט נגע בכדור הארץ ואז היו אנשים שזרקו את האבן הגדולה הזו והיה להם כוח ביד והכול התפוצץ [...] הוא ראה שיש אבן והוא גם ראה את האבן והוא רצה לפוצץ אותה על כדור הארץ והאבן נשברה והכול התפוצץ וככה נברא העולם. אפשר לראות כיצד רונן בונה לעצמו סיפור, המשלב את שתי התאוריות ביחד ובכך הוא יוצר לעצמו הבנה פנימית. שילוב זה בין הדת למדע אפשר לראות גם אצל לירי בת השש כשנשאלה כיצד לדעתה נברא האדם: אני יודעת איך אלוהים ברא את האדם [...] קודם הוא (אלוהים) ברא גורילה ואז הוא הפך אותה לקוף ואז הוא הפך לבן אדם [...] אבל אני לא מבינה איך הוא ברא את השמש, השמש חמה ואי אפשר לגעת בה, איך הוא יצר אותה? אפשר לראות בדבריה של לירי את השילוב בין תורת האבולוציה ובין סיפור הבריאה שכתוב בבראשית. לירי לא מקבלת את הסיפור כמו שהוא. היא שואלת שאלות ומנסה להבנות תפיסה המשלבת בין המיתוס המקראי לתפיסות נוספות שהיא מכירה. 

			אפשר לראות כי קבוצת ילדים זו, שנחשפה לסיפור בריאת העולם בגן הילדים, מתאפיינת בבלבול בין המדע לדת. הסיפור עורר בהם סקרנות, צורך לשאול שאלות ורצון לבנות לעצמם סיפור המעניק להם תשובות יצירתיות, הבאות באופן אינטואיטיבי מעולמם הפנימי. ניתן להניח כי החשיפה למקורות השונים, הדתיים והמדעים, מאפשרת להם בחירה ושילוב של דעות. 

			אצל ילדים מגן ממלכתי־דתי, כשמונה ילדים התייחסו לבריאת העולם מתוך הטבע. גם בתשובותיהם היה קיים שילוב בין האל לתאוריות מדעיות. כך לדוגמה אביגיל בת הארבע ייחסה את בריאת העולם למפץ הגדול ולאלוהים: את יודעת שכדור הארץ התפוצץ [...] אני יודעת שכדור הארץ התפוצץ. אני: מתי הכדור התפוצץ? אביגיל: לפני הרבה ימים הוא התפוצץ ונפל. אני: ומי פוצץ את כדור הארץ? אביגיל: השם, השם עשה פיצוץ גדול ואז כדור הארץ נברא. אביגיל משלבת בין תאוריית המפץ הגדול לבריאת העולם. כך גם רוני בת השש וחצי שילבה בין מושגים מדעיים לדמות האל: השם ברא את העצים בכדי שנוכל לנשום טוב את האוויר, הם גם נותנים לנו פֵּרות וירקות והם גם נותנים לנו אוויר, בגלל זה הוא ברא את העצים. רוני רואה באל את יוצר הטבע והתופעות שמתרחשות בטבע. בדומה לכך תיאר אור בן החמש את בריאת העולם בשילוב בין הטבע לאל, כשהאל אחראי על התופעות המתרחשות בטבע: אלוהים ברא את הזרעים של העצים והפרחים ואז הם גדלו [...] העננים יצרו את השמש [...] הכוכבים יצרו את הירח והשם ברא את כדור הארץ [...] עם הכוח משיכה [...] לכדור הארץ יש כוח משיכה [...] הוא יצר את כדור הארץ, היו כל מיני עיגולים כאלה. אני: ומי עשה את כוח המשיכה הזה? אור: השם. 

			אבי בן החמש, לעומת זאת, ייחס את בריאת העולם רק לטבע, ונימק את תשובותיו על פי ספרים שקראו לו בבית ובגן: אני יודע איך נוצר כדור הארץ, כדור הארץ נוצר עם צבעים מיוחדים [...] יש ספר שאימא שלי קוראת לי כל הזמן ושם כתוב איך השמש נוצרה [...] היא נוצרה מכל הצבעים [...] אבל לשמש זה צבעים אחרים וכדור הארץ זה צבעים יותר מיוחדים. אני: איך הכוכבים נוצרו? אבי: זה נוצר מהשמש, כשהשמש מחממת את הכוכבים ואז נוצר כוכב. בגן יש ספר שמדבר איך נוצרו דברים שבשמיים ואני קורא את זה כל יום וכך אני יודע. 

			אצל ילדים מגן ממלכתי־חרדי, ניתן היה להבחין כי כל הילדים ייחסו את בריאת העולם לאל, ואף ילד לא ייחס את הבריאה למדע. כפי שאפשר לראות בדבריה של יעלה בת החמש וחצי, שייחסה כל דבר שנברא בעולם לשם: אני: איך לדעתך נוצר כדור הארץ? יעלה: השם ברא אותו. אני: איך הוא ברא את כדור הארץ? יעלה: הוא אמר 'ויהי' ואז נהיה. אני: ואיך הוא ברא את השמש? יעלה: גם הוא אמר 'ויהי' ונהיה שמש. אני: ומי ברא את הפרחים? יעלה: השם, הוא אמר 'ויהי פרחים' ונהיו פרחים. אני: ומי ברא את המטוס? יעלה: השם. אני: ואיך נוצר השטיח? יעלה: השם ברא אותו. אני: איך הוא ברא את השטיח? יעלה: הוא אמר 'ויהי' ונהיה. אני: הכול השם ברא? יש משהו שהשם לא ברא? יעלה: הוא ברא הכול. אפשר לראות כיצד יעלה מייחסת לאל כל דבר שנברא ביקום. היא אינה עושה הבחנה בין בריאה של הטבע ולבריאה של האדם, ואיננה מתייחסת כלל להיבט המדעי. 

			לעומת זאת, שלומית בת החמש שלומדת בגן חב"ד, עשתה הבחנה בין בריאת הטבע לבריאה שנעשתה על ידי האדם: אני: פעם חשבת איך נוצר כדור הארץ? שלומית: השם ברא אותו. אני: ומי ברא את השמש והירח? שלומית: השם. אני: איך לדעתך השם ברא את העולם? שלומית: במילים [...] כשהוא רצה לברוא את האור הוא אמר 'ויהי אור' [...] הוא אמר 'יהיה שמש' ונהייתה שמש. אני: ומי ברא את השטיח? שלומית: (הפסקה, חושבת [...]) השם יצר רק את החומרים [...] אני אגיד לך מה השם עשה, הוא הכין את החומר של השטיח ואז הכינו את השטיח. אפשר לראות כי שלומית עושה הבחנה בין האל ובין דברים שהאדם ברא, וכשאני שואלת כיצד נוצר כדור הארץ, היא עונה לי: השם ברא את כדור הארץ. "ברא" ולא "יצר", בהתאם לשפת התנ"ך. בדומה לכך, שמעון בן השש שגם הוא לומד בגן חב"ד, רואה את האל כבורא את כל העולם, אך עם זאת הוא משתמש בתיאור מדעי כדי להסביר מדוע השמש מסתובבת: ברור שהשמש היא מסתובבת [...] אם השמש לא תסתובב אז במקום אחד לא יהיה בוקר ובמקום אחר לא יהיה לילה [...] אם השמש לא הייתה מסתובבת אז גם הירח לא היה מסתובב ואז בכל העולם היה חושך, וחצי העולם היה אור. אפשר לראות כי לשמעון יש ידע מדעי והוא משתמש בו כדי להסביר תופעות שקורות בטבע ואינו מייחס אותן לאל.

			סיכום המרחב המטפיזי־תרבותי

			בחלק זה הצגתי כיצד המרחב המטפיזי־תרבותי בא לידי ביטוי בתאוריה של נוימן, בתאוריות של פסיכואנליטיקאים שונים ובתפיסות השונות בספרות היהודית והצגתי כיצד משפיע מרחב זה על תפיסת דמות האל אצל הילד. 

			האתוס המקראי שהציגו הילדים בקבוצות השונות היה שונה בתוכנו ובהבנתו. אפשר לראות אצל ילדים שלומדים בגן ממלכתי־כללי ולא למדו את סיפורי מקרא, שחשיפת האתוס המקראי נעשתה באמצעות הוריהם. אצל חלק מהם הסיפור המקראי עורר הזדהות ואילו אצל אחרים הוא עורר שאלות, סקרנות וספקות. ניתן להניח כי אצל ילדים מגן ממלכתי־כללי שלא למדו את סיפורי המקרא, דמות האל איננה חלק מעולמם התרבותי והחברתי, לכן לא הייתה להם יכולת לזכור או לדמיין משהו ספציפי שהם מכירים מחייהם, ואשר יכול לבוא לידי ביטוי בחלום או בדמיון. כפי שטען אוונס־פריצ'רד, "כדי להבין באמת את אופייה של דת ההתגלות עלינו להבין תחילה את מה שמכונה דת טבעית, שכן שום דבר לא יתגלה אם אין לאדם מושג עליו מראש".575 

			אצל ילדים מגן ממלכתי־כללי שלמדו את סיפורי מקרא אפשר לראות שכיחות גבוה יותר בשילוב דמויות מהמקרא עם דמות האל. הילדים סיפרו שחלמו על דמויות מהתנ"ך, והדמויות המקראיות היו חלק מהשיח על דמות האל. שילוב זה בין החלום לשיח על הדמויות המקראיות, אִפשר לילדים להיחשף לתת־מודע שלהם והעניק להם הבנה נוספת של עולמם הפנימי. תפיסה דומה אפשר לראות גם בגן הממלכתי־דתי. קבוצת ילדים זו שילבה את הסיפור המקראי בחלומות, בפחדים ובמשאלות שלהם, ושיח זה חיבר אותם לתת־מודע שלהם ולמערכת היחסים בינם לבין הבורא. גם ילדים מגן ממלכתי־חרדי הזכירו פעמים רבות את הופעת האתוס המקראי בחלומות, בפחדים ובמשאלות שלהם. הסיפור חיבר אותם לתת־מודע שלהם ועזר להם להתמודד עם קשיים ופחדים. כמו כן יש ילדים שהשתמשו בסיפור כדי להציג את אלוהים כמקור הבריאה והסדר החברתי, כשמערכת היחסים שהילד הציג בינו לבורא העולם היא כזו שהילד תלוי בחסדיו של האל, ולכן הוא מחויב להודות לו על כל הטוב שהעניק לו בתפילה ובקיום מצוות. ילדים מגן ממלכתי־חרדי ידעו היטב את תוכני התורה וחלמו על האל ועל סיפורי המקרא, אך נמנעו מלשתף ו/או לצייר את החלומות שחלמו על האל. ניתן להניח כי תפיסה זו נבעה מהחשש לעסוק בדמות האל באופן מוחשי ולהאניש אותו. 

			באתוס התרבותי, ילדים מגן ממלכתי־כללי שלא למדו את סיפורי המקרא, התייחסו לסמלים תרבותיים דרך מידע שראו ונחשפו אליו באמצעות בני המשפחה שונים, ולא קישרו את הפעולות של תפילה או קיום מצוות אליהם באופן ישיר. לעומת זאת, אצל ילדים מגן ממלכתי־כללי שלמדו את סיפורי המקרא התבטא האתוס תרבותי בפעולות שהילדים עשו באופן אישי, ללא קשר לבני משפחתם, כגון: תפילה, ברכה, הליכה לכותל. אצל ילדים מגן ממלכתי־דתי, האתוס התרבותי לא היה בולט במיוחד, אך בדוגמאות שהבאתי הייתה התייחסות בעיקר לפעילות הקשורה לריטואלים דתיים, כגון תפילה והגשמת משאלות כדי ליצור קשר עם האל. אצל ילדים שלומדים בגן ממלכתי־חרדי האתוס התרבותי היה משמעותי מאוד. תופעה זו בולטת בעיקר אצל ילדים שלומדים בגן חב"ד, שהשתמשו במושגים כגון גאולה, בניית בית המקדש והמשיח. היות שבגני ילדים אלו מרחיבים את הקודש אל כל תחומי החיים, כל ענייני התורה והמצוות הנלמדים בגן צריכים להיות חדורים בשייכותם לרעיון המשיחיות, הציפייה לביאת המשיח,576 הגאולה,577 ובניית בית המקדש השלישי.578 רעיונות אלו נלמדים באדיקות כמטרה וכתכלית לבריאת העולם, כחלק ממשנתו של הרבי מלובביץ' (הר' מנחם מנדל שניאורסון מלובביץ', הרממ"ש).579 ומשנה זו חדורה באדיקות רבה בילדים, ומאפשרת להם להתמודד עם קשיים ופחדים בחיי היום־יום. ילדים אלו הציגו את עולם ה'קודש', כעולם קבוע ויצוק, מוחלט, תובעני ובעיקר — מחייב, המכיל תכנים אידיאליים תרבותיים המחייבים אורח חיים ייחודי הנאמן לעולם ההלכה ולמצוותיה וקשורים קשר ישיר לדמותו של האל.580 ראינו כי הטקסים עוזרים לילד הדתי לחוות את העולם כמערכת מאורגנת שעוזרת לו ליצור את הבסיס של האגו על מנת שירגיש עצמו כמרכז יציב של עולם שיש בו חוק וסדר. ניתן לראות כי הילדים שלמדו בגן ממלכתי־חרדי יצרו תפיסת עולם אחידה, בעלת מוסר דומה ורעיונות דומים, שהתבטאו אצל ילדים רבים באופן דומה ונתנו מענה פסיכולוגי וחברתי, אך אחידות זו יצרה מעין תפיסה אוטומטית ומכנית, שלא תמיד הייתה מחוברת לתפיסות האותנטיות והאישיות של הילד.581 

			האתוס הלאומי בא לידי ביטוי במגזרים השונים באופן שונה ובשכיחות שונה. ילדים שלומדים בגן ממלכתי־כללי שלא למדו את סיפורי המקרא, התייחסו לאתוס הלאומי באופן מצומצם ביותר, כפי שניתן לראות בתרשים. ילדים מעטים התייחסו לאתוס הלאומי וביטאו את אהבת האל כלפי מדינת ישראל. בקבוצת הילדים שלומדים בגן ממלכתי־כללי ולמדו את סיפורי מקרא, האתוס הלאומי בא לידי ביטוי בקרב מספר גדול יותר של ילדים. קבוצת ילדים זו התייחסה אל האל כשומר על העם היהודי, אך יחד עם זאת הילדים ביטאו רצון לשלום בין הערבים ליהודים. בקרב ילדים שלומדים בגן ממלכתי־דתי, בלטו הערכים המיליטנטיים הצבאיים. הילדים יצרו דיכוטומיה ברורה בין היהודים הטובים לערבים הרעים. אפשר להניח כי תפיסה זו נובעת מהתפיסה הפרו־ציונית של המגזר הממלכתי־דתי, שרואה בייצוג הזהות של ילדים אלו דפוס טיפולוגי סוציולוגי, המושתת על סמלי הדת ואהבת ארץ ישראל על פי הסיפור ההיסטורי. גם אצל ילדים הלומדים בגן ממלכתי־חרדי הייתה העצמה של ערכים מיליטנטיים, צבאיים ולוחמניים, אך הדיכוטומיה הפעם הייתה בין היהודים, הצדיקים, הנבחרים, מקיימי המצוות לעומת הגויים הרעים, שאינם מקיימים מצוות, הורגים והורסים. אצל ילדים שלומדים בגן חב"ד למשל, הדיכוטומיה הזו בלטה באופן מיוחד והם טענו שעם בוא הגאולה הגויים ייהפכו לעבדים או למשרתים של היהודים, והכול יהיה מושלם. 

			ייצוג הזהות של הילדים בקבוצה זו היה בעל דפוס טיפולוגי סוציולוגי, המושתת בעיקר על הדת ומציג סתירה בין התרבות החילונית לתרבות הדתית. תפיסה זו הראתה (במידה מסוימת) היבטים גזעניים, המציגים את היהודים כעם הנבחר, המורם מכל העמים. מכיוון שאצל ילדים דתיים עולם הערכים הדתי אמור להבנות את זהותם הדתית גם בהווה וגם בעתיד, נבנית כאן מעגליות אין־סופית שבה ההווה והילד הופכים להיות חלק מהעבר, והעבר הופך לחלק מההווה. בהתאם לכך הזהות הקהילתית נגזרת מאפיוני הקהילה וצרכיה, והם אלה שמגדירים את ייחודיותה ואת תפיסת האל המתקיימת אצל הילד.582 זהות זו באה לידי ביטוי בזיכרון הקולקטיבי שמתחיל בעבר הרחוק המתואר בסיפורי התנ"ך, וממשיך בסיפורי ההיסטוריה של החגים. כל אלה מוצגים בקשר ישיר להווה, ואף לעתיד שאליו הילדים מתחנכים. העיסוק הרב בזיכרון הקולקטיבי הופך את העבר ההיסטורי הדתי לרלוונטי להווה ואף לעתיד, רלוונטיות המעלימה את גבולות הזמן.

			באתוס המערבי: המדע, היה הבדל מהותי בין הקבוצות השונות. בממצאים ניתן היה להבחין במרקם היחסים ובמתח בין דת ומדע, שנעוץ בניגוד בין אופיו החילוני של המדע, מול הרצון התאולוגי לקשר את בריאת העולם לאל. זהו מתח בין שני סוגי אמת: 'לוגוס' מול 'מיתוס', טוהרת האל מול חיותו. מצב זה דומה למתח שהתקיים לאורך ההיסטוריה בפילוסופיה היהודית. בהסברים המדעיים לבריאה, הילדים מגן ממלכתי־חרדי לא התייחסו כלל לבריאה באמצעות המדע. הם נאחזו אך ורק בתפיסה התאולוגית, התואמת את מיתוס הבריאה. הם ראו את האל באופן חד־משמעי כבורא יחיד של כל העולם והעולם נברא ממנו, כפי שכתוב בסיפור הבריאה. תפיסה זו הייתה נטועה היטב אצל הילדים, שפעמים רבות ענו באופן אוטומטי כי האל בורא את הכול, וכשהם נשאלו: "מה יש בשמיים?" הם ענו באופן אינסטינקטיבי ומהיר: "השם", ולא התייחסו למראות נוספים שנמצאים בשמיים ושקשורים לטבע כגון, עננים, שמש ועוד. ילדים מקבוצה זו התייחסו גם לחפצים שנבראו על ידי האדם, וטענו שהאל ברא אותם. לעומת זאת, בשלוש הקבוצות האחרות הייתה התייחסות לנושא הבריאה באמצעות המדע, והילדים העניקו הסבר מדעי לבריאה, ואולם, בכל אחת מהקבוצות ההתייחסות למדע התבטאה באופן שונה: ילדים שלא למדו את סיפורי המקרא נאחזו יותר בתפיסות מדעיות ולא ראו את האל כבורא את העולם. לעומת זאת, אצל ילדים מגן ממלכתי־כללי שלמדו את סיפורי המקרא, היה אפשר להבחין בקונפליקט הקיים בין המדע לדת. הם שילבו בין תפיסות מדעיות לתפיסות תאולוגיות. כדי להתגבר על הקונפליקט, ילדים מקבוצה זו בנו לעצמם תשובות יצירתיות, המשלבות בין אמונה למדע, תשובות שהגיעו באופן אינטואיטיבי באמצעות עולמם הפנימי ונתנו מענה לקונפליקט הקיים בתוכם. תפיסה דומה אפשר היה לראות אצל ילדים מגן ממלכתי־דתי. אף שרוב הילדים הללו ראו באל בורא יחיד של העולם, הם שילבו בין תפיסות מדעיות שלמדו בגן או בבית ובין האמונה באל כבורא עולם. ממצא זה ממחיש את הפתיחות הפדגוגית הקיימת בגני הילדים המגזר הממלכתי־כללי ובמגזר הממלכתי־דתי, שמשלבים את נושאי הליבה והמדעים בגן. החשיפה לתאוריות מדעיות ולמיתוס הבריאה במקביל יצרו אמנם קונפליקט בתפיסותיהם של הילדים, אך עם זאת החשיפה למקורות השונים אפשרה לילד בחירה ושילוב של דעות שונות ויכולת ליצור דעה אישית אינטואיטיבית ויצירתית. 

			בממצאים שהצגתי ניתן היה להבחין כי בכל הקבוצות, הילדים שילבו בין האתוסים השונים לחלומות, לפחדים ולתסכולים, דרך האתוסים השונים הילדים התחברו לעולמם הפנימי. ניתן להניח כי ממצא זה קשור לצביונה של מדינת ישראל כמדינה ריבונית, שבה הדת והמדינה שזורות זו בזו, ועל כן גם אלה המנסים לקיים אורח חיים לא דתי אינם יכולים להתנתק בפועל מהבניית הזמן במרחב הציבורי, המושתת על מעגל החיים היהודי המסורתי. כמו כן, חגי ישראל במעגל השנה מורגשים בסביבת החיים של הילד, הן באמצעות המדיה השונה והן באמצעות הסביבה הקרובה בה הוא חי. מציאות זו חושפת את הילד בגיל הרך לדמותו של 'אלוהים', גם אם הוריו וסביבתו לא מעוניינים בכך. 'אלוהים' הופך להיות חלק מהשיח התרבותי והחברתי, ללא קשר לתפיסה הדתית של הורי הילד. 

			ראינו כי לתפיסות התרבותיות והחברתיות יש השפעה רבה על תפיסת דמות האל, וזהותו של הילד נבנית דרך האתוסים התרבותיים והמוסר שהוא רוכש באמצעות ההורים, המשפחה והסביבה החינוכית והתרבותית. כך גם אריקסון הגדיר את ה'זהות' כגרעין מרכזי באישיות, ההולך ומתגבש בכל אחד משלבי ההתפתחות של האדם, כאשר בכל שלב נבנה נדבך אחד באישיות: "צירופם של נדבכים אלו לכלל שלמות אינטגרטיבית יוצר את הזהות האישית, זהותו של האני מתפתחת ממיזוג הדרגתי של כל ההזדהויות".583 בהתאם לדבריו של אריקסון ניתן להבחין כיצד ההיבטים החברתיים והתרבותיים יוצרים את הזהות של כל אחת מהקבוצות השונות, ומשפיעים על התפיסה של הילדים את דמותו של האל. 

			הבחנו כיצד התפיסות המדעיות והאמוניות של הילד משפיעות על פיתוח היצירתיות והרוחניות כמקור שממנו צומחת הדת, הסקרנות, הפילוסופיה, המוסר והמדעים. הבחנו כי האתוסים השונים — המקראי, התרבותי והלאומי — נרכשים בהתאם לסביבה בה הילד גדל. הם מעוגנים כסוג של מורשת היסטורית שיוצרת תודעה וזהות חברתית משותפת, בהתאם לתרבות שהילדים גדלים בה. זהות זו מעניקה לילד ביטחון ומענה רגשי. הבחנו שככל שהסביבה של הילד דתית יותר, כך האתוסים משמעותיים יותר ומהווים חלק בלתי נפרד מחייו האישיים והחברתיים, והילד יוצר קשר ישיר בין הריטואלים הדתיים לתפיסתו את האל. 

			בדיון זה של היבטים תרבותיים וחברתיים ראינו כי ילדים מגן ממלכתי־חרדי ידעו לתרגם את כל הידע שקשור למסורת הדתית. הם היו בטוחים באמירות התואמות את החברה שלהם, אך הם נרתעו מלדבר על היבטים שנוגדים את האמונה שלהם ואת מה שהסביבה והחברה מצפה מהם. תפיסה דומה ניתן היה לראות בצד השני של המתרס, אצל ילדים חילונים להורים אתאיסטים. הילדים חששו לשתף את הוריהם באמירות הקשורות לאל ובחוויות רוחניות שהם חווים. שני קצות תרבות אלו לא מאפשרים יצירת מרחבים רוחניים, אינם מעודדים שיח רוחני ומעבירים לילדים מסרים חד־משמעים. בהתאם לכך, אמונתם של הילדים בניסוח מחשבותיהם ורעיונותיהם הרוחניים מופחתת ומותאמת לסביבה. כתוצאה מכך לעיתים קולותיהם מושתקים והם לא קשובים לקול הפנימי הקיים בתוך נפשם.584 

			ילדים מגן ממלכתי־דתי וחרדי הציגו את עולם ה'קודש': עולם קבוע ויצוק, מוחלט, תובעני ובעיקר — מחייב, המכיל תכנים אידיאליים־תרבותיים המחייבים אורח חיים ייחודי הנאמן לעולם ההלכה ולמצוותיה וקשורים קשר ישיר לדמותו של האל.585 ראינו כי הטקסים עזרו לילד לחוות את העולם כמערכת מאורגנת שעוזרת לו ליצור את הבסיס של האגו על מנת שירגיש עצמו כמרכז יציב של עולם שיש בו חוק וסדר.586 ניתן לראות כי הילדים שלמדו בגן ממלכתי־חרדי יצרו תפיסת עולם אחידה, בעלת מוסר דומה ורעיונות דומים, שהתבטאו באופן דומה ונתנו מענה פסיכולוגי וחברתי, אך אחידות זו יצרה מעין תפיסה אוטומטית ומכנית, שלא תמיד הייתה מחוברת לתפיסות האותנטיות והאישיות של הילד. ילדים אלו נמצאים על פי התאוריה של נוימן בשלב הסולרי־רציונלי של האגו, האופייני להתפתחות הפטריארכט ולתרבות הפטריארכלית. זהו 'אגו עליון', שבו הילד חווה את עצמו כשייך לעולם גבוה, שמיימי ורוחני יותר, והוא מתנגד לעולם הארצי. הילדים ביטאו עולם רוחני זה באמצעות טקסים וסמלים ששיקפו את האמונה שלהם באל. ממצא זה מתחבר למחקרים נוספים שהוכיחו כי הריטואלים הדתיים משפיעים מאוד על תפיסת האל אצל הילד ומעודדים אותו להאמין בסוכנים חיצוניים.587 

			ילדים שלא למדו את סיפורי המקרא התייחסו לסמלים באתוס התרבותי באמצעות מידע שראו, ונחשפו אליו דרך בני המשפחה. הם לא קישרו את הפעולות של התפילה או קיום המצוות לסמלים אלה באופן ישיר, אלא התייחסו לכך כאל פעולות שראו או שעשו בני משפחה שלהם בעבר, ללא קשר להווה או לעתיד. לעומת זאת, אצל ילדים שלמדו את סיפורי המקרא אפשר לראות כי האתוס תרבותי התבטא בפעולות שהילדים עשו באופן אישי, בהווה, ללא קשר לבני משפחתם. פעולות אלה היו תפילה, ברכה, הליכה לכותל ובקשת משאלה. אצל ילדים מגן ממלכתי־דתי, האתוס התרבותי לא היה בולט במיוחד, אך בדוגמאות שהבאתי הייתה התייחסות בעיקר לחיבור בין ריטואלים דתיים של תפילה והגשמת משאלות לקשר עם האל. 

			ממצא נוסף מראה כי אצל ילדים מגן ממלכתי־כללי שלא למדו את סיפורי המקרא, ההשפעה של גן הילדים בקבוצה זו, בקשר לדמות האל, הייתה בעיקר באמצעות החברים או באמצעות שיר או ריטואל שלמדו בגן בקבלת השבת. ילדים אלה לא הזכירו את הגננת בהקשר ללימוד של תכנים שקשורים לדמותו של האל. ממצא זה מראה כי למרות שהילדים לא למדו את סיפורי המקרא, הם נחשפו לדמותו של האל באמצעות ריטואלים המתקיימים בגן בקבלת השבת ובחגים. גם אצל ילדים מגן ממלכתי־חרדי הייתה פחות התייחסות לגן הילדים. ניתן להניח כי דמות האל הינה חלק מהשיח הסביבתי והתרבותי הרחב ולאו דווקא קשורה לגן הילדים בו הילד לומד. לכן הם לא ציינו את תפיסת דמות האל בהקשר לגן בו הם לומדים. 

			למרות שהמשנה החינוכית בכל אחד מגני הילדים שונה זו מזו, ממצאי המחקר מצביעים על כך שהיו ילדים מכל ארבע הקבוצות שהציגו תפיסות שונות ומנוגדות למשנה החינוכית של גן הילדים בו הם לומדים. ממצא זה מתחבר לממצאים שהצגנו על השפעת ההורים. הילד מביא לעולם, מכוח מוצאו, מטען ביולוגי עתיק שלעיתים אינו מותאם לעולם הנוכחי, ויכול להיווצר פער בין תפיסת האל אצל הילד לבין התפיסה של סביבתו או של הוריו. כלומר, כל ילד מפנים את התכנים הנלמדים בגן שבו הוא לומד באופן אחר, והוא מתאים את תוכני הלימוד לתרבות ולערכים החברתיים שהוא מגיע מהם ולתפיסת האל הייחודית הקיימת בנפשו.

			

			
				
					226	פתחי (2018), גורס כי החוויה הדתית או ההתנהגות הדתית יובנו טוב יותר על ידי מדיום החיצוני להן. 

				

				
					227	אייגן (1995), Stones in a Stream’, in Psychoanalytic Review’, עמ' 385-384.

				

				
					228	אייגן (2014), עמ' x.

				

				
					229	נוימן (1970), עמ' 109.

				

				
					230	מרגולין (2012), עמ' 29.

				

				
					231	נוימן (1970), עמ' 327.

				

				
					232	נצר (2004), עמ' 161.

				

				
					233	נוימן (1970), עמ' 88.

				

				
					234	ספר הזוהר שיר השירים א': "הָכָא אִיהוּ רָזָא, דְּגוּפָא וְרוּחָא מִתְחַבְּרָאן כַּחֲדָא, גּוּפָא בְּגוּפָא, וְרוּחָא בְּרוּחָא". תרגום: כָּאן הוּא הַסּוֹד שֶׁגּוּף וְרוּחַ מִתְחַבְּרִים יַחַד גּוּף בְּגוּף, וְרוּחַ בְּרוּחַ, עמ' 9.

				

				
					235	פדיה (2015), עמ' 231.

				

				
					236	תלמודי (2011), עמ' 80.

				

				
					237	ילקוט שמעוני, פרשת בראשית רמז ל"ב. "'ואל אישך תשוקתך' — ד' תשוקות הן: אין תשוקתה של אישה אלא על אישהּ [...] ואין תשוקתו של הקב"ה אלא על ישראל שנאמר 'ועלי תשוקתו'".

				

				
					238	תלמוד בבלי, מסכת ברכות, דף סא/א: "ירמיה בן אלעזר דאמר רבי ירמיה בן אלעזר דו פרצופין ברא הקדוש ברוך הוא באדם הראשון שנאמר אחור וקדם צרתני".

				

				
					239	כתבי אפלטון, המשתה, עמ' 112-111; ראה הרחבה לנושא זה אצל פדיה (2015), עמ' 232.

				

				
					240	ליבס (1994), מציג היבטים אלו בספרות חז"ל, בשירת ימי הביניים, בספרות הקבלה ובייחוד בזוהר.

				

				
					241	מצנר (2018), מציגה את תהליך הזיווג בשני שלבים: "הזיווג הראשון מאציל את עיקר מציאותם ממש. הזיווג השני מוסיף בהם את המוחין. המוחין מוסיפים ספירות חכמה ובינה בראשיהם וספירת דעת בגופיהם. בתחילה נכנסים המוחין לתוך זעיר אנפין. אלו הם מוחין שנעשו מחסד ומגבורה. המוחין מתפשטים בספירותיו ומהן מגיעים אל נוקביה, אלא שאליה מגיעים מוחין של גבורות בלבד ומתפשטים בספירותיה. אלו הן חמש גבורות מתוקנות ומטוהרות. בתחילת התהליך היו בה גבורות שהן דינים גמורים, ואילו עם תיקונה נכנסות בה גבורות מטוהרות שהקליפות אינן יכולות להיאחז בהן. בשלב זה מגיעים זעיר אנפין ונוקביה למלוא קומתם, ואז הם יכולים להזדווג ולהוציא נשמות. בכך הם הופכים לדומים לאבא ולאימא ויכולים להזדווג זיווג גמור של פנים בפנים", עמ' 124.

				

				
					242	מצנר (2018), ניצוצות הקדושה המתבררים עולים חזרה אל האצילות כמיין נוקבין. הם מעוררים את זיווגן של הספירות. זהו זיווג זכר ונקבה, זיווג אבא ואימא וזיווג זעיר אנפין ונוקביה, הממשיכים את המוחין ומוציאים נשמות. מיין נוקבין שעלו מן הקליפות מתחברים עם מיין דכורין, היוצאים מזיווגי האצילות, חיבור שמוציא נשמות אל הנבראים, עמ' 126. 

				

				
					243	הקר (2005), עמ' 259-258.

				

				
					244	הקר (2005), עמ' 272.

				

				
					245	השל, אוהב ישראל, ליקוטים חדשים, פרשת תרומה: "אחד ושמו אחד, הכל ביחוד נפלא מלא כל הארץ כבודו ולית אתר פנוי מיניה", עמ' עפ.

				

				
					246	קויפמן (2009), עמ' 200-199; ראה הרחבה אצל חלמיש (2019).

				

				
					247	שפינוזה (1961), במאמר תאולוגי מדיני, פרק א, "על הנבואה" ראה בתוך לוי (1983), עמ' 14. 

				

				
					248	קויפמן (2009), עמ' 29.

				

				
					249	לוי (1983), תפיסה זו גרמה לכך שפילוסופים יהודים רבים התנגדו לתפיסה זו, עמ' 19.

				

				
					250	קויפמן (2009), עמ' 31.

				

				
					251	חלמיש (1999) מתלבט באשר להגדרת תפיסתו של רש"ז. הוא שולל את האפשרות שזו עמדה פנתאיסטית, תוך התייחסות ברורה לפנתאיזם השפינוציסטי: "כאילו במפורש ביקש [רש"ז] לחלוק על ההנחה הפנתאיסטית שהעולם הוא 'מודוס' של האלוהים" ועל כן קובע חלמיש כי "זו עמדה תאיסטית". בהמשך הוא טוען כי עמדת רש"ז קרובה לפנאנתאיזם, עמ' 57.

				

				
					252	שוורץ ועיר שי (2008), טענו כי הראי״ה דחה את הפנתאיזם ודבק יותר בפנאנתאיזם, בטענה שהממד הטרנסצנדנטי של האלוהות גדול הוא לאין ערוך מהממד הנוכח בעולמות. אין־סוף הוא ״בלתי מוחש ומושג, העליון מכל גבול, הוא כל כך רם, כל כך גדול, כל כך אדיר במציאות", הראי״ה חילק בין בריאה להאצלה. הוא טען כי לפי תפיסת הבריאה, ההוויה כולה מנותקת מאין־סוף, והוא נותר לא מושג. לפי תפיסת ההאצלה, לעומת זאת, אין־סוף נוכח בהוויות, אף על פי שהוא משולל תארים, עמ' 126. 

				

				
					253	גרין (2016), עמ' 12-11.

				

				
					254	בובר (2013), חלק שלישי בסוד השיח, עמ' 60.

				

				
					255	שם, עמ' 61.

				

				
					256	פיינר (2006), לדוגמה מנדלסון שהושפע מהספר מורה נבוכים, וטען כי העובדה שיש אלוהים היא אמת נצחית הכרחית ולא תלויה בדבר, היא בנויה על התבונה. האמיתות הנצחיות ההכרחיות, מבחינת מנדלסון, נובעות מחוקי הלוגיקה, עמ' 28.

				

				
					257	קאנט (1988), בספרו הדת בגבולות התבונה בלבד, מתאר את האל כבלתי נתפס בהיותו מצוי מעבר לתחום הידיעה ואין גישה אליו, עמ' 66; פול מנדס (2007), מביא את דברי תלמידו של קאנט, קרל מרקס, הטוען שההיסטוריה איננה תלויה בהתגלות כי אם בהבנה רציונלית, עמ' 9.

				

				
					258	כהן (1971), לטענתו, היחס בין אלוהים, ובין האדם המקבל את ההתגלות הוא אינטלקטואלי, עמ' 125-108.

				

				
					259	הסרתי מהציור את שם המשפחה שכתבה אמה מטעמי פרטיות.

				

				
					260	נוימן (2011), עמ' 99, עמ' 215; נוימן (1970), עמ' 329-325; אנדרו (1985), עמ' 27.

				

				
					261	נוימן (1970), עמ' 325.

				

				
					262	נוימן (2011), עמ' 215.

				

				
					263	נוימן (2011), עמ' 170; נוימן (1970), עמ' 408.

				

				
					264	נוימן (1970), תורגם באופן חופשי על ידי, עמ' 329-326.

				

				
					265	נוימן (1970), עמ' 325.

				

				
					266	נוימן (2011), עמ' 81.

				

				
					267	שם, עמ' 99, עמ' 215; נוימן (2007), עמ' 80; נוימן (1970), עמ' 329-325.

				

				
					268	נוימן (2011), עמ' 202.

				

				
					269	שם, עמ' 81.

				

				
					270	רוזנברג (1977), עמ' 81.

				

				
					271	אייגן (2013), מתאר עמדה דומה הקיימת בתפיסות של לאקאן, ויניקוט וקליין, עמ' 46.

				

				
					272	פיאז'ה (1969), עמ' 119.

				

				
					273	פיאזה (1957), עמ' 20.

				

				
					274	להב (1992), שלב זה נקרא על פי פרויד גם ה'שלב הפאלי', שלב שבו הילד מתחיל להכיר את איברי המין ולגעת בהם, עמ' 97.

				

				
					275	להב (1992), ה'אני העליון'/ה'סופר־אגו' מתפתח בתום הקונפליקט האדיפלי, עמ' 98-97.

				

				
					276	פרויד (2008), עמ' 153-152.

				

				
					277	נוימן (2011), עמ' 193-192.

				

				
					278	נוימן (1970), עמ' 326.

				

				
					279	שם, עמ' 215.

				

				
					280	נצר (2004), טוענת כי יונג מדבר על דימוי האלוהות בנפש האדם בלבד, ובשום מקום הוא אינו מנסה לזהות את הדימוי הזה עם האלוהים הטרנסצנדנטי של הדתות. יונג ראה ברגש הדתי אינסטינקט טבעי, עמ' 313-312.

				

				
					281	בן־הראש (2016), מתייחס לתהליך פסיכותרפי זה בארכיטיפ של ה'זקן החכם' (Senex — אדם זקן בלטינית), שהוא בעל תכונות דומות לארכיטיפ האב בתאוריה של יונג, עמ' 48-47. לטענת בן־הראש ארכיטיפ ה'סנקס' הוא המקוטב מכולם, והדואליות של 'טוב ורע' במיתוס זה היא החריפה ביותר. הוא מייצג את החוכמה, עמ' 60.

				

				
					282	פדיה (2015), עמ' 271-270.

				

				
					283	מצנר (2018), מציגה את דרגות החיבור והנפרדות של זיווגים על פי קבלת האר"י: זעיר אנפין ונוקביה יש בהם בחינות זכר ונקבה בפרצופים נפרדים. הזכר כולו חסדים, והנקבה כולה גבורות. יש זמנים שהם מחוברים פב"פ ויש אב"א. כשהסיבה להיותם בחיבור היא היותם אחור באחור, נדרשת נסירה כדי להפרידם, עמ' 135.

				

				
					284	פדיה (2015), עמ' 272.

				

				
					285	רוזנברג (1998), השימוש בניסים מבטא התערבות ושליטה מוחלטת של האל בעולם, עמ' 48; קויפמן (1937), מציג את הנס לא בהכרח כתופעה מיתית, אלא כתופעה לוגית, כרך ראשון.

				

				
					286	שם, תזה זו מקורה ברמב"ם, והיא פותחה על ידי הרמן כהן, עמ' 148.

				

				
					287	שביד (2001), עמ' 21-19.

				

				
					288	מרגולין (2012), עמ' 31.

				

				
					289	שביד (2001), פילון האלכסנדוני טען כי באמצעות התבונה האלוהית, הלוגוס, נוצר קשר בין האל ובין האדם, עמ' 22.

				

				
					290	גוטמן (1951), לדוגמה; ר' סעדיה גאון, עמ' 63; ר' שלמה אבן גבירול, עמ' 88; ר' בחיי אבן פקודה, עמ' 101; ר' יהודה הלוי, עמ' 114; ראב"ד, עמ' 114. גם הרמב"ם טען כי ההתגלות האלוהית זהה בעיניו עם תוכנו של השכל, היבט שחדר גם אל תוך הסכולסטיקה הנוצרית, עמ' 142. 

				

				
					291	ברקוביץ (2009), מציג את עמדתו של ר' יהודה הלוי, עמ' 12. כמוהו גוטמן (1951) מציג את עמדתו של ר' חסדאי קרשקש. לגישתו, אי אפשר לצוות על אדם להאמין באל, עמ' 205. 88-87. כמוהו ר' בחיי אבן פקודה מבקש להציג את האל האחדותי, עמ' 102.

				

				
					292	מורה נבוכים, חלק א, פרק נח, עמ' נא.

				

				
					293	בהקדמות הרמב"ם למשנה יש סקירה כללית של י"ג העיקרים של הרמב"ם: אחדות האל, מציאות האל, אי־גופניות האל, קדמות האל, לו לבדו ראוי לעובדו, נבואה, נבואת משה, תורה מן השמיים, תחיית המתים, ידיעת האל, שכר ועונש, משיח, נצחיות התורה. 

				

				
					294	גוטמן (1951), סעדיה גאון המשיך את הרעיונות התאולוגיים של הפילוסופיה האסלאמית. הוא נלחם בקראות וכתב פולמוס נגד ההתקפה השכלתנית על ההתגלות ונגד התורות הקוסמולוגיות והפסיכולוגיות של הפילוסופיה, הנוגדות את ההשקפה היהודית, עמ' 62.

				

				
					295	שם, הוא מתמודד מול שלוש קבוצות: הפילוסופים; בעלי הדתות — נוצרים ומוסלמים; והפורשים מן הציבור (כגון הקראים).

				

				
					296	גוטמן (1951), בהאצלה האפלטונית יש העברה מהדבר המופשט ביותר למוחשי ביותר, ואין אלמנט של רצונות, עמ' 62, 99.

				

				
					297	שקולניקוב (1981), הפילוסוף דוגל בתאולוגיה רציונלית, לפיה האל הוא הטוב ביותר והוא סיבת העולם, עמ' 85-77. 

				

				
					298	אליאדה (2001), עמ' 141, כרך א'.

				

				
					299	נוימן (2007), כשנכנס האדם לפרדוקס המיסטי, להכרה בניגודים, נכנס הוא לפרד"ס (פשט, רמז, דרש וסוד). בתהליך זה האגו חווה את הניגודים אשר מתקיימים בנפש, וזהו מפגש מיסטי שמביא לתמורה, לטרנספורמציה ולהולדת הדבר השלישי, הבא לידי ביטוי בסימבוליזציה של האגו. באופן הזה הוא גם מסכן את עצמו. הכול תלוי כמובן ברמת ההתפתחות של התודעה האינדיבידואלית, עמ' 10.

				

				
					300	נוימן (1970), עמ' 39; עמ' 315; עמ' 331.

				

				
					301	ראה הרחבה על הפיצול בין כוחות הטוב לרע אצל קליין (2002), עמ' 18.

				

				
					302	נוימן (1970), עמ' 316.

				

				
					303	ויניקוט (2009), כינה את המרחב שנוצר בין האם לתינוק כ'מרווח פוטנציאלי' שמשתנה במידה גדולה בהתאם לחוויותיו של התינוק ביחס לדמות האם. מרווח זה יכול להיהפך לשטח אין־סופי של פרידה, אותו מסוגל הילד למלא באופן יצירתי במשחקים, עמ' 127; אוגדן (2013), התייחס גם הוא למרחב זה והציע בהקשר זה את המושג 'האנליטי השלישי' (the analytic third), אותו הגדיר כסובייקט שלישי. סובייקט זה נוצר בין האם לילד בתהליך ההיפרדות ומקבל חיים משלו ויצירה משותפת לא־מודעת של דמיונות, חלומות ורגשות, עמ' 1.

				

				
					304	נוימן (1970), עמ' 114.

				

				
					305	שם, הכוונה לארכיטיפ האם וארכיטיפ האב, עמ' 117; עמ' 121.

				

				
					306	לח (2014), עמ' 99; עמ' 102.

				

				
					307	נוימן (2011), עמ' 11.

				

				
					308	קליין (2002), עמ' 257.

				

				
					309	שם, עמ' 218.

				

				
					310	שם, בפרק על אהבה, שנאה וחרדה — מבוא לחשיבה הקלייניאנית, עמ' 19-18; עמ' 35.

				

				
					311	מיטשל (2006), פרויד ומעבר לו: תולדות החשיבה הפסיכואנליטית המודרנית. הוא מציג את התאוריה של קוהוט בהקשר לפרויד, עמ' 250.

				

				
					312	קליין (2002), כתבים נבחרים א', עמ' 18, עמ' 35.

				

				
					313	הרן (1982), עולם התנ"ך (1996-1993), אלה שמות המפלצות המופיעות בכתבי אוגרית. בימות המשיח יכרית ה' את כוחות הרשע כשם שהכרית בימי בראשית את המפלצות המתמרדות, עמ' 345.

				

				
					314	שם, מציג את הפירושים השונים למיתוס זה, עמ' 152.

				

				
					315	תלמוד בבלי מסכת בבא בתרא, דף עד/ב.

				

				
					316	אידל (1994), ראה הרחבה על התוצאות הקשות, עמ' 155.

				

				
					317	שם, הולדת הרוע בנפש האדם והמיתולוגיה של הרוע נמצאים בתוך האחים הגנוסטיקאים והכוהנים, עמ' 170.

				

				
					318	קארו, תולדות יצחק, על בראשית א', כ"ו; בן זמרא, ספר הפליאה, ד"א ויברא אלוהים את התנינים; בתוך רמ"ק; ראה קורדיבירו, פרדס רימונים, שער ערכי הכינויים, ערך 'לויתן' ו'תנין'.

				

				
					319	רקאנטי, פירוש התורה על דרך האמת, ספר בראשית, עמ' כבא, טור ימין.

				

				
					320	אידל וגרינולד (1994), עמ' 173.

				

				
					321	תשבי (1984), תפיסת הטבע והגוף בהווייתם העצמית נתונים במידה רבה לשלטונו של הסטרא אחרא, עמ' 15.

				

				
					322	תשבי (1982), ר' משה קורדובירו ביסס את שיטתו העיונית על מיתוס של חורבן העולמות, עמ' 26. 

				

				
					323	גרין (2016), תפיסה הדומה לפילוסופים שדגלו באריסטו, אל שאפשר היה לממשו רק באמצעות השכל (במקרה של הניאו־אפלטוניים), או אפשר היה להשיגו באמצעות הפשטה הולכת וגוברת של התודעה. התהליך דרש הסחת דעת מגורמים חיצוניים כלשהם. המטרה האמיתית של חיפושם הפילוסופי הייתה תפיסת אלוהים בתוך שכלם ונפשם, עמ' 95-93.

				

				
					324	רוזנברג (1998), תפיסה התואמת את תפיסתו של הרמב"ם, עמ' 48.

				

				
					325	ראה אצל להב (1992). 

				

				
					326	נוימן (1970), עמ' 408.

				

				
					327	שוורץ ועיר־שי (2008).

				

				
					328	שביד (1996); קויפמן (1937); בובר (2013); רוזנברג (1998).

				

				
					329	נוימן (2011).

				

				
					330	יעקבסון (1984); מצנר (2018).

				

				
					331	נוימן (2011), עמ' 86.

				

				
					332	נוימן (2011); נוימן (1970).

				

				
					333	יונג (1973), עמ' 59; סטור (1998), מציג את טענתו של יונג בהקשר זה, שטען שהילד מחפש לעיתים את דמות האם האלוהית הגדולה שתושיע אותו, ולא בהכרח את דמות האב הגדול כפי שטען פרויד, עמ' 48.

				

				
					334	לוונטל (2000), טען כי דמות האל נתפסה על ידי הילד כבעלת תכונות אימהיות רק במידה ולאב היו תכונות אימהיות של דמות מכילה ומטפחת. לעומת זאת, ילדים שאימם נתפסה כחזקה יותר, דמות האל נתפסה כדמות אם חזקה. מחקר זה גם הוכיח כי הכוח הנשי של האם הופך לכוח זכרי של אלוהים, עמ' 12.

				

				
					335	באומן (2018), 

				

				
					336	יונג (1987), עמ' 4; פדיה (2015), עמ' 223-222.

				

				
					337	אריסטו, על הנפש ב: א 412 א.1 אריסטו טען כי אדם מת כי אין לו נפש, ואין לו נפש כי הוא מת. במקומות אחרים אריסטו דיבר על נצחיותו ועל אלוהיותו של השכל האנושי ועל היותו נבדל מן הגוף ומכוחות הנפש החיוניים (על הנפש ג: ה 430 א).

				

				
					338	הרוי (2010), עמ' 76.

				

				
					339	שם, עמ' 80.

				

				
					340	שביד (2012), עמ' 99.

				

				
					341	נוימן (2011), עמ' 25.

				

				
					342	נוימן (1970), עמ' 113-112.

				

				
					343	ראה הרחבה אצל להב (1992), כרך א', בפרק 'תאוריה פסיכואנליטית של האישיות', עמ' 95.

				

				
					344	נוימן (2011), עמ' 62.

				

				
					345	לח (2017), מרחיבה על החידוש של נוימן בהקשר למיתוס הבריאה, עמ' 106.

				

				
					346	נוימן (2011), עמ' 81; עמ' 202.

				

				
					347	מצנר (2018), עמ' 35, הערה 11.

				

				
					348	פדיה (2015), עמ' 224-223.

				

				
					349	שם, עמ' 225.

				

				
					350	נוימן (1970), עמ' 325.

				

				
					351	שם, מציג את שמות האלים מתוך המיתוסים השונים: הורוס (Horus) הוא אל המלחמה ואוסיריס (osiris) הוא שמו היווני של אל המוות המצרי (אוסֶר, Asir) לפי המיתולוגיה המצרית. אוסיריס מוכר גם כאל המתים והשאול, עמ' 415.

				

				
					352	שם, עמ' 327.

				

				
					353	שם, עמ' 336.

				

				
					354	יונג (1956), עמ' 57.

				

				
					355	יונג (1958), עמ' 180.

				

				
					356	יונג (1989), עמ' 111.

				

				
					357	שלום (1980), עמ' 155.

				

				
					358	שם, ראה על אישיות האל במדרש ובאגדה עמ' 156; ראה גם בתוך לורברבוים (2010). 

				

				
					359	ילקוט שמעוני, ישעיהו, רמז, ת"ח, "מחבקן ומנשקן ומגפפן ומושיבן בחיקו לעולם ולעולמי עולמים".

				

				
					360	תלמוד בבלי, ברכות, ו', ע"ב. "כל הרגיל לבא לבית הכנסת ולא בא יום אחד, הקב"ה משאיל בו".

				

				
					361	גוטמן (1951), בשנת שבעים לספירה, בעקבות חורבן בית המקדש, חדל הפולחן המקודש שהיה שמור בידי משמרת הקודש, עמ' 15.

				

				
					362	שלום (1980), מיסטיקה זו קשורה במדרש פרק א' ביחזקאל, ב'מראות אלוהים' המתארים את המרכבה השמימית, עמ' 157.

				

				
					363	ספר הזוהר שיר השירים א': "הָכָא אִיהוּ רָזָא, דְּגוּפָא וְרוּחָא מִתְחַבְּרָאן כַּחֲדָא, גּוּפָא בְּגוּפָא, וְרוּחָא בְּרוּחָא". תרגום: הוּא הַסּוֹד שֶׁגּוּף וְרוּחַ מִתְחַבְּרִים יַחַד גּוּף בְּגוּף, וְרוּחַ בְּרוּחַ, עמ' 9.

				

				
					364	הקדמה לספר המהדיר לזוהר הקדוש, (חלק שביעי) — שיר השירים, משלי וקהלת, עמ' 6, טור ימין.

				

				
					365	ראה על תורת הצמצום בתוך: שלום (1980), עמ' 64; תשבי (1982), עמ' 28; אידל (2000), עמ' 168-164; יעקבסון (1984), עמ' 30-24; מצנר (2018), עמ' 233-220.

				

				
					366	שלום, (1957), עמ' 32-28.

				

				
					367	אידל (2000), עמ' 169.

				

				
					368	אלקיים (2019), בשיעור תורת הסוד, אוניברסיטת בר אילן (25/10/19).

				

				
					369	סולוביצ'יק, איש ההלכה: גלוי ונסתר, עמ' 49-47.

				

				
					370	שם, עמ' 158.

				

				
					371	מחקרים רבים דנים בתפיסות מיתיות ומיסטיות בהקשר זה; ליבס (1994), עמד על רצף המיתוס היהודי מן המקרא, דרך ספרות חז"ל ועד לקבלה, עמ' 297-243; אידל (1993), דן באופן שבו מופיעים, לדעתו, מאפיינים מרכזיים של הקבלה — תאוסופיה (תורת האלוהות) ותאורגיה (השפעת האדם על האלוהות) — במחשבה היהודית הקדומה, עמ' 187-128; הוס (2014), מברר את הגנאולוגיה של המושג 'מיסטיקה יהודית' וחושף את ההנחות התאולוגיות והפוליטיות העומדות ביסוד המחקר האקדמי של הקבלה והחסידות.

				

				
					372	יצחק ליפשיץ (2015), עמ' 41.

				

				
					373	ביאל (2011), לדוגמה, "אין לומר כי אלוהים הוא טוב. אמירה כזו תעורר השוואות עם הטוב בעולמנו. יתר על כן, הצגתו של אלוהים כטוב מעלה את האפשרות שבזמן כלשהו הוא עלול לאבד תכונה זו, ממש כשם שאדם טוב עשוי להיעשות רע בזמן כלשהו", עמ' 36.

				

				
					374	רמב"ם, מורה נבוכים, פרק א, חלק א.

				

				
					375	נוימן (1970), עמ' xvi.

				

				
					376	קמפבל (1968), עמ' 46-3.

				

				
					377	לח (2014), מתייחסת לתהליכים מיתולוגים נוספים, עמ' 62-61.

				

				
					378	נוימן (1970), עמ' 39; עמ' 315; עמ' 331.

				

				
					379	נוימן (1970), עמ' 5.

				

				
					380	נוימן (2011), עמ' 197.

				

				
					381	אליאור (1984), עמ' 13-64.

				

				
					382	שם, יסודות הלשון האלוהית מובאים כאותיות של כתבי קודש, עמ' 40.

				

				
					383	שלום (2016), עמ' 33.

				

				
					384	שלום (1980), מוצאים זאת בספר הבהיר, בכתבי הגנוסטיקה בקסטיליה במאה הי"ג, בספר הזוהר ובקבלת האר"י, עמ' 94.

				

				
					385	ראה הרחבה לעניין המסע אל האלוהים ביהדות, אצל שלום (1980), עמ' 157.

				

				
					386	ספר הפליאה, ד"ה, פסוק כד.

				

				
					387	גרין (2016), עמ' 95-92.

				

				
					388	דן (1989), עמ' 78.

				

				
					389	שלום (1980), מציג את הסכנות של המסע אל האל אצל המיסטיקנים, עמ' 24; גם בתוך דן (1989), עמ' 74.

				

				
					390	תיקוני זוהר, דף פח/ב: "ובאלין ארבעה עאלו לפרדס אלין ארבעה, אלין דעאלו בקליפין חד הציץ ומת, חד הציץ ונפגע, וחד אשתמד (נ"א נפק לתרבות רעה), רביעאה דעאל במוחא דאגוזא עאל בשלם ונפיק בשלם, האי דאתמר ביה הציץ ונפגע, עאל בענג ולא עאל ביה כדקא יאות, אתהפך ליה לנגע, ודא נהר דיוצא מעדן, דאיהו סימן ענ"ג נה"ר ג"ן, הכא אסור והתר טומאה וטהרה כשר ופסול".

				

				
					391	פירוש חכמוני לספר יצירה, הקדמה. "לא נראה לו דמות האל כאשר הוא, כי לא יראהו האדם וחי, ולא רצה להראות לו אלא בדמות אדם בדמות שהוא נהוג ומנוסה לראות, כדי שלא יתבהל ויפחד ממראה דמותו וימות בפתע פתאום": ראה גם בתוך רבנו בחיי, חובות הלבבות, על שמות פרק ל"ג, פס' י"ח; ריב"ש, פירושי רבי יוסף בכור שור על התורה, על שמות פרק ל"ג, פס' כ'; ספר פרדס יוסף על ספר שמות פרק י"ח, פס' א'.

				

				
					392	אלקיים (2019), שיעור תורת הסוד, אוניברסיטת בר אילן (25/10/19).

				

				
					393	נוימן (1970), עמ' 414.

				

				
					394	נוימן (1970), עמ' 336.

				

				
					395	נוימן (2007), עמ' 102.

				

				
					396	יונג (2005), עמ' 142.

				

				
					397	נצר (2006), כבר בילדותו חווה יונג, שהיה בן של כומר פרוטסטנטי, את טקסי הדת הנוצריים, הנוקשים. הוא ראה בהם תכנים מרוקנים ממשמעות ומנוגדים לחוויה הדתית של נשמתו שלו, שהייתה רליגיוזיות עם קשר בלתי אמצעי לטבע ולנסתר בעולם ובנפש, עמ' 2.

				

				
					398	הרדי (1965).

				

				
					399	אנדרו (1985), עמ' 27. 

				

				
					400	נצר (2004), עמ' 314.

				

				
					401	נוימן (2013), עמ' 89.

				

				
					402	לח (2014), עמ' 106.

				

				
					403	ויניקוט (1987), עמ' 102-101.

				

				
					404	פיאז'ה (1969), עמ' 78, עמ' 111-107.

				

				
					405	פיאז'ה (1957), עמ' 139.

				

				
					406	שם, הריאליזם בצורתו המקורית פירושו היעדר הבחנה בין ה'אני' (או המחשבה) ובין העולם החיצון, עמ' 134.

				

				
					407	פיאז'ה (1957), האנימיזם הילדי הוא הנטייה לראות את הדברים בעולם כחיים וכבעלי כוונות. לדוגמה, רוב הילדים חושבים שהירח מלווה אותם. ישנה אי הפרדה בין העולם הפנימי או הסובייקטיבי לבין העולם הפיזי. החלומות נתפסים אצל הילד כמשהו שבא מקרבו, ולעיתים הוא חושב שאם הוא רואה את עצמו בחלום, הוא מופיע כדמות כפולה, עמ' 114.

				

				
					408	וולפסון (1978), עמ' 19-11; שביד (2001), עמ' 22; ברקוביץ' (2009), עמ' 7.

				

				
					409	נצר (2004), תפיסה זו של הנצרות ביטאה את המחשבה כי אדם שמתבונן פנימה היה רואה את מה שהם כינו 'נשמה' (אנימה) או 'עצמי' (סיפסום) או 'האדם הפנימי' (הומו אינטריור). ההוגה בימי הביניים בחן את עצמו מתוך תכלית ולמען מטרה, עמ' 310.

				

				
					410	ניסן (1997), הגנוסטיקה היא הספרות האזוטרית של הקבלה, הכתבים של הגנוסטיקנים התגלו בנאג' חמדי בדרום מצרים בשנת 1953. אלו כתבי כת מדבר יהודה בקומראן. ראה הרחבה על גוף ונפש בספרות הקדם־תלמודית בכתבי כתות המדבר, עמ' 55.

				

				
					411	שלום (1980), דימוי זה יצר פירושים רבים בפשט ובדרש, ששאפו להציג את האל כישות רוחנית, עמ' 155.

				

				
					412	פירוש התורה על דרך האמת, של ר' מנחם רקנאטי, עמ' נ ע"א; ראה עוד בתוך שלום (1980), המציג מספר מקורות של מקובלים שהציגו חיזיון של דמותם. עמ' 360, הערה 7; הערה 11.

				

				
					413	רש"י, חומש מקראי קודש: מקרא, בראשית א', כ"ו.

				

				
					414	שלום (2016), הטענה על בריאת העולם על ידי האל מתוך משהו שאינו האל עצמו ולא שום סוג אחר של 'יש', כלומר קיימת בריאה מתוך 'אין', עמ' 41.

				

				
					415	שלום (1980), כפי שמופיע בספר הבהיר, תיאור האל כאילן אלוהי מעניק לאל מידות ותכונות, עמ' 93-92. 

				

				
					416	שם, מלוא משמעות הצמצום נמצא בתורת האר"י, עמ' 64; ראה גם בתוך תשבי (1982), עמ' 28.

				

				
					417	תשבי (1982), כל מעשה דתי מביא להתרוממות הנפש מחיי החולין לתחומי האצילות הקדושה, עמ' 20; גם בתוך שלום (2016), עמ' 46.

				

				
					418	חמדת הימים, פרק ו, עמ' ע.

				

				
					419	גרין (2016), עמ' 52.

				

				
					420	גרין (2016), עמ' 50.

				

				
					421	גרין (2016), עמ' 20.

				

				
					422	פוירשטיין (2012), עמ' 145.

				

				
					423	פרוני (2002), מתייחסת להגותם של ויניקוט וקליין ולחשיבות הרבה שהם ראו במשחק ובדמיון בשלב ההתפתחות של הילד. המשחק הוא הגשר בין המציאות הפנימית לחיצונית. עמ' 85.

				

				
					424	נוימן (1970), עמ' 402.

				

				
					425	נוימן (1970), עמ' 113.

				

				
					426	שם, עמ' 80-79. 

				

				
					427	נוימן (2011), עמ' 80-79.

				

				
					428	נוימן (1970), עמ' 403.

				

				
					429	שם, תהליך זה מתקיים משום שטרם התפתח 'אני' (ego) מוגדר היטב, עמ' 402.

				

				
					430	שם, חלק מהדמויות יכולות להיות גם כדמות האל, הבאה לידי ביטוי כדמות פנימית ארכיטיפית, עמ' 366.

				

				
					431	שם, עמ' 366.

				

				
					432	להד (2006), מציאות פנטסטית — הדרכה יצירתית בתרפיה, עמ' 31-30.

				

				
					433	נוימן (1970), עמ' 80-79.

				

				
					434	ויניקוט (1995), משחק ומציאות, עמ' 76.

				

				
					435	שם, עמ' 77.

				

				
					436	מסטרנגלו (2009), עמ' 13.

				

				
					437	זוהר ליקוטים, תשבי מציג את משנות האר"י והזוהר כתורות מיתיות מובהקות, בעלות ארבעה רבדים לגילוי התורה — פרד"ס (פשט, רמז, דרש, סוד), עמ' 24. 

				

				
					438	שלום (1980), מציג את עמדתם של הרמב"ם ואברהם אבולעפיה, שנזהרו שלא לפרש את התורה פירוש אלגורי, לעומת מקובלים אחרים, שלא הסתייגו מפירוש אלגורי, כגון ר' משה די לאון וכך גם ר' יוסף אבן עקנין, ר' יוסף ג'קטילה, ר' בחיי בן אשר, עמ' 55-42.

				

				
					439	מורה נבוכים, פרק א, חלק א: "דמיון בענין היופי"; "חמת למו כדמות חמת נחש" [...] "כולם דמיון בענין, לא בתמונה ובתואר [...] דמיון בענין ההתנשאות והרוממות"; קליין־ברסלבי (1987), מתייחסת לניגוד זה שמוצג גם בתוך הרמב"ם (מו"נ א: ד, ג: לג), ובהקדמה למשנה, עמ' 115-114.

				

				
					440	קליין־ברסלבי (1987), טוענת שהרמב"ם הגדיר את העניין בהקשרו הדתי באומרה שבהכרה הדתית או בנבואה פעיל בעיקר אלוהים ככוח המדמה, אולם לדעתה הכוח המדמה תקף מבחינה "נבואית פילוסופית" אם הוא נתון מבחינתו של השכל, עמ' 204.

				

				
					441	אברבנאל, ר' יצחק, פירוש לתורה לספר בראשית ג', 7-1, עמ' 208.

				

				
					442	קליין־ברסלבי (1987), לפי תורת אריסטו, כל השתוקקות מתווכת על ידי כוח הדמיון. חומרו של האדם האוכל, השתייה והמשגל הם סיבת התאוות הגשמיות, זו היא ההשתוקקות ל"נעים", במקום שיש תחושה יש גם הנאה וכאב. ומי שיש לו הנאה וכאב יש לו גם תאווה, וסמאל מייצג את התאווה, עמ' 204.

				

				
					443	שפינוזה (1982), "אי אפשר לקבוע שהרצון יכול להיות הסיבה לפעולת רצייה זו או אחרת [...] שהרצון אינו אלא יש שבשכל [...] כל יש הוא או יש ממשי [...] ואפשר שיושגו בדמיון או בשכל: דברים שאינם אמיתיים, שאין להם מציאות כלל, לא בשכל ולא חוץ לשכל, אלא שיש לעניין ההוא מציאות בדמיון המאמין. הדמיון נמשך לפעמים אחרי השכל, ולפעמים אינו נמשך אחריו ושוגה", עמ' 64; עמ' 292.

				

				
					444	שפינוזה (1982), עמ' 133; שפינוזה (1978), "העצבות נגרמת לאדם על ידי הדמיון שאירע לו משהו רע, כלומר אובדן טוב כלשהו", עמ' 175.

				

				
					445	שפינוזה (1972), מאמר על תיקון השכל.

				

				
					446	לח (2015), עמ' 59.

				

				
					447	נוימן (2011), עמ' 17-15; נוימן (1970), עמ' 327.

				

				
					448	נוימן (2011), עמ' 16; עמ' 41.

				

				
					449	שם, 73.

				

				
					450	נוימן (2011), עמ' 35.

				

				
					451	נוימן (2007), עמ' 100.

				

				
					452	שם, עמ' 98.

				

				
					453	נוימן (1970), עמ' 88.

				

				
					454	שם, עמ' 45.

				

				
					455	לח (2014), עמ' 99, עמ' 102.

				

				
					456	לח (2017), עמ' 39.

				

				
					457	קליין־ברסלבי (1986), מציגה במאמרה את פירוש הרמב"ם לפועל 'ברא' ושאלת חידוש העולם, עמ' 55-39.

				

				
					458	שטרן (2017), טען כי הרמב"ם בתפיסה זו הולך בעקבות הדעה או התאוריה של הפילוסופים. אך דעת הפילוסופים אינה דעתו במלואה, עמ' 21; פינס (1977), כתב על המקורות הפילוסופים של מורה נבוכים, עמ' 170-167; גליקר (1959), עסק בבעיה המודאלית בפילוסופיה של הרמב"ם, עמ' 191-177; נוריאל (1964), כתב על חידוש העולם או קדמותו על פי הרמב"ם, תרביץ, עמ' 387-372.

				

				
					459	וולפסון (1978), כתב על תורת הבריאה האפלטונית האריסטוטלית והסטואית במשנת ריה"ל והרמב"ם, עמ' 236; רביצקי (1966), עסק בחידוש העולם או בקדמותו בתורת הרמב"ם, עמ' 348-333.

				

				
					460	מורה נבוכים חלק שני, פרק כה, עמ' לה, "שהיות השם בלתי גוף יתבאר במופת [...] וקדמות העולם לא התבאר במופת [...] ודע כי עם האמנת חידוש העולם יהיו האותות כולם אפשריות ותהיה התורה אפשרית ותיפול כל שאלה שתשאל בזה". שוורץ ואייזנמן (2016), מרחיבים על תפיסה זו דרך ביאורו של ר׳ מרדכי בן אליעזר כומטינו למורה הנבוכים לרמב״ם.

				

				
					461	קליין־ברסלבי (1986), מרחיבה על תפיסה מחקרית זו, עמ' 39.

				

				
					462	ספר לחם משנה, הלכות תשובה, פרק ג, עמ' כד, טור שמאל.

				

				
					463	רלב"ג, מלחמות השם, הרלב"ג למשל, מבטל מכול וכול את תורת שלילת התארים של הרמב"ם, מאמר שני פרק שני.

				

				
					464	שוורץ, (1993), עמ' 138.

				

				
					465	פרושי התורה לרבנו לוי בן גרשון (רלב"ג), חלק א — בראשית, עמ' 31-29.

				

				
					466	שוורץ (1993), דעה זו של הרלב"ג הינה חדשה ביהדות בדבר קדמות ללא הגבלת זמן לכיוון העבר, עמ' 134-133.

				

				
					467	אברבנאל, יהודה בן יצחק. ויכוח של אהבה, עמ' כד.

				

				
					468	רבנו בחיי, חובות הלבבות, פרק ו', עמ' קסו.

				

				
					469	ועקנין (1998), מרחיב על עמדה זו, עמ' 57.

				

				
					470	מדרש רבה, פרשה ט' פסקה ב'.

				

				
					471	כתב סופר על חמשה חומשי תורה, בראשית א', ל"א, נוח: "מכל חיי עולם הזה. והיינו הנה טוב מאד זה עולם הזה, שברא ה' הכל להנאת האדם", עמ' טז.

				

				
					472	נצר (2004), עמ' 159.

				

				
					473	זוהר חלק א, דף טו/ב, "נקודה והיכלא (בסדרא) כחדא כדין בראשית כליל (ראשית) ראשיתא עלאה בחכמתא לכתר אתחלף גוון ההוא היכלא ואקרי בית ונקודה עלאה אקרי רא"ש כליל דא בדא ברזא בראשית".

				

				
					474	לח (2017), עמ' 146.

				

				
					475	נוימן (2007), עמ' 11; ראה גם בתוך לח (2017) עמ' 178.

				

				
					476	נוימן (1963), עמ' 54; יונג (1967), יונג ניסח את הפיצול במונחי חושך ואור: כשהבהירות בתודעה גדלה והולכת, האלמנטים החשוכים בנפש נעשים אפלים יותר ופחות נגישים לתודעה, פסקה 291, עמ' 243.

				

				
					477	נוימן (1963), עמ' 48.

				

				
					478	נוימן (2011), עמ' 117.

				

				
					479	שם, עמ' 101.

				

				
					480	שם, עמ' 117.

				

				
					481	נוימן (1963), עמ' 52-51.

				

				
					482	שם, עמ' 95.

				

				
					483	שם, נוימן קורא למוסר זה 'מוסר חדש', עמ' 89.

				

				
					484	יונג (1980), תיאר את הצל כבעל טבע רגשי ואיכות משתלטת, וגרס כי הצל נעשה מעין שכבה נמוכה שהיא אוטונומית בתוך אישיות האדם, שלפעמים משתלטת על התנהגותו של האדם נגד רצונו המודע. אז נוטה האדם להיות מושלך על אחרים, בגלל חוסר הרצון והיכולת של האישיות המודעת להכיר בנוכחותו בתוכה, עמ' 8.

				

				
					485	פיטרסון (1999), עמ' 234.

				

				
					486	נוימן (1970), עמ' 351-352.

				

				
					487	נוימן (1970), עמ' 352; לח (2017), מתייחסת בהרחבה להיבטים אלו של הצל, עמ' 110.

				

				
					488	נוימן (2011), עמ' 104.

				

				
					489	בהקשר לדברים אלו, יונג (2005), ביקר את הכנסייה הנוצרית. שטוענת כי הרע לא נברא ולא בא מאלוהים, שהוא כולו טוב. לכן הרע נובע מרצונם של בני האדם. יונג יוצא נגד הדוקטרינה הנוצרית, שנוצרה בבית מדרשו של אוגוסטוס, עמ' 53; לח (2014), מרחיבה על היבט זה, עמ' 88.

				

				
					490	יונג (1969), הרוע הינו חלק מהתכונות שהאדם לא רוצה להכיר בהם. הרוע אינו קיים בעולם כישות אימננטית, אלא נובע מהיעדר הטוב והוא ההיפוך ההכרחי של הטוב, עמ' 284 פסקה 513.

				

				
					491	נוימן (1963), עמ' 48.

				

				
					492	נוימן (2011), עמ' 214.

				

				
					493	נוימן (1963), עמ' 51-50.

				

				
					494	שם, עמ' 91.

				

				
					495	שם, נוימן קורא לשלב הזה 'המוסר החדש'. הוא מבוסס על כלל האישיות — על המודע והלא־מודע גם יחד, על הכוחות החיוביים והשליליים שבאדם. זהו מוסר טוטאלי, מוסר שמתייחס להשפעת הלא־מודע על המודע, שלוקח אחריות על הרוע שבאדם ועל השלכותיו, עמ' 76-74.

				

				
					496	נוימן (1963), עמ' 40-41.

				

				
					497	מילר (2004), בספרה: Understanding your two-year-old מרחיבה על שלב התפתחותי זה אותו היא מכנה 'terrible twos' וכותבת מה גורם לילד להתנהג כמו שהוא מתנהג ולמה הוא מתנגד להוריו. בדומה לנוימן היא רואה בשלב זה שלב התפתחותי תקין וחשוב להתפתחות הילד.

				

				
					498	נוימן (2011), עמ' 147-139.

				

				
					499	נוימן (2011), עמ' 145; עמ' 71-67; נוימן (1963), עמ' 28.

				

				
					500	נוימן (1970), עמ' 403.

				

				
					501	שם, עמ' 210-209.

				

				
					502	שם, עמ' 333-332.

				

				
					503	פיאז'ה (1969), עמ' 144-143.

				

				
					504	פיטרסון (1999), עמ' 74-73.

				

				
					505	לח (2018), במאמרה, '"מוסר חדש" על פי אריך נוימן בישראל 2017', עמ' 2.

				

				
					506	בולדווין (1968), כתביו היו בסיס לעבודותיו המאוחרות של פיאז'ה, עמ' 336.

				

				
					507	שם, עמ' 337.

				

				
					508	יונג (1989), עמ' 33-32. 

				

				
					509	היי (1998), עמ 11.

				

				
					510	הרדי (1965), עמ' 12.

				

				
					511	רמב"ם, יד החזקה, הלכות תשובה, פרק ה', פ"ד, מדע, עמ' 66.

				

				
					512	גרבר (2011), מרחיב על מפגש זה, ורואה את שורשיה של תופעה זו בבית המדרש וצמרתה בהשכלה המודרנית, מאז מנדלסון ואילך, עמ' 10.

				

				
					513	אחד העם, על פרשת דרכים, כרך א': רי"ח ואילך.

				

				
					514	גרין (2016), עמ' 33-32.

				

				
					515	נוימן (2011), עמ' 213.

				

				
					516	ועקנין (1998), זהות יהודית, עיון פסיכולוגי במקורות ישראל, עמ' 20.

				

				
					517	תלמוד בבלי מסכת בבא בתרא, דף כא/עא.

				

				
					518	מלבי"ם, ארץ חמדה, על משלי כ"ב, ו', חלק באור העניין.

				

				
					519	נוימן (1970), עמ' 364.

				

				
					520	פיטרסון (1999), עמ' 75-74; עמ' 369.

				

				
					521	פיטרסון (1999), עמ' 369.

				

				
					522	גירץ (1990), עמ' 92.

				

				
					523	נוימן (1970), עמ' 365-363.

				

				
					524	אידל (1994), בתוך הספר; המיתוס ביהדות: היסטוריה, הגות, ספרות, עמ' 149.

				

				
					525	משנה, מסכת אבות, פרק ד', פס' כ', עמ' יח, טור שמאל.

				

				
					526	רמב"ם פירוש משניות — מסכת אבות, פרק ד', משנה כ'.

				

				
					527	בובר (2013), מעגן את המיתוס היהודי בהבחנה הפסיכולוגית בין זיקת "אני־אתה" לזיקת "אני־לז", עמ' 86-85.

				

				
					528	ליבס (1998), עמ' 182.

				

				
					529	שלום (2016), עמ' 37; וראה הרחבה נוספת בתוך שלום (1980). דוגמה נוספת היא פירוש של בעל הזוהר לפסוק 'לך לך מארצך וממולדתך', כתהליך נפשי עמוק שעובר האדם של יציאה מאזור הנוחות שלו, עמ' 20-19. 

				

				
					530	ראה את הציור של מנור בממצאים של ארכיטיפ האב, עמ' 89.

				

				
					531	נוימן (2011), עמ' 168.

				

				
					532	בארט ולוסון (2001); ריצ'רט והריס (2006), במחקר אחר בדקו את השפעת הריטואלים על ההבחנה שעושים הילדים בין החשיבה, הנשמה והשכל, והראו כי האמונות המהותיות לגבי הנשמה משתנות בהתאם לתרבות ולטקסים.

				

				
					533	נוימן (2011), עמ' 77-74.

				

				
					534	דורקהיים (1915), בספרו The elementary forms of the religious life, תרגום חופשי, עמ' 62.

				

				
					535	גירץ (1990), עמ' 121-120.

				

				
					536	נוימן (1970), ותפיסה דומה ניתן לראות גם אצל יונג (1987), עמ' 20.

				

				
					537	משנה מסכת יומא פרק ח', פסוק ד'.

				

				
					538	ילקוט שמעוני, דברים, פרק י"א, רמז תתע"א, עמ' 595, טור שמאל.

				

				
					539	תלמוד ירושלמי, מסכת יבמות, פרק א', הלכה ו'.

				

				
					540	אבא מרי, מנחת קנאות. מכתב כב, עמ' 63.

				

				
					541	נוימן (2011), עמ' 153.

				

				
					542	גור (2005), בספרה, מיליטריזם בחינוך, במאמרה; 'מה למדת היום בגן, ילד מתוק שלי?', עמ' 89.

				

				
					543	שם, עמ' 98.

				

				
					544	שם, עמ' 100-95.

				

				
					545	אלפרט ושלסקי (2013).

				

				
					546	קוק, אורות, עמ' קנו.

				

				
					547	קוק, אורות, עמ' קנז.

				

				
					548	ראה את הציור של לירי בפרק על תפיסת האל האינדיבידואלית, בתיאור המקרה של לירי.

				

				
					549	מזור (1991), במין האנושי יש כנראה צורך פנימי להבין את מבנה העולם ולדעת על תולדותיו, עמ' 16-9.

				

				
					550	פתחי (2018).

				

				
					551	נוימן (2007), עמ' 96.

				

				
					552	נוימן (2007), עמ' 122.

				

				
					553	ווילס (2014), עמ' 189.

				

				
					554	ווילס (2014), עמ' 190.

				

				
					555	היי (1998); היי וניי (2006); ווילס (2014); טייסי (2002), לטענתה ילדים חילוניים מתעניינים יותר ויותר ברוחניות, ובכל זאת המערכת החילונית לא מאפשרת לפתח, לכוון ולהגיב לרצון זה של הילדים. טייסי טוענת שיש לחדש ולעורר את התרבות, האמונה והידע ולפתח את הרוחניות, במיוחד בעידן הפוסט־מודרני. טייסי טוענת כי ניתן לקדם ולפתח את יכולות הילדים על ידי הקשבה עמוקה וקשב לדחפים החדשים המתעוררים בהם, אך הסמכות החינוכית בכל הרמות לעיתים איננה עונה ברצינות לאתגרי הרוחניות, עמ' 171.

				

				
					556	ווילס (2014), עמ' 190.

				

				
					557	ווילס (2014), עמ' 191.

				

				
					558	אריקר ואריקר (2000), עמ' 70.

				

				
					559	טייסי (2010), עמ' 78-76.

				

				
					560	היי (1998), במאמרה: '?Why Should We Care about Children's Spirituality', עמ' 10-8.

				

				
					561	היי (1998), תורגם באופן חופשי מאנגלית, עמ' 15.

				

				
					562	רמב"ם, מורה נבוכים פרק א, הקדמה, עמ' III.

				

				
					563	שטרן (2017), מציג את המתח בין הכלאם לתורת הרמב"ם, עמ' 140.

				

				
					564	אלקיים (2019), שיעור 13, 14/1.

				

				
					565	שביד (2009), מרחיב על התפיסות השונות בין הכלאם לתפיסה האריסטוטלית, עמ' 230.

				

				
					566	רמב"ם, היד חזקה, הלכות יסודי תורה פ"ב פרק שני, עמ' 17.

				

				
					567	ליבוביץ' (1991), עמ' 30.

				

				
					568	כשר (2007), עמ' 90-86.

				

				
					569	ראה בתוספת בבא דף לא/ב: וגם בתוך יד רמה על מסכת סנהדרין, דף קו/ב.

				

				
					570	תלמוד בבלי, חגיגה יא, ב.

				

				
					571	שוורץ (1993), עמ' 7.

				

				
					572	שוורץ (1993), עמ' 9; קליין־ברסלבי (1986), טוענת כי הרמב"ם ראה בשאלת חידוש העולם היבט איזוטרי, ובפירושיו הוא היה מעוניין להסתיר את דעתו האמיתית בשאלת מקור העולם מפני ההמון הרחב, לטענתו בקביעה זו שהבריאה היא יש מיש, עמ' 43. 

				

				
					573	מזור (1991), עמ' 14.

				

				
					574	שטראוס (2018), 'מאמרים בהגותו של הרב קוק', עמ' 34.

				

				
					575	אוונס־פריצ'רד (1998), בספרו תורות של דת פרימיטיבית, עמ' 12.

				

				
					576	ראובן הכהן (2017), המשמעות של המשיחיות, היא שהאדם חי בכל רגע ורגע על פי המצוות כדי להביא את ימות המשיח, כלומר לא רק בשעה שהוא חושב ועושה פעולות, אלא מעצם חיותו הוא מביא לימות המשיח. 

				

				
					577	ראובן הכהן (2017), הגאולה היא בעיקר 'התגלות הסודות', עמ' 43; ראה גם אצל שוורץ (2010), עמ' 289-288.

				

				
					578	שם, בניית המקדש השלישי הוא מאמונות היסוד במחשבת הגאולה והוא עתיד להיבנות בהר הבית במקום שנחרבו בית המקדש הראשון והשני. אמונתו היא כי המקדש השלישי ירד משמיים באורח פלאי. אך היות שבית המקדש לא קיים, הרבי משתמש בביתו, 770. בית פעילותו הוא המקדש הפיזי־ארצי שבו השכינה נמצאת. בכך הוא מעתיק ומציע תחליף לפעילות טקסית־ריטואלית, וכשהמקדש השמימי והמקדש הארצי ישתלבו יחד תבוא הגאולה. ראה הרחבה על נושא זה, עמ' 154-152.

				

				
					579	שם, משנתו של הרבי מלובביץ' יצרה תנועה משיחית מהגדולות ביותר בתולדות עמנו, והוא משפיע כצדיק וכמנהיג משיחי בישראל, בארה"ב ובעולם כולו. חב"ד העכשווית שמה דגש על העניין המשיחי, שהוא תכלית העבודה הדתית ותקוות ההיסטוריה היהודית. הרבי מלובביץ' זיהה את עצמו כמשיח כמעט ודאי וכנביא המנבא ומורה על משיחיותו. אחרי השואה ביקש הרבי לגאול את הרעיון המשיחי מהציפייה לתרחיש אפוקליפטי, אשר מחד לעולם לא יתממש, ומאידך יותיר את ישראל והעולם במעגלי הגלות, העוינות, האלימות והרוע, עמ' ב.

				

				
					580	שניידר (2015), מציגה תפיסה דומה במחקרה; וגם אצל רוזנק (2006).

				

				
					581	בהתאם לתפיסה של דורקהיים (1915), עמ' 62.

				

				
					582	שניידר (2015), מתייחסת להיבט זה במחקרה בגנים ממלכתיים־דתיים, עמ' 216.

				

				
					583	אריקסון (1987), זהות, נעורים ומשבר, עמ' 76.

				

				
					584	היי וניי (2006), ראו את משתיקי הקול אצל ההורים, אנשי החינוך, קבוצות דתיות שונות, סלבריטאים, כוכבי פופ, גיבורים ספורטיביים וגיבורי תרבות שונים, שבמקום שהילד יכיר מי הוא ומה הוא יכול להיות, הוא מושפע מהסביבה שבה הוא גדל ופוטנציאל ההוויה שלו מנסה לחקות את אותם גיבורי תרבות והוא אינו קשוב לקולו הפנימי, עמ' 149.

				

				
					585	שניידר (2015), מציגה תפיסה דומה במחקרה; וגם אצל רוזנק (2006); רוזנק (2003).

				

				
					586	נוימן (2011), עמ' 159.

				

				
					587	בארט ולוסון (2001); ריצ'רט והריס (2006), בדקו במחקר אחר את השפעת הריטואלים על ההפרדה שעושים הילדים בין החשיבה, הנשמה והשכל, והראו כי האמונות המהותיות לגבי הנשמה משתנות בהתאם לתרבות ולטקסים.

			על מנת לחשוף את תפיסת האל האישית של הילד היה עליי לחשוף מצד אחד את האובייקטים המופנמים, הארכיטיפיים, הפנימיים, ומצד שני לחשוף את האובייקטים הסביבתיים המשפיעים על התנהלות חיי הנפש של הילד ועל ההתפתחות האינדיבידואלית שלו. בפרקים הקודמים חשפתי כיצד הילדים במגזרים השונים מבטאים את עולמם הפנימי של ארכיטיפ האל באופן מונפש, ומעניקים דימויים אנושיים לכוחות האל, אך יחד עם זאת ראינו כיצד הילד מושפע מהחברה ומהסביבה בה הוא גדל, ודמות האל נחשפת באופן אבסטרקטי, מופשט, רציונלי, חסר צורה ומצויר בקווים כלליים של אל שאינו ניתן להאנשה, של דמות קדומה המופשטת ומנותקת מהדמות המקורית. הפער שנוצר בתוך ההכרה של הילד משמעותו קומפלקס של האגו.588 ואולם, רגישות גבוהה של המבוגר לעולמו הפנימי של הילד יכולה להביא בקלות להכחדה של הקומפלקס הזה. החיבור בין הדמות שיוצר הילד לרגשות הדינמיים גורמים למודע לצמוח ולהתחזק. 

			נוימן התייחס לתהליך זה וטען כי בילד יש שתי נטיות המושפעות זו מזו: נטייה אחת היא אוטומורפיזם, המתייחסת להתפתחות המערכות הנפשיות: המודע והלא־מודע, ולזיקה ביניהם. נטייה זו עוסקת בתהליכים שחלים במודע או בלא־מודע ומשרתים את התפתחות האישיות. לעומת זאת, הנטייה השנייה היא צנטרוברסיה. זוהי הסתגלות לעמדת הקולקטיב וקשורה ליחסי הגומלין בין מרכזי האישיות (אגו, עצמי) והיא זו המפתחת את התודעה.589

			הנטייה לצנטרוברסיה היא אוניברסלית, ונמצאת בכל נפש אנושית. מטרתה לייסד מרכזים נפשיים או סמכויות שמאפשרים התפתחות של אישיות מובחנת. נטייה זו מיוצגת על ידי האגו (ego). כלומר, הילד פתוח לאמץ כל תבנית התנהגותית של קבוצתו, לקבל מנהגים ולבנות תרבות חברתית. "ילד נולד עם נטייה אנושית לקבל את העכבות וההבניות החברתיות כדי להתפתח כחבר קבוצה מיומן".590 תפקיד ההבניות החברתיות הוא לייצג את האינטרסים של השלמות הנפשית מול הדרישות המיוחדות של העולם הפנימי.591 כלומר, ההשפעה ההורית והסביבתית הן המבנה העיקרי במודע של האדם, והן עוזרות לו להסתגל למציאות ולהשיג את הזהות החברתית. מול נטייה זו, מתקיימת בנפשו של הילד נטייה לאוטומורפיזם, שזוהי הנטייה להגשמת הפוטנציאל הפנימי, הצורך של האדם להגשים את טבעו המבני והייחודי, להיות עצמאי מול הקולקטיב.592 צורך זה מיוצג על ידי העצמי, שהוא מרכזה של כוליות הנפש על רבדיה המודעים והלא־מודעים כאחת.593 

			השילוב בין שתי הנטיות הללו מרכיב את הקשר בין תרבות הקבוצה שלתוכה גדל הילד לבין נטיותיו האינדיבידואליות. שילוב זה קובע במידה רבה את ההיווצרות וההתפתחות של מה שאנו קוראים לו 'נפש', שמתפתחת באמצעות הקונפליקט המתקיים בין האישי לחברתי.

			קונפליקט זה שמציג נוימן מתחבר לשתי תפיסות ארכיטיפיות: האחת היא 'התפיסה המטריארכלית' הקשורה לארכיטיפ האם שמקורה בלא־מודע, בדמיון, ביצירתיות, בעולם הסמלי, המאגי־מיתי של הפנטזיה והמשחק, והיא מתבטאת ביכולת של הילד להטמיע רשמים של העולם החיצוני ושל החברה לעולמו הפנימי.594 השנייה היא 'התפיסה הפטריארכלית' הקשורה לארכיטיפ האב המייצג את המודע, את הדרישות התרבותיות והחברתיות ואת המצוות והאיסורים.595 שני הארכיטיפים מתקיימים בנפשו של הילד. נוימן טוען כי יש להכיר את שתי המציאויות וללמוד למצוא איזון ביניהן.596

			מצד אחד נפש הילד מחפשת זהות, פתרון לשייכות ולהגדרה העצמית, רצון ליצירת המשך בבניית משפחה וחיפוש של שורשים ותרבות מקורית אותנטית. מצד שני מחפש הילד להתחבר לאותנטיות הפנימית הקיימת בנפשו. כל הסתגלות לתרבות היא התאמה לסדרה של דרישות פנימיות וחיצוניות, שבהכרח מגיעות לקונפליקט עם נטיות אינדיבידואליות מסוימות הקיימות בנפש הילד. אצל הילד עולם המציאות חי וקיים כמו העולם החיצוני, המודע והלא־מודע משולבים יחד ולכן הילד קרוב יותר לעצמי (self) ולאלוהים שבתוכו. אך ככל שהאגו מתגבש, הילד מתחיל להתרחק מהמקום הזה ומנסה להיות יותר רציונלי ולהתאים את עצמו למה שהחברה מצפה ממנו. אם ישמור על האיזון בין המודע ללא־מודע הוא יצליח לפתח את הרוחניות בנפשו, אך אם יהיה פער בין המודע ללא־מודע, האדם יהיה "יבש" ולא יתחבר למקומות הפנימיים שבנפשו. כלומר, מתקיים מתח בין האוטומורפיזם לבין ההסתגלות התרבותית.597 

			נוימן יוצר קשר בין הדימויים הארכיטיפיים המולדים לבין התפתחות האדם בתוך התרבות שבה הוא גדל. תהליך זה מתקיים גם בתפיסת דמות האל, כשהסמלים הארכיטיפיים המולדים נשברים במודע כתוצאה מרציונליזציה של הסביבה התרבותית והדתית שהילד גדל ומתחנך בה. על הילד להתמודד עם שתי ההשפעות הללו, כלומר הארכיטיפ שבנפש משתחרר באמצעות גורם סביבתי.598 כך נוצר קומפלקס שהוא אוסף של חוויות, זיכרונות, מחשבות, פנטזיות ודמיונות, המתגבשים סביב סמל ארכיטיפי שמשפיע על המודע ועל כל תהליך ההכרה המתפתח. הקומפלקס, בניגוד לארכיטיפ, מתפתח ומשתנה ללא הרף.599 

			הקומפלקסים שמחוברים לתת־מודע משפיעים על חיי הילד והם מאופיינים באופן מפורש כרגשות עוצמתיים,600 לכן המודע מפתח מנגנוני הגנה ומתנגד לתגובות האינסטינקטיביות של הילד. נוצר מעין סכר, כדי להתגבר על סכנת ההצפה והפלישה מהחלק של התת־מודע, כיוון שהאגו רוצה להתאים את הילד לחברה על מנת שימשיך להתפתח. כך מתקיים אצל הילד קונפליקט בין המודע האישי לבין הנטייה להתחבר לקולקטיב כיצור חברתי, בין האישי לבין־אישי.601 הבנה אמיתית של ייחודיות הקיום האנושי תתאפשר רק כשהאדם יוכל לחוות את התפתחותו וייחודיותו כמשמעות אמיתית של קיומו. לעומת זאת, "הסתגלות לקולקטיב, תוך התעלמות מצרכיו אישיים לא רק מסרסת את האדם אלא אף מסכנת את החברה, כי היא הופכת את האדם לרכיב בתוך ההמון".602 

			כלומר, תפיסת העולם של הילד הופכת להיות מוגבלת כשאין חיבור לעצמי. חיבור זה הוא הכרחי להתפתחות האישיות והוא משלב בין המודע ללא־מודע, בין החיצוני לפנימי,603 והפנטזיה תורמת להתפתחות זו. בהתאם לכך, תפיסת דמות האל מתקיימת בתהליך ההפרדה מ'האם הגדולה', מהאזור הלא־מודע, לעבר ההכרה של 'ארכיטיפ האב', ה'אב הקדמון', שהוא המודע. הוא מתגלה בפני הנפש המודעת שלנו בהבחנה בין קבוצות או סמלי הפכים ומתוך אחדות הניגודים.604 בעזרת הניגודים המצויים בסמלים הקדומים של הנפש ובמושגים הנגזרים מאותם סמלים צומחת יכולת ההכרה שלנו ויכולת ההכרה את האל.605 תפיסה דומה אפשר לראות אצל הפסיכולוג פיטרסון בספרו מיפוי של משמעות. פיטרסון רואה בתהליך ההכרה של האינדיבידואל עם העולם מפגש של שלושה אלמנטים ארכיטיפליים שונים:

			הראשון הוא האזור שלא ניתן לחקירה הנמצא בתת־מודע, ארכיטיפ האם הגדולה, הטבע, היצירה וההרס, מקור מקום מנוחתו האחרונה של כל היקום. השני הוא חשיפת האזור שניתן לחקירה של ארכיטיפ האב הגדול, המייצג את התרבות, את הריטואלים, את חוכמת האב הקדמון הרודן. השלישי הוא תהליך שמחבר בין האזור הנחקר לאזור הלא נחקר, הוא ארכיטיפ הבן האלוהי, ארכיטיפ המייצג את האינדיבידואליות, שחוקר ופועל באופן יצירתי במציאות חייו.606

			נוימן, בדומה לפיטרסון, רואה בשלושת האלמנטים הללו מרכיבים ה"בונים את הכוח היוצר, שמתחיל להתפתח בילד בשלבים המוקדמים של חייו".607 

			נוימן טוען שכדי לגשר בין המודע לתת־מודע הקולקטיבי, ולהתקרב למקומות הפנימיים של הנפש, האגו בונה סמלים המופעים בחלומות, מיתוסים, אגדות, ציורים ומשחקי ילדים.608 הסמלים מבטאים את העולם הרוחני של נפש האדם, נמצאים בתת־מודע ומפורשים באמצעות רגשות ותחושות. הם נחשפים באמצעות חזיונות, חלומות או פנטזיה.609 תודות לסמלים, הופך המודע של האדם להיות רוחני ומתחבר אל המודע האישי. ככל שהסמל הוא בעל כוח משפיע, הוא מצליח להביע את המודע באופן אטרקטיבי יותר ורוחני יותר, ומתחבר אל המודע האישי.610 

			נוימן טוען כי הביטויים האישיים של הילד מבטאים את הנטייה לרוחניות. שילוב בין ה'תפיסה המטריארכלית' ל'תפיסה הפטריארכלית', בין המודע לתת־מודע, מאפשר תהליך 'דתי' נומינוזי,611 כ'קול הפנימי'.612 שילוב זה מאפשר התנסויות מיסטיות, הנסמכות על היצירתיות והספונטניות, והן מבטאות את הייחודיות האישית של כל אדם.

			פיטרסון, בדומה לנוימן, טוען כי תהליך ההכרה של האל הלא ידוע והתפתחות הנטייה הרוחנית, מתפתחים באמצעות הדואליות המתקיימת בין שני הארכיטיפים של האם והאב: ארכיטיפ האם הגדולה, המטריארכלית, המייצגת את המלכה, הוא האובייקט החומרי, הבסיס של התפתחות הנפש הלא־מודע, של המערה, המוות, הירח והתת־מודע. במקביל מתפתח ארכיטיפ האב, הפטריארכלי, האגו, האיד, הרוחניות, השמש, המלך, האדם החכם, החברה, התרבות, המודע והידע הליניארי.613 כוחות אלו, טוען פיטרסון, קיימים אצל כל בני האדם באופן שווה בתפיסתם את האל. כדי לבנות את דמותו של האל יש לשלב את כוחות המודע והלא־מודע, את כוחות הבנייה וההרס, את הכוחות השלילים והחיוביים, את כוחות המוכר והלא מוכר ואת כוח האל הלא ידוע מול האל הידוע. שילוב של ניגודים אלו חושף את האל הנחבא, הלא ידוע עדיין בהכרה, והופך אותו לידוע ומשפיע על תפיסת האלוהות של האדם. לטענת פיטרסון, זהו ה"דרייב" להכיר את הלא־נודע, את הכוח שנמצא מחוץ ליקום, את האלוהים. זה הבסיס לכל הדתות ולהתפתחות הרוחניות.614 

			תפיסה זו שמציגים נוימן ופיטרסון, דומה לאיחוד הניגודים הקדוש של הזכר ונקבה שנזכר בבראשית רבה: "בצלמנו כדמותנו לא איש בלא אשה ולא אשה בלא איש ולא שניהם בלא שכינה".615 כלומר שלמות דימוי האל מתקיימת על ידי השילוב בין הארכיטיפים המנוגדים המתקיימים בנפש: האיחוד של המלך והמלכה, השמש וירח, הבן והאם, החומר והרוח, אלוהים והאדם, המודע והלא־מודע, הדמיון והמציאות, האלוהי והאנושי, הפנימי והחיצוני, הגברי והנשי, הטוב והרע, הטבע והתרבות, הגופני הנפשי, ההווה והעבר, החולשה והחוזק, הגמישות והנורמות. הניגודים מתקיימים זה בצד זה, בכפיפה אחת, נחווים בו־זמנית ושואפים להתאחד לכלל שלמות אינטגרטיבית. שילוב זה משלים ומאזן זה את זה ומקיים דיאלוג מפרה שיוצר את שלמות האל שבתוכנו.

			הזיווג הקדוש שיוצר שלמות זו מופיע בפירוש הקבלי של שיר השירים, הרואה את כלולות אלוהים עם השכינה (הווייתו הנשית של אלוהים) כלומר, בפירוש זה הנישואים הקדושים מסמלים את מה מתרחש בתוך האלוהות עצמה.616 הזיווג הקדוש התקיים בין ה' ובין כנסת ישראל. האהבה הייתה מופגנת בשני הכרובים המכונפים אשר ניצבו על ארון הקודש. 

			בשעה שהיו ישראל עולין לרגל מגללין להם את הפרוכת ומראין להם את הכרובים שהיו מעורים זה בזה ואומרים להן ראו חבתכם לפני המקום כחבת זכר ונקבה.617

			ביהדות הזיווג הקדוש כבר אינו משרת את מגמת הפריון הקדומה, כפי שמופיע באלילות המאגית, אלא נועד לצורך רוחני. כפי שמתאר ר' יצחק דמן עכו:

			עשר ספירות בלימה מדתן עשרה שאין להם סוף, עומק ראשית ועומק אחרית, עומק טוב ועומק רע, עומק רום ועומק תחת, עומק מזרח ועומק מערב, עומק צפון ועומק דרום, ואדון הכל מושל בכולם ממכון שבתו ועד עדי עד.618

			ר' יצחק דמן עכו מציג את הרעיון הקבלי הרואה בשילוב בין שני הצדדים 'זיווגא קדישא' — הזיווג הקדוש,619 שנוצר באמצעות הספירות העליונות, המחולקות לשתי בחינות מנוגדות ומשלימות שלא נפרדות, שילוב זה יוצר את התגלמות האין־סוף, התגשמות דמותו של האל באמצעות הפרצוף הקבלי העליון. כפי שר' נפתלי הירץ, השייך לאסכולה של האר"י הקדוש, מתאר:

			ועלו התשע מדות שלה לאימא עילאה כנודע, ובכל זיווג אימא נותנת לה התשע מדות ונעשית בת עשר, אבל אבא ואימא אינם כן, דלעולם לא נפלו, ולא נתמעטו אפילו רגע אחת, אלא תמיד עומדים בשלימותם. ואינם משתנים לעולם, והם מיוחדים מהגרון שהיא כתר אחד לשניהם, ופרצוף אחד, דהיינו שתי ידות של אריך הם המחזיקים את זווגם התמידי, שלא ישנו את תפקידם לעולם.620

			בעשר הספירות יש בחינות של זכר ונקבה, והחיבור ביניהם יוצר פרצוף אחד של זכר ונקבה, בחינת הזכר היא בצד ימין ובחינת הנקבה היא בצד שמאל, ושניהם דבוקים יחד בבחינת פרצוף אחד.621 זיווג הספירות מתקן ומשלים את בניינה של האלוהות. כפי שהאר"י מתאר:

			אמנם בחינות הנקבה והזכר שבו, הוא באופן אחר, והם שתי בחינות: פנים ואחור. פירוש כי בין צד ימינו לבין צד שמאלו יש בו בחינת מ"ה מצד פנים, ובחינת ב"ן מצד אחור, ובזה הוא חיבור נפלא גדול מאוד.622

			קבלת האר"י מייחסת חשיבות רבה למושג הזיווג. היא רואה בעולם שיש בו זיווג עולם של סדר, עולם של תיקון. פונקציית החיבור הלוריאני יוצרת חיבור בין ניגודים, שסביבה נסב מהלכו של העולם כולו. תהליך היצירה תלוי ביכולת לחבר בין הניגודים: ימין ושמאל, רחמים ודינים, חסדים וגבורות, זכר ונקבה, טוב ורע, קדושה וטומאה, חיים ומוות. התיקון נעשה על ידי פעולות של זיווג, עיבור, הולדה, בירור, ביסום והעלאת ניצוצות. אלו פעולות שמחברות את הכוחות זה לזה כדי שיוכלו להמשיך את שפע החיות אל הנבראים.623 

			בעיבור המתקיים בתוך אבא ואימא נוצר תהליך תיקון בין שלושה קווים. שלושת הקווים הם מערכת הספירות לפי סדר עמידתן: ימין, שמאל ואמצע. קו ימין: חכמה־חסד־נצח. קו שמאל: בינה־גבורה־הוד. הקו האמצעי: כתר־תפארת־יסוד־מלכות.624 הקו האמצעי הוא קו הרחמים, המחבר בין הספירות ועושה אותן לאחד, לרשות היחיד, כשעיקר הזיווג הוא הקו האמצעי שאינו נוטה לא לימין ולא לשמאל.625 ספירת דעת היא קו האמצע שמחבר בין הספירות חכמה ובינה, או כפי שהן נקראות 'אימא — אבא'. ר' חיים ויטאל כותב עליה בעץ חיים: "הדעת אינה אימא. היא אינה ספירה בפני עצמה, אמנם הוא בחינת יסוד, המזווג ומכריע בין חו"ב" (חכמה ובינה).626 

			ספירת הדעת מקיימת את ספירות חכמה/אבא ובינה/אימא בזיווג פנים בפנים. היא מכונה תמיד ה' חסדים וה' גבורות. הכלל הוא שברוחני אין היעדר, ולכן מתאפשר קיומן בשני מקומות שונים, ואין זו תוספת של ספירה. מצנר מתייחסת לתפיסה זו בקבלת האר"י במחקרה וטוענת,

			קבלת האר"י רואה את כל מה שיש בעולם הזה בבואה או דוגמת מה שיש בעולמות העליונים. על פי תפיסה זו, מציאותה של מהות בעולמות העליונים מלמדת על מציאותה של מהות שכזו גם בעולמנו. כלומר, כשהאר"י מדבר על מבנים שקיימים בעולמות עליונים, הוא מדבר גם על מבנים שקיימים בנפש של כולנו.627 

			ניתן בהקשר זה להציע כי תפיסת האל האינדיבידואלית של הילד דומה בהיבטים מסוימים לתפיסה של קו האמצע המוצגת בקבלת האר"י. זהו קו שבו מתקיימת ספירת הדעת, ובקו זה יש ניסיון של הנפש להוציא מתוכה אלמנטים זרים ולא־מודעים כדי שתתאפשר בנייה של היבטים נוספים ומדעים. היבטים אלה מאפשרים גדילה, התפתחות והתחברות לאלוהי הקיים "בקרבנו", שהוא ישות פרדוקסלית שמגלמת את האנושי והאלוהי בנפש כאחד. 

			בממצאים הבאים אציג את השילוב בין שתי הנטיות, שבונות את מרחב יצירת דמות האל, את קו האמצע, המבטא את הנטייה האינדיבידואלית האישית של הילד בתפיסתו את האל. נטייה זו באה לידי ביטוי בשילוב שבין השיח המודע לבין הסמלים הלא־מודעים שהופיעו בציורים. מפאת קוצר היריעה, בכל אחד מהמגזרים אציג דוגמה של תיאור מקרה שמייצגת את השילוב בין הארכיטיפים המנוגדים. 

			תיאור מקרה: ניצן, מגן ממלכתי־כללי שלא למדה את סיפורי המקרא

			ניצן היא ילדה בת שש, בת בכורה לאחותה בת השנה. הוריה של ניצן חזרו בשאלה לפני כשש שנים, הם היו חרדים, חברים בקהילת 'צאנז' בירושלים. בעקבות החזרה בשאלה הם עברו לגור באזור השרון. הוריה של ניצן הפכו להיות אתאיסטים ורשמו את ניצן לגן דמוקרטי, על מנת שלא תיחשף לחגים דתיים ולדמותו של אלוהים. סבה וסבתה של ניצן עדיין חיים בירושלים כחרדים.

			לפני שהגעתי לראיין את ניצן, אימה אמרה לה שאני אשוחח איתה על אלוהים, (למרות שביקשתי מהאם לא לשוחח איתה על כך). כשנכנסתי לבית, התחבאה ניצן מתחת לשמיכה במיטתה ולא רצתה לצאת מהמחבוא. אימה ניסתה לקרוא לה, אבל היא לא רצתה לצאת. כשנכנסתי לחדרה של ניצן, היא כיסתה את עצמה בכרית ושמיכה ולא רצתה לשוחח איתי. התיישבתי על המיטה שלה כשהשמיכה מכסה את כולה ואמרתי לה: אני רואה שאת מתביישת ממני ואולי גם קצת מתרגשת [...]. באתי לשוחח איתך ולשאול אותך כל מיני שאלות, ואני רוצה לשמוע מה את חושבת, אין תשובה נכונה או לא נכונה, יש רק מה שאת מרגישה בלב. ניצן יצאה מתחת לשמיכה ושאלה: על מה את הולכת לשאול? אני: כל מיני שאלות מעניינות ואת תעני לי רק מה שהלב שלך חושב ומרגיש, ואחר כך תציירי מה שאת מרגישה, בסדר? ניצן חייכה וקמה מהמיטה והזמינה אותי לשבת על הכיסא ליד השולחן במטבח. לאחר שהצלחתי ליצור איתה קשר של אמון, התחלנו לשוחח על בריאת העולם. 

			ניצן ראתה בבריאת העולם בריאה שנוצרה מתוך חומר מהטבע. אני: איך לדעתך נוצר כדור הארץ? ניצן: הוא (כדור הארץ) פשוט נוצר כמו כל שאר הכוכבים [...] אני חושבת שחומרים בחלל יצרו אותו. בהמשך השיחה היא המשיכה להיאחז בהסברים מדעים לבריאת העולם, וכשאלתי אותה: איך לדעתך האדם נוצר? ניצן נתנה הסבר שקשור לתורת האבולוציה. הקופים ניסו ללכת ישר ואז עברו הרבה שנים והם התחילו ללכת ישר עד שהם הפכו להיות אנשים. לאורך כל השיחה על נושא הבריאה ניצן נאחזה בהסברים מדעיים לוגיים. היא ניסתה להראות לי שאין דבר כזה אלוהים ותשובותיה היו לוגיות מאוד וקשורות לתורת האבולוציה ולמדע. לאחר השיחה על בריאת העולם ביקשתי מניצן שתצייר את מחשבותיה.

			ניצן: אני אצייר משהו שהוא מצחיק בעיניי. אני אדמיין איך אלוהים נראה בשמיים ואני אצייר אותו וזה יהיה ממש מצחיק [...] אני אצייר שמש צהובה ואני אצייר עננים ואת אלוהים על העננים ודשא ואנשים שמתפללים לאלוהים והם אומרים סתם דברים מטופשים, ואני סתם ממציאה דברים שאלוהים אומר ושהם לא באמת קיימים. ניצן מנסה ללעוג לדמות האלוהים ולאנשים שמאמינים בו ורואה באמונה באל דבר־מה מטופש, ניצן ממשיכה לצייר ומתארת. אני מציירת עכשיו את החולצה של אלוהים וענן מסתיר את החולצה של אלוהים בשמיים. ניצן מנסה להחזיר את אלוהים לרמה האנושית כשהיא מלבישה אותו בחולצה, למרות שהיא מציירת אותו בציור כשהוא בעננים, היא מנסה לתת לו סימנים אנושיים. אני: למה ציירת את אלוהים בשמיים? ניצן: חוץ מזה כי הוא באמת בשמיים [...] אמורים לא לראות אותו בכל זאת, לא רואים אותו מלמטה, רואים אותו אם נמצאים למעלה [...] אני מציירת אישה, היא נמצאת ברחוב והיא מחפשת חיות בכדי לעשות מהעור שלהם בגדים. ויש לה אודם סגול, זה נראה כמו שפתיים אדומות [...] אני יודעת מה לעשות, אני אוסיף לה חולצה ותחתונים מהבגדים של החיות [...] האישה לא מאמינה באלוהים. אני: ומה אלוהים שבציור שלך חושב עליה? ניצן: הוא יודע שהיא קיימת והוא יודע שהוא קיים, הוא יודע שהוא לא סתם מדמיין שהוא קיים פסס [...] מוציאה לשון ומחייכת. אני: איך הוא יודע שהוא קיים? ניצן: כי בעצמו הוא רואה את עצמו, זה הגיוני, שומעים אותו והיא לא מאמינה בו. מצביעה על האישה בציור. אני: למה היא לא מאמינה בו? ניצן: כי היא גם ככה לא דתייה, אז מי שלא דתי לא מאמין. אני: אז האלוהים שציירת מאמין שיש אלוהים? ניצן: כן, כי הוא מאמין בעצמו. ניצן כותבת ליד הילדה המצוירת 'קוראים לי ניצן'. אני: מה כתבת? ניצן: כתבתי שהילדה אומרת 'קוראים לי ניצן' שזה בעצם אני [...]. אלוהים מאוהב בה, בניצן [...] אני עשיתי לו עיניים בצורה לב. ניצן מציירת קווים אדומים שיוצאים מהעיניים של אלוהים ובסוף הקווים יש שני לבבות אדומים. ניצן: אבל היא לא שמחה בגלל זה שאלוהים אוהב אותה [...] כי אני שונאת אותו [...] הוא מעצבן אותי, הוא כל הזמן נדבק עליי והוא עושה לי כל הזמן עיניים של לבבות [...] אני הרבצתי לו בעיניים. יש לי ידי גומי שאני מגיעה לכל מקום. ניצן מציירת מעין ידיים קפיציות שיוצאת ממנה ומתחברות עם דמות האל. אני: את כועסת על אלוהים? ניצן: כל החיים שלי אני כועסת עליו, אני לא זוכרת איך זה התחיל. אני: את כועסת עליו אבל את אומרת שהוא אוהב אותך, איך את יודעת שהוא אוהב אותך? ניצן: אני יודעת מהעיניים של הלב שלו, ואני מרגישה את זה בלב שהוא אוהב אותי אבל אני לא אוהבת אותו.

			השיחה שלי עם ניצן הבליטה את הבלבול שמתקיים בנפשה. ניצן רואה בהכרה ובאמונה באל כקשורים לדת ולמילוי מצוות, אך למרות זאת עדיין היא מרגישה רגשות פנימיים סותרים ומנוגדים של כעס ואהבה. מצד אחד המשפחה אומרת שאין אלוהים ולא צריך להאמין באלוהים, ולכן היא נאחזת בהסברים לוגיים מדעיים על מנת להסביר את בריאת העולם, ומצד שני עדיין יש לניצן האמונה הפנימית שיש אלוהים ויש לו רגשות כלפיה. הוא יכול לאהוב אותנו ובו בזמן גם להעניש אותנו או לכעוס עלינו. 

			ניתן לראות כי למרות שניצן לא למדה את סיפורי התורה, יש לה ידע על האל והוא דמות משמעותית ודומיננטית מאוד בציור ובשיח. יחד עם זאת ניתן לראות את הקומפלקס התרבותי שניצן נמצאת בו, שיוצרים התנגשות ובלבול וחוסר יציבות בתפיסת האל. קומפלקס זה בא לידי ביטוי גם בציור: היא ציירה את האל הנמצא בין עננים אפורים, כששאר הציור צבעוני. הבחירה להשתמש בניגודיות של הצבעים מבטא דבר־מה מאיים שמגיע מהאל.

			ניצן מרגישה צורך להעניק לאל תכונות אנושיות. יש לו גוף, ידיים, רגליים ולב. דמות האל שציירה בשמיים נמצאת בקשר ישיר עם הילדה שנמצאת על האדמה. הילדה מצוירת כדמות נשית פרובוקטיבית מאוד, צבועה בצבעים אדומים בולטים, לדמות יש אודם, ויחד עם זאת יש בדמות משהו רך, מחייך ונעים. שתי הידיים הקפיציות שציירה לדמות משני צדדיה מבטאים את הקשר שיש לה עם האל. האל נותן לה הזדמנות להתחבר אליו שוב, אך החיבור הוא קפיצי, לא חד־משמעי, לא בטוח, אלא קופץ ומשתנה מפעם לפעם. 

			ניצן ציירה מעין דשא ירוק שנראה כמו גדר ירוקה, ונותן תחושה של בית סוהר, אך הילדה בציור יכולה לפרוץ את הגדר או לטפס עליה על מנת לצאת ולהגיע לאלוהים. אלוהים שולח לעומתה את הקרניים הארוכות לעזרה, והיא יכולה לטפס ולהגיע אליו. למרות הדיבור הקיצוני והשלילי של חוסר אמונה שניצן מבטאת כלפי האל, היא מבטאת תקווה להיות בקשר עם אלוהים, ואולי אם תצליח להכניס את דמות האל לחייה היא תהיה שלווה יותר. נראה שקשה מאוד לניצן לחיות בחוסר אמונה מוחלט. היא צריכה כוח חיצוני להיאחז בו על מנת להשקיט את הכעסים והפחדים הקיימים בתוכה, כי בלעדיו היא מרגישה מפוחדת. 

			ניצן ציירה את השמש בצד ימין המבטא את ארכיטיפ האב. קרני השמש קוצניים מאוד, השמש ריקה ובתוכה היא כתבה את שמה. השמש מבטאת את התפיסה החברתית והתרבותית, ואלה נותנים לה את הבסיס של חוסר אמונה באל. אלוהים מרוחק ולא קיים, אך כנראה במחשבה שלה או במבנה האישיות שלה קיימת תפיסה הפוכה, לפיה אלוהים קיים. היא מרגישה צורך לממש את התפיסה הזו על ידי הפיכת האל לדמות אנושית. כשהיא כותבת את שמה בתוך השמש היא מעבירה את האמונה אליה, כי היא זו שצריכה לבנות מערכת אמונות וערכים שונה, שמתאימה לתפיסה האישית שלה ולא למערכת האמונות והערכים שהחברה מצפה ממנה. למרות שניצן מנסה להעניק לתפיסת האל משמעות רציונלית, הציור מבטא חוסר הבנה וחוסר השלמה עם התפיסה החברתית והמשפחתית שהסביבה מנסה להעניק לה. 

			נראה שניצן רוצה לפגוש את האלוהים שוב, שכן הבחירה בתפיסה שאלוהים לא קיים נובעת מהמשפחה שלה ומהסביבה בה גדלה ולא מהעמדה האישית שלה. פער זה יוצר אצלה דמות אלוהית מאיימת, לא ברורה, והיא מלאה בפחדים וברגשות קיצוניים של כעס גדול כלפי האל מול אהבה גדולה של האל אליה. יש בה רגשות מזלזלים ולועגים כלפי האל, לצד פחד ואיום שמתבטאים בציור, ואלה התבטאו גם בפחד שהרגישה כשהגעתי לביתה.

			תיאור מקרה: רון, מגן ממלכתי־כללי שלא למד את סיפורי המקרא

			רון הוא בן שש וחצי, אח צעיר בין שני אחים, הוריו של רון התגרשו לפני כשנתיים והוא גר אצל אימו. אימו של רון חילונית ואביו מסורתי, לעיתים אביו לוקח אותו לבית הכנסת, אך רון מספר שאינו אוהב ללכת לבית הכנסת וזה ממש משעמם אותו. אביו לוקח אותו לשם מבלי להעניק לו הסבר על כך, ולכן הוא משתעמם. כששאלתי את רון על בריאת העולם הוא ענה לי לכל השאלות: אין לי מושג, אני אף פעם לא חשבתי על זה, לא יודע. וכששאלתי אותו על דמות האל, הוא ענה לי: אין לי מושג מי זה אלוהים, אני לא יודע אם הוא קיים או לא, אף פעם לא חשבתי על זה. לאחר השיחה ביקשתי ממנו שיצייר מה שהוא חושב או מרגיש בקשר לשיחה. אני חושב שאני יודע איך אלוהים נראה, אני צריך צבע שחור בשביל זה, ציירתי עוגן [...] אה רגע שכחתי (מוסיף פנים לעוגן), העוגן הוא בים אם יש סערה ויש ספינה אז היא תוקעת את העוגן בשיח או משהו ואז הם עוצרים. [...] אלוהים הוא כמו עוגן, אני רק חושב ככה, זו המחשבה שלי. אני: איפה ראית את העוגן? רון: יש לי צמיד שאימא נתנה לי אבל הוא כבר לא מתאים לי, זה כשהייתי בן ארבע. אבל אני עדיין מסתכל על זה, אהבתי את הצמיד, כי כל הזמן אני מסתכל עליו, לפעמים כשאני מסתכל על הצמיד זה מרגיע אותי, כשאני עצוב אני מסתכל על הצמיד, כן, אבל זה לוקח זמן עד שזה מרגיע אותי. במקרה זה, ניתן לראות ילד שלא מאמין באלוהים ומתקשה לבטא באופן רציונלי את דמותו של האל, אבל יחד עם זאת רון משתמש באובייקט מעבר, בשרשרת בצורת עוגן שעוזרת לו. רון יוצר דימוי מוחצן חיצוני בדמות אל, שעוזר לו להתמודד עם קשיים ותסכולים שנבעו כנראה מהגירושין של ההורים. 

			למרות שהציור של העוגן הוא עקום, יש בו איזון כלשהו בין שני החיצים ושני הצדדים של הראש והמשקולת שמשמשת כגוף. רון מנסה לסמן כיוונים דרך החיצים. החץ בצד שמאל, המבטא את האם, הרבה יותר מעוגל ורך, לעומת החץ בצד ימין המבטא את האב, ויש בו מעין זווית המראה על נוקשות. רון משקיע מאמץ רב כדי לצייר את החיצים. הוא חצוי בין דמות האם לדמות האב, ולכן בעקבות הגירושים הוא מחפש אחרי כיוון מסוים ואיזון בין אבא לאימא, הוא שואף למצוא שלווה ודרך להתחבר לרגשות ולקשיים שהוא מתמודד איתם. העוגן מאפשר לו לעצור, לחשוב, להתחבר לרגשות ולמצוא איזון.

			
				
					[image: ]
				

			

			לאחר שרון מסיים לצייר את העוגן, אני שואלת אותו אם יש לו משאלה או בקשה. הוא מבקש לצייר את המשאלה שלו מעבר לדף, מצייר כדור בצורת עוגן. רון: אני מצייר כדור עוגן ענקי שיכול להקפיץ אותי, אני פשוט אקפוץ איתו ואגיע לכל מקום. המשאלה של רון מבטאת את הרצון שלו לעבור בביטחון בין הצד של אימא לצד של אבא. הכדור שהוא בצורת עוגן יאפשר לו להגיע לכל הכיוונים, ולמצוא את האיזון הנכון בין הצדדים. הצד הימני של העוגן, המייצג את ארכיטיפ האב, הוא צר יותר, תלול יותר ובטוח פחות, ולעומת זאת הצד השמאלי של העוגן המייצג את ארכיטיפ האם הוא רחב יותר, תלול פחות ומעניק ביטחון יותר. 

			בשני הציורים של רון ניתן לראות את הדואליות והמתח בין הצד הנקבי לצד הזכרי. השילוב בין שני הצדדים המנוגדים יוצר את העוגן, המסמל עבורו את האלוהים שמגן עליו ועוזר לו בשעה קשה, ולהתמודד עם הפיצול בין אימו לאביו שנגרם כתוצאה מהגירושים.

			תיאור מקרה: לירי, מגן ממלכתי־כללי שלמדה את סיפורי המקרא

			לירי היא בת שש, אביה של לירי הוא אתאיסט ואימה מסורתית. כשנכנסתי לחדרה של לירי ראיתי קיר גדול עם ציורים שהיא ציירה, היא מאוד אוהבת לצייר ומשתתפת בחוג אמנות. הציורים שלה מוקפדים ומדויקים מאוד. כששאלתי את לירי כיצד נברא העולם היא ענתה מיד: אלוהים, אלוהים שנמצא בכל מקום. לאחר השיחה ביקשתי מלירי שתצייר את מחשבותיה, היא מתחילה לצייר בטוש שחור אובייקטים שונים שנמצאים בשמיים. לירי: ציירתי ציפור, שמש וירח, ענן, נחליאלי. אני: אלוהים נמצא בציור? לירי: לא, אני עכשיו אצייר אותו. לירי מציירת רוח נושבת. לירי: זה רוח ענן נושף רוח [...] אלוהים הוא הרוח [...] הוא נמצא בכל מקום. נראה כי האמונה של לירי, שאלוהים ברא את העולם נובעת מהידע שקיבלה בגן באמצעות סיפורי המקרא. 

			ציור זה מבטא תפיסה לוגית של חשיבה קונקרטית מאוד, שבו היא מציירת את כל הסמלים שנמצאים בשמיים על מנת לייצג את האל. את האל היא מציירת בסוף רק לאחר שאני שואלת אותה: איפה האל בציור? ואז היא מציירת אותו בצד ימין של הדף, המייצג, כאמור, את ארכיטיפ האב הרציונלי. האל מופיע בצורת רוח. ייתכן, שזו תפיסה שלירי קיבלה מהוריה או שמעה בגן.

			לאחר שלירי סיימה את הציור היא משתפת אותי בחלום שחלמה על אלוהים ומציירת את החלום. לירי: זה חתול עף, חתול עם כנפיים [...] הוא היה השומר של אלוהים [...] כי יש אלוהים רעים בשמיים [...] לאנשים רעים יש אלוהים רע ולאנשים טובים אלוהים טובים [...] זה הארמון של אלוהים [...] בשמיים יש לו ארמון [...] יש לו עוד שומרים [...] אלוהים מציץ מהחלון והוא רואה הכול כי הוא בשמיים [...] אם אלוהים הרע בא אז החתול שומר שלא יתקוף את אלוהים הטוב [...] זה אלוהים הרע עם הרובה [...] לחתול יש חץ וקשת כדי שהוא יכול לנצח את האלוהים הרע שבא. החתול ינצח את אלוהים הרע עם הכוחות של הלב, יש בחץ כוחות של לב.

			הציור של לירי מבטא סטנדרטים גבוהים מאוד. יש לו מסגרת שחורה ובתוך המסגרת הכול מדויק. נראה כי לירי חיה במסגרת נוקשה מאוד עם ציפיות גבוהות מאוד, ומסגרת זו באה לידי ביטוי גם בתפיסת האל. לירי מרגישה שצריך שמשהו ישמור על האל ולא שהאל ישמור עליה או על העולם. לכן היא מציירת את החתול ששומר על האל הקטן שנמצא בתוך החלון. לדבריה, הצד הטוב שבתוכה, שהוא הצד האלוהי, נמצא בסכנה, כי יש דברים רעים שהיא חווה ושומעת. דברים אלה הם ההתנהגויות הרעות, הביקורת במשפחה והמצב במדינה. היא מספרת על יגאל עמיר שרצח את ראש הממשלה והיא רואה באנשים אלו אנשים רעים שאסור להיות בקשר איתם, ולכן האל הטוב נמצא מסוגר בתוך הבית ומציץ מהחלון, ואילו האל הרע שמייצג את יגאל עמיר, נמצא בחוץ. כי יש לו רובה ולכן הוא מסוכן.

			ניתן להניח שהיא שומעת ויכוחים בין הוריה בנושא האמונה באל: אביה שלא מאמין באלוהים ואימה שמאמינה באלוהים, ולכן לירי שואלת את עצמה איפה היא מול הקונפליקט הזה, מה נכון ומה מתאים לה. את הקונפליקט בין הצד של אבא לצד של אימא היא מבטאת בציור. היא מציירת שני בתים המבטאים את שתי התפיסות הקיימות בבית: בית אחד רחב הנמצא בצד ימין, ולידו כוכב חד, המבטא את התפיסה הנוקשה והחדה, ובית צר בצד שמאל, ולידו האל הרע עם רובה, כביטוי לפחדים. היא מציירת שני חלונות: החלון מצד ימין מבטא את תפיסתו של האב. חלון זה ריק ואין בו אלוהים, ואלו מצד שמאל יש חלון ובתוכו היא ציירה את אלוהים הטוב. תפיסה זו מבטאת את תפיסתה של האם. בצד שמאל, של האם נמצא גם האל הרע וגם האל הטוב ובצד ימין של האב אין אלוהים, לא טוב ולא רע. הדואליות הזו מתקיימת גם בסמלים שהיא מציירת. מצד ימין היא מציירת חיצים ומעין סמל כחול שנראה כמו איבר מין זכרי, היבט זה מסמל את העולם הרוחני, הגברי והעליון כפוטנציה שנותנת חיים ומוות. האל כיורה חיצים מגלם את הסמליות הבסיסית של עיקרון גברי ארכיטיפי. ומצד שמאל היא מציירת סוכרייה עגולה שנראית כמו סמל של נקבה, שכביכול החיצים חודרים אל הביציות הנשיות ומפרים אותה. היבט זה מאחד בין ההפריה היצירתית להשמדה. 

			החתול שלירי ציירה נמצא באמצע הדף, הוא גם על הרצפה וגם יכול לעוף. הוא נמצא על אדמה בוצית חומה, שהרי הוא יכול להיכנס לתוך הבוץ ולהתלכלך, כלומר להיות בסכנה ולהתמלא בדברים רעים, כמו בוץ, אבל הוא גם יכול לעוף ולהימלט מהדברים הללו. החתול יכול להסתגל לכל מצב, לכן הוא עובר מצד לצד. מכיוון שהוא יכול לברוח מהר או לעוף הוא מצליח להתמודד עם הפחדים, עם הקשיים והדברים הרעים.

			שני צידיו של הציור מבטאים את הדואליות ואת הקונפליקט שלירי נמצאת בו. נראה שהיא שואלת את עצמה כל הזמן: איפה אני צריכה להיות? באיזה צד להאמין? האם אלוהים קיים או לא? קונפליקט זה מלווה אותה גם בציור וגם בשיחה. 

			תיאור מקרה: משי, מגן ממלכתי־כללי שלמדה את סיפורי המקרא

			משי היא ילדה בת ארבע, אחות צעירה לאח בן שש. הוריה של משי הם אתאיסטים, והיא לומדת בגן ממלכתי־כללי שלומדים בו את סיפורי המקרא. 

			כששאלתי את משי שאלות על בריאת העולם היא ענתה שהיא לא יודעת מי ברא את העולם, והיא לא יודעת אם יש דבר כזה אלוהים, ואף ביקשה ממני להסתכל בשמיים, ואמרה: את רואה, אלוהים בכלל לא בעולם, תסתכלי למעלה, את רואה את אלוהים? אני מבקשת ממשי לצייר את מה שהיא חושבת בעקבות השיחה. משי מציירת דמות אדם, שמש, שמיים ואיש ירוק קטן. משי: אנחנו לא יודעים איפה אלוהים נמצא [...] אז אנחנו לא יודעים אם יש אלוהים [...] אין דבר כזה אלוהים, רק אפשר לצייר אותו, לב אחד לב בכל יד. משי מציירת לדמות הגדולה לב בכל יד. למרות שמשי לא מאמינה באלוהים היא מקשרת את אלוהים לסמל של אהבה ומציירת לו בכל יד לבבות. משי: אלוהים אוהב מה שמביאים לו [...] מה שיוצא הוא רוווצה [...] אלוהים מחייך בגלל הלבבות, אני אצייר לו לב בצבע גוף [...] האלוהים למעלה, אפשר לעשות מה שרוצים מאלוהים, איזה אלוהים שאנחנו רוצים אנחנו יכולים לעשות אלוהים גדול או יותר גדול [...] אפשר לעשות אלוהים עם שיער צבעוני, אני יודעת לעשות שיער עם שני צבעים [...] אלוהים מחייך, לא עושים שני פה, רק פה אחד, לאלוהים יש לו שיער בכל מיני, שיער יש לו [...] אי אפשר לראות אם אלוהים הוא נמצא על העץ, כי אלוהים נמצא בתוך העצים, הוא בשקט בשקט נמצא בתוך העצים והוא עובר מעץ לעץ עם הרוח ואף אחד לא רואה אותו. למרות שמשי טוענת כי לא ניתן להוכיח את קיומו של האל, היא מבינה כי האל יכול להיות קיים בהתאם למה שניצור אותו, ודמותו של האלוהים תלויה באופן שנחשוב עליו, וייתכן שהאל היא הרוח שמנענעת את העצים. משי מראה ספקות לגבי דמותו של האל ולא בטוחה אם האל נמצא או לא. תפיסה זו באה לידי ביטוי בציור שלה. היא מציירת את האל על כל הדף, כשהוא בולט בנוכחותו. והשיער שלו בשני צבעים: צהוב כמו השמש וירוק כמו הדשא. צבעים אלו מייצגים את הדואליות המתקיימת באל בין ה'למעלה' לבין ה'למטה'. האל נוטה לצד שמאל של הדף, צד המייצג את ארכיטיפ האם, ומייצג את הדמיון, החלום והפנטזיה, והוא מתבונן בעיניו לצד ימין של הדף לכיוון הרציונליות. האל נראה כאילו הוא מעופף לצד ימין של הדף, אבל על מנת שהוא לא יעוף ויאבד שליטה, היא מוסיפה מעין משקולת בצורת שני לבבות מצד ימין של הדף. השמיים שמצד ימין הם גם מלאים וכבדים יותר ומעניקים לאל איזון על מנת שהאל לא יעוף לצד השני של הדף. ישנה תחושה שמשי מחפשת איזון בין שני הצדדים, בין הצד הריאלי שתואם את החברה והסביבה בה היא גדלה, המאמינות שאלוהים אינו קיים, לבין הצד של הפנטזיה והדמיון, שבו מותר לצייר את אלוהים ולדמיין אותו.

			משי ממשיכה לצייר. היא לוקחת צבע ירוק ומציירת בין הרגליים של דמות האל קווים ירוקים ודמות ירוקה, ואומרת: האיש הירוק הזה הוא יצא מפה, הוא אולי, הוא היה באלוהים [...]. אני: מי זה האיש הזה? הוא עוזר לאלוהים? משי: אני חושבת שאין לאלוהים עוזר כי הוא יכול לעשות הכול לבד, הוא לא צריך עוזרים. המשך הציור של משי נותן תחושה של לידה. האל מוליד את האיש הירוק הקטן. מבין רגליו של האל יוצאים קווים ירוקים ויש מעין עיגול ריק בגודל של הדמות הירוקה שנמצאת בצד שמאל, והדמות הירוקה כביכול יצאה מתוך העיגול הזה. הדמות הירוקה היא דמות קטנה ללא ידיים, חסרת אונים, ונמצאת בין ידיו של האל שמגן עליה כמו בתוך אוהל. האל מחזיק בידו לבבות, הוא מחייך ונותן תחושה של דמות אם רכה, אוהבת, מבינה ומגינה. דמות האל מבטאת באופן בולט את ארכיטיפ האם הגדולה היולדת את האדמה הירוקה ואת התינוק הירוק, דמות מלאה באהבה והכלה.

			הציור של משי מבטא את הגישה הפנתאיסטית, שהאל מכיל בתוכו גם את השמיים וגם את האדמה ויש חיבור ביניהם. האל בציור מייצג את הדואליות בין ה'למעלה' ל'למטה', בין הדמיון למציאות, בין השמיים לארץ ובין הפנים לחוץ. האיש הירוק היה בתוך האלוהים ועכשיו הוא בחוץ, וקיימים שני הלבבות, לב חיצוני ולב פנימי בכל אחד מהלבבות, שמשי מציירת בידו של האל. ובתוך כל הניגודים הללו משי מחפשת איזון וביטחון. 

			תיאור מקרה: צוף, מגן ממלכתי־דתי

			צוף היא בת חמש וחצי, הצעירה מבין שבעה אחים. כשהתחלתי לשוחח איתה על בריאת העולם, היא הציגה את האל כבורא את העולם ואחראי על כל מה שנעשה בעולם. בציורה היא ציירה תחילה שמש עגולה מצד שמאל, שמיים ועץ ברוש, וכך היא מתארת: ציירתי שמש ושמיים ועץ ברוש. אני: למה עץ ברוש? צוף: כי הוא מגיע כמעט עד השמיים. צוף מוסיפה ציפורים ואת השם שלה ואת הספרה 6. אני: למה ציירת 6? צוף: כי אני עוד מעט אני בת שש [...] השמיים והשמש הם בשמיים והציפורים בשמיים והעץ ברוש הוא מגיע עד השמיים [...] השם גר בשמיים. אני: את יכולה לדמיין איך לצייר אותו? צוף: לא. אני: מה שהדמיון שלך חושב ומרגיש. צוף: לא. אני: למה? צוף: כי אין מקום מלמעלה. אני: את רוצה שנוסיף עוד דף? צוף: לא צריך להוסיף עוד דף כי אי אפשר לצייר אותו. אני: למה? צוף: כי הוא בתוך השמיים ואי אפשר לראות איך הוא נראה, אף אחד לא יכול לראות אותו.

			צוף מציגה את האל כדמות טרנסצנדנטית שלא ניתן לצייר או לראות אותה, תפיסה שרכשה כנראה מסביבתה. בהתאם לתפיסה זו ניתן לראות שצוף מציירת את רוב הציור בצד הימני של הדף, הצד הקשור לארכיטיפ האב, המייצג את החברה ואת התרבות. בציור שלה העץ מפריד בין הפרטים הקיימים בציור, כאשר הציפורים נמצאות בצד ימין ואילו השמש נמצאת בצד שמאל. צוף ציירה שש ציפורים ואת הספרה 6, המבטאים את הרצון שלה להגיע לעולם הגדולים ולהיות בת 6. בציפורים ובעץ הברוש ניתן לראות אלמנט מאיים וחד. העץ דומה לסכין והציפורים שחורות וחדות. השמש שנמצאת בצד שמאל מגבילה את התנועה של הציפורים ולא מאפשרת להן להגיע לאזור שלה. כאן מתבטאים הפחדים והחששות של צוף להיות גדולה, אך השמש שנמצאת בצד שמאל מבטאת את ארכיטיפ האם. ייתכן כי צוף מרגישה שיש דמות של אימא ששומרת עליה ודואגת שתגדל ותתפתח, מצד אחד צוף שואפת לגדול ולהתפתח אך מצד שני הגדילה יכולה להיות קשה ומאיימת ולעיתים מפחידה. 

			לאחר שצוף סיימה לצייר את הציור הראשון שאלתי אותה: פעם חלמת על השם? צוף: כן [...] חלמתי שהוא שומר עליי מלמעלה. צוף מציירת ירח ואת השם עומד על הירח, ומוסיפה מגן דוד בלון ומספרת: זה מגן דוד בלון שהשם שלח לארץ ישראל [...] כי הוא אוהב את מדינת ישראל ושומר עליה. המגן דוד שצוף מציירת מעניק לה הגנה וביטחון ומסמל את מדינת ישראל. המגן דוד מוטה גם הוא לצד שמאל והשם מנסה לתפוס אותו כדי לשמור על עם ישראל. צוף יוצרת קשר בין המגן דוד לדמותו של האל ויוצרת חיבור בינה לבין האל, ובינה לבין מדינת ישראל באמצעות הסמלים שהיא מציירת. 

			צוף בוחרת לצייר את החלום שחלמה בחלק השמאלי של הדף המבטא את ארכיטיפ האם: הדמיון, החלומות והפנטזיה. בציור זה היא מאפשרת לעצמה לצייר את אלוהים כדמות אדם, אך הדמות שייכת לעולם הדמיון והחלום, והיא מציירת יחד עם דמות האל את כל הדברים שיכולים להרגיע אותה בלילה כשהיא פוחדת: השם ששומר עליה ונמצא מעל הירח, הכוכבים הזוהרים המאירים את החושך והבלון בצורת מגן דוד. כשכוחות הרוע פועלים בחושך יש כוכבים שיכולים להעצים את האור.

			לאחר שסיימתי את הריאיון עם צוף, היא ביקשה שאמשיך לשוחח איתה ואשאל אותה עוד שאלות. הסברתי לה שאני רוצה לשוחח עם אימא שלה ואחר כך נוכל להמשיך לשוחח, אם תרצה. 

			בשיחה שלי עם אימהּ, היא הופתעה מאוד מתשובותיה של צוף ושיתפה אותי בכך, שצוף לא נוהגת לדבר על דמותו של השם בבית, היא אמנם מתפללת ועושה מצוות שונות אבל היא לא מדברת על השם. דבריה של האם התחברו לקושי של צוף לייצג את דמותו של האל בציור הראשון.

			בסוף השיחה שלי עם האם ניגשה אליי צוף עם ציור נוסף בידה מבלי שבקשתי, ואמרה לי: זה בשבילך מתנה [...] ציירתי לב גדול ואת הבית של אלוהים שנמצא בתוך הלב ומספר 6. שזה היום הולדת שלי. אני: וכמה פרחים ציירת? צוף: 6 ואחד לשנה הבאה בתוך הלב.

			ניתן לראות כי בציור השלישי ישנה סימטרייה ברורה בין הצד הימני לצד השמאלי, והוא מבטא מעין השלמה ותחושה של שלמות, ומשקף עד כמה צוף מסוגלת לקבל את שני הצדדים שביטאה בשני הציורים הראשונים: להיות קטנה וגדולה, להיות מוגנת או בסכנה. באמצעות הציור השלישי היא העבירה לי מסר שהשיחה שלי איתה הייתה משמעותית מאוד עבורה, ונתנה לה מענה רגשי לקונפליקט הקיים בנפשה, בין הרצון שלה לגדול מחד ובין הפחד שלה לגדול מאידך, בין הרצון שלה להיות מחוברת לתרבות ולערכים הקיימים בחברה בה היא גדלה וההבנה שאת האל לא ניתן לצייר, לבין הרצון שלה לבטא את האל בצורה מוחשית, אנתרופומורפית ואנושית, שמגן עליה מפני כל הפחדים והחששות שלה. הציור השלישי ממחיש את ההכרה וההבנה של צוף, שהאל נמצא בתוך הלב שלה, לא מרוחק וכזה שלא ניתן לראות, לצייר או להבין אותו. הכרה זו מעניקה לה תחושה של ביטחון, אהבה ושמחה.

			תיאור מקרה: אור, מגן ממלכתי־דתי

			אור הוא ילד בן חמש, הצעיר מבין ארבעה אחים. כששאלתי אותו שאלות על בריאת העולם, הוא ייחס את הבריאה לדמותו של האל, אך הוא גם שילב באמונה זו תפיסות מדעיות. אור: אלוהים ברא את הזרעים של העצים והפרחים ואז הם גדלו [...] העננים יצרו את השמש [...] הכוכבים יצרו את הירח והשם ברא את כדור הארץ [...] עם הכוח משיכה [...] לכדור הארץ יש כוח משיכה [...] הוא יצר את כדור הארץ, היו כל מיני עיגולים כאלה. אני: ומי עשה את כוח המשיכה הזה? אור: השם. ניתן לראות כיצד אור משלב בתשובותיו את הטבע עם האל, כשהאל אחראי על התופעות המתרחשות בטבע.

			לאחר ששוחחתי איתו על בריאת העולם ומיהי דמות השם, ביקשתי ממנו שיצייר את מחשבותיו: אור: אני ציירתי שרפה. והאיש הכחול השיער שלו כמעט נוגע בשרפה [...] כי הוא היה יותר מידי קרוב לאש, זה מסוכן [...] הוא איש טוב [...] השם הוא לא באמת בן אדם אבל אני מצייר אותו כמו אש בצבעים זוהרים. אור מצייר שני כתמים בצבע צהוב זוהר מצד שמאל של הדף, מעל האיש הטוב הכחול. אור: הנה השם יותר גדול מהאש [...] השם מכבה את השרפה. זה הצינור שלו [...] הצינור נמצא בתוך הפה שלו [...] ככה הוא מכבה את האש. לאחר שאור צייר את האיש הכחול ואת האש הצהובה שאלתי אותו אם הוא חלם אי־פעם על השם: אור: כן חלמתי עליו ועל הגנבים [...] אבל אני לא יודע לצייר אותם [...] אני אצייר את הגנבים כמו אנשים. אור בוחר צבע ורוד, מצייר ראש ורוד גדול, ואומר: אני מצייר בוורוד את הגנבים, לגנבים יש אף ופה, ושיער ועיניים. אחרי שהוא מסיים לצייר את הדמות הוורודה, הוא אומר: זה פרעה, זה לא הגנבים [...] אני רוצה לצייר את המנורה של בית המקדש. אני מצייר כפתור ופרח [...] זה מה שיש במנורה כפתור ופרח. ואני מצייר גם את המדרגות שמגיעות למנורה, כי המנורה נמצאת במקום מאוד גבוה.

			בציור הראשון ניתן לראות כיצד אור מבטא את כל הפחדים שלו מגנבים ומאש שתשרוף את הבית, אך הוא משתמש בדמות האל ובמנורה המסמלת את האל ככוחות טובים שעוזרים לו להתמודד מול הפחדים וכוחות הרוע שהם גם גנבים וגם פרעה, דמות ארכיטיפית תנ"כית שמייצגת את הרוע. כלומר, הוא מחבר את הרוע למצרים: אני: מי לדעתך ברא את האנשים הרעים? אור: פרעה. אני: ומי ברא את האנשים הטובים? אור: השם ברא את האנשים הטובים. אני: אז מה, פרעה הוא כמו השם, הוא בורא אנשים? אור: לא, אף אחד לא ברא את פרעה, הוא נולד מאימא שלו. בדבריו של אור יש הפרדה ברורה בין צדיקים למצרים ובין הרעים לקדושים. אור מעניק לפרעה כוחות של אל כשהוא טוען שפרעה ברא את הרעים, אבל אחר כך הוא מבין כי תפיסה זו אינה תואמת את התפיסה החברתית שלו, לכן הוא משנה את עמדתו וטוען כי פרעה הוא לא אל, אלא נולד מאימא שלו. תפיסתו של אור משלבת בין הרמה הפרסונלית לרמה הארכיטיפית. והוא משלב מושגים שלמד בגן עם מושגי הרוע הקיימים בתוך נפשו. 

			המנורה שמסמלת את אלוהים הטוב מפרידה בין האיש הכחול הטוב לאיש הרע הוורוד ויש כאן חוסר תקשורת בין שתי הדמויות. אך בדמויות שצייר ישנה דואליות: הדמות הוורודה הרעה, הצבועה בצבע ורוד, היא אופטימית, מחייכת ואין לה ידיים. לעומת זאת הדמות הטובה צבועה בצבע כחול כהה, היא בעלת פרצוף כועס ומאיים, ידיים ואצבעות גדולות, עוקצניות ומאיימות ושיער מפחיד. אור למעשה מאפיין את הדמויות באופן מנוגד לגמרי למה שהוא מספר: הדמות הרעה מאופיינת כדמות טובה והדמות הטובה מאופיינת כדמות רעה. יש כאן הפרדה בין טוב לרע, אך בטוב יש רע וברע יש טוב. השם הוא דמות נייטרלית בצורת מנורה והוא מצייר את השם בין הטובים לרעים וכך הוא יוצר הפרדה של טוב ורע. 

			ניתן לראות כי הציור הראשון שאור צייר נועד לייצג את התפיסה הראשונה שלו את דמות האל. האל מוטה לצד ימין של הדף, ואילו הדמות הוורודה הרעה, שבתחילה הייתה דמות של גנב ואחר כך נהפכה לפרעה, מצוירת בצד ימין של הדף, ליד המנורה. גם הדמות הכחולה מוטה לצד ימין, המאפיין את ארכיטיפ האב, את המסורת, החברה והתרבות. היבט גברי זה מתבטא גם באמצעות הגנבים, המבטאים את הפלישה הגברית לתוך עולמו, ומעניקים לו תחושת פחד שמפֵרה את האיזון הנפשי שלו.

			לאחר שאור מסיים את הציור הראשון, הוא מבקש דף חדש ומבקש להמשיך לצייר. אור: אני רוצה לצייר את החלום שלי בדף חדש. אור לוקח צבע זהב ומצייר דמות אדם עם כנפיים. אור: הנה כנף ועוד כנף. אני אעשה ידיים. אני: למה בחרת לצייר בצבע זהב? אור: כי זה צבע של יהודים, צדיקים. אור מצייר לדמות בצבע זהב יד אחת גדולה ויד אחת קטנה. אני: למה ציירת לו יד גדולה? אור: כי יש לו גבס [...] כי נשברה לו היד. אור לוקח צבע זהב וצובע מעין כתם זהב מעל היד של הדמות שצייר. אור: אני עכשיו מצייר לו שתי עיניים ופה [...] לא שמתי לו ידיים כי הוא לא אדם. אני: מי הוא? אור: זה השם בחלום [...] רגע אני אצייר עכשיו את הגנבים, אני אצייר אותם בירוק [...] אני אצייר להם ידיים [...] אני עכשיו אצייר את החברים הקטנים הרעים של הגנב [...] אני רוצה להוסיף שיער בלונדיני לאיש הרע [...] זה השיער של פרעה. אני: אז מה, לגנבים יש שיער כמו של פרעה? אור: לא, זה לא גנבים, זה פרעה. (דמות הגנבים הופכת להיות פרעה כמו בציור הראשון) אור: זה פרעה הירוק וזה העוזר שלו. הם מחקו את הפנים של השם. אור לוקח צבע זהב ומוחק את הפנים שצייר בתחילה לכתם הזהב שנמצא מעל היד הגדולה של הדמות מזהב. 

			בציור זה, בדומה לציור הראשון, קיימת הפרדה בין טוב לרע, כשהאל ללא הפנים מפריד בין הטוב לרע, אך הפעם הטוב נמצא בצד ימין של הציור והרע בצד שמאל של הציור. גם בדמויות שצייר בציור השני קיימת דואליות ובכל דמות יש גם טוב וגם רע: את הדמות הטובה הוא מצייר בצבע זהב ויש לה רק עיניים, ללא פה, יש לה כנפיים מעל הראש, שנראים כאילו יש לה שני ראשים, והיא נראית מאיימת ומפחידה. היד של הדמות גדולה מאוד ועוקצנית, מה שמאפיין אלימות, היא דומה לשמש והיא דומיננטית מאוד, היד מפרידה בין שתי דמויות מצד שמאל. לעומת זאת שתי הדמויות הרעות, המייצגות את פרעה והשומר שלו, מצוירות בצבע ירוק, הן מאוחדות בשל הצבע והמיקום שלהן בציור. לדמות אחת יש ידיים ללא אצבעות, כביטוי לחוסר יכולת לפעול, אבל זו דמות מחייכת, ואלו הדמות השנייה היא בלונדינית, אין לה בכלל ידיים והיא לא פעילה. כלומר, לאנשים הירוקים הרעים אין יכולת לפעול. 

			אור מאפיין את הדמויות בציור באופן מנוגד לגמרי ביחס למה שהוא מספר: הדמויות הירוקות הרעות מאופיינת כדמויות טובות עם צבע ירוק זוהר אופטימי, הן מחייכות וללא ידיים מאיימות, ואילו הדמות הטובה מאופיינת כדמות רעה, חסרת פה, אבל בעלת יד מאיימת ועוקצנית. 

			ניתן לראות כי הציור השני, המבטא את החלום של אור, נמצא בתנועה לכיוון שמאל, היד הגדולה מנסה לפעול בצד שמאל של הדף, המבטא את ארכיטיפ האם, את הדמיון, החלומות והפנטזיה, ומתקשה לפעול בצד ימין, בצד של החברה והתרבות. השילוב בין שני הציורים יצר איזון בין הטוב ובין הרע שמתקיימים בתוך נפשו של אור. 

			דואליות זו באה לידי ביטוי גם במשאלה שביקש אור מאלוהים: (המשאלה שלי), שיהיה לי כנפיים ושיהיה לי ואני אהיה הםםם רב [...] אני אהיה רב עם כנפיים, ואז אני יוכל להגיע לכל מקום. אני אגיע לכל הארצות, ואני אגיד מי צדיק ומי לא. אור מבטא את הרצון שלו להיות כמו האל ולהיות בדמות של רב, לעשות מעשים טובים ולדעת להבדיל בין אנשים טובים לרעים. העצמי של אור משלב בין התפיסה התרבותית של דמות הרב כדמות שיכולה לעזור, לדאוג ולהגן לבין התפיסה הארכיטיפית של דמות האל, שיש לה כוחות על־אנושיים ומגיעה לכל מקום בעולם. הוא משלב במשאלה שלו טוב ורע, דמיון ומציאות וכך יוצר איזון בנפשו. 

			תיאור מקרה: מני, מגן ממלכתי־חרדי של חב"ד

			מני בן החמש, אח בכור לשני אחים שקטנים ממנו. הוא לומד בגן חב"ד באזור השרון. בתחילת השיחה שאלתי את מני שאלות על בריאת העולם. אני: איך לדעתך נוצר כדור הארץ? מני: השם ברא את כדור הארץ. אני: איך לדעתך השם ברא את כדור הארץ? מני: הוא (אלוהים) אמר 'ויהי כדור הארץ' ונהיה כדור הארץ, הוא אמר 'ויהי אור' ונהיה אור [...], הוא אמר 'ויהי שמש' ונהייתה שמש [...], הוא אמר 'ויהי ירח' [...] השם אומר שיהיה בוקר ונהיה בוקר ואומר שיהיה חושך ונהיה חושך. מני יוצר קשר ישיר בין הסיפור המקראי לבריאת העולם גם בשפה שבה הוא משתמש, שהיא שפת התנ"ך, והוא רואה בדמות האל את היוצר היחיד של העולם בעזרת אמירת 'ויהי' והוא אינו מתייחס כלל להיבטים מדעים, בהתאם לתפיסה שלמד בגן ובבית.

			כששאלתי את מני שאלות על דמות האל, ניכר שתשובותיו היו גם הן מותאמות לסביבה בה הוא גדל. אני: מה השם רוצה לעשות? מני: השם רוצה שאנשים לא יעשו דברים רעים [...] השם גם עוזר להם, שלא יעשו דברים רעים, שיהיו צדיקים, לעשות מצוות [...] לעשות אהבת ישראל [...] שלא יקרה לאנשים שום דבר, שלא יהיה מטוס שידרוס אותם [...] הוא מגן עליהם מפני הגויים [...] כי הם רעים והם לא עושים צער בעלי חיים. אני: את מי השם הכי אוהב? מני: את היהודים [...] ואת האנשים שחיים באמריקה. אני: ואת האנשים שגרים באוסטרליה? מני: קצת [...] כי יש שם גם גויים, את הגויים הוא לא אוהב [...] השם הוא נמצא בשמיים ושומר על ארץ ישראל ועל אמריקה. מני יוצר דיכוטומיה בין היהודים הטובים שגרים בישראל וגם באמריקה בזכות ביתו של הרבי מלובביץ' שנמצא בניו יורק, ועליהם אלוהים שומר ומגן, לבין הגויים הרעים שגרים במדינות אחרות ועליהם אלוהים לא מגן ולא אוהב אותם כי הם אינם שומרים מצוות. מני נותן דוגמאות של מצבים בחיי היום־יום שהוא יכול להתמודד איתם בזכות האמונה שלו באל הטוב והשומר, וכך הוא מצליח לתת לעצמו מענה רגשי ויכולת להתמודד עם קשיים. בשיח ניתן לראות כמה הוא מחובר לתפיסות התרבותיות בהן הוא גדל.

			לאחר השיחה על בריאת העולם ועל דמות האל אני מבקשת ממני שיצייר את מחשבותיו. הוא מתחיל לצייר ובמהלך הציור הוא מספר מה הוא מצייר: מני: אני מצייר שמיים, כחולים. אני: איפה לדעתך השם נמצא? מני: בשמיים, בכל מקום הוא נמצא בשמיים ובמים, אור וחושך, ירח. מני מצייר בצבע שחור את השמיים והירח. מני: הנה ירח בצבע צהוב. מני מצייר דשא וגשם. מני: הנה חללית, בית, רגע חלונות שיהיו לחללית, בית קטנצ'יק שעומד מעל העץ [...] רגע, גשם, גשם בלילה, אני אעשה טיפה אמיתית [...] הנה האדמה, וים, הרחפן, אני עושה כדור פורח, צבעוני, בשמיים [...] זה השמש שמיים, רחפן, כדור פורח, גשם, דשא והשמש שוקעת.

			בציור זה מני מבטא את התפיסה שהשם נמצא בכל מקום, תפיסה פנאנתאיסטית (הכול באלוהות), בהתאם לתפיסה של חב"ד. הוא מצייר פרטים רבים בציור, שלטענתו השם נמצא בתוכם, אך בפרטים שהוא מצייר הוא עושה הפרדה בין הגשמי לרוחני, בין השמיים לארץ, בין הים ליבשה, בין האור לחושך. הוא מצייר חפצים המייצגים את ה'למעלה': כגון רחפן, חללית, שמש, שמיים, כדור פורח וחפצים הנמצאים על האדמה, 'למטה': ארמון, בית, רכבת, אדמה, דשא. הגשם מחבר בין הדברים שמרחפים לדברים שנמצאים על האדמה. ישנה תחושה של קרבה, שלמות והשלמה עם האל, שהאל נמצא בכל הניגודים המתקיימים בציור ושל המשכיות בין ה'למעלה' ל'למטה'. זוהי המשכיות בין האלוהים והאנושות, בין השמש השוקעת לקראת הלילה בשמיים השחורים לשמיים הכחולים הבהירים שמתבהרים עם זריחת השמש בבוקר. הכדור הפורח יכול להגיע לכל מקום בעולם ולהביא את השמחה ואת האמונה, בהתאם לתפיסה של חב"ד, על פיה יש להפיץ את התורה בכל העולם בדרך נעימה, שמחה וטובה. 

			לאחר שמני סיים לצייר את הציור הראשון, שאלתי אותו: השם נמצא בציור? מני: רגע, עכשיו אני אצייר אותו, אני אהפוך את הדף. מני הופך את הדף ומצייר דמות של אדם. מני: אני אצייר לשם כיפה [...] אני אעשה לו תכלת, שמיים מסביב הרבה, הרבה שמיים. שמיים, שמיים מסביב, שמיים וארץ, עכשיו אני אצייר לו ציצית. כפתורים כמו של אבא. רגע אני אצייר באדום לשון, יש לו לשון אדום ולא כתום. אני: מי זה בציור, השם? מני מתבונן בציור חושב ואומר: לא, זה אבא שלי שהוא טובל במקווה. וזו אדמה שחורה. 

			ניתן לראות כי הציור השני הוא המשך של השמיים של הציור הראשון, יש שמיים שחורים ומעליהם שמיים כחולים, ומעל השמיים הכחולים הוא מצייר דמות אדם, שבתחילה הוא טוען כי זו דמות האל. בציור זה מני מבטא את התפיסה האינדיבידואלית שלו את דמותו של השם, תפיסה שעל־פיה רואה את השם כדמות אדם שדומה לאבא שלו. אך כשהוא מבין כי על פי התפיסה התרבותית והחברתית אין הוא יכול לצייר את דמותו של השם כדמות אדם, משום שהדבר נוגד את התפיסה הדתית של סביבתו, הוא הופך את דמות השם לדמותו של אביו שטובל במקווה. הדמות שצייר מני בציור היא דמות שמגיעה מהדמיון שלו ומהתפיסה האישית שלו. בהתאם לכך ניתן לראות שהשמש בציור שינתה את המיקום שלה, הפעם היא בצד שמאל של הציור, בצד ארכיטיפ האם, המבטא את הדמיון והיצירתיות. לעומת זאת הכדור הפורח שהיה בצד שמאל בציור הראשון עבר לצד ימין של הציור השני.

			לאחר שמני מסיים לצייר את הציור השני, הוא מבקש לקחת דף נוסף ואומר לי: עכשיו אני אצייר את השם. מני מתחיל לצייר דמות נוספת. אני: את מי אתה מצייר עכשיו? מני: אני אצייר עוד שם אחד [...] אני אצייר אותו בבית המקדש, אני אצייר לו מכנסיים, זה הכיפה שלי. מני מתבונן על הציור שצייר, מצביע על הדמות שצייר ואומר בפליאה: זה לא השם, זה אני, זה אני. אני: אז מי זה השם? מני: השם למעלה בשמיים. אני: אתה פעם ראית את השם? מני: כן. אני: ואיך הוא נראה? מני: הוא נראה כמוני וכמו אבא. 

			בציור זה דמות האל מבטאת את העצמי של מני, מני מצייר את עצמו בבית המקדש, המסמל את בית האלוהים. לבית המקדש הזה יש חלונות, הוא לא סגור, וניתן לראות דרכו דברים מבפנים החוצה ולהיפך. מני מצייר לעצמו כפתורים בדומה לכפתורים שיש לדמות בציור השני. הוא רואה באל דמות הדומה לו ולאביו, והכפתורים מבטאים את התלות הקיימת בין האדם לאלוהים ואת הקשר שמחבר ביניהם. מני צייר לאביו כפתורים משום שאביו מחויב להעביר את התורה ואת המצוות, לכן הוא צייר גם לעצמו כפתורים, משום שהוא, כבן, מחויב לקבל את התורה והמצוות מאביו ולהעבירם הלאה. זהו היבט שיוצר קשר והמשכיות בדומה להמשכיות הקיימת בציור הראשון.

			לאחר שמני מסיים לצייר את הציור השלישי, הוא מבקש עוד דף ומבקש לצייר דמות נוספת. מני: אני עכשיו אצייר את השם. מני מתחיל לצייר דמות נוספת ואז אומר: לא, אני מצייר את חזקי, אח שלי, אני אוהב אותו. אני: ואיפה השם נמצא? מני: הוא נמצא בשמיים ושומר על ארץ ישראל, אני אצייר את ארץ ישראל וגם את אמריקה, אני אצייר גם גלידה וגם סביבון. אני: איזה ציורים יפים ציירת, מי לימד אותך לצייר כל כך יפה? מני: השם מלמד אותי. 

			ניתן לראות כי בציור השלישי מני עדיין מבולבל בין התפיסה הפנימית והרצון שלו לצייר את דמות האל כדמות אנושית ובין התפיסה החיצונית התרבותית שלא מאפשרת לצייר את דמות האל. הוא מוסיף לדמותו של האל סמלים יהודיים של סביבון ומדינת אמריקה, המדינה בה גר הרבי, וכך הוא יוצר קשר בין האל לסמלים יהודיים.

			לאחר שמני מסיים לצייר את הציור הרביעי הוא מבקש דף נוסף כדי לצייר את השם, אבל אז הוא אומר. מני: אני לא אצייר את השם, אני אצייר את מוסי, אני אצייר לה עגילים וגם חצאית ארוכה, אני אוהב אותה, אני אצייר לה לב ואת מגן דוד. 

			ניתן לראות כי מני מראה גמישות מחשבתית, אנושיות ויצירתיות. הוא לא סגור והתפיסה שלו את דמות האל איננה חד־משמעית. היא נמצאת בכל הדברים שמני אוהב: בגלידה, ברחפן, בכדור הפורח, ובדמויות שהוא אוהב: אביו ואחיו. אלוהים עבור מני פירושו אהבה ולא הדברים השלילים, יצר הרע והחשש והפחד מפני יצר הרע. 

			מני תופס את האל גם כדמות זכר וגם כדמות נקבה. תפיסה זו באה לידי ביטוי בציור של השמש פעם בצד ימין ופעם בשמאל. הוא צייר גם את אחותו כדמות אל. כלומר לאל של מני אין מין. אין כאן קונפליקט, אלוהים עובר אצלו מדמות אלוהית לדמויות של אנשים שהוא אוהב. אלוהים מסמל את האהבה והחיבור שלו. מני משתמש בסמלים לאומיים, שמחברים אותו למורשת ולתרבות. הוא רואה בסמלים אלו חיבור רגשי ואישי היוצרים קשר בינו לבין האל. לכל הדמויות בציור זה יש ידיים שבעזרתן הן יכולות לפעול וליצור ולעשות דברים. כלומר גם האל וגם האדם יכולים ליצור, וישנה זרימה בין האל לאדם. 

			סיכום

			בחלק זה חשפתי את דמות האל החבויה אצל הילדים הנחקרים, על ידי שילוב בין המודע ללא־מודע, בין העולם הפנימי לחיצוני. שילוב זה יצר קשר של ניגוד והשלמה שהשפיעו על תפיסתו של הילד את דמות האל, וסיפקו מסגרת קונספטואלית שאפשרה לבחון מחדש את תפיסת דמות האל על ידי הילד. תפיסה זו נחשפה בציורי הילדים, על ידי הבחנה בין שני ארכיטיפים מנוגדים ומשלימים. בצד שמאל של הדף ניתן היה לראות כיצד הילד מבטא את התפיסה המטריארכלית הקשורה לארכיטיפ האם, שמקורה בלא־מודע, בדמיון, בחלומות, ביצירתיות, בעולם הסמלי, המאגי־מיתי של הפנטזיה והמשחק. לעומת זאת בצד ימין של הדף ניתן היה לראות את התפיסה הפטריארכלית הקשורה לארכיטיפ האב, המייצג את המודע, את החשיבה הלינארית, את הדרישות התרבותיות והחברתיות ואת המצוות ואיסורים. 

			הממצאים מראים כי על מנת לחשוף את דמות האל אצל הילד והיבטים נרחבים של העצמי הקיים בנפש הילד, ניתן להתבונן בסמלים שיצרו הילדים הנחקרים בציור. סמלים אלה קשורים גם לתפקודים של שתי אונות המוח, המשפיעות על הסמלים החזותיים, והם באו לידי ביטוי בשני צידי הציורים. השילוב בין הסמלים יצר את קו האמצע המבטא את האל האישי, האינדיבידואלי של הילד. כלומר, דמות האל היא דמות ארכיטיפית המתקיימת מעבר להכרה המודעת של הילד ומתקיימת בעצמי הלא־מודע של הילד, ובאה לידי ביטוי בציורים.

			מרחב יצירת דמות האל

			ניתוח הציורים והראיונות עם הילדים הובילו אותי לשלב של אינטגרציה של הקטגוריות שנמצאו. מתוך מסד הקטגוריות זיהיתי כי קטגוריית הליבה, שמשקפת את מרב ההתרחשות, היא המרחב בין דמיון למציאות. בתהליכי בניית דמות האל היה צורך במערכת המודעת על מנת להפיק משמעות לא־מודעת, ובמערכת הלא־מודעת כדי ליצור משמעות מודעת.628 מרחב זה נבנה כמעשה יצירה ומשחק ביני לבין הילד, בתהליך הדדי אינטר־סובייקטיבי, שיצר מרחב בטוח ומאפשר, שנקרא מדיום.629 מרחב זה הוא אנלוגי למרחב המתרחש בין האם לתינוק, בין מטפל למטופל ובין הורה לילד, כפי שוויניקוט תיאר אותו כ'מרחב פוטנציאלי', המכונה גם 'מרחב הביניים'.630 אוגדן תיאר את המרחב הפוטנציאלי על פי ויניקוט כאזור הביניים של החוויה, השוכן בין פנטזיה למציאות, והן כוללות את מרחב המשחק, את אזור החוויה התרבותית ואת אזור היצירתיות.631 כלומר, בתהליך השיח והציור שהתקיים ביני לבין הילד נוצר 'מרחב יצירת דמות האל' שהוא אנלוגי ל'מרחב הפוטנציאלי' שמתקיים בתהליך המשחק של הילד עם דמות מבוגר משמעותי, מטפל / דמות חינוכית / הורה. מרחב זה יכול לשמש גם כמרחב תרפויטי.632 

			במרחב זה מצאתי כי ילדים בכל ארבע הקבוצות שילבו בשיח ובתוך הציור מחשבות, רגשות, מילים, ארכיטיפים, פנטזיות או חלומות, ששימשו אמצעי תקשורת וביטוי, וחשפו את העולם הפנימי והחיצוני של הילד. המרחב בין הדמיון למציאות שגיליתי בממצאים סייע לי להגיע לדרגת הכללה והפשטה גבוהה, שאִפשרה בנייה של מספר קטגוריות חדשות, אשר שימשו בסיס לבניית מודל חדש, 'מרחב יצירת דמות האל'. 

			'מרחב יצירת דמות האל' נבנה באמצעות יצירת מדיום בין הילד למבוגר, המאפשר מרחב בין דמיון למציאות המתבטא באמצעות ציור או משחק. מרחב זה מתרחש בין שני הקטבים השונים המשתלבים זה בזה, כלומר, בין הסמלים הארכיטיפיים ובין ביטויים התואמים לסביבה החיצונית והאישית של הילד, ומפוצלים בין טוב לרע. אפשר לומר, אם כן, ש'מרחב יצירת דמות האל' ממזג בין דמיון ומציאות ובין הפשטה והגשמה ושואף לאיזון. בהתאם לקטגוריות אלו יצרתי עץ קטגוריות התואם לתאוריה של 'מרחב יצירה אלוהי'.

			עץ קטגוריות 'מרחב יצירת דמות האל'

			ילד — מדיום — מבוגר 

			ההתקשרות ואיכות היחסים ביני לבין הילד במהלך הריאיון והציור היו תלויי מדיום. בתוך המדיום נוצרה הכרה הדדית שהתקיימה בתוך מרחב השיחה המשותף, מרחב זה אפשר לי להיות חלק מעולמו הפנימי של הילד ולחשוף את דמות האל האישית. בנג'ימן טוען כי ההכרה כרוכה בהזדהות עם האחר, אך היא מחייבת גם להכיר בהבדלים של האחר מעצמנו, ושילוב זה מאפשר להכיר היבטים שאי אפשר לדעת אצל הילד.633 

			המושג 'מדיום' שאני מציעה דומה למושג שהציע אוגדן, 'השלישי האנליטי' (the analytic third),634 שאותו הגדיר כסובייקט שלישי, הנוצר בין האם לילד בתהליך ההיפרדות, שמקבל חיים משלו. זוהי יצירה משותפת חדשה, לא־מודעת, של דמיונות, חלומות ורגשות, שעוזרת לילד לנהל את עולמו הפנימי, להפחית את המתח והתוקפנות שמתעוררים בו בעולמו החיצוני.635 מושג זה בא לידי ביטוי גם ביחסים המתפתחים של הילד עם חפץ מעבר, שלטענת פסיכואנליטיקנים שונים גם הם תלויי מדיום, כלומר תלויים באיכות פיסת הבד או הצעצוע המשמשים את התינוק לתקשורת עם האם. חפץ המעבר ספוג באיכויות של האם ולכן הוא מרגיע ומחזק את עצמאותו של הילד.636 בדומה לכך, אמנים ויוצרים צריכים לדעת לזהות את איכויותיו של המדיום המשמש אותם ליצירה. המדיום יכול להתקיים בין האם לתינוק, בין הורה לילד ובין מטפל למטופל.637 

			המדיום שנוצר ב'מרחב יצירת דמות האל' פיתח את הקשר והיחסים ביני לבין הילד, אִפשר לילד לבטא באמצעות הציור סקרנות, חקירה, ספונטניות, התנהגות חדשה ויצירתיות,638 ולגלות ניגודים המצויים בסמלים ארכיטיפים קדומים של נפש הילד ובמושגים הנגזרים מאותם סמלים. שילוב זה הרחיב את עולמו הפנימי, האינדיבידואלי והיצירתי של הילד, ואִפשר הכרה וגילוי מפתיעים של דמות האל ששוכנת בנפשו. כפי שטען בנג'ימן: 

			ההכרה היא אותה תגובה מהאחר שהופכת את משמעות הרגשות, הכוונות והמעשים של העצמי למשמעותיים. זה מאפשר לעצמי להכיר את עצמו באופן נגיש ובצורה ממשית.639

			נראה כי איכות המדיום, ההקשבה, השיקוף וההאזנה לילד בתהליך השיחה, היו ככוח יצירתי וסייעו לילד ליצור תקשורת פתוחה ויעילה. השיקוף נועד לוודא שאני והילד נמצאים בזירה אחת ולסמן את ההבנה בינינו.640 בעקבות כך רעיונות בנושא דמות האל התחילו להתפתח בנפשו של הילד וקמו לתחייה. מרחב זה יצר פילוסופיה של החיים באמצעות מערכת היחסים שנבנתה עם הילד לא באמצעות פעולות טכניות אלא באמצעות קשר של שיקוף ואמפתיה. מערכת יחסים זו יצרה בסיס להתפתחות מתוך אמון וביטחון ביכולותיו של הילד, ברצון של הילד להתפתח, להתבגר ולהביע את אמונותיו האישיות.641 

			בממצאים הבחנתי כי ילדים רבים מארבע הקבוצות ביטאו באמצעות הציור את הגבול בין האני לאחר ובין העולם הפנימי לחיצוני, וכך האובייקט של דמות האל נברא ונטען במשמעות חדשה. רגעי היצירתיות, החלימה, המשחק והיצירה אִפשרו להם לגלות היבטים חבויים.642 הילדים חשפו בפניי את דמות האל האישית שלהם, דמות שלעיתים הפתיעה אותם, שכן הם מעולם לא שיתפו את הוריהם או אף מבוגר אחר בחשיפה זו. מרחב זה יצר תחושת ביטחון, אמון והנאה מרובה. בעקבות כך, ילדים רבים לא רצו להפסיק את הריאיון, רצו לענות על שאלות נוספות, לצייר ציור נוסף, וביקשו שאבוא שוב לראיין אותם ולצייר איתם. כלומר הקשר שנוצר היה כוח רגשי שהוא מעבר לתקשורת המילולית, ויצר חוויה חזקה ביותר כמעט בלי מילים מעצם העושר של הרגשות והאסוציאציות שהוא עורר בילד בתהליך השיח והציור על דמות האל.643

			במרחב זה שנוצר התקיימה האפשרות להסתגל למציאות החיצונית מבלי לאבד את החיבור לעולם הפנימי ומבלי שנפגעה תפיסת המציאות. אלו היו רגעים של אחדות של דמיון ומציאות בתוך מעוף משחקי. ברגעים אלו, נפרש מרחב חוויתי עד לאינסוף האלוהי. 

			הציור כמשחק בין מציאות לדמיון

			חוקרים שונים ראו את הציור אצל ילדים ככלי תרפויטי, בדומה למשחק, ואמצעי שדרכו ניתן לחשוף את העולם הפנימי של הילד.644 כפי שפיאז'ה ואינהלדר טענו, הציור של הילד הינו דימוי גרפי הנעשה כחיקוי, והוא מהווה שלב מעבר בין משחק סמלי ובין דימוי רוחני. לטענתם, הציור דומה למשחק הסמלי מבחינת "חדוות התפקוד שבו ומבחינת היותו מטרה לעצמו; והוא דומה לדימוי הרוחני מבחינת מאמציו לחקות את המציאות".645 

			בציור, כמו במשחק, מתקיימים תהליכים נפשיים דומים, שהעסיקו תאורטיקנים רבים מראשית דרכה של הפסיכואנליזה ועד היום.646 מרבית התאורטיקנים מתייחסים בדבריהם אל ה־play, שהוא משחק חופשי ויצירתי שיכול להיעשות באמצעות משחקים ובאמצעות ציורים. לטענת ויניקוט, המשחק (Play) על אופניו המשתנים בהתפתחות בילדות, הוא הביטוי ל'מרחב הפוטנציאלי' (Potential Space), המכונה גם 'מרחב הביניים'.647 הוא ממוקם באזורי הגבול העמומים בין האני לאחר, בין פנים וחוץ, במפגש בין העצמי למפגש עם העולם, ומתמקד בעולם החוויה הסובייקטיבית, בין הפנטזיה למציאות. בתהליך המשחק, טוען ויניקוט, התוכן אינו חשוב, אלא חשוב לאפשר לילד לשהות במרחב ולאפשר לו להעלות קשיים, כך הילד "מטעין תופעות חיצוניות נבחרות במשמעויות חלום וברגשות חלום".648 בדומה לכך טענה קליין, שמשחק של ילדים מקביל לחלומות ולאסוציאציות חופשיות של מבוגרים, מבטא משאלות לא־מודעות ומאפשר ייצוג של דמויות מופנמות בדרך סמלית.649 אריקסון ראה במשחק פעילות משחררת, המסייעת לילד לחזק את כוחות ה"אני" שלו ולהכינו ליצירת קשרים הדדים עם סביבתו.650 נוימן כתב שלפנטזיה ולמשחק יש תפקיד עבור הילדים והמבוגרים בכל התרבויות:

			רק היחיד שמגולם בתוך המציאות הסמלית של המשחק יכול להיהפך לאדם שלם. [...] הפתיחות של הילד מתבטאת בהשתלבותו המלאה בעולם הסמלי המאגי־מיתי של הפנטזיה והמשחק, לא פחות משהיא מתבטאת ביכולתו להטמיע רשמים של העולם החיצוני ושל החברה.651 

			ויניקוט, בדומה לנוימן, ראה במשחק אקט יצירתי ומרגש בשל האינטראקציה השברירית שבין המציאות הנפשית לבין תחושת השליטה באובייקטים ממשיים. אדם שמסוגל לשחק מחובר למשאביו הפנימיים ומשתמש בהם באופן ספונטני, יצירתי וסובייקטיבי, ובה בעת מחובר גם לזולת ולמציאות.652 ויניקוט מוסיף שכשהילד משחק עליו לזכור שהוא משחק ולשכוח זאת בה בעת. האיזון במשחק הוא שברירי: אובדן מרחק מהחוויה (המציאות נשכחת יתר על המידה) יעורר חרדה, בעוד התרחקות יתרה מהחוויה (המציאות נוכחת יתר על המידה) תביא לניכור. כך או כך, לא יתאפשר משחק. לכן על מנת שייווצר משחק או יצירה ורגעי אשליה יש לאפשר את קיומו של 'המרחב הפוטנציאלי' שמאפשר חוויה סובייקטיבית שאינה כבולה למציאות חיצונית.653 

			לוריא, בהמשך לטענה זו של ויניקוט, רואה במשחק של הילד אקט המתרחש בו בזמן הן בעולם הפנימי והן בעולם החיצוני, ומכאן המתח שכרוך בו. כשהילד "נופל" לתוך המציאות או לתוך הדמיון הוא מפסיק לשחק. בזמן המשחק הילד יוצא אל מעבר לעולמו הפנימי, מעבר לפנטזיה, וחושף את עצמו לאפשרות של הגשמה ומימוש הפנטזיה בתוך בועת העולם האשלייתי של המשחק שלו. תוך כדי ניסיון מימוש זה נוצרות אפשרויות של הפתעה.654 כפי שוויניקוט כתב על טבעו של המרחב הפוטנציאלי, "לקבל את הפרדוקס... להיות סובלניים כלפיו ולכבדו ולא ליישב אותו".655

			אוגדן מתייחס למצבי פסיכופתולוגיה שבהם מתמוטט או נעדר 'המרחב הפוטנציאלי'. הוא כותב על אודות מצבים בהם האיזון בין הקטבים מופר וצד אחד קורס לתוך השני, מותיר מציאות בלבד או פנטזיה בלבד מן הקצה האחד. השתלטות של פנטזיה מתרחשת כשאין רווח בין האובייקט לייצוג שלו, אין סימבוליות, המסומן שווה למסמן, וזהו בעצם מצב פסיכוטי.656 הפחד או המשאלה מתגשמים רק מעצם היותם קיימים בדמיון, כשהמציאות אינה נוכחת דיה, האומניפוטנטיות שולטת והפנטזיה הופכת לעובדות. מן העבר השני, קריסה למציאות מתבטאת בהצטמצמות ודלות. אך כאשר עולם הפנטזיה בא כהגנה למציאות, הדמיון אינו מחובר למציאות וישנה בריחה מהמציאות. בתהליך זה הדמיון מופקע ויש חוסר יכולת להבדיל בין מציאות לדמיון.657 ה'מרחב הפוטנציאלי' לפי ויניקוט הוא "המקום בו אנו חיים".658 זהו מרחב של יצירה ומשמעות. 

			בשונה מהמבוגר, המרחב הפוטנציאלי אצל הילד מתקיים בעיקר בתוך המשחק או היצירה, בתהליך המתמיד שבין יצירת אשליה, התפכחות ממנה ויצירת אשליה חדשה, המבטאת את העולם של הילד. ויניקוט מקשר בין איכות הקשר שיש לתינוק לאם לאיכות הקשר שיש בין מטפל ומטופל, המשפיע על ה'מרחב הפוטנציאלי'. לטענתו אדם שחווה 'מרחב פוטנציאלי' מצומצם הוא אדם בעל יכולת יצירתית, דמיון ויכולת הסמלה נמוכים יותר.659 טרייבר מתייחסת לדבריו של ויניקוט וטוענת, כי המשחק או הציור החופשי הוא נדבך חשוב בהתפתחותם של פעוטות וילדים, ומכיל אלמנטים של יצירתיות, דמיון ויכולת הסמלה. אי היכולת לשחק משחק חופשי יכול להיגרם בשל יחסי אם־תינוק בלתי תקינים, שמשפיעים על התפתחות האגו והקשר שלו עם הלא־מודע.660

			קליין מצביעה על הקשר העמוק בין התפתחותה של יכולת ההסמלה לבין ההיבט האישי, ומראה כיצד ה'אחר' המשמעותי יכול לסייע ולהתניע את התפתחות יכולת ההסמלה, ומכאן גם לאפשר המשך גדילה אישיותית.661 יכולת ההסמלה על פי ויניקוט היא תהליך התפתחותי שקשור קשר הדוק לבריאות הנפשית, ליצירתיות ולמשחק. כפי שכתב בספרו, עצמי אמיתי ועצמי כוזב: 

			אצל אדם בריא [...] קיימת בו היכולת להשתמש בסמלים. במילים אחרות, לבריאות כאן קשר הדוק עם יכולתו של היחיד לחיות באזור הביניים בין החלום למציאות, אזור שנקרא החיים התרבותיים [...] בניגוד לכך, ובמקום שישנה דרגה גבוהה של פיצול בין העצמי האמיתי לעצמי הכוזב שמסתיר את העצמי האמיתי, תימצא יכולת דלה בשימוש בסמלים וכן דלות בחיי התרבות.662

			כשאדם מנסה להתאים את עצמו לסביבה ולְרַצות את כל סובביו, הוא יעמוד מול מציאות שאותה כינה ויניקוט, 'עצמי כוזב' ( False Self),663 ואוגדן כינה אותו 'זיהוי שגוי' (misrecognition), שמבטא את הפחד מפני אי־הידיעה של המבנים האשלייתיים והמתעתעים שהאדם עלול ליצור בתוכו, כדי שלא להכיר בעובדה המפחידה ש"אינו יכול לדעת מה הוא מרגיש מי הוא לכשעצמו, אם הוא בכלל מישהו".664 כלומר, ככל שהילד דבק יותר במציאות הוא מנוכר יותר ואינו מצליח להתחבר להיבטים האינדיבידואליים שבנפשו. הוא אותנטי ומחובר פחות לרגשותיו שלו עצמו, אלא מחובר לרגשות של האחר. כך לדוגמה, ילדים שלא הצליחו ליצור נפרדות בינם לבין האם בשלבים הראשונים, מתקשים לשחק משחק דמיוני ולהתחבר לחלקים הלא־מודעים בנפשם.

			לעומת זאת, ככל שהילד נאחז בדמיון ולא משתמש במציאות, נוצרת חרדה. אוגדן התייחס למצב פסיכופתולוגי זה וטען כי מצב זה מתמוטט ל'מרחב הפוטנציאלי' או נעדר, כשאין מרחב בין המציאות לדמיון, כשמופר האיזון בין הקטבים וצד אחד קורס לתוך השני. כשהפנטזיה משתלטת לא מתקיים רווח בין האובייקט לייצוג שלו, לא קיימת סימבוליות, המסומן שווה למסמן, וזהו בעצם מצב פסיכוטי.665 הראל מוסיפה בהקשר זה, כי "הפחד או המשאלה מתגשמים רק מעצם היותם קיימים בדמיון, כשהמציאות אינה נוכחת דיה, האומניפוטנטיות שולטת והפנטזיה הופכת לעובדה".666

			ציורי הילדים מאפשרים לחשוף את הקונפליקטים שאיתם הילדים מתמודדים ביום־יום, ומשקפים את עולמם הפנימי באופן ספונטני וללא התנגדות. הילדים תופסים את פעילות הציור כמשחק מהנה, ובאופן זה הם מעבירים מידע בנוגע למצבם הפסיכולוגי, למערכות יחסים בינאישיות, לרגשותיהם ולעולמם הפנימי בכלל.667 גם פיאז'ה טען כי "בשלב של חשיבה קונקרטית, כאשר היכולת להיגיון מילולית מופשטת היא מוגבלת, הציור מסייע לילדים להתגבר על הגבלות בתקשורת. דרכו אפשר לשמוע את קולם של הילדים, להבין את עולמם הפנימי והחברתי, לבחון ולחקור נתונים אמפיריים מופשטים".668 

			במחקרים נוספים שנערכו בקרב ילדים צעירים, השתמשו בציור ובשיח ככלי מחקרי המאפשר יצירת משמעות, הקשבה אמיתית לקולותיהם של הילדים והבנה מקיפה יותר את עולמו הפנימי של הילד. כלי זה הפך לאסטרטגיה נפוצה ביותר.669 בלום־קולקה וחביב ראו בשיח המתקיים עם המבוגר לאחר הציור ובמהלכו אמצעי המעצים את הילד וגורם לו הנאה, סיפוק רב ומקום של כבוד.670 תאי־לים מוסיפה, כי השילוב בין "מה שהילדים אומרים כשהם מציירים ומה שהם מציירים צריך להיחשב יחד, ושתי 'השפות' צריכות להיראות כיחידה משולבת זו בזו".671 

			כדי לבסס את התפיסה הסובייקטיבית של הילד, המבוגר והילד יוצרים חלל משותף של שיח היוצר משמעות, וכן הקשרים והרחבה בין מחשבותיו, דעותיו ורעיונותיו של הילד. גישה זו מאפשרת לרעיונות של הילד להתגלות, להתפתח ולהתעצב. אילקי ונוראן טוענות בהקשר זה, כי ילדים נוטים יותר לצייר את מה שהם 'יודעים' במקום את מה שהם 'רואים'. לפיכך, הדרך הטובה ביותר להבין את המסר בציורי הילדים היא לדבר עם הילדים על הציורים. תהליך הציור דורש מהילד לחבר ולצרף מרכיבים רבים כמו תוכן, סגנון, צורה וקומפוזיציה, כדי להעביר מחשבה, תחושה או התבוננות, ולבחור ולארגן צבעים, צורות וקווים,672 כפי שטענה וימר, ציורי הילדים מבטאים פן נוסף מהעולם הפנימי, שנוצר באמצעות ציור, שיח ומשחק: 

			הציור נחשב עבורו כידידותי ורחב יותר מהבעה מילולית, ודרכו הוא יכול לברוא מציאות ולהמציא יש מאין, הציור מאפשר למידה והבעה של עולם הרגשות הפנימי של הילד, ומאפשר למבוגר להביט על תמונת עולמו של הילד מנקודת מבט חדשה וייחודית לו [...] המשחק והציור של הילד הוא צירוף של תהליכים אלו והציור, ככלי השלכתי, מהווה בסיס נפלא לשיחה.673

			בהמשך למחקרים המוצגים להלן, במחקר זה עשיתי שילוב בין הציור לריאיון. בטכניקה זו הציור קובע את הקודים הבונים מודלים מנטליים פנימיים ונפשיים, ואילו הריאיון בוחן את החוויה ואת הידע העומד מאחורי המודל הנפשי. שילוב זה מאפשר לבחון באופן רחב יותר את תפיסת דמות האל ולהמחיש את עולמו הפנימי, הסובייקטיבי של הילד, מול עולמו האובייקטיבי.

			הציור שצייר הילד היה מעין משחק, שהשתלב בהנאה מהפעילות ובעמדה חיובית כלפי הלא ידוע, כפי שטענו פיאז'ה ואינהלדר, כי הציור אצל הילד מהווה שלב מעבר בין משחק סמלי ובין דימוי רוחני.674 לעומת זאת, להבדיל מהמבוגרים, טוען פרנקל, אצל הילדים, המשחק, היצירה והדמיון מאפשרים לילד לחוות יותר את העולמות הפנימיים והחיצוניים שלו ולהביא אותם לנראות ברורה ועוצמה רבה יותר מבלי לאבד קשר עם המציאות החיצונית.675 פרנקל מוסיף כי הילדים נהנים לשחק בשמחה וברצון יותר מאשר מבוגרים, וילדים מתקשים "לנוע" בצורה מיומנת כמו מבוגרים בעולם המילים, ייתכן שהמילים אינן משמעותיות עבורם כמו הביטוי באמצעות משחק ויצירה.676 

			בתהליך השיח עם הילד, הציור השלים את השיחה ואפשר פעולת משחק טבעית שהתרחשה בנפש הילד ויצרה גשר בין העולם החיצוני לעולם הפנימי. כפי שתני בן הארבע וחצי תיאר זאת: 

			תני: אני מצייר את השמיים אדומים. עכשיו אני עושה שמיים שהם משחק בגלל שאלוהים ברא את השמיים וכשהוא ברא אותם השמיים היו רק משחק וכל העולם היה רק משחק [...] אני ואלוהים היינו חיים כשהעולם היה רק משחק, אז בראנו אותו, שהוא יהיה אמיתי.

			תני מתאר כיצד הוא והאל הלא־נודע יוצרים, פועלים ובוראים את העולם באמצעות משחק. המשחק מלווה בהנאה, אך הפעולה של המשחק היא מטבעה פעולה של העמדת פנים, שבה תני משווה ומבדיל בין העולמות הפנימים והחיצוניים. ומשלב בין שני מקומות: דמיון — משחק ה'כאילו' וגם — המציאות ה'אמיתית'.677 תני חושף את הלא־מודע שלו ונוגע בחלקים של העצמי הקיים בנפשו בדרך שלו, בקצב שלו ובביטחון שהוא יכול לשלוט ולשנות את המרחב בין דמיון למציאות בהתאם לרצונו. תהליך זה דומה לתהליך שמתרחש בתוך משחק, כשהאל הוא חלק מהמשחק שלו ותני מעניק לאל תכונות אנושיות והוא רואה בו חבר שעוזר לו בכל קושי:

			תני: כל פעם שאני צריך עזרה מאלוהים אז אני נכנס דרך הצינור הזה, אני מכניס את הפה ואז אני מדבר איתו וגם הוא מכניס את הפה והוא מדבר איתי, באמת זה קורה באמת.

			בתיאור של תני ניתן לראות את המרחב בין המשחק למציאות. תני רואה באל דמות שעוזרת לו, והיא חלק ממשחק שהוא משחק איתו ב'כאילו', אך יחד עם זאת הוא רואה בחיבור הזה קשר שקורה באמת, ובכך הוא אינו מפריד בינו לבין האל, כלומר המשחק הוא אמיתי. המשחק הופך למציאות וישנה סימביוזה בינו לבין האל. תפיסה זו ניתן לראות בציור של תני: האל נמצא במרכז הדף ומצד שמאל של הדף, המייצג את הדמיון והפנטזיה, הוא מצייר את עצמו, ומה שמקשר בינו לבין האל הוא קו צהוב. קיים קשר ישיר בין האל לתני, כלומר הקשר ביניהם קשור למשחק, לפנטזיה ולדמיון. לבסוף ממלא תני את כל הדף ואת כל המרחב בינו לבין האל ומסביבו בצבע אדום, שמסמל חיים ואינטנסיביות. וכך גם תני וגם האל נמצאים יחד במרחב של מציאות מאוחדת.

			בממצאים ראינו כי בתהליך הציור, בדומה למשחק, הילדים הפכו "פירורי מציאות לעולם מלא התרחשויות ועלילות".678 התוכן שהביאו הילדים בהקשר לדמות האל היה באזורי הגבול העמומים בין האני ל'אחר', בין פנים וחוץ, בין העצמי למפגש עם העולם. הילדים התמקדו בעולם החוויה הסובייקטיבית, בין הפנטזיה למציאות, ושילבו בין תופעות שהם חווים בחיי היום־יום למשמעויות שחלמו ולרגשות שחשו בחלום. הם הביעו משאלות לא־מודעות ואפשרו בדרך סמלית ייצוג של דמויות מופנמות, וכך הטמיעו רשמים של העולם החיצוני ושל החברה באמצעות דמות האל. ציורי הילדים של דמות האל היו אמצעי להגיע לחלקים הבעייתיים בנפשם, שלעיתים הם פחדו לדבר עליהם, או שלא קיבלו אותם באופן מלא. הציור והשיח אִפשרו להם לבטא היבטים אלו ולעשות אינטגרציה של חלקים בחוויה האישית שלהם וביחסים שלהם עם אחרים ועם דמותו של האל. תהליך זה אִפשר להם להתמודד עם התת־מודע הקיים בנפשם באמצעות ציור ומשחק, וכך הפכו היבטים אלו להיות מודעים, כפי שנוימן טען, שדרך משחקיו הדמיוניים של הילד והציורים שלו מתפתחת אצלו חשיבה רציונלית, שבעזרתה הוא מסוגל לרכוש לעצמו ידיעות חדשות, שמאפשרות לו להתמודד עם קשייו ופחדיו.679

			היכולת לשחק היא הישג שקשור הן להתפתחות הילד והן ליחס המאפשר של הסביבה ההורית, החינוכית או הטיפולית. ציר חשוב של התפתחות זו הוא היציאה מעולם כול־יכול שבפנטזיה אל עבר מפגש הולך וגובר עם המציאות החומרית והחברתית, והכרה מדוברת בגבולות היכולת של העצמי כמו גם הכרה בכוחות וביצירתיות של העצמי.680

			מרחב זה בין דמיון למציאות היה שונה מילד לילד והיה תלוי באזורי הגבול העמומים בין האני לאחר, פנים וחוץ. המפגש בין העצמי למפגש עם העולם מתמקד בעולם החוויה הסובייקטיבית. שילוב זה מרכיב את הקשר בין תרבות הקבוצה שלתוכה גדל הילד לבין נטיותיו האינדיבידואליות, שדרכן הוא יוצר ומפתח את מה שאנו קוראים לו הנפש. נפש הילד משתנה בהתאם למרחב המטפיזי, המיתי והפסיכולוגי. לעיתים מתקיים איזון בין הדמיון למציאות, לעיתים הדמיון שולט והמציאות נשכחת, ולעיתים המציאות נוכחת יתר על המידה והדמיון לא קיים. 

			איזון — קו האמצע

			בממצאים הבחנו, כי ילדים מארבע הקבוצות שיתפו אותי בתפיסתם את דמות האל, על ידי שילוב בין דמיון, שהתבטא בחלומות ופנטזיות, ובין המציאות המיוצגת על ידי החברה והתרבות. הבחנו כי בכל אחד מהציורים היה שילוב בסמלים חזותיים שביטאו ארכיטיפים מנוגדים, כזיווג הגברי והנשי בתוך נפשו של הילד. שילוב בין הסמלים יצר את קו האמצע, המאזן בין הדמיון למציאות, והצמיח את יכולת ההכרה והתודעה של הילד ברוח האלוהית שבתוכו. איזון זה בא לידי ביטוי אצל ילדים רבים. כך הם הצליחו להתחבר למקומות הפנימיים הקיימים בנפשם ולעיתים הצליחו ליצור איזון בין הדמיון למציאות. 

			איזון זה הופיע באופן ברור בציורים שציירה צוף שלומדת בגן ממלכתי־דתי. ראינו כי הציורים העניקו לה מענה רגשי לקונפליקט הרגשי הקיים בנפשה: בין הרצון שלה לגדול ובין הפחד שלה מכך, בין הרצון שלה להיות מחוברת לתרבות ולערכים הקיימים בחברה בה היא גדלה ובין הרצון שלה לבטא את האל כדמות מוחשית, אנתרופומורפית, אנושית, שמגינה עליה מפני כל הפחדים והחששות שלה. הציור השלישי של צוף המחיש את הכרתה והבנתה, כי האל העצמי נמצא בתוך ליבה, בתוכה והוא אינו אל מרוחק. הכרה זו העניקה לה תחושה של ביטחון, אהבה ושמחה. 

			האיזון בין הדמיון למציאות יצר אצל הילד תחושה של ויסות ורגיעה. במרחב מאוזן זה הילד השהה את המציאות, וברא לדמות האל הלא־נודעת משמעות חדשה המאפשרת לעצמו להתמסר לחוויה ולרגש הפנימי, המאפשרים לילד גדילה וצמיחה.681 בהקשר זה הצענו כי תפיסת האל האינדיבידואלית של הילד דומה בהיבטים מסוימים לתפיסת קו האמצע המוצגת בקבלת האר"י. זהו קו שבו מתקיימת ספירת הדעת, ויש בו ניסיון של הנפש להוציא מתוכה אלמנטים זרים ולא־מודעים כדי שתתאפשר בנייה של היבטים נוספים, מודעים, שהם היבטים המאפשרים גדילה והתפתחות. אלה הם היבטים המאפשרים להתחבר לאלוהי הקיים 'בקרבנו', שהוא ישות פרדוקסלית שמגלמת את האנושי והאלוהי בנפש כאחד.

			תהליך זה דומה לתהליך המתקיים אצל הילד במשחק. לוריא תיארה זאת כ'מתח הכרוך בו':

			המשחק של הילד מתרחש בו בזמן הן בעולם הפנימי והן בעולם החיצוני, ומכאן המתח שכרוך בו. כשהילד "נופל" לתוך המציאות או לתוך הדמיון הוא מפסיק לשחק. בזמן המשחק הילד יוצא אל מעבר לעולמו הפנימי, מעבר לפנטזיה, וחושף את עצמו לאפשרות של הגשמה ומימוש הפנטזיה בתוך בועת העולם האשלייתי של המשחק שלו. תוך כדי ניסיון מימוש זה, נוצרות אפשרויות של הפתעה.682

			כלומר, באנלוגיה למרחב המשחק, 'מרחב יצירת דמות האל' יכול להתקיים בין המבוגר לילד כשהמבוגר מאפשר לילד להיות במרחב בין שני הקצוות של דמיון ומציאות, על ידי שהייה, הקשבה, סקרנות, התבוננות והתלהבות. כך המבוגר מאפשר לילד ליצור תנועה והתפתחות בתוך מרחב אינסופי, שמאפשר צמיחה וגדילה בריאה יותר.683 ואולם, לעיתים בתוך מרחב המשחק הזה קיימת קריסה לדמיון או למציאות.684 חשוב לזכור כי המוצר הסופי אינו תכלית המשחק, אלא התהליך והחוויות שהילד עובר תוך כדי תהליך זה, כשבתוך מרחב זה הילד יכול לחוות מגוון מצבים בין דמיון למציאות.685

			קריסה למציאות 

			בממצאים מצאתי כי ילדים מכל ארבעת המגזרים ביטאו לעיתים קריסה למציאות והתרחקו מהחוויה של דמיון ופנטזיה. כך לדוגמה ילדים שלומדים בגן ממלכתי־חרדי ידעו לתרגם את כל הידע שקשור למסורת הדתית. הם היו בטוחים באמירות התואמות את החברה שלהם אך נרתעו מלדבר על היבטים שנוגדים את האמונה שלהם ואת מה שהסביבה והחברה מצפה מהם. הבחנתי כי ככל שדרישות הדת והתרבות מהילד הן חריפות וחד־צדדיות יותר, ככל שמטילים על הילד יותר עכבות וכפייה מחשבתית, כך גדל המתח בין המודע ללא־מודע ופוגע בחיבור של הילד להיבטים הפנימיים שבתוכו. דוגמה לכך ראיתי במקרה של נחום, הלומד בגן ממלכתי־חרדי. לאורך כל הריאיון וגם בציור, נחום התחבר לתרבות השמרנית בה גדל. היה לו חשוב להראות לי את הידע שלו, לדעת מה אני חושבת עליו ולשתף אותי מה החברה והתרבות מצפה ממנו. המודע של נחום היה דומיננטי מאוד ויצר תחושה של ריחוק מהחוויה הפנימית שלו. הוא היה צייתני מאוד ושאף לרצות אותי. ריחוק זה בא לידי ביטוי גם בציור שלו. ויניקוט טען בהקשר זה כי "משחק צריך להיות ספונטני, ולא צייתני ונוח לרצות".686 

			ריחוק זה בא לידי ביטוי גם בצד השני של המתרס, אצל ילדים חילונים להורים אתאיסטים. הילדים חששו לשתף אותי באמירות הקשורות לאל ובחוויות הרוחניות שהם חווים. ילדים בקבוצה זו גם השתמשו בסמלים מועטים, וגם השיח על דמות האל היה שיח רדוד ודל מאוד. ניתן להניח כי בקבוצה זו דמות האל לא הייתה מוכרת להם, לכן הם התקשו ליצור בציור סמלים שקשורים לדמות זו. שני קצוות תרבות אלו לא מאפשרים יצירת מרחבים רוחניים, אינם מעודדים שיח פנימי ומעבירים לילדים מסרים חד־משמעים. בהתאם לכך, אמונתם של הילדים בניסוח מחשבותיהם ורעיונותיהם הרוחניים מופחתת ומותאמת לסביבה, וכתוצאה מכך, לעיתים קולותיהם מושתקים והם אינם קשובים לקול הפנימי הקיים בתוך נפשם. 

			הקריסה למציאות באה לידי ביטוי כשהילדים מיעטו להשתמש בסמלים בציורים שלהם, הם לא שיתפו את עולם הדמיון והחלום בשיח והשיח על האל היה דל מאוד. כך לדוגמה היה המקרה של עומר מגן ממלכתי־דתי. במהלך השיח הוא לא אפשר לעצמו מרחב, הוא ישב בתנוחה רפויה, שותק, בוהה, כביכול לא נמצא. עשיתי ניסיונות שונים על מנת ליצור איתו שיח, אך נתקלתי בקיר אטום. כשהצעתי לעומר לצייר באופן חופשי, הוא נפתח והתחיל לשוחח איתי, אך הדמויות שצייר היו דלות מאוד ולא תואמות את גילו. ניתן להניח שהקושי של עומר וילדים נוספים נבע מקשיים רגשיים ו/או קוגניטיביים שאינם נבחנים במחקר הנוכחי, שגרמו לילדים חוסר יכולת ליצור סמלים ולהתרחק מהדמיון. מה שאפשר לעומר להיפתח לבסוף ולהתחיל לשוחח איתי היה כשהצעתי לו לצייר באופן חופשי, ללא כפייה, איום או לחץ. כשהוא התחיל להרגיש בטוח ומוגן הוא התחיל להיפתח ולבטא את עולמו הפנימי. 

			קריסה לדמיון

			אצל מספר ילדים מארבע הקבוצות הבחנתי בקריסה לדמיון, והמציאות כמעט ולא הייתה נוכחת. מצאתי כי לעיתים הארכיטיפים "משתוללים" ולא מתקיים איזון בין הארכיטיפים המנוגדים, והילד נצמד לפנטזיה ולדמיון. היבט זה יצר לעיתים חרדה ותסכול, והארכיטיפים שימשו בו־זמנית כמנגנון הגנה מפני הקונפליקטים והמתח שמתקיימים בתוך נפש הילד. כפי שראיתי אצל ניר מגן ממלכתי־כללי: חוסר ארגון מוחלט בציור, אלוהים מופיע בייצוגים רבים, מבולבלים ואפיזודיים מאוד. ניר ביטא פחדים רבים וצייר חיות מפחידות, ואלה יצרו חוסר איזון, פחד ובלבול. בלבול זה ביטא את חוסר השקט וחוסר האיזון שהוא נמצא בו. 

			תהליך דומה ניתן לראות בתהליך המשחק, כשהעמדת הפנים הופכת לממשית במונחים של תוצאות, והמשחק מזדהה עם המציאות.687 כך לדוגמה היו ילדים שתיארו מפלצות שהפכו להיות חלק מהמציאות שהם חווים ביום־יום. לעיתים השיח יצא מכלל שליטה, והילדים היו בטוחים שזה אמיתי ולא 'בכאילו'. ברגע שניסיתי להיות חלק מהחוויה שהילד חווה, אִפשרתי תקשורת ישירה עם הילד, עם עולמו הפנימי ועם האירועים בחייו, הקשורים באנשים שונים שהוא מכיר והוא מחבר אותם לדמות האל. לוריא טוענת כי הערך והחשיבות של הפירוש של המטפל בזמן המשחק הוא חשוב, אך העיתוי והמינון צריכים להיות מותאמים לילד ולסיטואציה. הפירוש דוחף את ההתרחשות בתוך מרחב הביניים, ומאפשר צמיחה וגדילה.688 

			היו ילדים שהדמיון השתלט על המציאות והדבר יצר חרדה מסוימת. לעיתים ביקשו הילדים להפסיק את הריאיון או להתרחק מהסיטואציה. כך לדוגמה, לשלום שלומד בגן ממלכתי־חרדי, עולם הדמיון היה מאוד משמעותי, הוא יצר כאוס בציוריו ושיתף בפחדים רבים שמציפים אותו. במהלך הציור הוא ביקש לעלות על מיטת הקומתיים ולדבר איתי מלמעלה ולהמשיך לצייר, כי שם הוא הרגיש בטוח יותר בתוך הכאוס שיצר בתוך הציור. קטיעה זו, טוענת לוריא, נובעת מתוך הצורך להתרחק מחוויה רגשית שמעוררת חרדה. כוחות דומים מתקיימים בתהליך המשחק של הילד. הפחדים מאיימים עליו ועלולים לשבור את חוויית האשליה. במקרים אלו מאבד הילד את השילוב המיוחד בין דמיון ומציאות, "נופל" לתוך הדמיון ומפסיק לשחק.689

			ביטוי הסביבה החיצונית 

			בממצאים הבחנתי כי ההיבטים החברתיים והתרבותיים יצרו את הזהות של כל אחת מהקבוצות השונות והשפיעו על התפיסה של הילדים את דמותו של האל, מבחינות מדעיות ואמוניות. יחד עם זאת ראיתי, כי לכל הילדים בכל ארבע הקבוצות הייתה שכיחות גבוהה בהפרדה מוחלטת בין הטוב והרע בתפיסת דמות האל. הפרדה זו באה לידי ביטוי במוסר של הילדים, שלעיתים היה מושפע מהסביבה ומהתרבות בה הם לומדים וגדלים, ויצר הבחנה ברורה בין הטוב ובין הרע. 

			ממצאים אלו ממחישים כיצד תפיסת דמות האל מאפשרת לילדים לחוות את החלקים השונים של הטוב והרע בנפשם בצורה מלאה יותר, לקבל ולהכיל קונפליקטים מנוגדים ולא להעלים אותם. בהתאם לכך, ההכרה והתודעה של האל מורכבת מתוך מצבי עצמי רבים מנותקים ומנוגדים. כפי שטען ברומברג, כל מצב עצמי (self state) מכיל חוויה ספציפית של עצמי ביחס לאחר מסוים, הכולל דפוס אינטראקציה ספציפי, זיכרונות, קוגניציות, מצבי רוח ורגשות. כל מצב עצמי מכיל מציאות משלו. מצבי העצמי השונים מכילים מציאויות שלא תמיד מתאימות זו לזו, ואולי אף מנוגדות זו לזו, והדבר גורם לכך שאחרים יחוו אותנו כאנשים שונים ברגעים שונים.690 פרנקל טוען כי שילוב זה הוא למעשה המשחק, שמאפשר כלי תרפויטי: 

			המשחק הוא הבאת חלקים מנותקים ומנוגדים של העצמי לתקשורת עם אחר בתוך מערכת יחסים. [...] המשחק של המטפל עם המטופל הוא פעולת הכרה וזיהוי של מצבים מנוגדים אלו, של שילוב שלהם ב"דיאלוג", וזה עוזר למצבים אלו להפוך לחלקים מוכרים ביחסים בין המטופל למטפל. דרך המשחק, מצבים אלו נעשים מזוהים, משולבים, ומתקבלים לתוך החוויה של המטופל את עצמו.691

			המשימה ההתפתחותית אצל הילד היא ההתגברות על פיצול חד־משמעי בין הטוב לבין הרע, וליצור שילוב בין ההיבטים הללו. כלומר, השילוב שבו הילד חווה את הטוב ואת הרע בנפשו יוצר שילוב ואיזון בנפשו והבנה כי בתוך הנפש מתקיימים אלמנטים טובים ורעים גם יחד. אם לא נאפשר לילד לחוות שילוב זה יכולה להיווצר דיכוטומיה ברורה של טוב מוחלט או רע מוחלט, ומצב זה יכול ליצור מצבים פתולוגיים שונים. בהתאם לתפיסה זו הבחנתי כי הדיאלוג שנוצר ביני לבין הילד על דמות האל בכל ארבע הקבוצות, הפך מצבים מנוגדים לחלקים מוכרים, מזוהים, משולבים ומתקבלים לתוך החוויה של הילד את עצמו. העצמי של הילד התבטא כאלוהים הטוב וה'אחר' היה הרע. ראינו, כי ה'אחר' הרע השתנה מקבוצה לקבוצה בהתאם לתרבות שהילד גדל בתוכה. 

			הטוב: ה'עצמי כאלוהים'

			דמות האל הינה דמות ארכיטיפית המתקיימת מעבר להכרה המודעת של הילד, ונמצאת בעצמי הלא־מודע של הילד. דמות זו על פי נוימן מתחילה להתפתח בשלב הפטריארכלי, כשהילד מתחיל לבנות את תודעתו במקביל לתפיסות החברתיות והתרבותיות. בהתאם לכך ראיתי בממצאים כי בניית האלוהות אצל הילדים הייתה בהתאם להכרה העצמית של כל אחד מהילדים והיא השתנתה מילד לילד בהתאם לעצמי של הילד.

			רוב הילדים מכל המגזרים התייחסו לעצמי כאלוהים והעניקו לאל תכונות טובות, הדומות לתכונותיהם שלהם. ישנם ילדים שביטאו את עולמם הפנימי במאבק שמתקיים בין כוחות הרוע וכוחות הטוב, אלה כוחות המתקיימים בנפשם, כגון עקשנות, חוסר הקשבה, שובבות ואלימות, ותפקידו של האל לשמור עליהם מפני כוחות הרוע המתקיימים בנפשם. בתהליך ההכרה של האל ראינו כי ישנם ילדים שראו את עצמם כ'אלוהים' ולקחו את השליטה בחיים ובמוות. ילדים רבים ייצגו את האל כאל טוב ואוהב והשתמשו בסמל של לב על מנת לייצג את האל הטוב. עבורם זהו אל שמאפשר להם להתמודד עם הפחד מאיון בידי כוחות הרסניים שבתוכם ולפזר את החרדה והכאוס באמצעות אהבה.692 ידיעה זו כי ישנו כוח חיצוני שאוהב ודואג להם, העניקה לילדים תחושת ביטחון וכוח. הילדים בנו בנפשם דמות בעלת כוח חיצוני, בעלת פוטנציאל מתמשך שמתממש כל הזמן. הם ראו באל דמות בעלת ערך עבורם, דמות שמעניקה ביטחון, אהבה, דמות של 'יודע' הכול ויכול הכול ויצרו תחושה הדדית בין האל לדמותם. במקביל גם העניקו ל'אחר' תכונות רעות, ובכך יצרו זהות בין האל לאדם. 

			נוימן ראה במצב שבו האדם רואה את עצמו כאלוהים כמצב המנותק מהאל ומהעצמי, והוא מכנה אותו 'גירוש האדם מעצמו' או 'גירוש האלוהי ממנו'. זהו מצב של 'אגו נעדר אלוהים' ונעדר עצמי,693 אך אצל הילד, בתהליך המשחק היבט זה הוא משמעותי וחשוב מאוד להתפתחותו. כפי שתיארה זאת לוריא: 

			השלב שבו הילד חווה את עצמו במשחק כאלוהים וכול יכול, הוא תהליך חשוב שמאפשר לילד ביטחון. הכוחות המאגיים שהוא מייחס לעצמו מרגשים אותו, החוויה המרכזית והאשלייתית היא חוויה של כול־יכול, מלך העולם. אני יכול לעשות הכול ובאורח פלא שום דבר לא יכול לפגוע בי, שום דבר לא מפריע לי ומעורר בי בהלה או חרדה. והדרך של הילד להעצים את יכולותיו החלשות, את חוסר האונים או הנחיתות, היא לשחק בהיפוך, בעוצמה, בשליטה או בעליונות. בדרך זו הילד מנסה להחזיר לעצמו כוחות ויכולות ולעכל את כל הקשיים שהוא מתמודד עימם ביום־יום.694 

			כאשר הילד משחק את דמות האלוהים הכול־יכולה, הוא מפחית את הפחדים שלו. הוא מצוי באשליה הפנימית שהוא כמו 'סופרמן' שיכול לעשות הכול. מה שחשוב בתהליך הטיפול זה לא מה הילד חושב על עצמו, אלא מה מאפשר שינוי משמעותי בפער שנוצר בתוך האישיות וההתנהגות של הילד.695 

			בממצאים הבחנתי כי לעיתים היה קיים פער בין מה שהילד מבטא לבין מה שהוא מצייר. כך לדוגמה: שובל ביטא את הכוח האלוהי שלו כשהצליח לעשות פעולות מסוכנות ללא חשש וללא פחד, בזכות הכוחות שיש לו כמו לאלוהים. אך מצאנו שקיים פער בין המודע שבו הוא מציג את עצמו כגיבור ולא פוחד, לבין הלא־מודע שהתבטא בציור וחשף שהילד פוחד לאבד שליטה וזקוק להגנה. בדומה לשובל ראינו גם את טל, שראתה בדמות האל דמות שמחוברת לשאיפות ולדמיונות שלה לגדול ולהיות כול־יכולה, אך בציור היא מציירת את דמות האל בתנועה סיבובית ספירלית המחוברת לבית, ומבטאת בכך רגשות מבולבלים וחסרי ביטחון.

			ממצאים אלו מחזקים את העובדה שאלוהים אצל הילדים בכל ארבע הקבוצות, הוא חלק מהעצמי שלהם, ובאמצעות הציור והמשחק הילדים הצליחו להגיע לחלקים חבויים בנפשם. אלה חלקים שהם לא מצליחים להגיע אליהם ולבטא אותם במציאות. כך הם הצליחו לעשות אינטגרציה עם חלקים בחוויה הפנימית שלהם וביחסים עם אחרים.

			הרע: ה'אחר'

			הבחנתי כי לילדים בכל ארבע הקבוצות לא הייתה יכולת להכיל את הרוע בתוכם, לכן הם השליכו אותו על ה'אחר', הזר והרע. ה'אחר' נבנה והושפע מהחברה ומהתרבות שהילד גדל בה. 

			בהתאם לשלב ההתפתחות של הילדים הנחקרים, הבחנו כי הילדים יצרו הזדהות עם מקור הרוע באמצעות השלכה, שמשמעה שילוב בין פיצול חלקי העצמי והשלכתם על הזולת, על האחר. בתהליך זה הם יצרו הבחנה ברורה בין הטובים המייצגים את העצמי, שהוא האל הטוב והאוהב לבין הרעים המייצגים את ה'אחר'.

			ה'אחר', ה'רע', היה שונה בין הקבוצות השונות. אצל ילדים שלומדים בגן ממלכתי־חרדי ה'אחר' היו הגויים; אצל ילדים שלומדים בגן ממלכי־דתי, ה'אחר' היו הערבים; אצל ילדים שלומדים בגן ממלכתי־כללי, חילוני, לרוב ה'אחר' היו הילדים 'הרעים' שמשתמשים באלימות ולא שומרים על החוקים בגן. מצאתי כי תפיסת האל אצל הילדים הנחקרים מותאמת למוסר ולתפיסה התרבותית בה גדל הילד ולכוחות ההרסניים הנמצאים בנפשו, והילד בוחר, בהתאם לכוחות אלו, את האל ואת מקור הרוע המשתמע ממנו. בהתאם לכך ראיתי כי ילדים שכוחות הרוע שלהם היו רבים ולא מאוזנים ביטאו יותר חרדה, ולעומת זאת אצל ילדים שכוחות הרוע והכוחות הטובים היו מאוזנים הייתה תחושה של ביטחון.

			כלומר, באמצעות 'מרחב יצירת דמות האל' הילד יצר שילוב בין חלקים שונים שקיימים בנפשו ומשתלבים בתוך התפיסה התרבותית שבה הוא גדל. תהליך דומה מתרחש גם במשחק. כפי שטען פרנקל, בתהליך המשחק קיים תהליך של "אינטגרציה בין חלקי עצמי מנוגדים". בעצם כל משחק שהילד עושה הוא במהותו חיבור בין חלקי עצמי שונים, בין הטוב ובין הרע.696 בתפיסה הזו של פרנקל מדובר בשני חלקי עצמי של הילד שהוא מביא אותם למפגש. הילד בתהליך המשחק מפגיש את חלקי העצמי — הרע והטוב, החזק והחלש, של עצמו — במקום שמאפשר לחבר אותם יחד ללא חשש.697 ויניקוט טוען שתהליך זה שמתרחש במשחק, הוא חשוב להתפתחות של הילד. כלומר, התוקפנות שמציג הילד במשחק מבטאת גם את היכולת לאהוב, כי אהבה ותוקפנות כרוכות זו בזו. ישנו מיזוג בין דחף המוות לדחף הארוס. מטרת ההתפתחות היא אינטגרציה בין חלקי האני — ההרסני עם הנהרס, התוקפני עם הארוטי.698 

			שימוש בסמלים ארכיטיפיים

			בכל ארבע הקבוצות מצאתי כי הציור, בדומה למשחק, היה אמצעי שדרכו הילדים השתמשו בסמלים ארכיטיפיים שביטאו את עולמם הפנימי; פנטזיות, חלומות, פחדים, קשיים, שאיפות והתמודדויות בחיי היום־יום, והפכו אותם לחלק מעולמם החיצוני המציאותי. הילדים בנו וחקרו את עולמם הפנימי בשילוב שבין פנטזיה למציאות, ושילוב זה אפשר לילדים שליטה בחיים באמצעות ארגון הניסיונות. 

			הסמלים הארכיטיפיים יצרו בנפש הילד תהליך שבאמצעותו חוויות לא מופנמות ולא מאוחדות משתנות לחוויות שניתן לתקשר אותן, שהן מובנות, ושניתן לחשוב עליהן. כפי שאוגדן טוען, כי "נפש לא־מודעת רוכשת תוכן נפשי כל עוד קיימת קטגוריה של אירוע פסיכולוגי שיש לו איכות של מודעות ולהיפך".699 

			תהליך דומה מתרחש במשחק, כפי שטען פרנקל, כשאנחנו משתמשים בסמלים בתהליך המשחק, אנחנו רוכשים בעלות על מה שקרה לנו ועל מה שאנחנו מרגישים. החלום והפנטזיה הופכים להיות חלק מאיתנו ובו בזמן, לא אנחנו.700 לנדרט מוסיף כי בתהליך זה שמתקיים במשחק, הילד הופך מחשבות פרטיות לסמלים, והופך את מה שלא ניתן לנהל אותו למצב שהוא מנהל אותו. כך יכול הילד להבין את עולמו הפנימי באמצעות הסמלים, באופן בטוח ובשליטתו.701 כלומר הסמלים מאפשרים לילד להתמודד באופן בטוח יותר עם קשיים, תסכולים, פחדים וחרדות.

			התמודדות עם קשיים

			ניתן לראות כי באמצעות הסמלים שציירו הילדים, הם העבירו ידע מהתת־מודע למודע, ממשחק ללמידה, וכך האל הלא־מודע התפתח, השתנה וביטא היבטים חדשים בנפשם של הילדים. באמצעות הסמלים הילדים יצרו השלכה לעולמם הפנימי, שהתבטא באמצעות דמות האל האישית, שהיא פנטזיה לא־מודעת של נפשם, שדרכה הם ביטאו קשיים. 

			דוגמה לכך ראינו אצל אביגיל בת הארבע וחצי מגן ממלכתי־דתי, ילדה מופנמת ושקטה. אביגיל ביטאה בציור את החשש שלה מפני האח החדש שהגיע למשפחה. אביגיל ציירה את דמותו של אלוהים כבעל תכונות הדומות לאלה של אימה וציירה מעל דמות האל את התינוק. ראינו בדוגמה זו כי היכולת של הילד ליצור סמלים הינה חשובה להתפתחותו האישית של הילד. היא מפתחת את היצירתיות, את הרוחניות ואת ההתמודדות של הילד עם קשיים ותסכולים. כפי שטענה קליין:

			ההסמלה היא מרכיב מרכזי והכרחי בהתפתחות הנפשית. התפתחות היכולת ליצור סמלים מהווה מרכיב קריטי בבריאות הנפשית ובהתפתחות האני, שכן היא מאפשרת לילד לחשוב את עצמו, את האחר, לפענח יחסים, לתקשר, לשחק, ליצור ולחקור את העולם.702

			קליין רואה בתשוקה לדעת דחף מולד הקשור בו־זמנית לתוקפנות ולחרדה, לסקרנות, לחקרנות וליצירת סמלים. תהליך ההסמלה הוא בו־זמנית מעשה יצירתי ומנגנון הגנה. הסמלים הם אפוא הבסיס לכל פנטזיה לא־מודעת ולעידון.

			בממצאים מצאתי כי שילוב הסמלים הארכיטיפיים היה שונה בקבוצות השונות בהתאם לתרבות בה גדלים הילדים. ילדים מגן ממלכתי־כללי שילבו בסמלים הארכיטיפיים בעיקר דמויות מעולם הטלוויזיה והפנטזיה, כגון סופרמן, פיות, החתול במגפיים, הארי פוטר, דינוזאורים, דרקונים, וכן דמויות מעולם המציאות המוכר. כך לדוגמה רון הפך את האל הלא־מודע למודע באמצעות חפץ מעבר שהיה ברשותו בעבר. הוא צייר את האל כסמל של עוגן בדומה לאובייקט מעבר שקיבל מאימו (שרשרת בצורת עוגן), ותיאר את דמות האל כעוגן שעוזר לו להתמודד במצבים של 'סערה'. ניתן לראות בדוגמה זו כי ייסוד ההבחנה בין הסמל למסומל כרוך בשלושה יחסי גומלין ושלוש ישויות נפרדות: הראשון הוא הסמל (המחשבה על שרשרת העוגן שקיבל מאימו) השני הוא המסומל (הדבר שעליו חושבים — דמות האל) והשלישי הוא החושב ויוצר את המחשבה (העצמי המפרש ומקשר בין העוגן לדמות האל כמפחית חרדות).703 בתהליך זה יצר רון קשר בין הסמל של העוגן לדמות האל, על מנת להפחית את החרדות, את הקשיים ואת התסכולים, שנבעו כנראה מגירושיהם של ההורים.

			לעומת זאת, ילדים מגן ממלכתי־כללי שלמדו את סיפורי המקרא שילבו סמלים ארכיטיפיים מעולם הטלוויזיה וגם סמלים מאתוסים שונים. כך לדוגמה לירון שילבה בין החתול במגפיים לאברהם אבינו; רונן שילב בין הסיפור של משה ביציאת מצרים למפץ הגדול; מנור, שאימה סיפרה לה את סיפורי המקרא, שילבה בין סיפור גן העדן לסמלים מוכרים לה ואהובים עליה, כגון גלידה, פֵּרות ופרחים. 

			שכיחות גבוהה של שימוש בסמלים הקשורים לאתוסים התקיימה אצל ילדים שלומדים בגן ממלכתי־דתי וילדים שלומדים בגן ממלכתי־חרדי. רוב הילדים ראו את האל כמרוחק וכבלתי אפשרי להמחשה והשתמשו בסמלים יהודיים שונים כגון בית המקדש, סביבון, נרות, מנורה, מגן דוד, אש, כיפה ועוד. ילדים מגן חב"ד השתמשו בסמלים הקשורים לרבי מלובביץ' ובסמלים המבטאים את מורשתו, כגון גאולה, משיח או דיוקן של הרב. ראינו כי לעיתים הסמלים היהודיים שציירו אפשרו לילדים לווסת את הפחדים, את החרדות ואת הקשיים שלהם, והעניקו להם זהות, ביטחון ומענה רגשי. באמצעות הסמלים הצליחו הילדים לגשר בין המודע לתת־מודע הקולקטיבי, ולהתקרב למקומות הפנימיים של הנפש. הסמלים שיצרו הילדים היו קשורים לאתוס המקראי, התרבותי והלאומי שרכשו, בהתאם לסביבתם. ככל שהסביבה של הילד הייתה דתית יותר, כך האתוסים היו משמעותיים יותר בתוך הציור. 

			כך לדוגמה הילה מגן ממלכתי־חרדי ציירה חוויה טראומטית שחוותה, כשאביה נתקל במחבלים במערה והיה בסכנת חיים. בתוך הציור שילבה הילה סמלים המוכרים לה מהיהדות, כגון סביבון ומנורה. באמצעות הסמלים המוכרים לה מעולם היהדות, היא יצרה תחושה של ביטחון בחוויה הטראומטית הקשה שעבר אביה ושכנראה השפיעה גם עליה. באמצעות הציור והשיתוף שלה בחוויה היא הצליחה לעבד אותה, להשלים איתה ואולי גם להשתחרר מאחיזתה.704 

			ממצאים אלו מראים כי הסמלים הארכיטיפיים קיימים בכל ארבע הקבוצות, והם אמצעי שמאפשר לילדים התמודדות עם קשיים רגשיים, אך כל קבוצה שילבה סמלים תרבותיים בהתאם לתרבות בה גדלים הילדים. כך לדוגמה ראינו בארכיטיפ המסע אל האל, שאמנם קיים אצל מספר ילדים בארבע הקבוצות, אך משתנה מקבוצה לקבוצה. ילדים שלמדו בגן ממלכתי־כללי תיארו חזיונות או חלומות שבהם הם מתארים לידה או צינור של אור שדרכו הם רואים את האל, ובתוך המסע הם שילבו ילדים מהגן בו הם לומדים או דמויות מהטלוויזיה. לעומת זאת ילדים מגן ממלכתי־חרדי וגן ממלכתי־דתי תיארו את המסע אל האל באמצעות סמלים המופיעים בספרות המקראית, כגון סולם יעקב ומלאכים שדרכם הילד יצר את הקשר עם אלוהים. המסע שעברו הילדים בכל ארבע הקבוצות שילב ניגודים בין המודע ללא־מודע, ובין התפיסה האישית של הילדים לתפיסה התרבותית והחברתית שמהן הגיעו.

			ממצא זה מתחבר לטענה של נוימן, שכדי לגשר בין המודע לתת־מודע הקולקטיבי ולהתקרב למקומות הפנימיים של הנפש, האגו בונה סמלים המופעים בחלומות, במיתוסים, באגדות, בציורים ובמשחקי ילדים. הסמלים מבטאים את העולם הרוחני של נפש האדם, נמצאים בתת־מודע, מפורשים באמצעות רגשות ותחושות, ונחשפים באמצעות חזיונות, חלומות, פנטזיה או משחק.705 תודות לסמלים הללו המודע של האדם הופך להיות רוחני ומתחבר אל המודע האישי. בעזרת הניגודים המצויים בסמלים של הנפש ובמושגים הנגזרים מאותם סמלים, צומחת יכולת ההכרה של התודעה שלנו, וכן ההכרה באל.

			באמצעות הסמלים יצר הילד את דימוי האל כקומפלקס של רעיונות שטבעם ארכיטיפלי. כך יצר הילד אנרגיה נפשית הקשורה לקשייו, המתבטאת בהשלכה על דמותו של האל. התפיסה ההשלכתית של הילד, טוען יונג, היא חומר הגלם לעבודת התודעה. כיוון שהנפש היא בלתי נראית, יש אפשרות להכיר אותה דרך הכרת השלכותיה על העולם הנראה. באמצעות ההשלכות והסמלים המשתקפים בעולם יכיר האדם את עצמו ואת האל הפנימי הקיים בנפשו, וכך יגיע למודעות הנכונה וגם לאחריות למעשיו.706 פרויד טען כי "היחס הסמלי נראה כשריד וכסימן היכר לזהות בעבר".707 מכאן שעבור פרויד (בהמשגה זו), משמעותם של הסמלים אוניברסלית וקבועה. הכרת ההקשרים הסמליים אינה נלמדת, אלא היא חלק מהלא־נודע אשר מועבר באופן פילוגנטי. זהו צופן אוניברסלי המצוי בסמלים, במיתוסים, באגדות עם, בפולקלור ועוד.708 כלומר הסמלים נמצאים מלכתחילה בלא־מודע והם מתפתחים באמצעות חשיפה למיתוסים השונים. בהקשר לכך ראה נוימן חשיבות בקיום ריטואלים שונים הקשורים לדת, שמתבססים על סיפורי מיתוס.709 הסיפורים והריטואלים, טוען נוימן, מאפשרים לאדם להתקרב יותר אל המקומות הפנימיים, האין־סופיים והיצירתיים שלו, ודרכם הוא פוגש את הייחודיות שלו.710 

			שני סיפורי המקרה של רם ושל תומר יתארו באופן רחב כיצד 'מרחב יצירת דמות האל' נבנה בקשר שהתקיים ביני לביניהם. 

			סיפורו של תומר

			תומר בן החמש הוא אח אמצעי לאחיו בן השמונה ולאחותו בת השנתיים. בן להורים חילונים, אימו הגדירה את עצמה כאתאיסטית ואביו כמסורתי. המשפחה גרה במרכז הארץ. 

			תומר היה ילד בגן בו עבדתי בעבר כגננת משלימה. שנה עברה מאז שפגשתי את תומר במסגרת עבודתי בגן. אביו של תומר פנה אליי בהודעת ווטסאפ, משום ששמע שאני עורכת מחקר על דמות האל, והוא כתב לי: הריאיון עדיין רלוונטי? עניתי לו: לצערי סיימתי את הראיונות עם הילדים מהמגזר החילוני. אבא: איזה באסה, יצא לי לחשוב על זה מספר פעמים, וכל פעם שכחתי ליצור איתך קשר, במיוחד שהבן שלי מחובר לאלוהים ולדת. הוא בא איתי לפעמים לבית הכנסת (בשביל הממתקים) והוא עושה את 'המוציא' בכל ארוחת שישי. הרגשתי כי למרות שסיימתי את הראיונות עם המגזר החילוני אני צריכה ללכת לראיין גם את תומר, ולכן כתבתי לאביו שאשמח להגיע, למרות שסיימתי את הראיונות. האב כתב לי שיבדוק עם אשתו ויתאם איתי יום ושעה. לאחר יום חזר אליי האבא וכתב: צר לי אבל האימא חוששת שתשוחחי עם תומר על דמות האל והיא חוששת שהוא לא ישתף פעולה. מתשובתו של האב הרגשתי את המתח והקונפליקט הקיים בבית בין ההורים, בין אב שמאמין באל והוא אדם מסורתי, לבין אם אתאיסטית שאינה מאמינה ומנסה למנוע מתומר להיחשף לדמות האל. כתבתי לאב: תאמר לאשתך שאני באה לשמוע את התפיסה האישית של תומר ולא להכניס לו רעיונות שונים על דמות האל, אני לא מתעסקת בנושאים דתיים. האב חזר אליי ושיתף אותי כי האם הסכימה, ותומר התרגש מאוד כששמע שאני אבוא לשוחח איתו, והסכים לפגוש אותי. 

			הרגשתי כי ההתעקשות של האב שאגיע לראיין את בנו תוביל אותי לריאיון מעניין. לכן כתבתי לאב: אני מאמינה שלא סתם נוצרים מפגשים, אשמח להגיע אליכם לריאיון. אולי אגלה משהו חדש עם תומר שלא גיליתי עד עכשיו. ואכן הריאיון עם תומר היה מאוד מפתיע, מסקרן ורווי בדמיון ופנטזיה, והכניס אותי לעולם רווי בסמלים. 

			כשנכנסתי לביתו של תומר, קיבלו את פניי אימו וסבתו (אימה של האם). כשתומר שמע שנכנסתי לביתו, הוא רץ אליי מחדרו עם בובת פינגווין, והתחיל לדבר איתי עם הבובה. תומר: שלום, שלום. עניתי בחיוך לבובה: איך קוראים לך (לבובה)? תומר: ציף ציף. אני: שלום ציף ציף, נעים להכיר... אתה אולי רוצה להראות לי את החדר שלך? המפגש הראשוני שלי עם תומר חשף בפניי עד כמה בקלות הוא נכנס לעולם הדמיון והמשחק. הוא הראה לי את חדר השינה שלו ושל אחיו ואחותו הקטנה. אחר כך ביקש ממני לעלות לקומה השנייה של הבית להראות לי את חדר המשחקים. במדרגות שעולות לחדר המשחקים היו קשורות שקיות ניילון רבות בחבלים. אימו של תומר חייכה ואמרה לי: זו המלאכה של תומר. הוא אוהב לקשור שקיות שונות עם חפצים שונים בתוך השקית. שאלתי את תומר: מה קשרת במדרגות? תומר ענה בחיוך: זה המכשולים שיש בדרך. אני: בדרך לאיפה? תומר: תיכף אני אספר לך. הרגשתי כי תומר בונה מעין תפאורה שמבטאת את עולמו הפנימי.

			כשהתיישבנו בחדר המשחקים, התחלתי לשאול את תומר שאלות על בריאת העולם וכיצד נוצרה השמש והירח. תומר ענה לי באופן חד־משמעי: אלוהים. אני: איך אתה יודע את זה? תומר: כי גם אני עזרתי לאלוהים לברוא את כדור הארץ, יש לי כוח כזה, הייתי בלתי נראה, גם עכשיו אני יכול לעשות מצב בלתי נראה [...] יש לנו כוח חזק כמו של האלוהים. תומר הראה לי כיצד הוא מצליח לקפוץ מהמיטה ולעשות גלגולים בזמן שהוא מדבר, ואז הוא המשיך לתאר. את יודעת שפעם, שהיו הדינוזאורים אני עדיין הייתי בן אדם והייתי עדיין בגיל הזה [...] הייתי בלתי נראה, גם עכשיו אני יכול לעשות מצב בלתי נראה. אני: אתה יכול להראות לי איך אתה בלתי נראה? תומר: לא, אני לא יכול, זה רק במשחק כזה. זה כמו משחק. תומר יוצר מרחב של מציאות ודמיון, שהוא מרחב משחקי, שבו הוא והאל יוצרים יחד את העולם, במרחב זה תומר מרגיש כול־יכול, עם תחושת שליטה והמון ביטחון ועוצמה. ניכר כי תומר נהנה מהאשליה של יצירת שליטה אומניפוטנטית, של ילד כול־יכול כשבהדרגה הוא מתחיל להכיר ביסוד האשלייתי.711 אומניפוטנטיות זו באה לידי ביטוי גם ברצון של תומר להיות כמו אלוהים, והוא אף רואה את עצמו באותו גיל כמו אלוהים, כדמות בת־אלמוות ובעלת כוחות דומים. תומר מבטא את העצמי האישי שלו, כדמות חזקה בעלת כוחות על־אנושיים.

			אני ממשיכה לשאול בסקרנות: פעם חלמת על אלוהים? תומר: לא, אני לא חלמתי עליו אבל אני רואה אותו באמת כשאני בלתי נראה. תפיסת האל המיוחדת של תומר גרמה לי לסקרנות ופליאה רבה, והמשכתי לשאול: אז אתה רואה אותו כשאתה בלתי נראה וגם הוא בלתי נראה? תומר: כן, בגלל שרק אנחנו רואים אחד את השני, כשאני נכנס לתוך הצינור כזה שהוא מלא באור. ניסיתי להיכנס לעולמו הפנימי של תומר ושאלתי: כשאתה נכנס לצינור של האור אתה מצליח לשמוע מה אלוהים אומר לך? תומר: כן, אבל זה דברים מאוד קשים, זה יותר קשה מהדברים שאני שומע, אבל אני רואה כל מיני דברים. אני: אתה יכול לצייר לי מה אתה רואה כשאתה נכנס לצינור? תומר: כן, אבל מאוד קשה לראות את אלוהים כי הוא בלתי נראה. וזה משהו גדול וזה צינור ענקי והוא בגודל של אלף תשעים ושמונה אורך של גובה יש לו ואלף תשעים ומאה רוחב. אני: אתה יכול לצייר לי את זה (מגישה לו דף). 

			ניתן לראות בציור כי תומר לא מצייר את דמות האל, אלא הוא מצייר את המסע שלו אל האל, ושבדרך יש קרני לייזר שמגינים על האל: תומר: הצינור הזה ממש ארוך, את צריכה לחבר לי עוד דף [...] כי הצינור צריך להיות ארוך ממש בשביל להגיע לאלוהים [...] זה הקרני לייזר [...] זה מי שנוגע בזה אז הוא מת, רק אני יכול לגעת בזה כי יש לי מגן, הוא לא יכול להיכנס לאלוהים, זה קרני לייזר מסוכנים ורק אני יכול לעבור אותם. תומר מבטא את האל כעצמי שרק הוא יכול לעבור את השלבים המסוכנים. מתקיימים זהות וזיהוי, היבט זה יוצר קשר בין האגו לבין העצמי. כלומר, רק אם העצמי מתקיים בתוכך אתה יכול להיכנס לתוך האל.

			הציור של תומר מבטא את הקשר שיש בינו לבין האל, ובציור ישנה תנועה סיבובית כלפי מעלה, כלפי האל, תנועה שמתחילה במעגלים שחורים, מפחידים, מלאי סכנות אך מסתיימת במעגל צהוב המעניק לתומר אור ואופטימיות ומפגש עם האל. ציור זה שביטא תומר כעולם הפנימי שלו התחבר לתפאורה שבנה לאורך המדרגות עם שקיות הניילון. אלו הסכנות והמכשולים שהוא חווה בעולמו הפנימי במסע אל האל. ובכך הוא יוצר חיבור בין עולמו הפנימי לחיצוני.

			אחרי שהוא צייר את הציור, הוא המשיך לתאר לי את המסע שלו אל האל וכאשר דיבר איתי על דמות האל הוא הסתובב סביבי במעגלים. שאלתי בפליאה: מדוע אתה מסתובב ומדבר? תומר: כי אפילו שעשינו את המסך הזה אז אני עדיין בתוכו כי הוא עיגולי עיגולי. הצינור הוא עיגולי. בגלל זה אני הולך בעיגולים עיגולים כי אפילו שאין לי את המצב הזה אני בתוכו וכשיש לי סכנות אז אלוהים עוזר לי כי אפשר למות. 

			תומר יצר חפיפה בין שני אזורי המשחק שלי ושלו והכניס אותי לתוך עולמו הדמיוני, ובכך אפשר לי להיות חלק מתוך היצירתיות והחיזיון שהוא חווה, בדומה לרעיון של ויניקוט, של חלל מעבר (transitional space) שהוא רואה בו בסיס למשחק. ויניקוט מציע כי באמצעות המשחק אנחנו יכולים לקחת משהו מהעולם הפנימי שלנו ולהופכו לחלק מהעולם אותו אנו חולקים עם האחר, וכך אנו הופכים מחשבות פרטיות לפעולה משותפת.712 

			בהתאם לכך, תומר הביא חלקים חבויים שנמצאים בעצמי שלו למציאות באופן סמלי. כך הצליח לייצג ולהבין את מה שבתוכו באמצעות פעולה, כשאני הפכתי להיות חלק מפעולה זו. הוא הפך להיות בו בזמן דמות משולשת במשחק — גם הסופר, גם השחקן וגם הבמאי,713 כשמקום ההתרחשות נמצא בקו התפר בין העולם הפנימי לחיצוני. מקום זה איננו כולו פנימי ולא חלום בהקיץ, שכן הוא מתרחש בזמן ובמרחב של המעגל שהוא יוצר.714 נראה שהוא מאוד נהנה מהמשחק המשותף, כי הוא שיתף מישהו נוסף באילוזיה שלו, למרות שעד כה לא שיתף מעולם את הוריו בכך.715 את התנועה הסיבובית הוא ביטא גם בציור וכך השתלבו המשחק והציור יחד.

			ניתן לראות כיצד תומר רואה בחזיונות שהוא חווה חלק בלתי נפרד מהמציאות, והוא משלב בשיחה איתי את הסיבוביות גם בתנועה של הגוף וגם בציור שצייר, התנועה מתקיימת בטוש השחור שמסתובב כלפי מעלה ומייצג את הצינור וגם בציור עם הטוש הצהוב שמבטא את האור שהוא רואה בסוף הצינור. תומר רואה בסיבוביות מקום של סכנה, שיכול להוביל למוות או לפגיעה. הסיבוב שהוא עושה מסביבי מאפשר לי להיות חלק מהחיזיון שהוא חווה וכך הוא מנסה להכניס אותי לתוך עולמו האישי והפנימי, לתוך עולם הדמיון, למשחק שלו. ניסיתי להמשיך להיכנס לעולמו ושאלתי: זה נשמע מאוד מסוכן, זה בחלום? תומר: לא זה לא בחלום, זה אמיתי, זה באמת אמיתי [...] בלילה באמצע הלילה, כשיש מפלצת גדולה מאוד, אני עולה לשמיים ואז אני מפעיל את האזעקה ואני ואלוהים ערים בשמיים, ואז אנחנו נדבר, ונפעיל את האזעקה ואנחנו נרביץ למפלצת הזו כי היא שובבה. אפשר לראות כיצד כל עולמו הפנימי של תומר בא לידי ביטוי באמצעות תיאור המאבק של האל עם המפלצת. המאבק מייצג את המאבק הפנימי בין הפחדים לבין כוחות הטוב, המתקיימים בנפשו של תומר. כוחות אלה הם העקשנות, חוסר ההקשבה, השובבות והאלימות. ניתן לראות כי תומר רואה במפגש בין האל לבינו כמשחק, אך המשחק הזה יוצא מכלל שליטה, כי הוא כבר לא 'בכאילו', אלא הוא רואה במפגש זה מפגש אמיתי, העמדת הפנים נהפכת לממשית במונחים של תוצאות, ואז המשחק זהה למציאות. ניתן לראות כי אצל תומר קיימת קריסה לדמיון והמציאות כמעט ולא נוכחת. תומר נצמד לפנטזיה ולדמיון, והארכיטיפים שהוא מבטא משמשים בו־זמנית כמנגנון הגנה מפני הקונפליקטים והמתח שמתקיימים בתוך נפשו וייתכן שגם בתוך משפחתו. התיאור שלו מעורר שאלות, כי קיימת הזדהות־יתר, לא שאיפה, כמיהה וכו' אלא חיבור מלא בין פעולותיו לפעולות האל. היבט זה מבטא נרקיסיסטיות במידה מסוימת.

			המשכתי לשאול בסקרנות: ממתי אתה מכיר את אלוהים? תומר: מאלף תשעים ותשע, עוד שהייתי בבטן של אימא תכננתי לראות את כל הדברים האלה. עוד בבטן של אימא אני הכרתי את אלוהים. אפשר להבין מדבריו של תומר שהאמונה באל היא מוחלטת כל כך שהוא מאמין כי הייתה קיימת בו מאז ומתמיד. היבט זה מקשר את העובדה שהאל אצל תומר הוא חלק מעצמי (self) שלו והוא קיים בו עוד לפני שנולד, כפי שתיאר זאת נוימן, שבשלב הראשוני אימו של הילד היא העצמי (self), והיא זהה עם האלוהות העליונה. אך כשהילד מתחיל להתפתח ולפתח את האגו, הילד מבין שקיימת הפרדה בינו לבין האם. העצמי שהיה קיים באימו מועבר לדמות אלוהות עליונה.716 כשסיימתי את הריאיון עם תומר, אימו וסבתו פנו אליי ושאלו: איך היה? פניתי לתומר ושאלתי: אתה רוצה לספר לסבתא ולאימא על מה שוחחנו? תומר ענה באופן חד־משמעי: לא, זה סוד, אני לא יכול לספר להן, אני סיפרתי רק לך. תומר הרגיש מספיק בטוח לספר לי את חזיונותיו הסודיים, לעומת המרחב הפחות בטוח שהוא מרגיש מול אימו וסבתו, שמבטלות את האמונה האישית שלו באל.

			נראה כי גם הסבתא וגם האם בטוחות באמירות התואמות את החברה והתפיסה שלהן, והן מעבירות לתומר מסר חד־משמעי שאלוהים לא קיים. בהתאם לכך, תומר לא היה מוכן לשתף אותן בחזיונותיו, היות שהוא מרגיש כי תפיסתו מושתקת והן לא קשובות לקול הפנימי הקיים בתוך נפשו. תפיסות אלו גורמות לו להיות בקונפליקט מורכב בתוך משפחתו, בין אם שאינה מאמינה באל לאב מאמין, קונפליקט זה גורם לו לכעסים ולתסכולים רבים שבאים לידי ביטוי בהתפרצויות זעם ותסכול רב, תומר מחפש איזון בנפשו, איזון שהצליח לחוות במרחב המשחק שנבנה ביני לבינו אך לא מתקיים בחיי היום־יום בשל הקונפליקט הקיים בביתו. ניתן להניח כי חזיונותיו של תומר נובעים מקונפליקטים וקשיים רגשיים נוספים אותם לא התאפשר לי לחקור במסגרת המחקר. אך המרחב שהתקיים ביני לבין תומר אפשר לו לבטא את האל הקיים בנפשו, אל שמעניק לו כוח רב להתמודד עם קשייו, כפי שאתאר בהמשך גם דרך סיפורו של רם.

			סיפורו של רם

			סיום הספר ותחילתו מקבילים ומשתלבים זה בזה. המחקר שלי את תפיסת דמות האל אצל הילד בגיל הרך התחיל במפגש המרתק שהיה לי כגננת עם חזיונותיו של רם, ילד בן ארבע וחצי שלמד בגן ממלכתי־כללי, אותו ניהלתי. רם שיתף אותי בחזיונותיו שבהם הוא רואה את דמות האל דרך צינור של אור.717 

			לאחר התבוננות בתאוריה שבניתי במחקר זה, 'מרחב יצירת דמות האל', מצאתי כי ניתן לנתח גם את המקרה של רם בהתאם למודל שנבנה במחקר.

			בזמן שרם למד בגן שבו עבדתי, הוא היה במצוקה נפשית שגרמה לו להתקפי כעס, לפחדים, להרטבה בלילות ולחזיונות שונים. ההתקשרות ואיכות היחסים שנוצרו ביני לבין רם היו טובים, בטוחים ואוהבים, לכן יום אחד בזמן שהילדים היו בחצר, רם החליט לשתף אותי בסוד הפנימי שלו: שהוא רואה את דמות האל דרך אור שנגלה אליו בזמן השינה. רם ניגש אליי ולחש לי: יש לי סוד לספר לך... את יודעת, אני רואה ומדבר עם אלוהים כל לילה שאני הולך לישון.

			שאלתי בסקרנות רבה: איך אתה רואה את אלוהים? רם ענה בהתלהבות: אני רואה אור, אני פותח דלת ואז אני רואה גליל, כמו צינור כזה עם אור ואז אני נכנס אליו דרך דלת וכשאני פותח את הדלת, אני מצליח לראות את אלוהים ויחד איתי נמצאים במעגל כל החברים שלי, סופרמן, הענק הירוק וספיידרמן. ביקשתי מרם שיצייר לי את מחשבותיו, בהתלהבות רבה הוא לקח דף וטושים וצייר.

			ניתן לראות בציור כי בצד ימין של הדף הוא צייר את חבריו המציאותיים ואת הגליל והדלת שאותה הוא פותח על מנת להגיע אל האל — אלו החלקים המודעים של רם; ומצד שמאל של הדף נמצאים גיבורי העל המייצגים את הפנטזיה והדמיון. יחד עם גיבורי העל הוא מצייר את עצמו באפור, את אלוהים הוא מצייר בצבע אפור בקטן ליד הדמות שמייצגת את עצמו, ובכך יוצר הקבלה, דמיון וקרבה בינו לבין האל.718 בציור זה ניתן לראות כיצד הוא מבטא את האל הלא מודע באמצעות דמויות בעלות כוח על־טבעי, אך לדמויות אלו הוא לא מצייר ידיים והן חסרות יכולת לפעול. נראה כי רם משתמש בגיבורי על מנת לסדר את הכאוס הקיים בנפשו והוא מחפש את הכוחות הקיימים בנפשו. 

			לאחר מספר ימים פניתי שוב אליו ושאלתי: אתה זוכר שסיפרת לי שאתה רואה את אלוהים כל לילה? הוא ענה לי בביטחון: כן, אני כל לילה רואה את האור הזה ואני נכנס אליו ולפעמים אני רואה את אלוהים. שאלתי אותו בסקרנות רבה: אתה יכול לצייר לי את מה שאתה רואה כשאתה נכנס אל האור? הציור השני שהוא צייר הפתיע וריגש אותי מאוד! 

			הוא בחר הפעם לצייר בצבעי פנדה, צבעים המאפשרים פחות שליטה מהטושים. מצד ימין הוא צייר את מיטתו כפי שהיא במציאות, בצורת מכונית ובצבעיה המציאותיים, אחר כך בחר בפנדה בצבע זהב שהיה בתוך סלסלה מלאה בצבעים שונים ומגוונים, והחל לצייר עשרה קווים (מדרגות) ושני מרובעים בצבע זהב (חדרים). במהלך הציור ביקש דף נוסף בטענה כי: הדף לא מספיק לסולם שאני רואה, חיברתי לו דף נוסף, וכך הוא המשיך לצייר בהנאה מרובה וללא הפסקה. הוא צייר שתי קומות נוספות כשבין כל קומה מפרידים עשרה קווים, שהם המדרגות ושני חדרים נוספים והכול בצבע זהב.

			לאחר שסיים לצייר את ציורו, הוא הסביר לי את משמעותו, תוך שאני כותבת מילה במילה על הדף: בלילה כשאני הולך לישון אני נכנס לתוך נקודת האור, האור מוביל אותי ואז אני עולה עשר מדרגות בצבע זהב ומגיע לחדר הראשון, כשמגיעים לחדר לוחצים על כפתור ומגיעים לחדר נוסף ולעשר מדרגות נוספות. בתוך החדר הראשון נמצא רוקו (גיבור על) ובתוך החדר השני נמצאים האנק ונאפה (גיבורי על נוספים מסדרת הטלוויזיה 'אווטאר') בשביל לעבור את העשר מדרגות הבאות אני צריך ללחוץ על כפתור אדום. אבל רק אני יכול לעבור את השלב הזה, מי שמנסה לעבור את השלב הזה הוא מת. אחר כך אני עולה עוד עשר מדרגות ואלוהים נמצא למעלה וכשאני מגיע אליו אני קופץ מהגג. לפעמים אלוהים יורד אליי בימי שישי ושבת וביום ראשון, שני, שלישי, רביעי וחמישי אני עולה אליו. לפעמים אני עולה אליו והוא לא שם ואני מחפש אותו בארבעת החדרים מהזהב ולא מוצא אותו. 

			ניתן לראות בציור זה כיצד רם עובר מסע לגילוי האל,719 מהמודע ללא־מודע, בין התפיסה האישית לתפיסה התרבותית והחברתית שבקרבה הוא חי. בחלקו הימני של הדף רם מצייר את המיטה, המייצגת את מציאות חייו, והחלק השמאלי של הדף מייצג את כל החלקים הלא מודעים של חייו: עשר מדרגות, ארבעה חדרים, גיבורי העל שנמצאים בתוך החדרים. הפעם המסע של רם נטול דמויות אך משולב בסמלים ובדימויים המוכרים לו מעולם הטלוויזיה, המתארים את החוויה אותה הוא חווה בגילוי האל. 

			חזיונותיו של רם והתודעה האלוהית שהוא יוצר הזכירו לי בהיבטים רבים את השפה והסמלים שבהם השתמשו מקובלים יהודים בכתביהם, שמטרתם ושאיפתם היו להגיע אל האלוהים באמצעות חוויה בלתי אמצעית, כך לדוגמה: הניסיון של רם להבין את מהות האל מתחילה בנקודת האור שהיא נקודת התחלה, שממנה מתחיל מסע לעולם נוסף ושונה מהמציאות, מתוך נקודת האור הזו יש עשר מדרגות המפרידות בין שלב לשלב, רם מתאר את עצמו עולה בין השלבים על מנת לגלות את האל, אך הפעם האל נסתר ולא רואים אותו. תיאור זה של רם דומה לשימוש שעושים המקובלים בתהליך התגלות האל באמצעות עשר הספירות, הדבר מופיע במקורות יהודיים רבים, כגון: ספר יצירה,720 ספר הבהיר721 והקבלה הלוריאנית. במקורות הללו מתואר תהליך של אצילות אלוהית שמתקיימת באמצעות עשר הספירות, שבהן מתגלה ומתממש כוחו הבורא של האל, יש יסוד של דינמיות בגילוי הכוחות האלוהיים.722 

			בחזיונו רואה רם את עצמו כמורם מעל האחר ורק הוא יכול לעבור את השלבים השונים והסכנות השונות על מנת להגיע אל האל באופן מדוד ובטוח. בסוף המסע הוא קופץ לתהום פעורה, מצמיח כנפיים ועף, כפי שמתאר קמפבל את סופו של המסע של הגיבור מתלות לעצמאות, בקפיצה אל תהום הלא נודע.723 כפי שנוימן ראה במסע הגיבור את מאבק הגיבור בדרקון המייצג את המאבק ההתפתחותי של הילד מול הוריו.724

			רם מתאר ריטואל של מפגשים עם האל. במהלך השבוע רם עולה אל האל ובשישי ובשבת האל יורד אליו. בריטואל זה הוא יוצר מעין מחווה וקדושה, שמוכרת לו מעולמו הפרטי: בקבלת שבת בגן ובקידוש שעורכים בביתו בכל יום שישי. הוא רואה ביום שישי ושבת ימים מקודשים על ידי הירידה של האל ביום המקודש, היבט התואם את האתוס התרבותי בחברה שבתוכה הוא גדל.725 הריטואל הינו עיקרון חוזר ונשנה ונתפס כפעולה קוסמית של התגלות האל. אך ישנם מצבים שהאל מסתתר ורם לא מוצא אותו, ואז הוא נאלץ לחפש אותו בחדרים. תופעה זו של הסתתרות האל היא תופעה רוחנית מיסטית. כשהאל משחק מחבואים עם רם, ניתן להניח כי החלק שמחפש את עצמו הוא האגו, המייצג את החלקים המודעים; והחלק שמתחבא הוא התת־מודע, העצמי, האלוהי. 

			ניתן לראות כיצד החוויה המיסטית של רם נבנית באמצעות עולם הסמלים המוכר לו, ודרך הדיאלוג המילולי שנעשה יחד איתי התאפשר לרם להבנות את הידע שראה בחזיונו, ולהביא לידי הבנה מעמיקה את מחשבותיו, השקפותיו, חוויותיו ורעיונותיו ולהעניק לו וגם לי ידע עשיר על עולם המושגים שלו. תהליך זה יצר אצלו תחושה של סיפוק, הנאה ויצירה, ומאותו רגע הוא ראה בי אשת סודו, וכך בכל יום היה מגיע אל הגן ומבקש להמשיך לצייר את החזיונות, ובכל יום היה מוסיף דפים נוספים ופרטים נוספים. 

			ניתן לראות כי השלב הראשון בציורו זה דומה מאוד לציורו הקודם. דמיון זה מחזק את העובדה כי רם רואה אותם חזיונות והם חוזרים שוב ושוב מדי לילה בחלומותיו. גם בציור זה הוא ממשיך להשתמש באותם סמלים שבהם השתמש בציור הקודם, אך הפעם הוא מתאר את האור כמוביל אותו אל האל, כאילו נשמתו נישאת מעל האור. בציור זה ישנה הרחבה של התפשטותו של האל, מתוך התוהו ובוהו נבנים עולמות חדשים.726 לדעת רם, זה התוהו ובוהו של אלוהים, ששוכן בארבע מיטות. מהתוהו ובוהו מתחיל תהליך שונה וחדש של בריאה נוספת. 

			שאלתי את רם: מדוע אתה רוצה לצייר את כל הציורים האלה? רם ענה לי בחיוך גדול: משום שאני אוהב לצייר את הציורים של אלוהים, זה כיף לי כי אלוהים אומר לי איך לצייר ואני מצייר, ואז מוסיף: רינה, מה שאני רואה זה באמת קורה, זה אמיתי, זה כמו מראה.

			בתיאור זה משתמש רם במושג חדש — 'מראה'. כלומר, הוא רואה בעולם שלמעלה השתקפות לעולם התחתון. הרדינג התייחסה למושג זה, וטענה שהמראה היא הצד הפנימי של הלא־מודע שלנו והיא פונה אל העולם החיצוני, אור המודעות אינו יכול להגיע אליו, איננו יכולים לראות דרכו, כך שכל מה שקיים ונע מאחורי קיר הזכוכית יכול להיראות רק כפי שהוא משתקף בצד השני של העולם.727 כלומר תוכני הלא־מודע הקולקטיבי נעים ופועלים וחיים עמוק בתוכנו, אבל אנו תופסים אותם רק במעומעם, כהשתקפות ובדרך כלל במסווה מסולף. 

			ניתן להבין מדבריו של רם כי הציורים והסמלים שבאים לידי ביטוי בציוריו אינם פרי דמיונו, אלא זוהי הוויה אמיתית שמתרחשת באותו רגע, ולטענתו, את כל המידע הוא מקבל באופן ישיר מהאל. האני שלו מחובר להוויה שלו והוא יוצר את הציורים באופן אינטואיטיבי. כאשר הוא מתפקד כמעין גיבור על שנע בתוך האלוהות, הוא עובר תהליך של הכרת האל, הכרה שחדרה לתוך נפשו באמצעות השיח והציור. בתהליך זה מתגנבת הערכה אובייקטיבית של הנאה עצמית מלהט כוח היצירה, דבר שמסב לו ריגוש וחיבור מעצם המשמעות והחשיבות שנוצרים בנפשו. תהליך הכרה זה גורם לו ליצור חיבור רגשי של אהבה ואף תלות מסוימת באל. כפי שכתב הוגו ברגמן: 

			אהבת האדם את אלוהים גדלה והולכת יחד עם הכרתנו... במידה שהאדם לומד לשחות בים האלוהי ומשוטט בעמקי תהומות במים אדירים, באותה מידה הוא מכיר את הרוחב ואת העומק של הים האלוהי ובאותה מידה גדלה אהבתו לאלוהים.728 

			כשרם היה רוצה לשתף אותי בחזיונותיו הוא היה מבקש ממני להיכנס לחדר פנימי בגן, על מנת שחבריו לא ישמעו, כששאלתי אותו: מדוע אתה לא רוצה שהילדים ישמעו? הוא ענה לי: כי הם יחשבו שאני מדמיין ושכל הדברים שאני אומר זה שייך לטלוויזיה, אבל זה באמת קורה, זה אמיתי, כי אם אני מאמין בזה אז זה אמיתי! כלומר, רם מבין כי חזיונותיו ייחודיים לו ולטענתו הם מתרחשים כאשר מוחו ער ומודע. ניכר כי לחזיונותיו של רם יש עוצמה רבה משום שהם נראים לו חיצוניים ואמיתיים. הוא מודע לתהליך החברות בו הוא נמצא והוא יודע שעל מנת להתקבל בחברה עליו להיות זהיר ולא לספר לכל אחד את חזיונותיו, כי אחרת לא יקבלו אותו חבריו. 

			בתהליך זה שהתקיים ביני לבין רם היה שיח תלוי מדיום. איכות המדיום אפשרה לרם להתחבר לעולמו הפנימי ולהביע את תפיסת דמות האל האישית והאותנטית שלו, שהייתה חופשייה ממטרה חיצונית, מלחץ ומאיום. באמצעות הציור של רם התגלו ניגודים המצויים בסמלים ארכיטיפיים קדומים בנפשו. שילוב זה הרחיב את עולמו הפנימי, האינדיבידואלי והיצירתי, ובאמצעותו גילה באופן מפתיע את דמות האל השוכנת בנפשו. ההקשבה, השיקוף וההאזנה לו בתהליך השיחה היו ככוח יצירתי וסייעו לו ליצור תקשורת פתוחה ויעילה. בעקבות כך התחילו להתפתח בנפשו רעיונות בנושא דמות האל והם קמו לתחייה. תהליך זה אפשר לו להתמודד עם התת־מודע הקיים בנפשו באמצעות ציור ומשחק, וכך הפכו היבטים אלו להיות מודעים ונשלטים. 

			רם בנה את התודעה האלוהית שלו ואת עולמו הרוחני באמצעות סמלים שאותם הוא רכש מעולם הטלוויזיה ומאתוסים תרבותיים שלמד במסגרת הגן. החשיפה לדמות האל באמצעות סיפורי התנ"ך שנלמדו בגן, הסמלים והריטואלים השונים הקשורים לתרבות היהודית, אפשרו לרם להתחבר אל העצמי, הלא־מודע האישי, העניקו לו משמעות ערכית וזהות ייחודית שאפשרו לו להתקרב יותר אל המקומות הפנימיים, האין־סופיים, היצירתיים והרוחנים שלו. 

			ממפגש למפגש הוסיף רם תיאורים נוספים, והציור שצייר השלים את השיחה ואפשר פעולת משחק טבעית שהתרחשה בנפשו ויצרה גשר בין העולם החיצוני לעולם הפנימי, בבטחה ובקצב שלו, בעוד הוא יכול לשלוט ולשנות את המרחב בין דמיון למציאות בהתאם לרצונו. כך לדוגמה באחת השיחות הוא שאל אותי: רינה, אני יכול לעלות לה' עכשיו? עניתי מעט מופתעת: בוודאי. רם עצם את עיניו והתחיל לשיר את השיר של 'סאנקופיה' (מתוך תוכנית הטלוויזיה 'מיה ואני') ואחר כך עצם את עיניו, נגע בידו הימנית ואמר לי: ביד הזו יש לי שעון. כשאני לוחץ עליו אני מגיע לאלוהים. רם נכנס לתוך מרחב הדמיון וערך טקס, בדומה למשחק, וכך הרגיש שהוא מצליח להתקרב לאלוהים. לאחר שהוא שר את השיר, הוא עצם את עיניו וכעבור מספר שניות פקח אותן ואמר: זה היה מהר, נכון? כי אני עליתי וראיתי את הבן של אלוהים. שאלתי בפליאה: את בן האלוהים?! איך הוא נראה? רם ענה בביטחון: בדיוק כמוני, הוא לובש גם את אותם בגדים שלי. אני: איך קוראים לו, לבן של אלוהים? רם עונה ללא היסוס: כמו השם שלי, רם. אני: אתה פוגש את בן האלוהים הרבה? רם ענה לי בביטחון: כן, הוא נמצא איתי בכל פעם שאני קורא לו, פעם, ביום כיפור הוא החליף אותי ורכב במקומי על האופניים.

			רם הצליח לבטא במשחק שלו את דמות בן האלוהים, את הדיוקן הרוחני שלו עצמו. הוא חשף את צלמו, את העצמי ואת השליטה בנוכחותו. הדמות שראה רם הייתה דמות שעלתה ככוח מתוך התת־מודע וייצגה אותו עצמו. 

			תופעה דומה תיאר יונג בספרו זכרונות, חלומות ומחשבות, באמצעות דמות שקרא לה 'פילמון'. באופן פסיכולוגי ייצג פילמון אצל יונג תובנה עליונה, וכך תיאר אותו יונג: "הוא היה לגביי דמות מסתורית, לעיתים הוא נראה לי אמיתי למדי, כאילו היה אדם חי. לעיתים יצאתי איתו לטיולים בגנים."729 יונג ראה בדמות זו כוח שעולה מתוך התת־מודע ומייצג אותו, הוא הארכיטיפ של העצמי הגבוה ביותר והבלתי מודע המצוי אצל כולנו מאחורי האגו. מבחינה זו הארכיטיפ דומה מאוד לאישיות נוספת בתוך הנפש, או שהוא חלק מאישיותנו שאיננו מודעים אליו. יונג קרא לאישיות הארכיטיפיות "מבנים אוטונומיים", ברומזו על כך שיש להם מבנה קבוע, אנרגיה וחיים עצמאיים משלהם, כסוכן חופשי נפרד מהאגו.730 תופעה זו קיימת גם בספרות המיסטית היהודית. מקובלים רבים תיארו דמות שמופיעה לפניהם ואיננה שונה מהם, הם לא מתארים את הדמות כהופעה אלוהית או מלאך הנשלח אליהם, אלא את דמותם שלהם עצמם, שניתן להבינה כ'גוף האסטרלי' של האדם.731 

			הנחתי כי חזיונותיו החוזרים של רם נובעים מקושי בבית. זימנתי את הוריו של רם לשיחה. הוריו הופתעו מאוד מחזיונותיו של רם וטענו שהוא מעולם לא שיתף אותם בכך. במהלך השיחה עם ההורים גיליתי כי המציאות שחווה רם רצופה באירועים דרמטיים, קשים. רם חווה ביום יום מציאות של תקשורת קשה בתוך המשפחה: אב שלא מתפקד כאב מספק, אלא מוצג כאב חסר כוח וחסר אונים, מוגבל בהחלטותיו, נעדר רגשית, מושפל ודחוי על ידי האם ובאופן טבעי גם על ידי הילדים, לעומת אם שתלטנית, מסרסת, פרפקציוניסטית, מגינה ומגוננת יתר על המידה, האם הבולעת. סמירנוף טען כי תקשורת מעין זו יוצרת סוג של טראומה נפשית. לטענתו, אירועים דרמטיים שבהם האם מגלה הגנת יתר על הילד, או שמבטאת דחייה רגשית לא מודעת שהיא מנסה להסוות באמצעות שליטה, ובקיום יחסים סאדו־מאזוכיסטיים חבויים של זוג ההורים. כל אלה יוצרים פגיעות ביחסי האובייקט, ויוצרים סיטואציה של מטען טראומטי שיכול להוביל לחזיונות.732 אבי הפסיכואנליזה, פרויד, הפנה גם את תשומת ליבנו לעוצמת החוויות של הילד ולקשר שלו עם הוריו: לטענתו, אי יציבות וחרדה גורמים לכך שכל תביעות הדחפים, כל הגירויים הבאים מהעולם החיצוני ייתפסו כהפרעות או כפלישות 'טראומטיות'. החוויה הזאת משפיעה לפעמים על חלקי ה'אני' שאינם גלויים לעין והיא עלולה להתגלות כמקור לעיוותים חמורים שיתגלו הרבה יותר מאוחר, כרצון לחיפוש אחר דמות האב הגדול.733 גם יונג טען כי, קיים חלק בנפש המופעל מחדש במצבים קיצוניים, כאשר האדם חווה משבר, הוא נסוג לשלב ההתפתחות הראשוני שלו, שבא לידי ביטוי בחלומות, חזיונות וארכיטיפים קדומים.734 בהקשר לכך, אך בניגוד ליונג, טען זימל, כי אלוהים הינו תוצר של אדם השרוי בדיכוי ושאינו מצליח לממש את עצמו, כשהחיבור לאל הינו אמצעי הגנה ומפלט מהלחץ הקיים במצבים של עריצות ומשבר. כשאדם אומר: "אני מאמין באלוהים", זוהי אמירה שאינה ניתנת להוכחה והיא מנוגדת לרציונליזציה ולידע הקיים, אבל עצם האמונה באל מספקת לאדם משמעות ומעניקה לו ביטחון וביטוי לרגשות פנימיים של פחד, תשוקה, אהבה, רצון להרגיש טוב ובטוח ולהגיע לגאולה, ולא בהכרח קשורה לארכיטיפים אוניברסליים.735 

			נראה כי חזיונותיו של רם הם דיסוציאציה אדפטיבית, שלטענת אורבך מופיעה במצבים של טראומת ילדות ממושכת ומורכבת, ההופכת לכשל באינטגרציה שמפריע לתפיסה של הזהות והאישיות ומשנה את תפיסת המציאות. כשהילד חש ניכור, כאילו כל מה שקורה מסביבו לא נוגע בו ונראה מנותק חלקית מסביבתו, המצב יכול להתפתח להפרעה של דה ריאליזציה, שבה הילד חווה עולם שונה כביכול ממה שהיה קודם לכן, וגם למצבי דה פרסונליזציה, שבהם הילד חווה כאילו הגוף שלו משתנה.736 כלומר רם חווה תופעה של דיסוציאציה, שסייעה לו לעצור את ההצפה הרגשית שהוא היה שרוי בה בבית כתגובה הגנתית כדי להתרחק מאימת החוויה הטראומטית שהוא חווה באמצעות דמות אחרת, דמות האל. התהליך המיסטי שעובר רם דומה לתהליכים מיסטיים שעברו מקובלים שונים לאורך ההיסטוריה, שנבעו ממשבר. כפי ששלום טען כי "המיסטיקה כתופעה היסטורית היא תוצרתם של משברים".737

			במחקרים שנעשו הוכח שילדים שחסרה להם מערכת תמיכה רגשית בזמן שהם עוברים טראומות כרוניות של הזנחה והתעללות עלולים לפתח הפרעות דיסוציאטיביות כרוניות הקשורות לטראומה. בנוסף, למשפחות רבות אין יכולת להתמודד עם תחושות ואירועים קשים ולכן הן אינן מצליחות לראות את המצב ולתת עזרה לילדים שעוברים חוויות מציפות.738 לכן הוריו של רם כלל לא ידעו על חזיונותיו והיו מופתעים מאוד כששיתפתי אותם בחזיונותיו. בעקבות השיחה המלצתי להורים ללכת לטיפול זוגי ולקחת את רם לטיפול רגשי.

			התנאים שנוצרו בביתו של רם יצרו אצלו משבר וסערה נפשית שדרשו מהאגו "להשתחרר" ממקומו ליד ההגה ולעבור למושב האחורי — להניח לתת־מודע לפעפע מעלה ולהביט בדברים דרך עיניו, או אם תרצו, דרך עיניו של אלוהים ולהרגיש שם יותר בטוח ואהוב. וכשידו השקטה והטובה של אלוהים מושטת אלינו ממשכן זה בזמן משבר, היא עשויה לעורר בנו שמחה, ביטחון והשתאות, או תחושה של קשר לאהבה ולאינטליגנציה הבסיסית שלנו. בתקופות של מאבק או צער, היא עשויה להרגיע אותנו בהזכירה לנו שמתחת לגלים הסוערים — הכול בסדר, עלינו רק להפנות מבט פנימה — אל תוכנו ונשמתנו, ונראה כי אלוהים נמצא עדיין שם, מרגיע, שומר ומגן.

			לאורך ההיסטוריה היהדות ניסתה להגן על האל הטרנסצנדנטי כסמל דתי גדול המוצג כישות רוחנית טהורה. תפיסה לוגית זו מתקיימת אצל ילדים רבים, בעיקר מהמגזר החרדי והדתי, אבל הציורים של ילדים רבים במחקר זה חשפו גם את הרצון בקשר אישי לאל. זהו קשר שגורם לתחושות של שמחה, אהבה, ביטחון וקרבה על אף היראה הטבעית ממנו, ולרוב לילדים הייתה נטייה לתפיסה מיתית של האל.

			תפיסה זו של הילדים דומה לתפיסת האל בעת החדשה, כאשר האדם החל לפענח את דבר האל באופן אימננטי, אישי ומשוחרר מכל דוקטרינות. ישנו חיפוש אחר חוויות רוחניות רגשיות לגווניה.739 האלוהים לא נתפס כמקור ראשון נסתר שהעולם שופע ממנו, אלא כהזדהות עם המקור הראשון האלוהי שאינו בורא את העולם, הוא מוציא אותו מקרבו, מליבו ומנפשו.740 כפי שטוען גלרט בספרו מיסטיקה מודרנית.

			מטרת החיים — אם יש דבר כזה — היא להביא לכך שנהפוך לאלוהים, שזה מה שאנו במהותנו. התת־מודע הוא חלון לנשמה ולאלוהים, לקסם ולמסתורין המצויים בכל אחד מאיתנו.741 

			כלומר, התשוקה להיות כאלוהים מתחברת לאמונה העליונה המנוגדת לעיתים לתפיסה הדתית. הדת היא מעין מנגנון הגנה המנסה להתמודד עם אותה תשוקה של האדם להתחבר עם ההוויה האלוהית, ועל מנת למנוע חיבור זה היא מכניסה את האדם לתוך כללים וחוקים שמעניקים לו סוג של ביטחון, אך באותה עת מסיחה את דעתו מן התשוקה העמוקה ביותר להיות כאלוהים. 

			במחקר זה ראינו כי תשוקה זו קיימת אצל הילד בגיל הרך, ולכן ילדים רבים יצרו את האלוהות בהתאם לעצמי הייחודי שלהם, ולא בהכרח בהתאם לדפוסים האוטומטיים שהם רוכשים מסביבתם. אך על מנת לאפשר לילד להתחבר לחלקים אלו שבנפשו יש לאפשר את 'מרחב יצירת דמות האל', המתקיים בין המבוגר המשמעותי, המטפל/איש החינוך/ההורה לבין הילד. זהו תהליך פסיכותרפויתי בין שני אנשים שמשחקים ומשתלבים יחד. כפי שהגדיר ויניקוט את הפסיכואנליזה של מבוגרים ושל ילדים כ"צורה מיוחדת של משחק בשירות התקשורת עם העצמי ועם אחרים".742 כלומר ב'מרחב יצירת דמות האל' הילד מגלה את האמונה האישית הקיימת בנפשו. ויניקוט טען כי אמונה זו מתחילה להתרחש מרגע היפרדות התינוק מהאם. לטענתו, ככל שהילד מתרחק מהאם נוצר מרחב חדש שבתוכו מתחילה להתגלות האמונה באל, "וכך פורש ומגלה את עצמו הטבע האנושי".743 ויניקוט טוען, כי הבסיס להתפתחות האמונה אצל הילד היא על ידי יצירת אינטגרציה של האישיות והסביבה, המשלבת בין הקיום הגופני של הילד לנטיות המורשות שלו. שילוב זה יוצר את האמונה האישית:

			האמונה מתפתחת בלב התינוק, והיא אמונת אמת, פנימית, אישית ופרטית [...] היא היכולת להאמין, או 'אמונה ב־'. זו אמונה במערומיה, אמונה ללא צורה וללא תוכן, אמונה אינסופית, הקודמת לאמונה באלוהים ולכל אמונה אחרת [...] 'הדבר הזה' — החומר האלוהי, הוא לא רק היכולת להאמין, הוא גם טוב קדמון, אנטיתזה למושג החטא הקדמון שהדתות והפסיכואנליזה חקרו [...] הוא אידיאות של טוב ורע, הוא רגש מוסרי עמוק ואישי [...] כאשר ממקמים אותו גבוה בשמיים הוא מכונה אלוהים.744

			ויניקוט טוען כי ישנם בבירור קטבים באוכלוסייה, שאינם יודעים שלילד יש יכולת ליצור את ה'אמונה ב־' ולבנות אלוהים אישי ואינדיבידואלי. בעקבות כך החברה והתרבות "משתילים" בילד אידאה של דמות אל מוקדם ככל האפשר, ולא מאפשרים לילד לפתח את האמונה האותנטית והטבעית שלו. ויניקוט רואה חשיבות רבה בפיתוח הרוחניות בילד וביכולת האמונה שלו באל, על ידי הקשבה אמיתית לעולמו הפנימי.745 

			קטבים אלו שמציג ויניקוט באו לידי ביטוי גם במחקר, וניתן לראותם בחברה הישראלית בכלל. מצד אחד אצל ילדים שלומדים בגן ממלכתי־כללי והוריהם אתאיסטים, ניתן היה להבחין כי ילדים אלו ספגו את תפיסת הוריהם וטענו כי אין דבר כזה אלוהים, אלא 'אלוהים מת'. ניתן להניח כי תפיסה זו נוצרת משום שהורים אתאיסטים חוששים לחשוף את הילד לדמותו של האל. בחברה החילונית קיים חשש רב מ'הדתה', ומבחינת אנשים רבים 'אלוהים מת' ואפילו זוכה למוניטין רע באמצעות דמותו של האדם החרדי. לכן ההורים נמנעים לשוחח עם הילד על תפיסות אמוניות ועל דמותו של האל ומגלים התנגדויות להעלאת מסרים חינוכיים בגן הילדים, לפיהם דמות האל קיימת, כגון בסיפורי התורה או בחגים. כשהילד מביע תפיסות אמוניות או חזיונות שקשורים לדמותו של האל, ההורים דוחים תפיסה זו על הסף, כפי שראינו במקרה של תני וגם במקרה של תומר. מהצד השני של המתרס ניתן להבחין, שאצל ילדים מגן ממלכתי־חרדי, דמות האל נבנית לרוב באופן ברור וחד־משמעי על ידי הקהילה, החברה, המשפחה והרבי. הילדים מקבלים מסרים חד־משמעיים של אמונה באל. אמונה זו מותאמת לתפיסה הדתית בה הם גדלים; הטוב והרע הם חד־משמעיים וברורים, ולילד אין שום אפשרות לבנות דמות אל אישית התואמת את המטען המורש שאיתו הוא נולד, ולהתחבר לכוחות הפנימיים השרויים בנפשו. 

			הרב סולובייצ'יק ראה את יכולתו של האדם להפוך מאובייקט לסובייקט המתווה את דרכו ואת משמעות חייו בעולמו באמצעות הכוחות הפנימיים השרויים בנפשו, שאינם תלויים בסביבה בלבד. 

			האדם ניצב לעומת הסביבה, שהושלך בה, מתוך הבנת ייחודו וסגולתו, חרותו ויכולתו שלא לקפח במאבקו עם החוץ את עצמותו ואת עצמאותו [...] האדם נולד כאובייקט, מת כאובייקט, אבל ביכולתו לחיות כסובייקט, כיוצר ומחדש, המטביע על חייו את חותמו האינדיבידואלי והחורג מן האוטומטיות אל הפעילות היצרנית.746

			בהתאם לדברים אלו, ככל שנאפשר לילד מגיל צעיר להתחבר למקומות הסובייקטיביים בנפשו, כך הוא ילמד להתחבר לכוחות הנפש הטמונים בנפשו, כפי שטען שביד:

			סגולת הדמיון היוצר להיות כאל, נטועה בכל אדם, אך היא מתגלה תמיד אצל הילד, ועל כן ילדים תמימי לב הם דתיים מטבעם. אבל כמו כל סגולה טבעית היא טעונה טיפוח והיא נעלמת עם בגרותנו, ורק יחידים, גאוני אמונה, יודעים לשמור על הסגולה הזאת בבגרותם ברמה יצירתית גבוהה ולפתח אותה למדרגה של אמונה עליונה.747 

			במחקר זה ראינו, כי ההכרה של הילד את דמות האל תלויה ב'מרחב יצירת דמות האל' שנוצר בין המבוגר המשמעותי לילד. מפגש זה מאפשר חזרה ל'אני' העמוק ביותר הטמון בתוכו, במסע פנימי אל עבר נשמתו. כל אחד ואחד מאיתנו מכיל בתוכו יכולת זו, אך דברים שונים מתרחשים במהלך חיינו, במיוחד במעבר מהילדות לבגרות. מעבר זה גורם לנו להרבות את קליפותינו עד שכמעט איננו יכולים לפרוץ דרכן. אולי אם נקשיב לילדים נצליח למצוא בהם את זיכרון הדורות הקודמים ואת השריד האבולוציוני הקיים, ונמיר את ההבנה הזו לזיכרון מודע. כפי שגרין תיאר זאת כ"קול הפנימי הקיים עוד בילדותנו הקולקטיבית בגן העדן, כמו אותו מלאך המלמד אותנו עוד בהיותנו ברחם אמנו טרם נצא לאוויר העולם את קיומו של האל".748

			אני מציעה בספר זה מודל טיפולי שמאפשר חשיפה, הכרה והתמודדות עם היבטים נפשיים פנימיים. תפיסה זו היא ייחודית לילד בגיל הרך, היות שההתפתחות האישית של נפש הילד עדיין לא הסתיימה. נפשו עדיין נקייה ואותנטית ואין בה ה'קליפות' המוסריות והחברתיות הנוקשות. המודל נבנה בעקבות ממצאי המחקר ואמור לסייע להבנת תפיסת דמות האל אצל הילד בחברה הישראלית ובעולם, ויכול לסייע בחשיפת יחסי הכוחות והקונפליקטים המתקיימים בנפש הילד. מודל זה יכול לשרת אנשי טיפול שונים, אנשי חינוך ואנשי מחקר המעוניינים לערוך מחקר המשך ולהרחיב את תפיסת האל של הילד בגיל הרך.

			ממצאי המחקר הצביעו על דיפרנציאציה גדולה בתפיסות הילדים, שהושפעה מהזהות הדתית של הגן בו הם לומדים. ממצאים אלו יכולים לתרום לידע התאורטי של תהליכים פסיכולוגיים־חינוכיים בגן הילדים בפרט ובמערכת החינוך בכלל, וכך לסייע בעריכת בדק בית ובחינה מחדש של לימוד התרבות והמורשת בגן הילדים, ובחשיפה של דמותו של האל בגיל הרך, חשיפה שהינה חלק מנפשו של הילד ולא בהכרח בעלת היבט דתי. החשיפה לתרבות ולמורשת היהודית יוצרת זהות ויכולה לעודד רוחניות בגיל הרך. 

